
Borgstuen  er  lille  og  lummer. 
En  blandet,  huslig  Lugt  af  Syltetøi,  frisk  Linned, 
Lavendel,  Salver,  Kryderier  og  tørrede  Urter  opfylder 
den,  Gjennem  det  aabentstaaende  Vindue  trænger  kun 
lidt  Luft  ind,  og  den  er  hed  og  tung,  svanger  med  Røg- 
dunst. 

Borgfruen  —  en  ungdommelig  Skikkelse  —  staar 
lænet  mod  de  tilbageslaaede  blyindfattede  Flaskebunds- 
ruder  og  ser  ud  i  Dalen.  Den  er  begrændset  af  grandunkle 
Høie,  en  halv  Mils  Vei  og  længer  borte,  og  gjennem- 
strømmes  af  en  mindre  Flod. 

Der  nedenunder  trænge  Flækkens  Skifer-  og  Spaan- 
tage  sig  sammen  i  en  tæt,  graa  Vrimmel.  I  Skyggen  af  et 
Par  Hestekastanier  vader  en  Stenbro  drabelig  midtveis 
ud  for  saa,  hvor  Strømmen  glimter  i  Sollyset,  at  fuld- 
ende sin  Vandring  kummerlig  paa  Træstylter.  Hvor  Van- 
det er  skyggegrønnest,  tindrer  en  gylden  Stribe:  Speilin- 
gen  af  et  Værtshusskilt,  som  er  skjult  bag  Løvet.  Fra 
det  brede  Kirketaarn  toner  Vesperklokken. 

Et  yndigt,  fredeligt  Billede. 

Men  den  smukke  Borgfrue,  der  betragter  det  —  alt 
imens  et  hurtigt  Blik  nu  og  da  afsøger  den  Sti,  der 
klatrer  op  ad  Borgklippen  — :  hun  veed  kun  altfor  vel. 

hvorfor  dette  Syn  ikke  fremkalder  nogen  idyllisk  Stem- 
ning hos  hende.  Ja,  hvorfor  Aftenringningen  synes  hende 
at  kalde  til  Begravelse,  og  den  blaahge  Dunst,  der  med 
Traade  fra  hundrede  Skorstene  spinder  sig  sammen  over  [ 
Byen,  forekommer  hende  som  en  uhyre  Edderkops  Fan- 
genet. 

Ja  endogsaa  den  stedse  skarpere  Dukatguld-Glands  af 
Striben  i  Vandet  synes  hende  at  være  et  frækt  Speider- 
blik,  der  trænger  ind  i  hendes  Lønkammer,  paa  hvis 
lave  Hvælving  Reflexen  flimrer. 

Endnu  en  Gang  lader  hun  sit  Blik  opsøge  de  forskjel- 
lige  Brudstykker  af  Stien,  som  ere  synlige  mellem  Klippe- 
stykker og  Buske. 

—  Naar  han  nu  blot  snart  kom  tilbage! 

Med  dette  Udbrud  vender  hun  sig  om  mod  Værelset. 

Næsten  en  Trediedel  deraf  er  skjult  af  et  stort  Ege- 
skabs  Dør,  der  staar  paa  vid  Gab. 

Foran  denne  knæler  en  ung  Pige.  En  Ridderfrøken 
ser  hun  ud  til  at  være,  skjøndt  hendes  Hvergarnsdragt  er 
simpel  nok.  Hun  er  ivrig  sysselsat  med  at  pakke  en  lille 
Koff ert  og  et  Par  Sadelsække  fuld  af  Sager,  som  hun  har 
taget  ud  af  det  velforsynede  Skab.  Paa  et  Bord  ved  Siden 
af  hende  ligger  der  Linned  og  Uldting,  staar  der  Daaser 
og  Flasker.  En  Stol  bærer  et  aabent  Ibenholtskrin. 

—  Renata,  siger  hun  og  ser  op,  idet  hun  stryger  et 
Par  sorte  Lokker  bort  fra  Panden  —  naar  nu  Hushov- 
mesteren bringer  os  den  Efterretning,  at  det  virkelig  er 
den  sorte  Død,  gaar  du  saa  ogsaa  ned  til  de  Syge? 

—  Visselig. 

—  Saa  gaar  jeg  med  dig. 

—  Nei,  Gertrud,  du  bliver  her.  Du  kunde  altfor  let 
blive  smittet,  for  du  er  bange. 


—  Er  da  Mod  saadan  et  Tryllemiddel,  som  de  siger 
Hexesalven  er,  der  afværger  Smitte? 

—  Livsaanderne  afværge  de  onde  Kræfter,  saalænge 
de  ere  sunde.  Men  naar  du  ryster  af  Angst,  saa  er  din 
Imaginatio  allerede  syg  og  binder  Livsaanderne  i  Af- 
magt. Det  er  ligesom  om  en  Troldmand  holdt  dem  i  Ban 
med  sin  Vilje,  saa  at  de  ikke  kunne  røre  sig,  og  Soten 
bryder  ind  i  Legemet,  som  Fjenden  i  en  Borg,  naar  Vag- 
ten sover.  Saaledes  er  dette  at  forstaa,  og  derfor  bør  en 
Frygtsom  ikke  gaa  med  hen,  hvor  slige  dæmoniske  Syg- 
domme rase. 

—  Saa  er  du  selv  virkelig  slet  ikke  bange?  Hvor  kan 
det  være  muligt? 

—  Jeg  veed  ikke.  Maaske,  fordi  det  ikke  bekymrer 
mig  synderlig,  om  jeg  lever  eller  dør. 

De  store,  endnu  barnlige  brune  Pigeøine  se  paa  Borg- 
fruen  med  et  Blik,  hvori  et  Udtryk  af  sky  Beundring 
blander  sig  med  en  Følelse  af  Uhygge. 

Saa  ryster  Hovedet  sig  afværgende. 

—  Det  kan  ikke  være  rigtigt,  erklærer  Gertrud  i  en 
meget  bestemt  Tone,  som  for  at  hævde  sig  selv. 

Renata  smiler  godmodig. 

—  Og  hvorfor  skulde  det  ikke  være  rigtigt? 

—  Fordi  Gud  har  skjænket  os  Livet.  Det  maa  da 
være  en  kostelig  Gave.  Saa  er  det  utaknemligt  at  være 
ligegyldig  for,  om  man  mister  det  eller  el, 

—  Har  du  hørt  Mesteren  tale  saaledes? 

Ved  dette  uventede  Spørgsmaal  rødmer  Gertrud,  som 
om  hun  endnu  sad  paa  Skolebænken. 

—  Mesteren?  Nei,  det  har  jeg  ganske  vist  ikke.  Men 
han  taler  heller  ikke  som  de  Andre. 

Renata  ler  stille  hen  for  sig. 

—  Ganske  vist.  I  saa  Fald,  hvad  Grund  havde  vi  haft 
til  at  tage  ham  i  Guds  Sted  til  at  sidde  ved  hans  Fød- 
der? 

—  Det  er  sandt.  Men  fordi  hans  Tale  er  saa  dyb,  for- 
staar  jeg  den  heller  ikke  altid  helt  ...  Og 

Hun  ser  op  med  et  Blik,  der  er  mere  fæstnet  end  fast; 
og  i  hendes  Stemme  dirrer  det  ligesom  med  en  svag 
Understrøm  af  Trods:  — 

—  Og  Hugo  har  heller  ikke  altid  helt  forstaaet 
Mesteren. 

Over  Borgfruens  Læber  glider  et  vemodig-medlidende 
Smil.  Selv  mærker  hun  det  ikke,  men  Gertrud  opfanger 
det  i  Forbiflyvende,  og  Underklangen  i  hendes  Stemme 
bliver  tydeligere,  næsten  oprørsk. 

—  Aa,  jeg  veed  meget  godt,  du  mener  at  den  stakkels 
Hugo  havde  ikke  just  nogen  dyb  Forstand.  Men  han 
havde  Forstand  nok  til  at  elske  dig,  som  kun  faa  Ægte- 
mænd elske  deres  Hustruer.  For  hans  Kjærlighed  var 
snarere  hin  høie  Elskov,  Minnesangerne  synge  om,  og 
som  de  vie  til  en  fremmed  Dame.  For  de  ægte  ikke  hvor 
de  elske. 

Hun  tilføier  denne  Sentens  let  rødmende,  fordi  hun 
hører  at  den  klinger  lidt  komisk  i  hendes  Mund,  men 
tillige  af  Stolthed  over  sin  Verdenskundskab. 

Renata  smiler  ogsaa  en  Smule,  da  hun  svarer: 

—  Du  har  ret  i  det,  at  din  Broder  bar  stor  Kjærlighed 
til  mig.  Men  iøvrig  har  han  da  givet  bedre  Beviser  for 
god  Forstand 

—  Nei,  Renata!  udbryder  den  varmhjertede  Pige  og 
kaster  sig  om  Halsen  paa  Svigerinden  —  nei,  det  kunde 
han  ikke  gjøre,  for  du  fortjente  det  og  var  bedre  end  alle 
de  Andre,  og  det  har  han  saare  vel  forstaaet;  og  jeg  me- 

mer  at  det  viser,  hvor  klog  han  var  . . .  Det  vil  sige,  jeg 
linener  ikke  at  jeg  er  klog  . . .  eller  at  jeg  ikke  holder  af 
dig  . . .  men  . . .  det  er  blot  ...  ja,  ser  du,  jeg  gad  saa 
gjerne  forstaa  alting,  ogsaa  dig.  Men  hvad  det  angaar,  at 
jeg  ikke  helt  kan  forstaa  Alt  hvad  Mesteren  sagde  eller 
hvad  han  skriver  til  os  i  sine  Sendebreve,  saa  er  det  da 
intet  Under;  for  der  er  jo  dem,  der  sige,  at  han  er  den 
viseste  Mand  i  hele  Ghristenheden. 

—  Nu,  naar  du  gjerne  vil  forstaa  Alt  —  og  det  er  saa 
rigtigt  af  dig  —  saa  vil  du  forhaabentlig  meget  snart 
finde  Leilighed  til  at  udøse  dit  Hjerte  med  alle  dets  Tvivl 
og  Spørgsmaal  for  ham  selv. 

—  Egentlig  skulde  han  allerede  være  kommet,  efter 
hvad  han  lod  os  vide  ved  Mursvenden  fra  Strassborg  for 
et  Par  Maaneder  siden. 

—  Han  vil  sikkert  ikke  lade  os  vente  længe.  For  naar 
nogle  af  Ombygningsarbeiderne  skal  være  endte  i  Aar 
før  Frosten  indtræder,  og  det  var  jo  hans  bestemte  Øn- 
ske, saa  maa  det  ikke  vare  for  længe,  inden  de  sidste 
Bestemmelser  tages  og  den  rette  Bygmester  lægger  sid- 
ste Haand  paa  Forarbeiderne.  Men  jeg  tænker,  at  Konrad 
vil  have  en  eller  anden  Efterretning  at  bringe  os  dernede- 
fra om  hvor  Mesteren  for  Tiden  færdes. 

Den  unge  Borgfrue  har  atter  vendt  sin  Opmærksom- 
hed mod  den  klippeklatrende  Fodsti. 

—  Er  Alting  allerede  pakket  ind?  spørger  hun  efter 
nogen  Tids  Forløb,  uden  at  tage  Blikket  bort  fra 
Liden. 

—  Ja,  jeg  troer  nok  . . ,  det  vil  sige  —  skal  den  med? 
Renata  dreier  Hovedet. 

Træt  af  den  utaalmodige  Speiden  og  blændet  af  Lyset 
i  det  frie  Rum  misser  hun  med  Øinene,  da  de  se  ind  i 

Stuens  Dunkelhed.  I  den  Haand,  som  den  knælende  Pige 
rækker  i  Veiret,  flimrer  der  en  lille  gylden  Gjenstand. 

Renata  blegner. 

Mon  vel  en  Dæmon  af  den  sorte  Døds  Hærskarer  hist- 
nede  var  sprunget  op  paa  Ryggen  af  den  blaa  Tørverøg 
og  redet  op  til  Læberne  af  den  unge  Frue,  som  hun  stod 
der  i  det  aabne  Vindue? 

Saadan  en  Tanke  kunde  vel  være  faldet  den  unge 
Pige  ind.  Thi  skjøndt  Svigerindens  Ansigt  tegner  sig  imod 
Lyset,  kan  hun  tydelig  se  Forandringen. 

Hun  tænker  imidlertid  ikke  Sligt. 

Hendes  Øine  ere  med  et  sælsomt,  næsten  ondt  Blik 
rettet  paa  den  Gjenstand,  som  hun  dreier  mellem  Fin- 
grene. 

Det  er  en  sirlig  lille  Flaske.  Den  er  langlig-slank  og 
femkantet,  slebet  med  fint  svungne  Indhulinger,  Glas- 
fladerne overalt  bedækkede  med  gyldne  Linier,  Kurver 
og  Stjerner,  som  med  et  mystisk  Ornament.  Ved  Tolden, 
der  er  formet  som  et  Dødningehoved,  hænger  der  en 
smal  Pergamentstrimmel,  der  i  snørklet  Munkeskrift 
bærer  en  Legende  —  Oversættelsen  af  den  arabiske  Ind- 
skrift: — 

Ti  brune  Draaber  lindre  Legmets  Lidelse. 
Halvhundred  løfte  hele  Livets  Last, 

Gertrud  holder  Flasken  skraat  for  Lyset,  saa  den 
dunkle  Saft  viser  sin  Stand. 

—  Vil  du  tage  den  med?  Der  er  saa  meget  som  godt 
og  vel  to  Gange  tilbage  —  at  sige,  to  som  sidste  Gang. 

Hun  tilføier  disse  Ord  med  et  eiendommeligt  dvælende 
Eftertryk.  Hendes  Læber  lukke  sig  efter  dem  fast  og 
haardt. 

Renata  svarer  ikke. 
I    Hun  gaar  hen  til  Svigerinden,  tager  den  lille  Flaske 
bestemt  men  blidt  ud  af  Haanden  paa  hende  og  siger 
sagte: 

—  Du  kan  aldrig  tilgive  mig  det. 

Gertrud  ser  bort  —  med  forskrækkede,  skyldige  Øine. 

—  Hvad  skulde  der  være  dér  at  tilgive?  Du  gjorde  det 
jo  i  Kjærlighed. 

—  Ja  Gud  skal  vide,  jeg  har  aldrig  elsket  din  Broder 
høiere  end  jeg  gjorde  det  i  hin  tunge,  tunge  Time. 

—  Han  veed  det,  og  jeg  veed  det  ogsaa,  Kjæreste,  for- 
sikrer Gertrud,  idet  hun  trykker  Svigerindens  Haand  og 
læner  sit  Hoved  mod  hendes  Knæ.  Thi  Renata  har  taget 
Plads  paa  Stolen,  fra  hvis  Sæde  hun  har  fjernet  Iben- 
holtskrinet. 

Men  den  unge  Pige  tænker  —  og  Borgfruen  aner 
fuldtvel,  hvilke  Veie  disse  Tanker  vandre  — : 

„Du  har  ganske  vist  aldrig  elsket  ham  høiere,  for  el- 
sket ham  har  du  jo  aldrig.  Du  har  kun  haft  Medlidenhed 
med  ham,  og  din  Medlidenhed  gav  hans  Legem  Døden, 
som  den  gav  hans  Elskov  Livet.  Jeg  veed  vel,  at  du  kan 
gjøre  meget,  som  jeg  aldrig  kunde  gjøre.  Kun  det  Ene 
gad  jeg  vide:  havde  du  ogsaa  kunnet  gjøre  det,  hvis  du 
havde  elsket  ham  saaledes  som  du  en  Gang  har  elsket 
En  —  ham,  der  nu  er  stor  og  mægtig  og  som  aldrig  kan 
blive  din!" 

Ubevægelig,  som  hugget  i  Sten,  sidder  Borgfruen  dér 
med  Ibenholtskrinet  paa  Skjødet  og  stirrer  hen  for  sig. 

Ogsaa  Svigerinden  ved  hendes  Fødder  stirrer  saaledes 
hen  for  sig. 

Og  begge  Øienpar  skue  det  Samme: 

Et  rummeligt  Gemak,  sørgelig  belyst  af  Skjæret  fra  en 

stormfuld  Aftenhimmel.  Inde  i  den  halvdunkle  Alkove, 
paa  den  hvide  Pude  i  den  store  Egetræsseng,  det  graa 
Ansigt  af  en  døende  Mand  —  det  bønfaldende  Blik  i  de 
matte  og  dog  saa  glødende  Øine  —  de  bævende  Læber, 
som  neppe  kunne  fremstamme  deres  Bøn:  Bønnen  om 
den  Saraceniske  Kvindes  brune  Draaber  —  de  halvhun- 
dred Draaber! 

Nedenunder  bliver  en  Dør  lukket  op  og  i. 

Hastige  og  tunge  Trin  gjenlyde  i  Trapperummet. 

Renata  tager  sig  sammen. 

Hun  griber  den  østerlandske  Flaske,  som  hun  har  lagt 
fra  sig  paa  Bordet  mellem  to  Bundter  Linned,  vikler  den 
omhyggelig  ind  i  et  Silketørklæde  og  gjemmer  den  i  et 
Hjørne  af  Ibenholtskrinet. 

Og  nu  endelig  besvarer  hun  Svigerindens  Spørgsmaal. 

—  Nei,  Gertrud.  Den  vil  vi  ikke  tage  med  os  derned. 
Vi  vil  holde  den  tilbage  for  os  selv for  alle  Til- 
fældes Skyld. 


II 

De  spændte  Blikke,  der  møde  den  indtrædende  Hus- 
hovmester, forblive  ikke  et  Sekund  i  Tvivl  om  at  han 
bringer  vigtige  og  slemme  Tidender  dernedefra;  og  at 
han  bringer  dem  saa  snart  som  muligt,  kan  de  ogsaa  se. 

Fra  det  krusede  Haar,  der  som  en  rødbrun  Kabuds  er 
trukket  ned  i  Panden  og  overflødiggjør  al  anden  Hoved- 
bedækning, perler  Sveddraaberne  ned  i  de  dybe  Rynker, 
som  gjennemfure  Huden  over  de  buskede  Bryn.  Under 
det  stride  graasprængte  Skjæg  arbeide  Kindmusklerne 
synlig,  som  om  en  eller  anden  seig  Bid  skulde  tygges 
sammen  og  sluges  ned. 

—  Nei,  den  sorte  Død  er  det  da  ikke  naadig'  Frue. 
Et  Befrielsens  Suk  fra  de  to  halvaabne  Læbepar  foran 

ham.  At  faa  det  ræddelige  Navn  banlyst  synes  allerede 
at  være  halvveis  vundet. 

—  Men  ondt  nok  er  det  da,  hvad  det  saa  hedder.  Der 
er  død  en  halv  Snes  —  mest  Børn.  I  Smøgen  nede  bag 
Broen  er  Soten  snart  sagt  i  hvertandet  Hus,  og  i  Badstue- 
stræde ser  det  ikke  meget  bedre  ud.  Degnen  er  syg,  og 
hos  Byskriveren  ligger  Konen  og  den  yngste  Datter 

—  Følger  du  med  mig  derned? 

—  Som  Fruen  befaler. 

—  Nei  jeg  mener,  du  er  vel  ikke  blevet  for  træt?  — 
det  er  en  tyngende  Luft,  og  du  har  ikke  undt  dig  Hvile 
underveis  kan  jeg  tænke  — 

Et  Par  smaa  klare  Øine  og  en  Række  gule  Tænder 
lyse  pludselig  op  midt  i  det  haarede  Ansigt.  Dette  Smil 
er  alt  det  Svar  han  giver,  men  det  er  tilstrækkeligt. 

—  Saa  kan  du  sige  mig  alt  det  underveis  ...  Og  hvad 
ellers?  for  jeg  kan  se  at  der  er  mere  . . .  Har  du  spurgt 
Nyt  om  Mesteren? 

—  Nei,  det  vil  sige  . . .  hvor  han  er,  har  jeg  ikke  hørt 
noget  om,  desværre  . . . 

—  Men  hvad  da?  Der  er  da  ikke  tilstødt  ham  noget? 

—  Endnu  ikke  —  . .  endnu  ikke,  naadig'  Frue. 

—  Endnu  ikke  . . .  ? 

—  Men  jeg  har  set  det,  der  turde  være  en  haardere 
Hjemsøgelse  end  nogen  Sot  og  Landeplage:  et  Opslag  paa 
Kirkeporten,  at  enhver,  som  overantvortede  den  Guds 
Mand  i  Pharisæernes  og  de  Skriftkloges  Hænder  —  at 
sige,  det  var  ikke  Ordene  — 

—  Nei,  nei  . . . 

—  og  enhver,  som  gav  Oplysninger,  der  ledede  til 
hans  Paagribelse,  vilde  faa  en  Belønning  af  hundrede 
rhinske  Gylden. 

—  Min  Gud!  en  Pris  paa  hans  Hoved!  ...  Og  fra  hvem 
er  det  Opslag? 

—  Ja  det  er  Bispen  selv,  der  har  sat  Haand  og  Segl 
under  det. 

—  Ottomar,  udbryder  Gertrud  —  det  tænkte  jeg! 
Intet  Udbrud  kommer  fra  Renatas  Læber.  Men  hun 

er  sprunget  op  og  staar  en  Tid  lang  tungt  aandende  og 
stirrende  ud  for  sig.  Endelig  ryster  hun  med  Magt  den 
Lammelsestilstand  af  sig,  som  Lyden  af  et  Navn  synes 
at  have  kastet  over  hende: 

—  Var  hans  Navn  angivet? 

—  Det  var  neppe  at  vente,  at  Belials  Mænd  skulde 

kunne  tage  det  Navn  i  deres  urene  Mund,  som  end  ikke 
hans  Trofasteste  kjende.  Men  ellers  var  han  nævnet  rig- 
tigt nok:  „den  Ærkekjætter,  som  de  kalde  den  store 
Gudsven"  —  det  var  Ordene,  som  de  stod  paa  Kirke- 
porten, 

—  Og  der  var  ingen  Beskrivelse,  hvorefter  ildesindede 
Mænd  kunde  kjende  ham? 

Dette  Spørgsmaal  tænder  et  fiffigt  Glimt  i  de  smaa 
Øine  under  de  kratagtige  Bryn  og  forvolder  en  sælsom 
Sammenkrympning  af  Mundvigen,  hvor  den  vil  skjule 
sig  i  Skjæggelyet,  samt  en  sagte,  nærmest  gryntende 
Lyd,  der  indleder  hans  Svar. 

—  Aa  jo,  naadig'  Frue,  en  Beskrivelse  var  der  jo  da. 
Ærkekjætteren  var  en  alderstegen  Mand,  med  hvidt 
Skjæg,  der  faldt  ham  ned  over  Brystet,  klædt  i  groft,  luv- 
slidt Gevandt  paa  Grund  af  den  store  Armod,  hvormed 
den  guddommelige  Retfærdighed  alt  herneden  hjemsøger 
denne  Mands  svare  Synder  mod  den  hellige  Kirke,  hvor- 
for han  som  oftest  vandrer  over  Land  som  en  farende 
Visesanger,  ledsaget  af  en  Gangerpilt,  som  bærer  hans 
Harpe. 

Ogsaa  Renatas  blege,  sammenpressede  Læber  smile 
nu:  — 

—  Værer  fromme  som  Duen  og  listige  som  Slangen, 
staar  der  skrevet.  Mig  skulde  det  undre,  om  vi  fik  ham 
at  se  i  samme  Skikkelse  som  sidst. 

—  Hvis  jeg  tør  være  saa  fri  at  ytre  en  Mening,  saa  var 
det  sandelig  den  selv  samme  Tanke,  der  gik  gjennem  mit 
eget  Hoved,  da  jeg  læste  Beskrivelsen.  Men  hvordan  den 
Guds  Mand  saa  monne  formumme  sig  —  og  jeg  tænker 
at  dette  Par  Øine  skulde  se  gjennem  en  Munkekutte  og 

Guds  Venner  2 

gjennem  Køllert  og  Harnisk  med,  hvis  han  kom  som  en 
Landsknægt  eller  en  drabelig  Riddersmand:  —  vist  er 
det,  at  jeg  gladelig  vilde  give  den  Smule  jeg  kalder  mit, 
og  som  jeg  skylder  min  salig  Herres  og  naadig  Fruens 
Gunst  og  Gavmildhed,  hvis  jeg  kunde  gaa  lige  hen  og 
fæste  Øie  paa  ham  nu,  og  skulde  jeg  saa  føre  ham  her- 
hjem ad  Snigstier  i  Mulm  og  Mørke.  Havde  vi  ham  først 
her,  saa  tænker  jeg  at  vi  skulde  skjule  ham,  mens  de 
slæbe  alle  hvidskjæggede  Landstrygere  til  Bispegaarden, 
indtil  de  blev  kjed  af  den  Leg. 

—  Du  har  Ret,  Konrad.  Vi  vil  tale  ogsaa  om  det  un- 
derveis,  hvad  vi  bedst  kan  foretage  for  at  faa  ham  bragt 
sikkert  hid.  Og  er  han  først  her  og  kom  de  med  Spær  og 
Blider  for  at  faa  ham  overantvortet,  ikke  uden  over 
vore  Lig  skulde  de  naa  frem  til  ham. 

Rank  og  stolt  staar  hun  der,  et  Par  Tommer  høiere 
end  ellers.  Gertrud  skotter  halvt  sky  halvt  beundrende 
til  sin  Frænke.  Hushovmesteren  nikker  med  et  barsk, 
trolidende  Smil:  „Lad  dem  blot  komme!  Saaledes  tæn- 
ke vi  alle  her." 

—  Og  heller  ikke  saaledes  skulde  de  faa  ham  levende 
i  deres  blodige  Hænder  for  at  slæbe  ham  til  deres  Baal 
og  gjøre  et  Skuespil  af  hans  Død  . . .  Ogsaa  det  er  der 
sørget  for. 

Ved  disse  Ord  dukker  hendes  Blik  ned  i  det  aabne 
Ibenholtskrin,  og  uvilkaarlig  griber  hendes  Haand  om 
den  gyldenglindsende  Silke,  der  tilhyller  den  saraceniske 
Flaske,  hvis  kjølige  Glas  hun  føler  gjennem  Folderne, 
idet  hun  stiller  den  endnu  omhyggeligere  støttet  af  bløde 
Pakker  ind  i  Hjørnet,  før  hun  lukker  Laaget  til,  laaser 
det  af  med  en  lille  Staalnøgle,  som  hun  bærer  i  en  Snor 

om  Halsen,  og  stiller  Skrinet  varsomt  inderst  paa  Bun- 
den af  Skabet. 

—  Men  det  lider  ud  paa  Aftenen,  og  vi  maa  nytte  Ti- 
den. Jeg  vil  gaa  og  gjøre  mig  rede.  Lad  Kurt  hente  det 
Par  Sadelsække  dér,  og  skynd  dig  at  faa  nogen  Nadver- 
kost, som  du  har  vel  fortjent  og  kan  trænge  til. 


111 

I  stedet  for  at  følge  sin  Madmoders  Anvisning  og 
skynde  sig  ud  den  Vei  han  var  kommen,  træder  Kon- 
rad, saasnart  han  befinder  sig  alene  med  den  unge  Pige, 
tæt  hen  til  hende  og  siger  med  dæmpet  indtrængende 
Stemme:  — 

—  Vi  maa  faa  dette  hindret.  Frøken  Gertrud!  Naadig- 
fruen  maa  ikke  gaa  ned  i  Byen  med  disse  Ting  til  de 
Syge. 

—  Jeg  ønsker  selv  intet  heller  end  at  hun  vilde  lade 
det  Forsæt  fare.  Men  der  er  intet  Haab  om  det.  Min 
Frænke  er  overbevist  om,  at  Soten  ikke  kan  faa  Hold  i 
hende,  fordi  hun  ikke  frygter  den.  Med  mig  er  det  en 
anden  Sag;  derfor  vil  hun  ikke  have  mig  med,  skjøndt. 
jeg  tilbød  at  gaa. 

—  Det  er  ikke  Smitten,  jeg  tænker  paa.  Der  er  det, 
som  er  værre,  gaar  i  Svang  dernede, 

—  Værre?  Min  Gud  og  Frelser!  Hvad  kan  da  være  en 
værre  Trusel  dernede  i  Byen  end  Farsoten,  om  det  og- 
saa  ikke  er  den  sorte  Død? 

—  Forvildede  overtroiske  Mennesker  i  deres  Angst,  og 
onde  Mennesker  i  deres  Had  —  det  er  hvad  jeg  kaldei 
værre  end  Farsot  og  end  den  sorte  Død  selv,  naadig 
Frøken.  Den  første  Slags  er  der  fuldt  af  dernede,  oi 
hvis  Stephen  Kromand  ikke  er  et  godt  Exempel  paa  der 

sidste,  saa  kan  jeg  blot  sige,  at  jeg  ikke  har  noget  Be- 
gjær  efter  at  lære  et  bedre  at  kjende. 

—  Er  han  i  Færd  med  at  sætte  Ondt  for  os?  Han  ser 
stygt  ud  af  Øinene,  naar  man  en  Gang  kommer  forbi, 
trods  det  at  han  smiler  saa  sødt  som  Sirup  og  bukker 
sig  saa  krum,  som  om  han  vilde  rulle  hen  ad  Veien.  Jeg 
vilde  ønske,  han  ikke  havde  faaet  Lov  til  at  drive  det 
Gjæstgiveri,  ovenikjøbet  lige  ved  Broen,  saa  jeg  hver  Dag 
Gud  lader  Solen  skinne  ser  hans  forgyldte  Skilt  blinke 
dernede  i  Vandet,  og  jeg  synes  altid  det  er  ligesom  en 
Trusel,  saadan  som  naar  En  har  det  onde  Øie,  og  det 
gjør  Renata  ogsaa,  for  hun  sagde  endnu  igaar  til  mig: 
blot  det  Skilt  i  alt  Fald  ikke  hang  saadan,  at  det  speilede 
sig  i  Vandet! 

—  Jeg  vilde  hjertelig  ønske  at  hverken  hans  forgyldte 
Skilt  eller  hans  runde  Fjæs,  der  snarere  er  lig  en  Kob- 
berkjedel,  var  saa  nær,  at  de  kunde  gjøre  det.  Og  jeg 
sagde  det  ogsaa  den  Gang,  mer  end  een  Gang  sagde  jeg 
til  Naadigfruen,  at  det  var  feil  at  give  ham  Lov  til  at 
nedsætte  sig  dér. 

—  Jeg  veed  det  nok,  men  Renata  mente,  at  det  var 
at  misbruge  sin  Herskabsret,  naar  hun  forbød  ham  det; 
det  var  allerede  haardt  for  ham  at  blive  jaget  af  Gaar- 
de  

—  Haardt  for  ham!  efter  alt  hans  Bedrag  og  Tyvag- 
tighed. Han  skulde  være  bleven  jaget  med  Hundepidsken 
og  det  saa  langt  af  Led,  at  han  aldrig  vovede  sig  nær  nok 
til  at  se  Vindfløiet  af  Taamet  her.  Men  sket  er  sket,  og 
galt  var  det  og  Ulykke  vil  der  komme  deraf,  hvis  vi  ikke 
ser  os  for. 

—  Men  i  alle  Helgenes  Navn,  hvad  Ondt  kan  han  da 
volde  os? 

—  Sige  til  enhver,  der  gider  høre  saadant  Snak  over  et 
Krus  af  hans  Godtøl,  at  alle  Ulykker  og  Pestillens  kom- 
mer ned  over  dem  fra  os  heroppe,  fra  denne  Borg,  som 
er  en  Kjætterrede,  et  Beghardhus,  som  man  skulde  ryge 
ud,  før  de  Alle  maa  bøde  for  det  ...  jo,  det  er  det,  han 
kan  sige  . . .  Og  han  siger  det,  som  værre  er. 

Gertrud  støtter  sig  blegnende  til  Bordet  —  hendes  dir- 
rende Læber  kan  neppe  aande  et  „værre  endnu?"  frem. 

Den  lange  Hushovmester  bøier  sig,  som  om  det,  han 
har  at  sige,  kun  kunde  meddeles  med  hviskende  Røst, 
selv  under  fire  Øine  i  et  velaflukket  Kammer:  — 

—  Stephen  var  her  jo  og  havde  været  her  fra  Dreng 
af,  for  den  Sags  Skyld,  under  Naadigfruens  Fader  —  men 
han  var  her  endnu  for  fem  Aar  siden,  da  Naadigfrøknens 
Broder,  min  gode  Herre  —  Gud  være  hans  Sjæl  naadig! 
sygnede  hen  og  omsider  gik  bort. 

Den  unge  Pige  nikker  —  hendes  Ansigt  er  ikke  længer 
blegt  men  graat. 

—  Og  Stephen  begynder  nu  at  hviske  i  Øret  paa  alle 
og  enhver  —  han  har  da  hvisket  det  til  min  Gudsøn 
Badskjæreren  —  at  Naadigfruen  aldrig  har  kunnet  lide 
sin  Husbond  . . .  Gud  forlade  ham  for  æreskjændersk 
Uhyre  han  er,  som  om  vi  ikke  havde  set,  hvordan  de 
levede  sammen,  saa  ethvert  Par  i  Christenheden  kunde 
have  taget  sig  et  Forbilled  deraf!  ...  og  at  hun  havde  er 
hel  Anden  i  Hu  —  en  saare  høitstaaende  og  fornen 
Mand,  men  noget  Navn  har  han  da  ikke  nævnet  . . .  o£ 
udaf  saadan  syndig  Elskov  havde  hun  forgivet  sin  Hus 
bond 

Et  Skrig  afbryder  ham. 

Gertrud  synker  sammen  paa  Stolen. 

—  Og  vi  som  har  set  hvordan  Naadigfruen  har  pleie 

ham  og  ikke  veg  fra  hans  Leie!  Men  skulde  man  tro, 
der  gaves  slig  Skjændighed,  endog  den  hellige  Apostel 
siger  os  at  Tungen  er  en  Ild  og  en  Verden  af  Uretfærdig- 
hed —  og  saadan  en  Ild  er  Stephens  Tunge,  som  Gud 
Jade  tørre  hen  i  hans  Mund  som  Aske,  før  den  brænder 
dem  op,  hvis  Kjortelsøm  han  ikke  er  værdig  at  røre: 
for  al  den  trofasteste  Hustruomsorg,  der  nogensinde  har 
pleiet  en  sotslagen  Mand,  den  vender  han  imod  Fruen, 
sigende  og  forsværgende  sig  paa,  at  hun  i  Lægemidlerne 
har  givet  ham  en  snigende  Gift  ud  af  en  liden  Flaske, 
som  han  selv  har  set  i  hendes  Haand  og  som  hun  op- 
bevarer i  det  Ibenholtskrin,  der  nu  stod  her  paa  Bordet 
og  hvilket  Fruen  lukkede  inde  i  Skabet;  og  at  den  inde- 
holder alskens  Lægemidler,  det  veed  vi  jo  ...  men  dette 
var  en  liden  langlig  Flaske  af  guldbesprængt  Glar,  hvil- 
ken Naadigfruens  Farfar  havde  bragt  med  hjem  fra 
Korstoget  til  Saracenernes  Land,  hvor  de  ere  fremmelige 
i  alskens  Djævelskab.  For  Stephen  havde  hørt  om  den 
af  sin  Fader,  der  var  Dreng  den  Gang  Korsfareren  kom 
hjem  . . .  Nei  nei:  lille  Frøken!  I  maa  ikke  tabe  Modet. 

—  Men  hvad  skal  vi  dog  gjøre  —  hvad  skal  vi  dog 
gjøre? 

—  Vi  skal  stole  paa  Gud,  og  vi  skal  først  og  fremmest 
forhindre  at  Naadigfruen  besøger  de  Syge  dernede  — 

—  Kan  de  frygte  hende,  som  de  aldrig  har  erfaret  An- 
det end  Godt  af? 

—  Nei  nei,  der  er  vel  ikke  Mange  troe  paa  Stephens 
onde  Tale  endnu,  endda  det  er  bedre  ikke  at  lede  Tan- 
ken hen  paa  den  just  nu.  Bedre  at  de  sige,  hun  frygter 
Smitten,  det  kan  de  forstaa.  Men  hvis  Fruen  gik  om  i 
Husene  og  Soten  tog  til  derefter  og  Folk  døde  —  hvem 
veed  hvad  den  lille  Flamme,  Stephen  har  i  sin  Mund 

saa  kan  volde  for  Ildebrand?  Ja,  ja,  det  er  onde  Tider 
vi  leve  i,  saadanne  som  da  den  første  Menighed  var  paa 
Jorden,  given  i  Hedningenes  Vold,  som  ikke  var  værre 
end  hvad  der  nu  kalder  sig  Christi  Kirke  og  dens  Stat- 
holder og  Tjenere.  Har  Nogen  først  Ord  for  at  kunne 
mere  end  sit  Fadervor,  og  Gud  veed,  vor  kjære  Frue  har 
baade  god  og  from  Grund  til  saadant  Skudsmaal,  om 
end  ikke  paa  den  Vis  Folk  mener  det:  —  ja  saa  er  der 
ikke  langt  tilbage  til  Baal  og  Brand.  Nei,  vi  maa  holde 
hende  fra  Byen,  det  er  det  vi  først  og  fremmest 
maa. 

—  Ja  men  hvad  skal  vi  dog  sige,  for  at  faa  hende  til 
at  opgive  sit  Forsæt? 

—  Gud  velsigne  Naadigfrøknen,  troer  I,  jeg  har  gjort 
noget  Andet,  lige  siden  jeg  gik  over  Broen  dernede  end 
pint  og  plaget  mit  Smule  Hoved,  og  ikke  Andet  er  der 
kommet  ud  af  det  end  Pandesved.  Min  eneste  Trøst  var 
just,  at  Naadigfrøkenen,  med  Forlov  at  sige,  har  ligesaa 
meget  Vid  i  sin  Øreflip  som  saadan  en  Karl  som  jeg  har 
i  hele  sin  Krop  . . . 

Den  unge  Pige  synes  ikke  helt  uimodtagelig  for  denne 
Tillidserklæring.  Hun  bøier  sig  frem  med  Hagen  støttet 
i  sin  Haand  og  rynker  Panden  i  raadløs  Grublen;  me- 
dens tvertimod  det  Stykke  brun  Pandehud,  som  er  syn- 
ligt mellem  Mandens  næsten  sammenvoxede  Bryn  og  den 
tætte  Haarkappe,  glatter  sig  en  Kjende  ud  under  det  be- 
roligende Indtryk  af  det  forjættende  Tankearbeide,  der 
øiensynlig  er  i  Værk  lige  under  hans  Blik. 


IV 

—  Hvem  er  det,  der  er  kommet? 

Gertrud  og  Konrad  fare  sammen  som  overraskede  i 
en  Sammensværgelse. 

Renata  er  traadt  ind.  Iført  en  dunkel  Kappe  med  en 
Hætte,  der  er  slaaet  op  om  Hovedet,  staar  hun  dér  for 
dem  som  en  Fehm-Dommer  paa  Tærsklen  ind  til  Sove- 
gemakket, endnu  med  Dørgrebet  i  Haanden. 

—  Hvem  er  kommet? 

—  Har  I  ikke  hørt  det?  Der  er  blevet  banket  paa  Por- 
ten, og  Gitterlaagen  blev  lukket  op  ...  I  veed,  hvem 
det  er! 

De  vide  intet,  have  intet  hørt.  Men  de  gribes  af  hendes 
egen  Anelse,  at  der  er  noget  galt  paa  Færde,  at  noget 
Truende  har  listet  sig  ind  i  Borgen  og  nærmer  sig. 

—  Hys!  — 

Renata  lukker  lydløst  Døren  bag  sig. 

En  Dør  dernede  slaar  i.  Der  lyder  Fodtrin  paa  Trap- 
pen —  flere  —  to  Par  —  et  lettere  og  et  sværere. 

En  Stemme  gjenlyder  dæmpet  i  det  snevre  Trappe- 
rum. 

Det  er  Kurts.  Aabenbart  varskoer  han  blot  den  Frem- 
mede at  tage  sig  ivare  ved  det  beskadigede  Trin,  dér  hvor 
Trappen  bøier  om. 

Skulde  det  være  ham,  der  allerede  har  fundet  Vei  til 
den  beskyttende  Borg? 

Men  disse  Skridt,  der  nu  ere  paa  de  sidste  Trin,  lyde 
lettere  end  hans. 

Skulde  man  have  faaet  Mistanke  om,  at  han  kunde 
holde  sig  skjult  her,  og  kom  man  for  at  ransage  Alt  fra 
Taarnglug  til  Kjælder? 

Der  er  mer  end  een  Ting,  der  ikke  er  for  Hvermands 
Blik,  mindst  for  Speideres.  Det  vilde  have  været  bedre 
om  de  Bøger  vare  gjemt  bedre  bort:  —  der  er  Dionysius 
Areopagita,  der  er  Mester  Eckeharts  Skrifter,  der  er  ( 
Prædikener  af  Tauler  . . .  der  er  tydske  Oversættelser  af 
Evangelierne  og  af  Epistlerne,  der  er  —  værst  af  Alt  — 
Sendeskrivelser  og  Breve  fra  selve  den  store  Gudsven  . . . 

Det  banker.  Forsigtig,  beskedent. 

Med  et  kraftigt  Tag,  der  vidner  om  en  endelig  udløst 
Spænding,  lukker  Konrad  den  tunge  jernbeslagne  Ege- 
dør  op. 

Derude  spreder  en  skjult  Hornlygte  en  rødlig  gul  Bag- 
grund, mod  hvilken  der  staar  en  dunkel  Skikkelse,  mid- 
delhøi,   spædlemmet:    sort  Ridedragt,   sort  Barret,   sort 
Haar,  Et  Safranskjær,  der  strømmer  ind  som  en  Afskeds- 1 
hilsen    for   den   vestlige    Aftenhimmel,    belyser   mellem!' 
Kappe,  Hue  og  Haar  et  ungdommeligt,  skjægløst  Ansigt 

—  en  Elphenbenstrekant  i  en  Indramning  af  Ibenholt: 

—  bred  Pande,  smalle  Kinder,  spids  Hage. 

Synderlig  mer  er  ikke  at  skjelne  —  i  det  Høieste  at 
Øinene  med  buede  Bryn,  Næsen  og  en  smal  Læbestreg 
sidde  vel  anbragte.  Men  det  er  tilstrækkeligt  til  at  faa 
Gertrud  til  at  tænke:  — 

„Hvilken  deilig  ung  Mand!" 

Hun  har  i  Uger  og  Maaneder  ikke  set  andet  Mandligt 

end  hvad  der  kan  findes  deraf  i  Borgens  Gaard  og  Læn- 
ger, Kemenat  og  Have. 

„En  af  de  Sorte,"  tænkte  Hushovmesteren  —  „Phari- 
sæer  og  Skriftklog  . . .  Øgleyngel  . . .  kalket  Grav,  som 
man  ser  med  et  halvt  Øie," 

Han  staar  den  Nyankomne  nærmest,  og  Ansigtet  be- 
hager ham  mindre  end  Frøkenen. 

Renata  tænker: 

„Han  staar  dér  som  en  sort  Løber  paa  et  Skaktavl. 
Vil  han  byde  os  mat,  saa  tage  han  sig  ivare  for  Dron- 
ningen!" 

Gjæsten  bøier  sig  dybt,  og  Kappen  kommer  af  Hove- 
det med  et  Sving,  der  lader  dens  Fløielssøm  feie  Dør- 
tærsklen. 

„Kronraget  er  han  allenfalls  ikke,"  bemærker  Hus- 
hovmesteren i  sit  Inderste  —  „med  mindre  han  da  bærer 
Tonsuren  skjult,  og  det  er  de  værste!" 

„Hvilken  ædel  Anstand,"  er  Gertruds  Indtryk. 

Renata  tænker:  — 

„Han  hilser  mig  over  min  Rang,  som  om  jeg  var  Rigs- 
grevinde  eller  Fyrstinde.  Sligt  baader  sjelden  godt." 

Men  heller  ikke  hun  kan  nægte,  at  hans  Røst  lyder 
behagelig  nok  —  i  Gertruds  Øre  klinger  den  som  en 
Ærkeengels,  da  han  spørger,  om  han  —  som  han  formo- 
der —  har  den  Ære  at  staa  for  Borgens  Frue,  Renata 
von  Laufen-Langenstein. 

Med  en  Bøining  af  Hovedet  bekræfter  Renata  hans 
Formodning. 

—  Hvem  er  I,  unge  Mand,  og  hvad  fører  jer  saa  sent 
til  vort? 

—  Senere  end  jeg  havde  haabet,  ædle  Frue.  Men  et 
Vanheld,  der  tilstødte  mig  underveis,  har  sinket  mig  et 

Par  Timer.  Jeg  er  Famulus  hos  Hns.  Høiærværdighed    j 
Biskop  Ottomar  af  Regensborg. 

Dette  Navn  minder  endogsaa  Gertrud  om  at  selv  hvor  , 
dette  forjættende  og  tilsyneladende  himmelsendte  Væsen 
færdes,  ikke  Alt  er  lutter  Fred  og  Englelighed.  Et  uvil- 
kaarligt  halvkvalt  Udbrud  fra  de  to  Kvinder  og  et  hastigt 
mellem  dem  og  Hushovmesteren  vexlet  Blik  undgaar  ikke 
Gjæstens  Opmærksomhed;  saalidt  som  det  saare  flygtige 
Smil,  hvormed  han  bogfører  det  Indtryk,  Navnet  har 
gjort,  undgaar  den  trofaste  Konrad.  Denne  sluger  den 
Nyankomne  med  et  Blik,  der  ingenlunde  har  vundet  i 
Venlighed,  siden  han  erfarer,  af  hvem  han  er  sendt. 

—  Biskop  Ottomars  Afsending  er  en  æret  Gjæst  paa 
Borg  Langenstein.  Træd  nærmere,  Hr.  Famulus,  og  tag 
Plads  før  I  meddeler  os,  i  hvilket  Ærind  Hns.  Høiær- 
værdighed har  skikket  Eder  hid. 

Saaledes  opfordret  overskrider  den  unge  Mand  Tærsk- 
len med  nok  et  dybt  Buk  og  sætter  sig  paa  den  Stol,  som 
Hushovmesteren  rykker  tilrette  for  ham.  Derpaa  lukker 
Konrad  Døren  til  Trappen  og  bliver  staaende  ved  Kar- 
men saa  stiv  som  en  Støtte,  idet  han  ser  paa  Gjæsten 
med  et  Blik,  som  denne  føler  i  Ryggen  med  en  ubehage- 
lig Fornemmelse,  og  i  hvilket  Renata  med  Skræk  læser 
den  vilde  og  vage  Tanke,  at  der  i  Nødsfald  er  et  aabent 
Vindue  ved  Haanden  og  nedenunder  det  tre  hundred  Fod 
brat  Klippevæg  ned  til  Floden,  hvis  Strømhvirvler  nu  i 
den  tilstundende  Nattestilhed  lydelig  sende  deres  Bru- 
sen op  til  dem. 

Det  er  meget  lidt  Lys,  som  gjennem  dette  Vindue  nu 
trænger  ind  i  Stuen.  Tilstrækkeligt  til  at  skjelne  Skik- 
kelserne, langtfra  nok  til  at  forske  Ansigtstræk.  Hendes 

»gne  ere  tilmed  i  Skygge.  Hun  veed  at  de  ere  stivnede  og 
blege;  hun  føler  Hjertet  banke  under  Brystdugen.  Det 
er  fra  de  første  Ungdoms  Dage  af  en  kjær  gammel  Vane 
hos  dette  taabelige  Hjerte  at  banke  heftigt  ved  Navnet 
Ottomar;  men  i  den  sidste  Halvtime  har  dette  Navn 
skaffet  sig  ny  og  frygtelig  Ret  til  at  gjøre  hendes  Puls 
urolig. 

Hun  tvivler  saa  lidt  som  de  andre  om  at  dette  Besøg 
staar  i  den  nøieste  Forbindelse  med  den  Pris,  som  Bi- 
skoppen har  sat  paa  den  store  Gudsvens  Hoved. 

—  Min  Herre,  Hns.  Høiærværdighed,  befinder  sig  paa 
en  Rundreise  i  sit  Diøces  og  beder  min  ædle  Frue  om  at 
vise  ham  og  hans  Følge  —  som  ikke  er  stort  —  Gjæst- 
frihed  i  nogle  faa  Dage. 

Budskabet  er  befriende.  Mon  Overbringeren  kan  mær- 
ke, at  de  tre  Mennesker  aande  lettere  i  dette  Kammer? 

—  En  saadan  Anmodning  er  visselig  at  betragte  som 
en  synderlig  Naadesbevisning.  Kun  vilde  jeg  meget  ønske, 
at  den  var  faldet  paa  et  gunstigere  Tidspunkt.  Har  Hns. 
Høiærværdighed  ikke  hørt  om  den  grumme  Sot,  der  har 
befaldet  vor  By? 

—  Da  jeg  forlod  Hns.  Høiærværdighed  imorges,  havde 
der  endnu  ikke  forlydt  noget  om  den  sørgelige  Tilstand, 
i  hvilken  jeg  forefandt  den  lille  Stad. 

—  Men  vilde  det  da  ikke  have  været  rettere  at  ride  til- 
bage og  advare  Biskoppen,  at  han  i  Tide  kunde  vende  om 
og  ikke  udsætte  sit  for  hele  Kirken  saa  kostbare  Liv  for 
saadan  Fare?  og  skulde  der  ikke  være  Tid  dertil  endnu? 

—  Min  naadige  Frue  kjender  ikke  Biskop  Ottomar. 
Hans  Sindelag  er  saaledes  beskaffent,  at  han  ingenlunde 
lader  nogen  personlig  Fare  hindre  ham  i  Udførelsen  af 

hvad  han  har  foresat  sig  som  sin  Embedspligt;  som  da   j 
ogsaa  hans  fromme  Gemyt  overalt  føler  sig  i  den  Høie- 
stes  Varetægt,  hvis  Villie  ske!  Amen! 

—  Amen!  brummer  Konrad  og  hvisker  de  to  Kvinde- 
stemmer. 

—  Og  naar  kan  vi  vente  Æren  af  Bispens  Besøg? 

—  Meget  snart  . . .  desværre,  maa  jeg  paa  en  Maade 
tilføie,  for  saa  vidt  som  det  er  mig  saare  pinligt,  ikke  at  ! 
kunne  give  Eder  det  længere  Varsel,  som  hans  Høiær- 
værdighed  meget  vel  veed,  at  en  Borgfrue  skatter  og  og- 
saa har  Krav  paa.  Denne  usømmelige  Hastfærdighed, 
som  jeg  meget  beder  undskylde,  er  foraarsaget  af  et  Van- 
held, som  jeg  alt  har  hentydet  til.  Allerede  flere  Mil  her- 
fra styrtede  jeg  med  min  Hest,  som  derved  blev  lam  og 
kun  i  saare  langsom  Gangart  kunde  bære  mig  til  Eders 
By,  hvor  jeg  stillede  den  ind  i  Gjæstgivergaarden  „Det 
forgyldte  Oxehoved",  der  gjorde  Indtryk  af  at  ville  ind- 
fri sit  Skilts  Løfte  om  „god  Forpleining  for  Mand  og 
Bæst,"  hvis  man  kan  dømme  efter  den  forekommende 
og  meddelsomme  Vært  — 

—  Saa  kan  jeg  kun  ønske  Eder,  at  jer  Hest  maa  faa 
mere  Havre  for  Pengene,  end  mine  have  faaet  det.  Man- 
den er  barnefødt  her  paa  Gaarden  og  forvaltede  Land- 
bruget, men  jeg  maatte  jage  ham  bort  for  Underslæb. 

—  Virkelig?  Min  naadige  Frue  maa  bære  over  med 
en  Bogorm  og  Pennesnider,  om  haij  ikke  just  glimrer 
som  Menneskekjender;  det  faar  yderligere  tjene  til  min 
Undskyldning,  at  Manden  da  ellers  talte  med  synderlig 
Respekt  og  Hengivenhed  om  Herskabet. 

En  sælsom  Grynten  synes  at  udgaa  fra  Støtten  ved 
Dørposten. 

—  Hvis  han  mener  det,  saa  er  han  en  bedre  Christen, 

må  jeg  vilde  give  ham  Ord  for  . . .  Naa,  Hushovmester, 
let  synes  ikke  at  være  Himlens  Vilje,  at  jeg  skal  bringe 
lisse  Ting  til  de  Ulykkelige,  som  ere  slagne  med  Sot  og 
>yge  —  thi  det  er  Grunden  til  denne  Uorden,  som  I  er 
iommen  saadan  midt  ind  i,  Hr.  Famulus;  jeg  stod  just 
I  Begreb  med  at  begive  mig  ned  til  Byen  med  Lægemid- 
ler og  styrkende  Sager  og  alskens  Ting,  som  Syge  have 
godt  af  og  som  jeg  i  en  Hast  kunde  faa  samlet  af  mine 
Forraad. 

—  I  de  Helliges  Navn  —  min  naadige  Frue  kunde  dog 
ikke  tænke  paa  at  udsætte  sit  dyrebare  Liv  ved  at  be- 
give sig  midt  ind  i  Sotens  Huler  og  Tilholdsteder? 

—  Aa,  min  Broders  Enke  frygter  ikke  Smitten  . . . 
Hun  mener,  at  den  ikke  bider  paa  hende.  Men  selv  om 
hun  ikke  var  saa  vis  paa  det,  saa  vilde  hun  dog  ikke 
være  bange. 

Ved  Gertruds  barnlig  stolte  Erklæring  giver  det  et 
Sæt  i  den  sorte  Skikkelse. 

En  Bevægelse,  som  Haanden  gjør  under  Bordpladen, 
vilde  være  forbleven  ubemærket,  hvis  ikke  Støtten  ved 
Dørposten  havde  været. 

De  smaa  lyse  Øine  se  helt  vel,  at  et  Par  Fingre  midt 
alt  det  Sorte  tegner  et  lidet  luftigt  Elphenbenskors.  Pan- 
den rynker  sig,  som  om  Haarspidsen  vilde  gro  sammen 
med  de  sammenvoxede  Bryn. 

Nogle  Øieblikke  hersker  fuldkommen  Tavshed. 

Gjennem  det  aabne  Vindue  trænger  Bruset  af  Strøm- 
hvirvlerne ved  Borgklippens  Fod  tydeligere  end  nogen- 
sinde ind  i  Stuen. 

Renata  reiser  sig. 

—  Lad  altsaa  Kurt  hente  Sadelsækkene  og  gaa  alene 
ned  med  Æslet.  Han  maa  bringe  Sagerne  til  Elisabeth- 

iner-Huset,  hvor  Forstandersken  vil  vide  at  anvende  dem 
paa  det  Bedste.  Sørg  for  vor  Gjæst,  om  han  skulde  trænge 
til  nogen  Forfriskning  strax,  som  venteligt  er  efter  en 
Dagsreise  . . .  Kom,  Gertrud,  der  vil  være  fuldt  op  for  os 
at  skaffe. 

Et  Horn  i  umiddelbar  Nærhed,  mere  udmærket  ved 
Lydstyrke  end  ved  musikalsk  Velklang. 

—  Allerede!  ...  Og  vi  ere  saare  langt  fra  at  befinde  os 
i  en  sømmelig  Paaklædning  til  at  modtage  en  Gjæst  af 
saadan  Rang  og  Værdighed. 

Den  Sortklædte  er  sprunget  op  ved  Lyden  af  Kurens 
Horn. 

—  Et  mea  culpa  —  mea  maxima  culpa!  hvis  en  pro- 
fan Benyttelse  af  de  hellige  Ord  kan  tillades. 

—  I  er  da  ikke  selv  kommen  til  Skade,  Hr.  Famulus? 
spørger  en  deltagende  ungdommelig  Kvinderøst. 

—  Et  velbetænkt  Spørgsmaal,  Gertrud!  og  saa  megen 
desto  større  Skam  for  mig,  at  jeg  ikke  længst  har  stillet 
det.  Forhaabentlig  kan  vor  Gjæst  berolige  os. 

—  Fuldkomment.  Ingen  anden  Skade  er  sket  end 
den,  som  min  naadige  Frue  just  beklagede  og  som  turde 
være  ringe  nok,  i  Betragtning  af  at  Hns.  Høiærværdig- 
hed,  naar  han  paa  Tærsklen  modtages  af  saa  megen 
Skjønhed  og  Ynde,  vil  have  saare  ringe  Blik  tilovers  for 
den  ydre  Hylle;  ikke  at  tale  om  at  den  Samariter-Hen- 
sigt,  der  giver  sig  Udtryk  i  saadan  Tarvelighed,  og  om 
hvilken  jeg  visselig  skal  underrette  min  Herre,  ikke  kan 
andet  end  røre  Biskoppens  menneskekjærlige  Gemyt. 

Idet  han  i  høi  Grad  til  egen  Tilfredshed  bringer  denne 
ciceronianske  Periode  til  harmonisk  Afslutning,  danner 
den  Sorte  Sidestykke  til  Hushovmesteren. 

Mellem  de  to  bukkende  Dørvogtere  forlade  Damerne 

'den  allerede  næsten  mørke  Stue.  Begge  med  bankende 
Hjerter;  den  ældste  bleg,  i  Skyggen  af  tunge  Erindrin- 
ger; den  yngre  blussende  i  Dæmringslyset  af  det  op- 
dukkende Spørgsmaal,  om  vel  en  Del  —  selv  en  nok  saa 
beskeden  Del  —  af  „saa  megen  Skjønhed  og  Ynde"  er 
at  sætte  paa  hendes  egen  jomfruelige  Regning. 


Hushovmesteren  holder  den  brede  broderede  Tøile, 
medens  Famulusen  staar  rede  til  at  understøtte  sin  høie 
Herre  ved  Afstigningen  —  omhyggeHge  Forberedelser, 
som  vise  sig  kun  at  have  ceremoniel  Værdi. 

Den  hvide  Pasgænger  staar  saa  stille  ved  Portalens 
Trin,  som  var  den  formet  i  Marmelsten,  og  trods  sin 
lange  ubekvemme  Kjortel  svinger  Rytteren  sig  af  Sadlen 
næsten  med  samme  Lethed,  hvormed  han  for  halvandet 
Aarti  tilbage  saa  mangen  Gang  har  gjort  det  paa  den 
selvsamme  Plet. 

Springer  af  Bøilen  og  befinder  sig  i  det  røde,  blæn- 
dende  Fakkelskjær   umiddelbart   foran   to   Kvindeskik- 
kelser: —  den  ene  i  en  simpel  men  klædelig  graablaa 
Vadmelskjole,  den  anden  hyllet  i  en  mørkegraa  Kappe, 
som  rede  til  at  gaa  ud,  begge  bøiende  sig  saa  dybt,  at 
de  næsten  knæle.  Endnu  medens  han  løfter  Hænderne 
og  lyser  Velsignelsen  over  dem,  er  hans  Blik  beskjæftiget  I 
med  den  Kappeklædte.  Skikkelsen  altfor  skjult  i  den  jern- 
graa  Strøm  af  knækkende  Kappefolder  til  at  muliggjøre 
et  Skjøn  om  hvorvidt  den  har  ombyttet  jomfruelig  Slank- 
hed med  matroneagtig  Værdighed.    Kindens    Runding, 
ut>'delig  skimtet  i  flygtende  Linie,  synes  at  have  mistet  | 
lidt  af  sin  Blødhed.  Men  Haaret,  disse  brune  Fletninger, 
hvis  Massestrøm,  med  Gyldenhvirvler  gnistrende  i  Skjæ-; 
ret  af  flakkende  Fakkelflammer,  vælder  ned  over  den 

hvide  Nakkes  langlig  buede  Aas  og  slukker  sin  Glands  i 
Grotten  af  den  tilbageslaaede  Hætte:  —  mulig  var  det 
Forblændeise,  men  det  synes  ham  at  være  blevet  endnu 
prægtigere,  dronningagtigere.  Og  idet  de  signende  Hæn- 
der sænke  sig,  streife  den  høires  Fingerspidser  med  et 
faderligt  Kjærtegn  denne  Haarfylde,  saa  at  den  store 
Signetrubin  et  dvælende  Øieblik  gløder  og  gnistrer  mellem 
Fletningerne  som  en  Naal  —  en  Berøring  saa  let  som 
et  Pust,  lige  just  følelig,  og  dog  springer  der  i  samme 
Nu  en  Gnist  af  Livets  Alterflamme  over  i  hans  Legeme, 
saa  det  er  ham,  som  havde  det  i  Løbet  af  femten  lange 
Aar  kun  været  et  tænkende  og  sandsende  Lig. 

Hvad  vilde  han  ikke  give  for  at  kunne  gribe  med 
begge  Hænder  om  dette  haarkronede  Hoved!  for  at 
kunne  løfte  denne  Skikkelse  op  til  sig,  nei  —  for  selv  at 
kunne  synke  ned  for  den,  skjule  sit  Hoved  i  disse  Kaabe- 
folder  og  hulke 

Men  allerede  er  der  ny  Haandsopløftelse  fornøden, 
denne  Gang  inde  i  Hallen,  hvor  det  sammenstimlede 
Borgtyende  knælende  paakalder  og  modtager  Kirkefyr- 
stens Velsignelse. 

Nu  kan  Renata  hæve  Hovedet;  her,  hvor  Faklerne  lyse 
med  næsten  stillestaaende  Flammer,  kan  hun  endelig  be- 
tragte hans  Ansigt. 

Ja,  han  har  forandret  sig.  Den  bøiede  Næse  synes  at 
være  bleven  krummere  og  længere  mellem  de  indsunkne 
Kinder;  de  lysegraa  Øine  have  trukket  sig  dybere  ind 
under  Panden;  navnlig  er  Linien,  der  fra  Næsefløien 
trækker  sig  rundt  om  Mundvigen,  bleven  saa  skarp  og 
har  fortsat  sig  helt  ud  i  Hagen. 

Han  har  tænkt  meget  og  lidt  mere. 

Endnu  ganske  optaget  af  dette  nye  Ansigt,  som  er  det 

gamle,  fremfører  hun  sin  formelle  Undskyldning,  fordi 
hun  har  maattet  modtage  Hns.  Høiærværdighed  i  en 
Paaklædning,  der  saa  langt  fra  er  den  høitidelige  Anled- 
ning værdig;  saa  vel  som  for  at  hun  ikke  har  kunnet  sam- 
menkalde og  ordne  Tyendet  til  en  saadan  Modtagelse, 
som  Borg  Langenstein  under  gunstigere  Forhold  ikke 
vilde  have  forsømt  at  give  Biskoppen  af  Regensborg. 

Og  der  er  intet  Nyt  i  dette  lyse  Smil,  hvormed  Bisp 
Ottomar  —  nei,  simpelthen  Ottomar  —  lytter  til  hendes 
Forklaringer  og  forsikrer  hende  om  deres  Unødvendig- 
hed; saa  lidt  som  i  det  hartad  skjemtsomme,  hvormed 
han  modtager  Beretningen  om  Famulusens  Vanheld,  og 
som  tilkjendegiver  den  fødte  Junkers  beredvillige  Tro 
paa  den  aabenbart  borgerlige  Skrivers  ubehændige  Ryt- 
terskab. Heller  intet  Nyt  i  det  bekymrede  Udtryk  af 
menneskekjærlig  Deltagelse,  der  lyser  ud  af  hans  Øine, 
da  han  udspørger  hende  selv  og  Hushovmesteren  om 
Tilstanden  i  den  sotslagne  By. 

Men  da  han  nu  kort  og  klart  giver  sin  Famulus  An- 
visning til  at  opsætte  forskjellige  Skrivelser  til  hans  Kan- 
celli af  det  og  det  Indhold,  alle  med  det  Formaal  at 
skaffe  hurtig  og  virksom  Hjelp  —  Tilsending  af  Læge- 1 
midler,  af  Sygepleiersker  fra  et  Nonnekloster  og  af  læge- 
kyndige Graabrødre  —  Breve,  der  maa  forelægges  ham 
til  Underskrift  endnu  i  Aften  og  strax  derefter  afsendes 
med  ridende  Bud  —  da  han  staar  saaledes  i  Embeds 
Værk  og  Myndighed,  da  træder  det  Nye  frem  i  Træk  og 
Miner:  Præget  af  den  færdige  Mand,  der  er  vant  til  al 
overskue  Forhold  og  Fordringer,  til  hurtig  at  fatte  Be- 
slutninger og  sikkert  at  træffe  Bestemmelser,  samt  ti 
ubetinget  at  se  sig  adlydt. 

Mer  end  een  Gang  har  Renata  hørt  sige  om  Ottomar 

at  han  vel  var  i  Stand  til  at  naa  op  til  de  høieste  Rang- 
trin  af  Kirkestigen;  og  hun  siger  sig  selv,  at  en  Kardinal- 
hat ikke  vilde  sidde  ilde  paa  dette  Hoved. 

Men  forgjæves  speider  hun  i  ængstelig  Forventning 
efter  det  Nye,  hun  frygter  mest:  —  et  Fanatismens  Ild- 
glimt gjennem  en  Skygge  af  aandelig  Formørkning  og 
Sneverhed,  som  dog  ikke  kan  mangle  hos  denne  Kirke- 
fyrste, der  lige  har  sat  en  Pris  paa  hendes  Mesters  og 
Faders,  den  store  Gudsvens  Hoved. 

Dette  Element  har  ikke  fundet  Leilighed  til  at  vise  sig 
og  finder  det  heller  ikke  foreløbig;  thi  fra  sin  Famulus 
vender  han  sig  med  hint  lyse  Smil  om  de  udtryksfulde, 
men  maaske  vel  kraftig  skaarne  Læber  til  hende  selv: 

—  I  vil  vistnok,  min  ædle  Frue,  have  den  Godhed  at 
anvise  min  Famulus  en  eller  anden  rolig  Krog,  hvor 
han  kan  udføre  disse  Skriverier,  som  jeg  haaber  skal 
komme  Eders  ulykkelige  By  til  Gode.  Har  I  forøvrig  alle- 
rede truffet  Bestemmelse  om  hvor  I  vil  anbringe  den 
ubudne  Gjæst,  der  med  sit  Følge  overfalder  Eders  Borg 
i  saa  sen  en  Aftentime?  I  har  kun  haft  ringe  Frist  dertil. 

—  Jeg  behøvede  ikke  megen.  Min  Faders  Gemak  er 
det  eneste,  der  sømmer  sig  for  en  Gjæst  af  Eders  Rang, 
forsaavidt  en  fattig  Ridderborg  som  denne  kan  yde  et 
saadant.  Navnlig  vil  Eders  Høiærværdighed  dér  ogsaa 
have  den  Fordel  at  Eders  Famulus  er  umiddelbart  ved 
Haanden,  da  han  kan  sove  i  det  femkantede  Kammer. 

—  Intet  kunde  være  bekvemmere.  Imidlertid  er  jeg 
glad  over,  at  der  paa  Grund  af  saa  grumme  kort  Varsel 
endnu  ikke  kan  være  truffet  store  Foranstaltninger.  For 
jeg  har  tænkt  paa  underveis,  som  jeg  red  her  op,  at  jeg 
vilde  kunne  lide  at  sove  i  Nat  paa  det  gamle  Sted. 

—  I  Taarnkamret?    udbryder  Renata,    og  en  svag 

Rødme  spreder  sig  over  hendes  hidtil  blege  Kinder.  Der 
er  Noget  i  denne  Tanke,  der  baade  overrasker  hende  og 
gaar  hende  til  Hjerte. 
Bisp  Ottomar  nikker: 

—  I  Taarnkamret,  ja. 

—  Vi  kan  naturligvis  let  faa  skaffet  en  Seng  derop  . . . 
det  er  blot  . . .  det  Kammer  har  længe  ikke  været  benyt- 
tet ...  jeg  frygter  at  for  en  Mand  i  Eders  Høiærværdig- 
heds  Stilling 

—  I  ecclesia  militans!  Dér  bør  man  være  rede  til  at 
campere  og  ikke  forvænt.  Og  hvad  en  Seng  angaar,  saa 
vilde  den  gamle  Løibænk,  hvis  den  endnu  staar  deroppe, 
være  tilstrækkelig  for  mine  Fornødenheder  . . .  Jeg  troer, 
jeg  skulde  sove  lettere  ind  paa  den,  end  i  den  blødeste 
Silkeseng;  i  Synderlighed  naar  jeg  først,  som  jeg  under- 
veis  har  lovet  mig  selv,  har  kastet  et  Blik  over  paa  Kal- 
variebjerget  og  set  Passionsveiens  Smaakapeller  lyse  over 
til  mig  i  Maaneskinnet.  Der  er  ikke  et  Træk,  som  Træ- 
sniderens  simple  Kunst  har  givet  sine  Skikkelser,  uden  at 
jeg  jo  mindes  det  helt  vel  —  jeg  har  set  saa  mangen 
vidtberømt  Passion  siden,  men  ingen  er  gaaet  mig  saa 
nær  til  Hjerte  som  den.  j 

Biskoppens  Røst  er  bleven  mærkelig  blød.  Mindre  end 
nogensinde  er  der  i  hans  Træk  et  Glimt  af  Fanatisme  at 
se.  En  Mand,  vilde  man  sige,  for  hvem  Troen  er  idel  Fø- 
lelse og  sværmerisk  Andagt. 

—  At  Eders  Høiærværdighed  har  beholdt  det  Lidet, 
vor  fattige  Egn  byder,  i  saa  velvillig  Erindring  er  os 
saare  kjært  at  høre,  bemærker  Renata  sagte. 

—  Altsaa  Taarnkamret,  optager  Biskoppen  Traaden 
—  I  ser,  min  ædle  Frue,  at  jeg  skalter  og  valter  her 
Eders  Borg,  som  var  det  mit  Hjem.  Ja  jeg  har  endogsai 

underveis  taget  mig  den  Frihed  at  indbyde  en  Gjæst  her 
til  jert. 

—  Enhver  Gjæst,  som  Eders  Høiærværdighed  maatte 
værdiges  at  indbyde,  skal  være  os  saare  velkommen. 

—  Og  I  spørger  ikke  engang,  hvem  denne  Gjæst  er? 
. . .  Hvorved  I  ganske  vist  vilde  sætte  mig  i  Forlegenhed. 
For  dette  er  et  lidet  Reiseæventyr.  Da  vi  bedede  igaar 
Eftermiddags  i  Lengefeld,  traf  jeg  i  Kroen  der  en  Kjøb- 
mand,  med  hvem  jeg  indlod  mig  i  Samtale,  efter  min 
Skik,  at  underholde  mig  med  Mænd  af  alle  Stænder,  for 
ikke  at  undlade  at  øse  af  den  levende  Kundskabsbrønd, 
der  ad  saadanne  Rør  tilflyde  en  Mand,  som  i  mange  Aar 
har  været  for  meget  nedgravet  i  Bøger.  Tilmed  saadanne 
Kjøbmænd  komme  ofte  viden  om,  som  denne,  der  ikke 
blot  var  velkjendt  i  det  Vælske  men  endogsaa  havde  væ- 
ret i  det  fjerne  Ungarland,  i  fast  hedenske  Egne.  Med 
ham  var  det  let  at  underholde  sig,  saa  meget  mer  som 
han  havde  sjeldne  Talegaver  og  var  i  Besiddelse  af  den 
lifligste  Røst,  som  jeg  snart  sagt  mindes  at  have  hørt;  saa 
at  den  fra  først  af  tiltrak  mig  og  siden  holdt  mig  fast, 
da  vi  meget  snart  kom  til  at  tale  om  den  kirkelige  Byg- 
ningskunst, hvilken  han  paa  sine  Reiser  havde  sat  sig 
grundig  ind  i.  Det  mærkværdigste  ved  denne  sjeldne  Mand 
var  imidlertid,  at  han  ikke  blot  vidste  meget  at  berette 
om  Lande  og  Folkeslag,  med  deres  synderlige  Sæder  og 
Skikke  og  deres  Maade  at  bygge  paa,  men  tillige  var  vel- 
bevandret i  vor  hellige  Kirkes  Lære,  endog  i  saadanne 
Punkter,  som  ellers  ikke  falde  under  Lægfolks  Omraade: 
hvilket,  som  han  sagde,  kom  deraf,  at  han  havde  en 
grumme  lærd  og  from  Munk  til  Skriftefader,  der  ogsaa 
værdigede  ham  personlig  Omgængelse.  Saaledes  kom  det 
sig,  at  vi  vare  geraadet  i  en  Samtale  om  de  høieste  Ma- 

terier,  da  jeg  til  mit  levende  Mishag  maatte  afbryde 
samme,  for  at  fortsætte  min  Reise.  Da  han  nu  opholdt 
sig  her  paa  sit  Kjøbmandskabs  Vegne,  for  at  befæste 
gamle  Forbindelser  og  knytte  nye,  opfordrede  jeg  ham 
til  ogsaa  at  opsøge  Borgen  Langenstein  i  disse  Dage, 
medens  jeg  opholdt  mig  dér;  hvad  han  da  ogsaa  lovede 
mig. 

—  Vi  leve  her  saare  tarvelig  og  have,  som  I  kan  tænke 
Eder,  liden  Brug  for  hvad  en  saadan  bereist  Kjøbmand 
kunde  ønske  at  afsætte.  Men  for  Eders  Høiærværdigheds 
Anbefalings  Skyld  skal  han  visselig  faa  en  god  Velkomst. 
Og  nu  maa  jeg  maaske  føre  Eders  Høiærværdighed  ind, 
hvor  I  kan  hvile,  imens  jeg  og  min  Frænke  her,  min 
afdøde  Husbonds  Søster,  sørge  for,  at  hvad  Huset  kan 
byde  ikke  fattes  til  Eders  Vederkvægelse. 

Da  Renata  og  Gertrud  komme  tilbage  gjennem  den  nu 
tomme  Hal  for  at  begive  sig  til  Stegerset,  bliver  Borg- 
fruen tankefuld  staaende  paa  den  samme  Flise,  hvor  hun 
stod  ved  Bispens  Side  og  berører  standsende  sin  Frænkes 
Arm. 

—  Hvad  mener  du  om  den  Kjøbmand,  Gertrud? 

—  Kjøbmanden?  spørger  den  unge  Pige. 

—  Ja,  som  Bispen  talte  om. 

Gertrud,  der  med  et  forundret  Spørgsmaal  har  set  sin 
Frænke  i  Øiet,  da  denne  saa  pludselig  taler  om  en  Kjøb- 
mand, vender  Blikket  bort  og  bliver  blussende  rød. 

Hun  havde  her  i  Hallen  været  fuldkommen  optagen  af 
at  betragte  Famulusen,  hvis  Ansigtstræk  hun  oppe  i  Kam- 
ret i  det  mer  end  sparsomme  Dagslys  kun  halvt  gjæt- 
tende  havde  skimtet.  Her  i  Fakkelskjæret  viste  de  sig 
skarpere    og    langtfra    saa    ungdommelige,    som    hun 

liavde  forestillet  sig  dem  —  til  Gjengjæld  saa  meget 
udtryksfuldere.  Intet  Under,  at  hun  har  haft  grumme 
'liden  Opmærksomhed  tilovers  for  hvad  Biskop  Ottomar 
har  sagt  —  skjøndt  det  nu  forekommer  hende,  at  hun 
dunkelt  mindes  Noget  om  en  Kjøbmand,  hvem  Bispen 
havde  truffet  et  eller  andet  Steds. 

—  Vist  saa  . . .  Kjøbmanden  —  ja,  hvad  skulde  jeg 
synes  om  ham? 

—  Var  der  Intet,  som  var  dig  paafaldende?  Denne 
Kjøbmand  med  den  lifligste  Røst,  som  Bispen  mindedes 
at  have  hørt;  som  var  vel  bevandret  i  theologiske  Spørgs- 
maal;  som  havde  været  ikke  blot  i  det  Vælske  men  i  det 
fjerne  Ungarland  — 

—  Renata,  —  mener  du  —  ? 

—  Som  havde  grundigt  Kjendskab  til  Bygningskunst 
—  navnlig  den  kirkelige 

—  Alle  Helgen!  . . .  Skulde  det  være 

Borgfruens  Haand  lægger  sig  blødt  men  fast  over  den 

unge  Piges  Læber. 

—  Jeg  tænker,  at  vi  have  faaet  det  Nyt  at  høre,  som  vi 
vare  saa  ængstelige  efter.  Og  jeg  tvivler  om,  at  Kjøbman- 
den vil  holde  sit  Høflighedsløfte  og  besøge  Borg  Langen- 
stein, mens  Hns.  Høiærværdighed  opholder  sig  her. 

Paa  den  Side,  der  vender  bort  fra  Flod  og  By  har  Lan- 
gensteiner  Borgen  sin  Trægaard  og  Urtehave. 

Lunt  ligger  den  dér  paa  Skraaningen,  ryglænet  til  Mu- 
ren, paa  hvis  Flade  Aprikoser  og  Druer  modnes  og  ved 
hvis  Fod  Græskarrene  svulme.  En  Hulvei  sætter  Skjel 
mellem  den  og  Granskoven,  som  atter  stiger  op  ad  Bjer- 
get, høit  nok  til  at  yde  velkomment  Læ  og  jevnt  nok  til 
ikke  at  kaste  ufrugtbar  Skygge. 

Hele  Formiddagen  og  langt  ud  paa  Eftermiddagen  hvi- 
ler Solen  paa  denne  begunstigede  Plet,  hvor  Frugttræer- 
nes Kronenet  breder  et  dunkelgrønt,  gyldenspættet  Skyg- 
getæppe over  det  frodige  Græs. 

Borgfruen  og  hendes  unge  Frænke  have  tilbragt  et  Par  \ 
Timer  med  at  plukke  Ærter  og  baaret  Kurvene  ind  i  et 
Tremmelysthus,  hvor  allerede  et  Par  store  Lerskaale  staa 
rede  paa  det  simple  Bræddebord.  Men  til  Bælgningen  be- 
høver Renata  ingen  Hjælp.  Hun  sender  Gertrud  op  at 
tilse  Arbeiderne  i  Stegers  og  Fadebur,  Mælkekjælder  og  i 
Bryggers. 

Hun  trænger  til  at  være  ene. 

Altfor  meget  er  stormet  ind  paa  hende  i  Løbet  af  den 
foregaaende  Aften.  Skjøndt  Natten  mindre  har  været  hel- 
liget Søvnen,  end  sundt  var,  og  Tankerne  Time  efter  Time 
have  haft  hendes  Sind  til  uforstyrret  Tumleplads,  længes 

hun  allerede  igjen  efter  at  kunne  hengive  sig  til  dem; 
maaske  i  det  Haab,  at  de  her  i  den  frie  Luft  og  det  klare 
Dagslys  vilde  klare  sig  ud  af  deres  natlige  Vildrede  og 
Febertaage. 

En  stor  Stilhed  omfreder  hende.  Den  dirrer  rhytmisk 
i  Insekternes  Summen  og  oplives  snarere  end  den  brydes 
af  Solsorternes  Sange  i  Frugttræerne  og  Finkernes  i  Skov- 
brynet —  Fuglestemmer,  der  have  Afskedens  Vemod,  thi 
Snct.  Hansdag  ligger  mer  end  en  Uge  tilbage. 

Dog  nu  brydes  denne  Stilhed  af  en  Lyd,  som  er  langt 
spædere  end  Fuglesang  og  Insektsummen:  —  Trægaar- 
dens  Laage  knirker,  Klinken  klirrer. 

Fodtrin  nærme  sig  over  Grønsværet  —  Skridt,  som 
hendes  Hjerte  kjender  og  byder  velkommen  med  urolig 
t  Banken. 

I      Er  det  et  Besøg,  hun  hemmelig  har  ventet?  er  det  maa- 
'  ske  for  dets  Skyld  snarere  end  for  Tankernes,  at  hun 
ønskede  at  være  ene? 

Ønsker  hun,  eller  frygter  hun  denne  Samtale? 

Hun  veed,  at  den  maa  finde  Sted.  Og  nu  da  Biskop 
Ottomar  sætter  sig  ligeoverfor  hende  og  byder  hende 
Godmorgen  og  Guds  Fred,  staar  der  ingen  anden  Be- 
I  gyndelse  paa  denne  Samtale  til  Raadighed  for  hendes 
blysomme  Forvirring,  end  at  spørge,  om  Hns.  Høiærvær- 
dighed  har  sovet  vel  den  første  Nat  paa  Borg  Langen- 
stein. Næsten  til  sin  Forskrækkelse  finder  hun,  at  dette 
mest  dagligdags  af  alle  Spørgsmaal  viser  sig  som  den 
gjenneste  Vei  ind  til  Sjælenes  allerlønligste  Indelukker. 

—  Den  første,  og  dog  saa  langt  fra  den  første,  som 
min  ædle  Frue  vel  veed,  skjøndt  hvilke  Nætter  jeg  har 
tilbragt  her,  veed  ingen  uden  jeg  selv  . . .  Mere  drømt  end 
sovet,  iøvrig,  for  ikke  at  lade  Eders  venlige  Forespørgsel 

ubesvaret.  Og  sandelig,  det  var  heller  ikke  for  Søvnens 
Skyld  at  jeg  valgte  det  gamle  Taarnkammer. 

Hans  Haand  stryger  hen  over  Brynet,  og  han  ser  en 
Tid  lang  tavs  hen  for  sig,  først  ned  ad,  saa  over  paa  sin 
Værtinde,  der  bøier  sig  over  sit  huslige  Arbeide,  saa  at 
Hovedlinet  lader  Lidet  mer  end  Næsespids,  Læber  og 
Hagerunding  være  synlige. 

—  Jeg  sagde  Eder  igaar  Aftes,  at  jeg  havde  lovet  mig 
selv,  før  jeg  gik  til  Ro  at  kaste  et  Blik  over  til  Kalvarie- 
bjerget.  Det  Løfte  til  mig  selv  og  til  gamle  Minder  har  jeg 
trolig  holdt,  saa  jeg  sad  et  Par  Timers  Tid  saavel  ved  det 
aabne  Vindue  i  den  stille,  lune  Natteluft  og  kunde  ikke 
vende  mine  Øine  bort  fra  Passionsveien,  som  var  grant 
synlig  i  det  fulde  Maaneskin,  hvor  den  snoede  sig  op  ad 
Høisiden  og  ligesom  punkteredes  af  de  mange  hvide 
Smaakapeller.  Mig  var  det,  som  om  hele  Livsveiens  Mile- 
pæle alle  vare  samlede  hist  til  Overskuelse  for  mig.  Og 
visselig  er  der  et  af  de  hvide  Punkter,  det  jeg  helt  vel 
kunde  skjelne,  som  for  mig  har  været  en  Milepæl,  og  det 
en  saadan,  hvor  Veiene  delte  sig  med  Opgang  og  Nedgang. 

—  Eders  Vei,  Høiærværdigste,  har  allerede  ført  Eder 
vidt  og  høit  op,  og  sikkert  vil  den  føre  Eder  endnu  langt 
høiere.  Som  I  sad  der  og  skuede  over  til  vor  gamle  Pas- 
sionsvei,  maa  det  have  været  Eder  en  trøstelig  Tanke,  at 
I  saa  vist  ikke  har  at  angre  paa  hvad  Vei  og  Himmelret- 
ning  I  valgte  ved  hin  Milepæl. 

De  røde  Læber,  som  lige  ere  synlige  under  Hovedlinets 
bugtede  Rand,  sige  disse  Ord  sagte,  næsten  hviskende,  og 
en  let  Sitren  glider  hen  over  dens  bevægelige  Bølgelinier. 

—  Lad  os  ikke  sige  det  for  vist,  paa  det  at  vi  ikke  maa 
blive  gjort  til  Skamme  og  komme  til  Ydmygelse!  Hvad 
der  baader  en  stakkels  vildfarende  Menneskesjæl  bedst, 

r  ikke  let  for  Mandevid  at  afgjøre,  og  den  ligeste  Vel  er 
iltid  den  sikreste. 

Hovedlinet  løfter  sig  en  Kjende.  Det  varme,  gylden- 
)rune  Øienpar  under  dets  Rand  skotter  hastig  over  til 
lam.  Det  er  fuldt  af  Undren  og  Overraskelse,  saameget 
ikjønner  han  vel;  men  just  nu  fattes  den  stolte  Kirke- 
■yrste  Mod  til  at  vexle  Blik  med  disse  Pigeøine.  Han  fin- 
ier det  ganske  vist  snart,  men  da  have  de  atter  søgt  Ly 
under  Linet. 

—  Det  er  dér,  hvor  Veien  første  Gang  bøier  om  til 
venstre.  Kapellet  læner  sig  til  den  gamle  lynslaaede  Eg, 
som  den  Gang  kun  havde  en  Trediedel  af  sin  Krone  til- 
overs —  kan  hænde  den  siden  er  gaaet  helt  ud. 

—  Den  grønnes  endnu,  lyder  det  fra  Hovedlinet. 

—  Det  glæder  mig.  Jeg  syntes  ogsaa,  jeg  kunde  skjelne 
det  i  Maanelyset.  Det  glæder  mig,  at  den  har  sit  Løv 
endnu;  det  hviskede  saa  trøstelig  til  mig  den  Høstnat  for 
femten  Aar  siden,  da  jeg  laa  der  foran  Kapellet  den  halve 
Nat  og  mer.  I  stor  Angst  laa  jeg  der,  og  en  svar  Kamp 
havde  jeg  at  udfægte.  Det  er,  som  I  veed,  den  Station  af 
Passionsveien,  hvor  Jesus  synker  sammen  under  Korset, 
og  det  Billedværk  var  det  i  Synderlighed,  jeg  tænkte  paa, 
da  jeg  igaar  Aftes  sagde,  at  jeg  havde  set  Passioner  af 
navnkundige  Mestre,  saavel  tydske  som  udenveltske,  der 
langtfra  havde  gjort  saa  stærkt  et  Indtryk  paa  mig.  Vist- 
nok var  det  kun  en  enfoldig  Kunstner  med  ringe  Uddan- 
nelse, der  en  Gang  skar  dette  Christushoved  i  Træ;  men 
jeg  tænker,  han  maa  selv  have  erfaret  stor  Hjertekvide 
og  Sjæleangst  indtil  Døden,  siden  det  gaves  ham  at  lægge 
et  saadant  Udtryk  i  Smertensmandens  Træk,  at  det  altid 
har  tyktes  mig,  de  vare  saa  levende  som  noget  Menne- 
skes. Men  i  hin  Nat,  da  mit  Hjerte  vaandede  sig  i  Døds- 

kamp,  som  jeg  da  bønfaldende  saae  op  paa  dette  Aasyn, 
og  Maanen  badede  det  med  sit  milde  Lys,  og  den  lyn- 
slagne Eg  lod  Skyggen  af  sine  Blade  vifte  hen  over  det:  — 
da  blev  disse  Træk  saa  levende,  at  jeg  i  min  forvildede 
og  ængstede  Tilstand  mente,  at  Frelseren  selv  havde  ned- 
ladt sig  til  mig  og  var  tilstede  i  hvad  der  hidtil  kun  havde 
været  udsnittet  og  malet  Lindetræ,  saa  at  jeg  talte  til 
dette  Billede  som  til  en  Ven  og  klagede  min  bitre  Nød  og 
spurgte  —  formastelig  og  bespottelig,  som  et  syndigt  Men- 
neske vel  kun  kan  spørge,  naar  Sjælesoten  har  stødt  hans 
Vid  fra  dets  høie  Throne:  —  jeg  spurgte,  om  det  Kors, 
han  segnede  under,  var  tungere  end  det,  han  havde  lagt 
paa  mine  svage  Skuldre. 

Biskop  Ottomar  tier.  Hans  Blik  hviler  fraværende 
paa  Græsset  udenfor  Lysthuset,  hvor  en  Solsort  hopper 
ind  og  ud  af  Solpletterne  og  med  Hovedet  paa  Skak  syn- 
ger saa  lystelig,  som  om  der  ikke  gaves  Tornekroner  og 
Korsgang  i  Verden. 

—  Lidet  har  I,  som  I  da  sov  sødelig  i  Eders  Jomfru- 
bur, —  lidet  har  I  drømt  hvad  eders  Trolovede  led  i  den 
Time.  Thi  jeg  lod  ikke  Solen  smile  paa  hvad  Maanen 
havde  grædt  over,  og  naar  jeg  var  hos  Eder,  vogtede  jeg 
vel  over  mig  selv,  at  der  var  idel  Latter  om  min  Læbe  og 
Skjemt  paa  min  Tunge. 

—  I  gjorde  det.  Og  kan  hænde  det  havde  været  bedre, 
om  I  havde  øvet  mindre  Tvang  og  undt  Eder  selv  at  tale 
med  Kjød  og  Blod  i  Stedet  for  med  malet  Træ.  Men  endda 
mindes  jeg  vel,  at  min  Fader  i  hine  Dage  rystede  bekym- 
ret paa  Hovedet  og  sagde:  „Der  er  noget  galt  fat  med 
Ottomar.  Han  synes  at  have  arvet  det  tunge  Sind,  som 
hans  Farfar  bragte  med  hjem  fra  det  hellige  Land,  og 

jeg  frygter  for  at  han  har  saare  heftige  Troesanfægtelser 
at  bestaa  og  skjuler  det  for  os." 

—  Troesanfægtelser  —  ja,  man  kan  vel  kalde  det  saa- 
ledes.  Men  det  var  ikke  Tvivlsmaal,  det  dreiede  sig  om, 
som  hos  saa  Mange,  der  frygte,  at  de  ikke  have  den  rette 
Tro,  eller  tage  Forargelse  i  deres  formastelige  Fornuft, 
fordi  den  ikke  kan  gjennemtrænge  Kirkelærens  dybe 
Mysterier,  saasom  det  høihellige  Treenighedsdogme  eller 
den  uudgrundelige  Kontrovers  mellem  den  menneskelige 
Frihed  og  Guds  Almagt  —  ikke  af  den  Art  var  den  Splid, 
der  kløvede  min  Sjæl.  Jeg  kan  vel  sige  med  den  hellige 
Apostel,  at  jeg  havde  taget  Fornuften  fangen  under  Tro- 
ens Lydighed  . . .  Min  Anfægtelse  var  den,  at  det  stedse 
blev  mig  klarere  . . .  med  et  frygteligt,  Hjerte  og  Nyrer 
ransagende  guddommeligt  Lys  gjordes  det  mig  klart,  at 
jeg  maatte  forsage  Eder,  min  trolovede  Brud,  som  jeg 
havde  elsket,  saa  længe  mit  Hjerte  vidste  af  at  det  var  til. 

De  flittige  Fingre,  der  ere  saa  trolig  i  Lag  med  det 
busholderiske  Arbeide,  som  gjaldt  det  Livet  at  en  Ret  Suk- 
kerærter bliver  færdig  i  rette  Tid,  ryste  maaske  en  Kjen- 
de  men  standse  ikke  et  Øieblik  deres  Virksomhed:  Bæl- 
gene springe  under  dem  med  regelmæssige  Smaasmæld, 
og  de  grønne  Perler  trille  radvis  ned  i  Lerskaalen,  der 
hviler  i  hendes  Skjød. 

—  Det  var  det  Kors,  som  jeg  syndige  Sjæl  mente 
maatte  være  fuldt  saa  tungt  som  det,  der  tyngede  min 
Herre  og  Frelser  i  Knæ. 

—  I  følte  Eders  Kald  til  Kirkens  Tjeneste  saa  stærkt 
og  bydende,  lyder  det  lavmælt,  halvt  som  en  Forklaring, 
halvt  som  et  Spørgsmaal. 

Men  Bispen  ryster  paa  Hovedet. 

—  Det  kom  først  senere  ...  og  heller  ikke  just  som  et 
Kald  . . .  Nei,  men  Eders  brave  Fader  havde  Ret,  naar  han 
sagde,  at  jeg  havde  taget  Arv  efter  min  Farfar.  Og  det 
var  ligesom  mer  end  en  Blodarv.  Hans  Historie  var  syn- 
derlig og  sælsom  og  turde  være  Eder  ukjendt;  for  vel  var 
Eders  Farfar,  paa  hvis  Knæ  I  saa  tidt  har  siddet,  hans 
gode  Vaabenfælle  og  Medvider  i  Alt  og  har  fortalt  jer 
mangt  og  meget  om  hvad  de  oplevede,  da  de  kjæmpede 
Side  om  Side  for  den  hellige  Grav;  men  jeg  kan  tænke 
at  man  har  skaanet  eders  jomfruelige  Øre  for  dette  . . . 
For  det  var  en  saracenisk  Mø,  en  saare  faur  Kvinde  — 
om  hende  har  I  vel  hørt,  for  Eders  Farfar  reddede  hende 
af  Ildsvaade,  og  af  Taknemlighed  skjænkede  hun  ham 
den  kostelige  Krystaltlaske,  fyldt  med  en  Essens  af  Ara- 
biens Urter,  som  kan  stille  al  Smerte  ...  I  har  den  for- 
vist endnu  i  Eders  Eie. 

—  Jeg  har  den,  og  jeg  har  hørt  det  om  hende,  men 
Intet  mer. 

—  Ja,  der  var  en  anden  Ildsvaade,  den  hun  selv  voldte 
og  omkom  i.  For  min  Farfar  han  syndede  med  hende  — 
med  den  hedenske  Kvinde  —  dobbelt  og  tredobbelt  Synd, 
for  han  havde  Viv  og  Barn  hjemme.  Hendes  Frænder  — 
hun  var  af  høi  Byrd  —  lod  hende  tage  af  Dage,  og  siden 
da  var  han  ikke  længer  den  Mand,  han  havde  været. 
Men  da  saa  den  Stad  Akka  gik  tabt  til  de  Vantro,  just 
hundred  Aar  efter  at  Korsets  Riddere  havde  vundet  den 
med  deres  Sværd,  og  vi  maatte  opgive  den  sidste  Fod- 
bred af  det  hellige  Land,  da  blev  det  mer  og  mer  hans 
Tro,  at  dette  skete  til  Straf  for  Korsfarernes  Synder,  og 
at  han  selv  var  den  største  Synder  af  dem  alle,  ja,  at  han 
var  Skyld  i  at  den  hellige  Grav  for  stedse  gik  tabt.  „Som 
Judas  har  jeg  forraadt  min  Frelser  med  et  Kys,"  udbrød 


49 


han  da,  „og  som  han  maa  jeg  brænde  evig."  Og  skjøndt 
han  levede  til  at  blive  en  gammel  Mand  og  holde  mig  paa 
sit  Skjød  og  ryste  sit  Hoved  over  mig  og  sige,  at  jeg  tog 
efter  ham  og  at  Forbandelsen  var  over  mit  Hoved,  saa 
var  det  vel  til  Tider  bedre  med  hans  Sind  men  aldrig  til 
Stadighed,  og  hverken  Bodsøvelser  eller  Gaver  til  Kirken 
nyttede  stort.  Ja  da  han  laa  paa  sin  Sotteseng,  blev  det 
rent  galt,  endog  en  from  Abbed  fra  Regensborg,  en  Ung- 
doms Ven,  læste  og  bad  over  ham  baade  Dag  og  Nat.  Da 
kom  din  Farfar  over  med  Saracenerpigens  Flaske  og 
dryppede  de  arabiske  Draaber  i  hans  Vin;  og  som  han 
havde  drukket,  kom  der  Ro  over  ham,  og  vi  troede  at 
han  nu  skulde  gaa  bort  i  Fred.  Vi  var  alle  dér  paa  vore 
Knæ  rundt  om  ham  og  bad,  og  Abbeden  læste  Miserere 
og  en  Chordreng  svang  Røgelsekarret  for  at  holde  onde 
Aander  bort.  Men  pludselig  reiste  han  sig  op  i  Sengen  og 
kaldte  paa  hendes  fremmede,  hedenske  Navn,  saa  vi  Alle 
slog  Kors  for  os.  „Ser  du  hende  ikke,  Valentin?"  raabte 
han  til  din  Farfar  —  „er  hun  ikke  skjøn  i  Flammerne, 
min  Helvedes-Brud?  Sagde  jeg  det  ikke,  at  jeg  maatte 
brænde  evig?  men  nu  skal  jeg  brænde  i  hendes  Arme." 
Og  med  disse  Ord  og  med  et  høit  Skrig  opgav  han  sin 
Aand  til  min  usigelige  og  uforglemmelige  Gru. 

—  Rædselsfuldt! 

—  Jeg  var  den  Gang  kun  en  Dreng,  just  femten  Aar. 
Maaske  var  Indtrykket  paa  min  Imaginatio  saameget 
stærkere,  uhæmmet  af  den  Fornuft,  som  allerede  nogle 
faa  Aarringe  til  har  udviklet.  Og  dertil  kom  saa  hine 
Ord,  som  jeg  mere  end  een  Gang  havde  hørt  Oldingen 
mumle:  „Stakkels  Dreng!  han  tager  efter  mig,  og  over 
hans  Hoved  svæver  Forbandelsen."  Ja,  den  svævede  der- 
over, den  kastede  allerede  sin  Skygge  over  mit  unge  Liv. 

Guds  Venner  4 

Min  Fader  var,  som  I  mindes,  ligervis  som  Eders  egen, 
hans  fuldtro  Ven,  en  livsfro  Mand  med  et  let  og  lyst 
Sind,  glad  med  sin  Falk  paa  Handsken  og  sit  Bæger  i 
Haanden;  men  Fædrenes  Synder  hjemsøges  indtil  fjerde 
Led  —  dette  Skriftord  sandede  jeg  mer  og  mer  i  hele  dets 
Frygtelighed,  alt  som  jeg  nu  groede  ind  i  de  Aar,  som 
ellers  ere  Livets  lyseste.  Modets  og  Haabets  rette  Arvelod. 
Kun  een  dragende  og  løfterig  Tanke  havde  jeg:  det  hel- 
lige Land  ...  O,  at  dog  en  ny  Petrus  af  Amiens  vilde  van^ 
dre  gjennem  Landene,  som  atter  gjenlød  af  hint  mægtige 
..Gud  vil  det"  —  med  hvilken  flammende  Sjæl  vilde  jeg 
ikke  være  draget  ud  i  Kamp  mod  de  Vantro,  for  med  mit 
unge  Blod  at  bøde  for  min  Farfaders  Synd  og  forløse 
hans  Sjæl  fra  Skjærsilden!  Thi  sikkert  haabede  jeg,  at  det 
var  dens  Flammer  og  ikke  Helvedes  uudslukkelige,  som 
havde  omgivet  ham  i  Dødsøieblikket;  og  dermed  vilde  jeg 
da  ogsaa  have  afvendt  Forbandelsen  fra  mit  eget  Hoved. 
Men  den  store  Trostid  var  forbi  for  stedse  —  mer  og  mer 
blev  det  mig  klart,  alt  som  jeg  rykkede  ind  i  den  vaaben- 
føre  Alder,  i  hvilken  jeg  havde  haft  saa  bydende  Brug 
for  den  og  dens  Heltetog.  Med  den  Erkjendelse  blev  det 
først  ret  mørkt  om  mig.  Men  da  kom  der  Lys  fra  et  heil 
andet  Himmelhjørne  end  hint,  om  hvilket  det  hedder  ex 
oriente  lux.  Min  bekymrede  Fader  sendte  mig  hid  til  sin 
Ven  og  gamle  Kammerat,  i  hvem  han  saae  et  Speil  af 
alle  mandige  og  ridderlige  Dyder,  som  vel  han  maatte. 
Ikke  heller  skuffedes  han  saa  helt  i  sit  Haab,  at  jeg 
skulde  fange  noget  Lys  derfra;  om  det  end  snarere 
var  fra  et  Speil  af  langt  høiere  og  lifligere  Dyder,  del 
vor  hellige  Frue  holder  op  for  os  i  Kirkens  Alterlys,  men 
som  ogsaa  nu  og  da  en  jordisk  Kvinde  gjenstraaler  i  Da- 
gens Skjær.  Kan  hænde  ogsaa  at  min  kloge  Fader  tillige 

har  haft  det  i  sine  Tanker,  da  han  skikkede  mig  til  Borg 
Langenstein,  hvor  han  vel  maa  have  vidst,  at  et  saadant 
Speil  var  at  finde. 

Havde  Renata  set  op  fra  sit  Arbeide,  vilde  hun  have 
lindredes,  om  i  hine  Ungdomsdage  nogensinde  et  kjær- 
ligere  Blik  har  hvilet  paa  hende  end  nu  —  et,  der  mere 
end  dette  fandt  sig  selv  overfor  det  skjønneste  Billed  for 
sin  ridderlige  Madonna-Andagt. 

—  Med  dette  Billed  i  mit  Hjerte  havde  jeg  nu  ganske 
vist  ihvor  jeg  gik  og  stod  en  Talisman  mod  saadanne  Dæ- 
moner som  de,  der  vare  begyndt  at  lægge  min  Sjæl  øde. 
Og  da  det  endogsaa  smilede  mindelig  til  mig  i  Elskov,  da 
tyktes  jeg  mig  at  være  i  Paradis  og  ved  et  uoverstigeligt 
Svælg  skilt  fra  alle  Helvedes  Rædsler.  Men  da  denne  Sa- 
ligheds Rus  havde  tilsat  noget  af  sin  bedøvende  Sødme 
og  nu  skulde  vorde  som  en  daglig  Sjælens  Styrkedrik,  ak, 
da  rørte  sig  atter  hint  Eumenide-Kuld  i  Sindets  dybeste 
Hule,  hvor  det  kun  havde  ladet  sig  dysse  i  Dvale,  og 
Rædselsskyggen  steg  op  og  krøb  over  mig.  Da  vilde  jeg 
vel  søge  Tilflugt  hos  den  Lysets  Skikkelse,  som  Himlen 
havde  sendt  mig;  men  se,  jeg  kunde  ikke  naa  den.  Den 
veg  tilbage,  som  jeg  udstrakte  min  Haand  efter  den.  For 
talte  jeg  til  Eder  om  Arvesynden  og  Guds  hellige  Vrede, 
om  Skjærsild  og  Helvede,  om  Timelighedens  Flugt  og  den 
frygtelige  Evighed,  saa  havde  I  kun  lidet  Gehør  for  saa- 
danne Ord. 

—  Jeg  var  en  letsindig  Skabning,  desværre  . . .  det  er 
kun  altfor  sandt. 

—  Ikke  det  just  . . .  lad  os  ikke  sige  det,  ikke  letsindig, 
om  end  Eders  Sind,  veiet  mod  mit,  visselig  var  let,  som 
det  er  Ungdomsblodet  naturligt.  Helst  sad  I  høit  i  Sadlen 
paa  eders  gode  Abildgraa,  der  fløi  saa  stoltelig  med  jer 

gjennem  den  grønne  Skov  og  over  den  brune  Hede.  Og 
naar  Kjerterne  tindrede  i  Høiloftsalen  paa  de  Regens- 
borger  Riddertaarne  og  Eders  Fod  traadte  Dandsen  saa 
let  —  vel  maatte  da  Hjertet  le  i  Brystet  paa  enhver,  der 
saae  det.  Men  jeg  finder  Lidet  eller  Intet  at  dadle  deri. 

—  Dog  var  det  idel  Tant  og  Daarskab.  Havde  der  væ- 
ret mere  Alvor  ja  Sorg  og  Ruelse  i  mig,  saa  kunde  jeg 
den  Gang  have  været  Eder  baade  til  Trøst  og  Støtte. 

—  Vel  muligt  ...  og  endda  —  Hvo  veed,  om  jeg  da 
havde  elsket  Eder  med  den  samme  enfoldig  skjønne,  be- 
tagende Kjærlighed,  som  gjorde  at  der  intet  andet  for  mig 
var  til  paa  Jorden?  —  Hvo  tør  sige  det?  thi  saa  sælsomt 
blandet  er  den  Livsens  Drik,  der  kredenses  os  paa  Tærsk- 
len af  denne  jordiske  Tilværelse.  Nei,  nei  —  lad  det  lyse 
Billed  blive  i  min  Ungdom,  som  det  tilhører!  Lad  os  ikke 
røre  ved  dets  Træk  blot  med  dette  Ønske,  at  kunne  male 
dem  om  til  mere  Alvor  og  større  Tænksomhed!  ...  Imid- 
lertid trængte  det  Spørgsmaal  stedse  uafviseligere  ind  paa 
mig,  om  al  denne  Yndighed,  der  vilde  have  været  en  Vel-  [ 
signelse  for  en  Anden,  ikke  vilde  vorde  til  Forbandelse 
for  mig  med  min  tunge  Arvelod;  og  tilsidst  kom  det  til 
at  staa  saaledes  for  mig,  at  jeg  maatte  vælge  mellem  min 
Kjærlighed  og  min  Sjæls  Frelse.  Da  var  det  jeg  laa  hin 
Nat  ved  Kapellet  under  den  lynslagne  Eg  og  udaf  mir 
Vaades  Formastelighed  spurgte  den  segnende  Jesus,  oii 
det  Kors,  der  tyngede  ham  til  Jorden,  var  sværere  end  det 
han  havde  lagt  paa  mine  Skuldre.  Men  da  jeg  saa  mec 
tøvende  Skridt,  saare  mod  i  Hu  og  vankelmodig,  stei 
ned  ad  Bjerget  og  pludselig  stod  foran  det  Kapel,  hvoi 
Scenen  i  Gethsemane  er  fremstillet  med  neppe  mindr« 
Kraft  end  hin  med  Simon  af  Kyrene,  og  just  i  samnT 
Øieblik  Fuldmaanen  traadte  frem  af  en  Sky  —  da  rysted' 

mine  Knæ  under  mig;  thi  naar  hist  Jesus  under  Korset 
syntes  at  faa  levende  Træk  og  at  lytte  til  mine  Ord,  saa 
vendte  han  her  sit  Hoved  om  imod  mig  og  aabnede  sin 
Mund  og  sagde  til  mig:  „Vil  ogsaa  du,  som  Judas,  for- 
raade  mig  med  et  Kys?"  Det  var  de  Ord,  som  jeg  vel  vid- 
ste min  Farfar  havde  ytret  i  sin  Sønderknuselse  og  Sjæle- 
kvide. Da  flygtede  jeg  rædselslagen  ned  ad  Bjerget  og 
styrtede  op  paa  mit  Taarnkammer  og  begrov  mit  Ho- 
ved i  Puden,  dog  ikke  for  at  søge  Hvile.  Thi  før  nogen  an- 
den end  Kuren  var  vaagen  paa  Langenstein,  var  jeg  over 
alle  Bjerge;  og  vi  saas,  som  I  veed,  først  Maaneder  der- 
efter i  Regensborg. 

Et  dybt  men  uhørligt  Suk  hæver  og  sænker  den  unge 
Frues  Brystdug.  Fra  hendes  Fingre  falde  de  grønne  Per- 
ler som  Smaakuglerne  i  en  Rosenkrands. 

—  Jeg  veed  vel,  hvilket  Spørgsmaal  der  nu  er  øverst 
i  Eders  Sind. 

Renata  hæver  spørgende  sit  Blik  til  ham,  som  om  hun 
selv  ikke  just  vidste  det  saa  lige. 

—  Det  er  det  Spørgsmaal:  „hvorlunde  rimer  da  dette 
sig  med  Eders  Opførsel  i  Regensborg,  da  jeg  var  der  paa 
Besøg  hos  min  Moster  i  Karnevalstiden?" 

Er  det  ikke  som  Gjenskinnet  af  et  Smil  paa  hendes 
Ansigt,  i  Øinene,  ved  Læberne?  vemodigt,  bittert,  spot- 
tende, undseligt,  eller  blot  forventningsfuldt  —  han  veed 
det  ei. 

—  Visselig  er  det  Spørgsmaal  berettiget,  og  det  er  for 
at  besvare  det  at  jeg  er  her.  Ikke  just  at  det  var  den  Hen- 
sigt, som  fra  først  af  førte  mig  hid  til  Eders  Borg;  om 
det  end  er  muligt  nok,  at  den  var  skjult  paa  Bunden  af 
den  store  Længsel  efter  at  gjense  Stedet  og  Eder,  som 
ikke  tillod  mig  at  drage  forbi,  da  min  Visitats  førte  mig 

til  disse  Egne.  Men  da  jeg  sad  iaftes  ved  mit  gamle  Taarn- 
kammer-Vindue  og  saae  over  paa  Kalvariebjerget,  om 
hvilket  I  nu  veed  hvad  for  Minder  af  mine,  der  huse  i  dets 
Smaakapeller  —  ja,  da  kom  det  over  mig,  at  jeg  maatte 
aabenbare  Eder  hvad  I  nu  skal  faa  at  høre.  Det  er  nu 
ganske  vist  at  gjøre  ugjort  hvad  jeg  med  usigelig  Kval  og 
Møie  i  sin  Tid  har  bragt  i  Stand;  at  nedrive  ligesom  med 
et  eneste,  ved  Magi  forvoldet  Jordskælv  den  Bygning,  som 
jeg  med  blødende  Hænder  Sten  for  Sten  selv  har  opført 
til  Eders  Værn  og  Ly  —  fast  ligesaa  frygtelig  en  Beslut- 
ning som  den,  hvormed  jeg  den  Gang  lagde  den  sindrige 
Plan  til  denne  sælsomste  af  alle  Blændværksbygninger. 
Dog  det  faar  ikke  hjelpe.  Jeg  kan  ikke  udholde  —  nei, 
jeg  vil  ikke  udholde  det  længer  at  være  miskjendt  af 
Eder,  at  blive  ved  at  være  Gjenstand  for  den  Foragt  og 
Afsky,  som  jeg  veed  I  maa  føle  for  mig.  Eders  Kjærlig- 
hed, som  jeg  har  besiddet,  kan  I  ikke  skjænke  mig  igjen, 
men  jeg  vil  vinde  Eders  Forstaaelse. 

Der  er  et  besluttet,  næsten  haardt  Drag  om  Bisp  Otto- 
mars  Mund,  da  han  nu  tier.  De  kraftige,  bevægelige 
Læber  presse  sig  sammen  men  aabne  sig  et  Par  Gange 
just  en  Kjende  for  at  lade  sig  væde  af  Tungespidsen,  som 
om  de  Ord,  der  nu  skulle  frem,  ellers  ikke  vilde  glide 
over  dem. 

Fuglenes  Sang  i  Skovbrynet  og  Solsorternes  i  Trægaar- 
den  er  forstummet.  I  døsig-tung  Insektsummen  svinger 
Middagstimens  Stilhed  rundt  om  dem  som  med  en  tonløs 
Kimen. 

—  Thi  mit  Kors  var  endnu  kun  paa  mine  Skuldre;  nu 
skulde  jeg  nagles  til  det.  Gud  forlade  mig,  om  mine  Ord 
lyde  bespottelige,  men  saaledes  var  jeg  tilmode  —  ja, 
som  om  jeg  selv  skulde  nagle  mig  fast  —  uløselig  fast- 

Hvorledes  skulde  jeg  forlade  hende,  jeg  elskede?  —  nei, 
det  var  ikke  Spørgsmaalet!  men  hvorledes  skulde  jeg  løse 
det  Trolovelsens  Baand,  der  offentlig  knyttede  os  sam- 
men? Skulde  jeg  sætte  en  Plet  paa  hendes  Navn?  Skulde 
Folk  sige:  „Han  havde  vel  god  Grund  til  at  forlade  hen- 
de! ...  Han  er  en  from,  gudsfrygtig  Herre,  hun  er  et  let- 
sindigt Væsen  —  for  sin  Sjæls  Skyld  har  han  sønder- 
revet det  Baand,  der  bandt  ham  til  hende  og  ved  hvilket 
hun  havde  draget  ham  nedad,  da  han  dog  ikke  kunde 
hæve  hende  op  til  sig?"  Umuligt!  en  Skjændsel  blot  en 
saadan  Tanke!  Nei,  klart  for  Alles  Øine  maatte  Skylden 
hvile  paa  mit  Hoved.  Ikke  saaledes,  at  jeg  erklærede  det, 
i  saa  man  vel  endog  kunde  sige:  „han  var  ædelmodig  nok 
til  at  tage  Skylden  paa  sig."  O  nei,  jeg  maatte  bringe  den 
over  mig.  Og  hun  selv!  Maatte  Verden  bedrages,  saa 
fremfor  alle  hun,  hvem  det  var  vanskeligst  at  skuffe. 
Hun  maatte  se  mig  i  et  saadant  Lys,  at  hun  takkede  sin 
Gud  for  at  blive  fri  for  et  Samliv  med  mig;  ja  hun  maatte 
tro  og  tænke  at  det  var  hende,  som  skar  Dugen  over 
imellem  os,  for  at  ingen  Følelse  af  Forladthed  og  Ydmy- 
gelse skulde  kaste  sin  Skygge  over  hendes  stolte,  ung- 
domsglade  Sind,  endmindre  nogen  Længsel  efter  mig  — 
den  Afskyede  —  lamme  hendes  Frihed  og  hindre  hendes 
Fremtid. 

Hint  Drag  af  Haardhed  —  Asketens  Haardhed  mod 
sig  selv  —  er  lagt  jernfast  om  Mund  og  Hage,  og  i  hans 
halvt  sænkede  Blik  skimter  Renata  et  Glimt  af  den 
mørke  Fanatisme- Glød,  som  hun  Aftenen  før  ængstelig 
havde  speidet  efter. 

—  Det  var  det  jeg  saae  som  min  grusomme  Pligtop- 
gave, og  I  veed,  hvor  fuldkomment  det  lykkedes  mig  at 
løse  den. 

Han  hæver  Blikket  og  ser  over  paa  hende,  ventende 
et  Ord,  et  bekræftende  Tegn  —  blot  en  Bøining  af  Ho- 
vedet eller  Sligt.  Men  der  kommer  Intet.  Hans  flittige 
Værtinde  og  stumme  Tilhørerske  —  (næsten  mere  det 
første  end  det  sidste,  kunde  det  synes)  —  ombytter  den 
fulde  Lerskaal  med  en  tom,  i  hvilken  Ærterne  strax  be- 
gynde at  falde  med  en  kold,  tør  Klang. 

—  Fastelavnstiden  i  Regensborg  med  sin  uafbrudte 
Række  af  Festligheder,  sine  Gøgleoptog  og  Mummespil 
kom  mit  Forehavende  i  høi  Grad  til  Gode,  og  endnu 
bedre  hjalp  mig  den  overmodige  og  yppige  Adelgunde 
von  Feuchtwangen.  Ved  hende  var  der  Lidet  eller  Intet 
at  fordærve,  og  uden  Skrupler  kunde  jeg  spille  hendes 
forelskede  og  bedaarede  Slave;  som  hun  da  paa  sin  Side 
fandt  sig  paa  Lykkens  Top  ved  at  kunne  lænke  til  sin 
Triumfvogn  den,  der  rettelig  tilhørte  en  Frænke,  hvis 
ædle  Skjønhed  og  tækkelige  Ynde  hun  fuldtvel  vidste  lod 
hendes  egne  til  Skue  stillede  Yndigheder  synes  som  et 
Bed  af  spraglede  Giftblomster  ved  Siden  af  en  fager  Ro- 
senbusk. Naar  hun  blussende  af  overgiven  Livsenslyst 
og  beruset  af  Forfængelighed  endnu  mer  end  af  Vin  spø- 
gede med  mig  og  vi  omkap  sendte  spodske  Blikke  til 
Eder,  hvor  I  sad  bleg  og  tavs  i  en  ensom  Krog,  som  vi 
dandsede  forbi:  —  saa  thronede  der  vel  en  dæmonisk 
Glæde  i  hendes  Hjerte,  men  hvad  der  rasede  i  mit,  ja 
kunde  jeg  saa  sandt  skildre  det  i  Ord,  da  maatte  jeg  vel 
have  Ovidii  og  Virgilii  og  endnu  andre  store  hedenske 
Poeters  Gaver. 

—  Hvilket  udsøgt  Stykke  jomfruelig  Enfoldighed  jeg 
maa  have  været  for  at  tage  alt  det  for  gode  Varer  og  saa- 
ledes  lade  mig  føre  bag  Lyset!  En  Trøst  er  det  da  at 
mindes,  at  jeg  ingenlunde  blev  siddende  i  hin  ensomme 


57 


Krog  men  snart  lærte  at  træde  Dandsen  ved  Andres 
Haand  og  give  Eder  og  Eders  Dame  Blik  for  Blik. 
i  Bisp  Ottomar  ser  forundret  paa  hende.  Det  er  neppe 
det  Indtryk,  han  havde  ventet  sig  af  sit  begyndende 
Skriftemaal.  Tonen  skurrer  ham  saa  sært  i  Samklangen, 
at  det  tager  ham  en  liden  Frist  at  finde  sin  egen  igjen. 

—  I  gjorde  saa,  og  det  var  godt  saaledes.  Men  deri  feiler 
I  storlig,  at  I  taler  om  Enfoldighed.  Thi  hvorledes  skulde  I 
undgaa  at  fæste  Lid  til  hvad  I  saa  aabenbarlig  saae  for 
Eders  Øine?  Aldrig  har  nogen  Histrion,  der  tragerede  i  et 
Mysterium,  øvet  sit  Ansigt  ihærdigere  foran  Speilet,  at 
det  maatte  tilegne  sig  en  Judas'  Træk  og  Miner,  end  jeg  i 
hine  Dage  ved  Flid  og  Studium  oplærte  mit  Aasyn  til  at 
lægge  sig  i  de  rette  Skalkefolder.  Og  hvor  stride  mine 
Taarer  saa  flød,  naar  jeg  var  i  mit  Lønkammer,  saa  trø- 
ster jeg  dog  paa,  at  fræk  Skjæmt  og  hjerteløs  Lystighed 
var  baade  i  Øie  og  paa  Læber,  hvorsomhelst  jeg  færdedes 
udendørs  blandt  den  morosyge  Hob,  og  allerhelst  hvor  I 
kunde  se  mig. 

—  Og  da  tilsidst  den  gode  Hugo  opkastede  sig  til  min 
Ridder  og  for  at  hevne  den  mig  voldte  Spot  og  Spe  me- 
get imod  mit  Ønske  kastede  Eder  sin  Handske  for  Fode 
i  Alles  Paasyn,  og  I  saa  pludselig  og  i  Dulgsmaal  forlod 
vor  lystige  Stad:  —  da  skete  det,  kan  jeg  tænke,  heller 
ikke,  fordi  det  skortede  Eder  paa  Mod  til  at  møde  ham 
i  Tvekamp? 

En  dyb,  harmfuld  Rødme  stiger  op  i  Tindingerne  paa 
Ottomar.  Han  ler  haardt  og  kort. 

—  Lidet  kan  det  undre  mig,  at  I  som  alle  Andre  gav 
min  Flugt  fra  Regensborg  den  Udlægning.  Hvor  kunde 
det  ogsaa,  da  jeg  selv  jo  ikke  ønskede  Andet?  For  hvis 
jeg  havde  haft  Fatum  selv  til  Medhjelper,  at  den  skulde 

spille  mig  Kortene  i  Haanden,  hvad  bedre  kunde  jeg  da 
have  udbedt  mig  end  denne  Kaarde?  Men  vissehg  var 
det  den  tungeste  Prøve,  som  mit  bitre  Forsæt  havde  at 
bestaa,  at  jeg,  Ætlingen  af  Winterstetternes  navnkundige 
Ridderslægt,  hvis  Farfar  havde  kjæmpet  for  den  hellige 
Grav,  maatte  rømme  af  Lande,  efterladende  mit  Navn  til 
at  slæbes  i  Fastelavnstumlens  Gadesøle  af  enhver,  der 
vilde  udraabe  det  som  Navnet  af  en  Nidding  og  feig 
Usselryg  . . .  Og  saa  maatte  jeg  dog  sige  mig  selv,  at  just 
dette  havde  jeg  at  være  taknemmelig  for;  thi  ved  dette 
falske  Kort  maatte  jeg  sikkert  vinde  Spillet.  Jeg  gjorde 
det,  og  dobbelt.  Ikke  blot  nedsatte  jeg  mig  selv  saa  dybt, 
at  jeg  nu  ganske  maatte  være  udelukket  fra  Eders  Hjerte 
og  ingen  svag  Længselstanke  mer  kunde  forvilde  sig  fra 
Eders  Hu  til  den  skamskjændte  Rømningsmand;  men 
samtidig  løftede  jeg  ham  op,  ja  det  i  saa  lige  Grad,  at  jeg 
turde  haabe,  han  derved  blev  stillet  paa  min  Plads.  Hvor- 
med da  først  den  rette  Krone  sattes  paa  mit  Værk.  Men 
en  tung  Last  faldt  fra  mit  Hjerte,  da  Hugo  fulgte  mit 
Spor  og  fandt  mig  i  Strassborg,  saa  jeg  kunde  krydse 
Sværd  med  ham.  Saare  langt  var  det  fra  mig  at  ville  volde 
ham  Skade;  fordi  han  havde  Ret,  endnu  mer  fordi  han 
elskede  Eder,  aller  mest  fordi  jeg  i  ham  saae  Forsynets 
Redskab  til  at  gjøre  godt  hvad  jeg  havde  forbrudt  mod 
Eder.  Jeg  var  hans  Mester  i  Vaabenfærd,  og  det  kunde 
ikke  falde  mig  vanskeligt  at  afvæbne  ham,  maaske  med 
en  let  Skramme.  Saaledes  vilde  det  ogsaa  være  gaaet, 
hvis  ikke  hans  ustyrlige  Hidsighed  i  Udfaldet  uforvaren- 
de havde  bragt  ham  min  Sværdsod  i  Siden  og  skatTet  ham 
et  temmelig  dybt  Saar.  Dog  havde  han,  troer  jeg,  liden 
Grund  til  at  beklage  det,  hvis  hvad  han  saaledes  maatte  lide 
for  Eders  Skyld  hurtigere  og  sikrere  banede  ham  Veien 

til  Eders  Hjerte,  som  det  forvist  var  Tilfældet.  Og  I  maa 
tro,  at  jeg  takkede  Gud  for  hans  Styrelse,  da  jeg  neppe 
et  Aar  efter  spurgte  det  forventede  Nyt,  at  Hugo  var  tro- 
lovet med  Eder. 

—  Jeg  troer  det  gjerne,  og  priser  Skaberhaanden, 
at  den  dannede  Kvinden  af  Mandens  Ribben  og  ikke  af 
en  Splint  af  hans  Pandeskal,  paa  det  at  det  maatte  være 
en  let  Sag  for  en  klog  Mand  at  strø  en  uerfaren  Ungmø 
Blaar  i  Øinene. 

Atter  var  der  Noget  af  hin  skurrende  Tone  i  hendes 
Røst,  og  i  Blikket  spillede  der  et  Glimt,  der  mindede  om 
den  unge  Piges  Skalkagtighed,  kun  at  det  var  saa  over- 
skygget af  Vemod  og  grundet  i  saa  dyb  en  Alvor,  at  det 
lyste  over  til  ham,  som  et  Baand  af  svage  men  desto 
finere  Regnbuefarver  skinne  ud  fra  Tordenskyen  gjen- 
nem  en  Byges  forrevne  Sølvslør. 

—  Sig  ikke,  at  det  var  let  for  mig  —  (og  hans  Stemme 
er  mindre  fast  end  før,  næsten  bønlig)  —  sig  ikke,  at  det 
var  let,  som  faldt  mig  saa  tungt. 

—  Maaske  faldt  det  tungere  og  var  dog  uendelig  let- 
tere for  en  ung  Pige  at  føre  den  kloge  Mand  og  det  vor- 
dende Kirkelys  bag  Lyset. 

Biskoppen  stirrer  paa  Borgfruen,  spørgende,  tviv- 
lende. 

—  Ja,  hvo  var  mon  den  mest  lettroende  af  os  to  — 
jeg,  som  strax  spurgte  mig  selv:  „er  dette  Ottomars  egne 
Træk,  der  have  forandret  sig,  eller  en  Mumme,  han  har 
sat  om  sit  Aasyn  for  at  skuffe  mig?"  eller  I,  som  aldrig 
et  Øieblik  spurgte  jer  selv:  „mon  hun  ikke  skulde  ane 
Uraad?  mon  hendes  Hjerte  ikke  skulde  gjennemskue  min 
Forklædning  og  se  mit  Hjerte  bløde  under  Narre-Flitter- 
stadsen?" 

Ottomar  er  sprunget  op.  Hans  Hænder  løfte  sig  halvt 
afværgende,  halvt  som  gribende  efter  et  flygtigt  Haab,  det 
han  frygtede  var  for  fagert  til  at  lade  sig  fastholde:  — 

—  Min  Gud!  forstaar  jeg  Eder  ret?  Nei,  nei  —  det  er 
umuligt!  Har  jeg  ikke  den  Gang  atter  og  atter  set  Vrede 
og  usigelig  Foragt  lyne  ud  fra  Eders  Øine,  saa  jeg  gjerne 
havde  skjult  mig  ti  Favne  under  Jorden?  og  værre  endnu: 
Eders  Smerte  og  Ydmygelse,  Eders  Taarer,  som  svul- 
mede i  Eders  Øine  og  ikke  turde  rinde 

—  Og  troer  I,  at  Mænd  alene  have  Fribrev  paa  Forstil- 
lelse? Som  om  der  ikke  ogsaa  i  min  Mosters  Hus  var  et 
Speil,  om  jeg  trængte  til  at  indøve  mit  Ansigt  i  de  rette 
Folder! 

—  Men  hvorfor  —  hvorfor?  Naar  det  dog  ikke  var 
lykkedes  mig  at  frigøre  Eder  for  mig  selv  og  for  Eders 
Elskov  ved  et  fromt  Bedrag  —  hvorfor  da 

—  Hvorfor  fordærve  Eder  Legen  ved  ikke  selv  at  ville 
lege  med?  Nei,  vi  vil  ikke  sige  det  saaledes,  men  som  jeg 
selv  følte  det,  da  jeg  var  forvisset  om  Eders  Kjærlighed, 
anede  Eders  Trosanfægtelser  og  at  jeg  forekom  Eder  at 
være  forskrevet  til  Verdslighed  og  Kjødets  Forfængelig- 
hed, uden  sandt  Gudsforhold  og  fremmed  for  det  Grund- 
lag, du  selv  maatte  leve  og  dø  paa  —  og  vistnok  var  jes 
det  tildels,  om  end  kan  hænde  ikke  saa  ganske,  som  du 
troede;  for  det  var  mig  ikke  givet  at  tale  om  disse  Ting 
saaledes  som  det  er  dig  givet;  og  da  jeg  navnlig  ogsar 
fuldtvel  kjendte  din  Tankegangs  sælsomt  forviklede  os 
labyrinthisk  indfiltrede  Krogveie,  saa  jeg  forstod  —  ikkt 
strax,  o  nei,  da  var  hvad  du  saae  af  SkufTelse  og  Kræn 
kelse  og  Uforstaaelse  ægte  nok,  men  snart  forstod  jej. 
dog  Alt,  og  fremfor  Alt  hvad  du  maatte  lide  ved  hver 
Skridt  paa  den  Tornevei,  som  du  havde  foreskrevet  dij 

selv,  som  du  mente  at  maatte  vandre:  —  hvor  kunde  da 
andet  end  inderlig  Medynk  opfylde  mig?  og  hvad  kunde 
jeg  gjøre  andet  end  gaa  dig  til  Haande  ved  dit  Værk,  at 
du  maatte  vinde  den  Trøst  du  søgte,  den  Bevidsthed,  ikke 
at  have  lagt  mit  Liv  øde,  den  Overbevisning,  at  have  sat 
mig  i  Frihed,  en  Frihed,  som  ogsaa  skulde  frigjøre  dig 
selv  —  -— 

Bisp  Ottomar  synker  sammen  —  forover  —  Ansigtet 
skjult  i  Hænderne:  — 

—  Renata!  —  Renata! 


VII 

Da  Bisp  Ottomar  atter  løfter  Hovedet,  er  han  ene  i 
Lysthuset  og  i  Haven. 

Den  gangende  Insektsummen  rundt  om  ham  er  Mid- 
dagstimens eneste  Stemme, 

Kurvene  med  Bælge  paa  Bænken  og  Lerskaalene  med 
Ærterne  —  de  grønne  Perler,  som  ere  gledet  gjennem 
hendes  Fingre  —  dér  foran  ham  paa  Bordet  ere  blevne 
tilbage  som  Vidnesbyrd  om  at  han  ikke  har  drømt. 

Drømt?  O,  nei!  en  Drøm,  en  ond,  grusom  Drøm,  d.er 
syntes  livsvarig  at  maatte  tynge  hans  Sind  som  en  Mare, 
er  veget  fra  ham,  er  bleven  banlyst  ved  et  Strøg  af  en  j 
kjærlig  Haand  over  hans  Pande,  saa  den  aldrig  mer  kan 
vende  tilbage. 

Hendes  Foragt  og  Afsky  havde  aldrig  hvilet  paa  ham! 
hendes  Kjærlighed  havde  været  stærkere  end  hans  For- 
stillelseskunst! 

Saa  lidt  som  han  havde  ophørt  at  elske  hende,  saa  lidt  ] 
havde  hun  altsaa  ophørt  at  elske  ham. 

Da  hun  havde  ægtet  Hugo  von  Laufen,  den  fattige 
Junker,  som  havde  arvet  lidet  andet  end  det  Sværd,  han 
havde  krydset  med  hendes  forræderske  Elsker,  da  havde 
Ottomar  i  dette  Skridt  set  et  Vidnesbyrd  om  at  hun  var 
kommen  ud  over  sin  Elskovs-Sorg,  at  det  virkelig  var 

lykkedes  hans  uendelig  forslagne  Mummespil  at  frigjøre 
hende  for  ham  selv.  Det  var  en  bitter  Trøst;  men  det  var 
hvad  han  havde  villet,  og  han  havde  været  tapper  nok 
til  at  tage  imod  den  med  Taknemlighed,  ja  til  at  nyde 
den  som  en  Triumf. 

Kun  den  Tanke  havde  den  Gang  baade  lokket  og  for- 
uroliget ham:  var  der  maaske  Noget  af  forklædt  Kjærlig- 
hed til  ham  selv  skjult  deri:  Trods,  der  vilde  vise  ham,  at 
hun  ikke  lod  sig  kue,  at  hun  ikke  trængte  til  ham?  Nei, 
intet  af  dette  havde  været  deri,  det  følte  han  nu.  Men  en 
ny  Anelse  traadte  i  Stedet.  Var  det  muligt,  at  Kjærlighed 
til  ham  selv  dog  havde  virket  med  ved  denne  Ægtepagt 
med  en  Anden? — ikke  forklædt  i  Trods,  men  tvertimod 
hyllet  i  Lydighed,  saa  at  hun  havde  handlet  saaledes,  som 
han  havde  villet  at  hun  skulde  handle?  Hun  havde  ikke 
villet  fordærve  Legen  for  ham,  sagde  hun,  havde  „spillet 
ham  i  Hænde".  Og  naar  hendes  Ægteskab  nu  havde 
været  det  sidste  store  Kort,  hvormed  hun  afgjorde  Spil- 
let til  hans  Fordel! 

Denne  Forestilling,  at  Renata  havde  ægtet  en  Anden 
af  Kjærlighed  til  ham  selv  —  ikke,  som  han  før  havde 
antaget,  til  Dels  paa  Trods,  hvilket  var  dagligdags,  for- 
slidt, smaa  pigebørnsagtige  Sjæles  traditionsmæssige  Til- 
flugt! —  nei,  i  kjærlig  Forstaaelse  af  hans  Vilje  og  med 
det  elskende  Ønske  at  frigjøre  ham  for  al  Selvbebreidelse, 
selv  læggende  den  sidste  Haand  paa  hans  sindrige  Blænd- 
værksbygning,  —  ja,  altsaa  virkelig,  ikke  blot  saadan 
„saa  at  sige"  ægtet  en  Anden  af  Kjærlighed  til  ham  selv: 
—  denne  Forestilling  var  i  sin  forvovne  Absurditet  saa 
tillokkende  for  hans  subtile  og  forgrublede  Tankegang, 
at  den  i  al  sin  forbløffende  Nyhed  dog  strax  havde  et 
fortroligt  Aasyn.  Den  tiltalte  ham  umiddelbart  med  sit 

Tertullianske:  prorsus  credibile,  quia  ineptum,  quia  im- 
possibile  cerium.'^) 

Ganske  vist,  Et  var  sikkert:  han  var  ydmyget  af  denne 
Kvinde.  Hele  hans  sindrige  Plan  havde  forsaget,  var 
strandet  paa  hendes  kloge  Kjærlighed.  Men  atter  heri 
stak  der  et  Paradox,  der  ret  var  efter  hans  Smag  og  for- 
tryllede ham  jo  mer  han  betragtede  det.  Han  havde  lidt 
en  Ydmygelse,  ja;  men  hvad  var  det,  han  fremfor  Alt 
havde  tilsigtet?  at  hun  maatte  undgaa  al  Ydmygelse 
baade  i  Andres  og  i  egne  Øjne  —  og  havde  han  ikke  op- 
naaet  det  i  allerhøieste  Grad  just  ved  det,  der  ydmygede 
ham  ...  ja,  men  saa  var  han  jo  ikke  ydmyget!  Det  var 
Paradoxet. 

Han  leger  med  disse  Tanker  som  en  Jongleur  med 
sine  Kugler.  Der  er  et  Smil  om  hans  Læber  og  næsten 
en  sagte  klukkende  Latter  i  hans  Røst,  da  han  mumler 
hen  for  sig:  tune  bene  navigavi,  quum  naufragium  feci.*) 

Men  under  alt  dette  er  den  ene  Tanke  uafbrudt  her- 
skende: hun  elsker  mig!  intet  Øjeblik  har  hun  ophørt  at 
elske  mig! 

Den  er  tilstede  overalt,  den  omgiver  ham.  Himmel- 
rummet synes  at  være  fuld  af  den  som  af  den  ensformig 
gj'ngende  Insektsummen  . . . 

Da  han  atter  løfter  Hovedet  op  fra  Hænderne,  er  han 
ikke  mere  ene.  Det  var  Fodtrin  i  Græsset  —  eii  itutraadt 
Kvist  —  der  fik  ham  til  at  se  op,  skjøndt  han  kun  halv- 
veis  var  sig  det  bevidst;  —  men  det  er  ikke  hende,  som 
er  kommet  tilbage. 

Derude  foran  Lysthuset  staar  hans  Famulus. 


*)  Det  er  troværdigt  fordi   det   er  taabeligt,  sikkert,  fordi  det  ei 
umuligt. 

**)  Da  gjorde  jeg  god  Seilads,  da  jeg  léd  Skibbrud. 

En  sort  Plet  i  Sollyset. 

Famulusen  har  bøiet  HoveHet  til  en  ærbødig  Hilsen, 
saa  Ansigtet  kun  syner  som  en  uregelmæssig  hvidgul 
Trekant  —  som  om  Tuschen  dér  ikke  rigtig  havde  dæk- 
ket Pergamentet. 

Fra  den  lille  hvide  Plet  i  den  store  sorte  Plet  udgaar 
en  blød  indsmigrende  Stemme: 

—  Eders  Høiærværdighed  har  haft  en  lang,  fortrolig 
Samtale  med  Borgens  Frue.  Er  det  tilladt  at  spørge,  om 
Eders  Høiærværdighed  allerede  ved  denne  Samtale  har 
opnaaet  Eders  Øiemed  med  Besøget  paa  Borg  Langen- 
stein? 

Bisp  Ottomar  fæster  sit  Blik  paa  den  lille  hvide  Plet, 
hvorfra  Stemmen  kommer  —  et  tomt  Blik  med  en 
Skygge  af  Forundring  og  Mangel  paa  Forstaaelse  over 
sig.  Og  Pletten  har  længst  omskabt  sig  til  et  velformet 
skjøndt  noget  skarpt  Ansigt,  før  et  begribende  Smil  lyser 
op  i  dette  Blik.  Det  er  et  Smil  fuldt  af  paradoxt  Lune  og 
vilde  ikke  været  smigrende  for  Spørgeren,  hvis  det  havde 
gjaldt  ham.  Men  det  fæster  sig  intetsteds,  og  hvis  det 
medtager  den  sorte  Plet  i  Sollyset,  er  det  kun  fordi  det 
omfatter  det  Hele. 

„Mit  Øiemed  med  Besøget  paa  Borg  Langenstein?" 
Det  varede  virkelig  en  Stund,  før  Ottomar  kunde  komme 
saa  grundig  tilbage  fra  de  rene  Følelses-Høider,  i  hvilke 
han  havde  svævet,  til  det  Episkopal-Kancelliets  støvede 
Gulv,  paa  hvilket  han  havde  at  færdes  med  sin  Famu- 
lus,  at  disse  Ord  kunde  skaffe  sig  mer  end  blot  ydre  Ge- 
hør. „Mit  Øiemed"  —  ja,  det  var  sandt.  Pletten  derude 
havde  Ret:  han  havde  et  udtalt  Øiemed  her,  og  i  Lyset 
af  den  Samtale,  hvis  varme,  bevægede  Ord  endnu  gjen- 
lyder  i  hans  Indre,  er  det  en  Tanke,  som  kildrer  hans 

Guds  Venner  5 

Sands  for  det  Paradoxale,  at  han  egentlig  befinder  sig 
her  i  Embeds  Medfør  som  Katechisator,  for  ikke  at  sige 
som  Inqvisitor. 

For  der  var  fra  mer  end  een  Side  indløbet  vage  Mis- 
tænkeliggjørelser  af  Fruen  paa  Langenstein,  at  hun  skul- 
de nære  kjætterske  Anskuelser  og  omgaas  med  Planer, 
der  rummede  stor  Fare  for  Rettroenheden  og  for  Kirkens 
hellige  Sag  i  hans  Dioces. 

Vel  havde  Ottomar  i  sit  Regensborger  Palads  trukket 
paa  Skuldren  ad  saadanne  Angivelser,  men  kun  for  strax 
efter  i  sit  Kancelli  at  sætte  en  Mine  op  som  en  Storinqvi- 
sitors  og  erklære,  at  dette  var  en  alvorlig  Sag,  som  han 
strax  selv  maatte  undersøge  fra  Grunden  af.  For  at 
kunne  aflægge  det  dertil  fornødne  Besøg  uden  at  vække 
Opsigt  og  give  et  Allarmsignal,  vilde  han  foretage  en  vi- 
siterende Rundreise  i  sit  Diøces,  der  var  at  anlægge  saa- 
ledes,  at  den  allerede  i  sin  Begyndelse  førte  ham  til  Lan- 
genstein, hvor  han  haabede  at  den  inculperede  Dame 
vilde  kunne  rense  sig  for  al  Mistanke,  da  hun  var  Sønne- 
datter af  en  from  Korsfarer,  der  havde  deltaget  med  Ry 
i  den  sidste  fortvivlede  Kamp  for  den  hellige  Grav.  For 
imidlertid  at  vise  sine  Omgivelser,  at  han  ikke  var  lun- 
ken i  Bekjæmpelsen  af  Kjætterplagen,  lod  han  strax  eri 
Forholdsregel  udføre,  som  han  allerede  havde  haft  un- 
der Overveielse,  idet  han  udstedte  en  Bekjendtgjørelse, 
som  skulde  opslaaes  overalt  i  hans  Bispedømme  og  ud- 
lovede en  Pris  for  den  store  Gudsvens  Paagribelse.  Thi 
ogsaa  det  Rygte  laa  i  Luften,  at  denne  Ærkekjætter.  der 
var  saa  meget  mere  frj'gtet,  som  Ingen  vidste  noget  Sik- 
kert om  ham,  atter  skulde  befinde  sig  paa  Vandring  for 
at  besøge  de  hemmelige  Menigheder  i  Sydtyskland  og 
navnlig,  som  man  formodede,  i  Franken. 

Famulusen  venter  taalmodig  paa  Svar.  Han  er  vant 
til  at  hans  høie  Foresatte  til  Tider  er  lidt  aandsfra- 
værende,  men  plages  ved  denne  Leilighed  tillige  af 
Ængstelse  for  med  sit  ukaldede  Spørgsmaal  at  have 
overskredet  sin  Stillings  Grændser  —  en  Ængstelse,  der 
dog  beroliges  noget  ved  det  spottende,  men  ikke  barske 
Smil,  der  end  ikke  viger  fra  Bispens  Læber,  da  de  ende- 
lig bevæge  sig. 

—  Vincentius,  I  er  en  ung  Mand,  med  gode,  saare 
brugelige  Aandsevner  ganske  vist,  men  endnu  et  vel 
grønt  Træ  til  at  bære  saadanne  Frugter,  der  ikke  mod- 
nes i  en  Haandevending.  Hvis  jeg  saaledes  vilde  falde 
med  Døren  ind  i  Huset,  er  det  lidet  sandsynligt,  at  jeg 
vilde  lokke  Sandheden  frem  for  Dagslyset;  snarere  vilde 
jeg  vel  kyse  den  ned  i  det  mørkeste  Kjelderrum.  Det  er 
ikke  derfor  jeg  selv  er  reist  til  Langenstein.  Hvorfor  saa 
ikke  heller  simpelthen  stævne  Fruen  for  mit  Tribunal  i 
Regensborg?  Nei,  denne  Sag  vil  fremmes  med  Lempe  og 
undes  Tid,  og  den  Samtale,  som  I  har  bemærket  jeg  har 
ført  her  i  Enrum  med  Borgfruen,  er  i  det  Høieste  at  be- 
tragte som  et  Exordium. 

Famulusen  bøier  Hovedet  i  taknemlig  Anerkjendelse 
af  den  Belæring,  der  er  blevet  ham  til  Del  fra  hans  Her- 
res Læber.  Men  skjøndt  en  næsten  umærkelig  Haandbe- 
vægelse  og  det  bortvendte  Blik  antyder,  at  Bispen  be- 
tragter Samtalen  som  endt,  bliver  han  staaende  og  røm- 
mer sig,  maaske  snarere  paatrængende  end  beske- 
dent. 

Bisp  Ottomar  ser  op  —  ikke  just  opmuntrende. 

—  Hvis  Eders  Høiærværdighed  har  Stunder  at  laane 
Øre  til  en  kort  Beretning. 

—  Nu? 

—  Nemlig,  jeg  troer  —  med  Eders  Høiærværdigheds 
Tilladelse  —  allerede  at  have  opdaget  Noget . . .  endogsaa 
fundet  et  Spor,  som  mulig  kan  føre  vidt. 

Bispens  kraftige,  retliniede  Øienbryn  bue  sig  tilveirs, 
uvist  om  i  Beundring  af  den  unge  tjenende  Mands  Skarp- 
sindighed, af  Mishag  over  at  han  gaar  paa  egen  Haand, 
eller  blot  af  Utaalmodighed. 

—  Eders  Høiærværdighed  vil  undskylde,  naar  min 
Indledningsbemærkning  synes  at  være  af  noget  forfæn- 
gelig Art.  Jeg  kunde  nemlig  ved  min  Ankomst  igaar  ikke 
undlade  at  bemærke,  at  den  unge  Dame  ved  Navn  Ger- 
trud, der  (hvis  jeg  ikke  hørte  feil)  er  en  Søster  til  Borg- 
fruens  afdøde  Husbond 

—  Ja? 

—  at  hun  med  en  vis  Interesse  og  endogsaa  med  Be- 
hag fæstede  sin  Opmærksomhed  ved  min  ringe  Person, 
—  utvivlsomt  en  Følge  af  den  Afsondrethed,  hvori  man 
lever  paa  denne  ensomme  Borg 

—  Utvivlsomt. 

Famulusen  rømmer  sig,  noget  overvældet  af  den  Rede- 
bonhed, hvormed  hans  Mester  anerkjender  og  tilegner 
sig  hans  sjælekyndige  Forklaring  af  dette  Phænomen. 

—  Da  Sligt  undertiden  kan  føre  til  vigtige  Oplysnin- 
ger, vil  Eders  Høiærværdighed  vistnok  ikke  ganske  mis- 
billige, at  jeg  besluttede  mig  til  ikke  at  lade  saadan  Om- 
stændighed forblive  unyttet,  men  at  vise  den  naadige 
Frøken  al  Opmærksomhed  og  endogsaa  lægge  min  Hyl- 
dest for  hendes  Fødder. 

Biskoppen  ser  ikke  ud,  som  om  han  billigede  Noget, 
men  siger  intet. 

—  Jeg  tør  sige,  at  allerede  mit  første  Skridt  kronedes 
med  Held. 

—  Hm. 

—  Det  lykkedes  mig  nemlig  at  opfange  Frøkenen 
mellem  Fadebur  og  Kjelder,  og  skjøndt  hun  havde  travlt 
lod  hun  sig  villig  nok  drage  ind  i  en  Samtale,  i  hvilken 
hun  snart  fik  Leilighed  til  at  prale  en  Smule  med  Kund- 
skab til  det  latinske  Sprog.  Jeg  anstillede  mig,  som  om 
jeg  nærede  nogen  Tvivl  om  Dybden  af  saadan  Lærdom, 
og  for  i  Spøg  at  examinere  Frøkenen  tog  jeg  en  Bog 
frem,  som  jeg  pleier  at  bære  hos  mig  og  som  ikke  var 
nogen  anden  end  Vulgata,  Novum  Testamentum.  Jeg 
har  vænt  mig  til  at  benytte  smaa  ledige  Stunder  til  at 
gjøre  mig  bekjendt  med  denne  Bog,  saasom  Hæretikerne 
særlig  øse  af  denne  Kilde. 

—  En  velvalgt  Læsning  og  en  fortræffelig  Bevæg- 
grund. 

Vincentius  bøier  Hovedet  til  Tak  for  den  tildelte  Ros. 

—  Det  Sted,  jeg  slog  op  —  det  var  i  Epistlerne  — 
oversatte  hun  ganske  godt,  maa  jeg  sige,  men  paa  et 
Punkt  vilde  jeg  paa  Skrømt  ikke  lade  hendes  Fortydsk- 
ning  gjælde.  Hun  blev  ivrig  og  paastod,  at  hun  kunde 
vise  mig,  at  hun  havde  ret.  „Hvorledes  vil  I  vise  mig 
det?"  spurgte  jeg  med  en  Forundring,  der  ikke  var  uden 
glad  Forhaabning,  at  et  eller  andet  Vigtigt  vilde  komme 
for  Dagen.  I  Stedet  for  at  svare  lod  hun  mig  staa  dér 
med  Bogen  i  Haanden,  sprang  op  ad  Trappen  som  en 
Vind,  antagelig  til  sit  eget  Kammer,  og  kom  strax  derefter 
ned  igjen  med  et  lidet  Skrift  i  Haanden.  Og  hvad  skulde 
det  vel  vise  sig  at  være  for  et  Skrift?  Sanct  Pauli  Breve 
i  det  tydske  Sprog. 

Biskoppens  Ansigtstræk,  som  til  Famulusens  Skuffelse 
hidtil  kun  har  vist  en  temmelig  overfladisk  Deltagelse 

for  hans  Beretning,  overskygges  pludselig  af  et  betæn- 
keligt, ja  endogsaa  foruroliget  Udtryk. 

—  /  det  tydske  Sprog.  Eders  Høiærværdighedl 

—  Det  er  visselig  ikke  at  ønske,  at  det  nye  Testamente 
skal  befinde  sig  i  Almenhedens  Hænder  uden  engang  at 
have  det  Værn  mod  Misbrug  af  ganske  Umyndiges  Blik, 
hvormed  i  alt  Fald  det  latinske  Sprog  i  Vulgata  omgjær- 
der  det. 

—  Og  naar  Rygtet  sagde,  at  Borg  Langenstein  alle- 
rede var  et  halvt  Beghardhus  og  paa  Vei  til  helt  at  om- 
skabe sig  til  et  saadant,  maa  da  ikke  et  saadant  Fund  i 
høi  Grad  bekræfte  dette  Rygte? 

Bisp  Ottomar  nikker  betænksomt. 

—  Jeg  vil  ikke  benægte  det.  Dog  maa  I  vide,  Vincen- 
lius,  at  jeg  ingenlunde  er  tilbøielig  til  at  se  disse  Beghar- 
ders Sag  i  saa  sort  et  Lys,  som  mange  af  mine  Embeds- 
brødre  desværre  gjøre  det.  Og  hvad  navnlig  deres  Huse 
og  Stiftelser  angaar,  saa  ser  jeg  deri  kun  Asyler  for  fat- 
tige og  syge  eller  blot  ensomt  stillede  Mennesker,  som 
gjerne  vil  føre  et  stille,  verdensafvendt  Levned,  hvilke 
man  snarere  bør  tage  i  sin  Haand  og  vaage  over  at  de 
ledes  i  den  rette  xVand.  Hvilket  ogsaa  just  er  hvad  jeg 
har  i  Sinde  at  gjøre  her,  hvis  Fru  Renata  skulde  omgaas 
med  et  saadant  fromt  Forsæt,  hvad  jeg  endnu  ikke  har 
haft  Leilighed  til  at  skafTe  mig  Klarhed  over. 

—  Eders  Høiærværdighed  maa  vide  det  bedst:  men 
ellers  have  vi  da  en  hellig  Faders  Ord  for  at  disse  Beg- 
harder ere  en  pestilenstialsk  Plage  for  Christenheden. 

—  En  Fader,  som  blev  „Hns.  Hellighed"  ved  at  for- 
give sin  Forgænger  paa  Sanct  Peders  Stol. 

—  Jeg  har  vel  hørt  saadant  sige,  men  tænkte,  at  selv 
en  Pave  har  Fjender  i  disse  onde  Tider  — 

—  „Onde  Tider"  maa  I  vel  kalde  disse,  da  den  hellige 
Kirke  er  splittet,  og  dets  Overhoveds  Fangenskab  med 
dobbelt  Ret  kaldes  et  „babylonisk  Exil",  saasom  det  pa- 
velige Hof  i  Avignon  er  et  Samlingssted  for  alle  Laster 
og  Uterligheder,  saa  at  det  neppe  undrer  En  mere,  naar 
en  Mand  bestiger  Christenhedens  Throne,  som  har  væ- 
ret Sørøver  i  sin  Ungdom. 

Vincentius  løfter  Hænder  og  Øine  mod  Himlen. 

—  O  denne  guddommelige  Naades  uudtømmelige 
Fylde  og  uransagelige  Veie!  Maa  dette  ikke  minde  os 
om  ham,  som  korsfæstedes  ved  Herrens  høire  Haand  og 
som  længst  er  med  ham  i  Paradiset? 

Biskoppen  betragter  sin  Famulus  med  et  forvirrende 
Blik,  fuldt  af  halvdulgt  Foragt  og  uskrømtet  Beundring. 

—  Vincentius,  I  kan  gjøre  Eder  Haab  om  at  opnaa 
Ridderskabet,  om  ikke  i  levende  Live  saa  dog  i  Eders 
Død,  som  jeg  haaber  vil  lade  vente  paa  sig,  saasom  jeg 
har  god  Brug  for  Eders  Færdigheder. 

—  Jeg  takker  Eders  Høiærværdighed  for  Eders  gode 
Mening.  Men  hvorledes  skal  jeg  forstaa  det  om  Ridder- 
skabet? 

—  Veed  I  ikke,  at  en  Scholasticus  har  Ret  til  at  blive 
stedet  til  Jorden  som  en  Ridder?  Og  i  Sandhed,  I  er  en 
stor  Scholasticus. 

Vincentius  bøier  Hovedet,  som  det  sømmer  sig  ved  en 
saadan  Leilighed.  Maaske  dog  mest  for  at  skjule  Ansig- 
tet. Det  har  Rødme  i  de  blege  Kinder  og  Smil  om  de 
tynde  Læber;  men  det  vilde  være  vanskeligt  at  af  gjøre. 
om  den  unge  Mand  er  smigret  indtil  Forlegenhed  eller 
krymper  sig  under  Stinget  af  en  skjult  Spottebraad. 

—  Eders  Høiærværdighed  betragter  mig  vistnok  med 

altfor  gunstige  Øine  . . .  Hvis  jeg  imidlertid  tør  vende  til- 
bage til  min  Beretning 

—  Ah,  den  er  endnu  ei  til  Ende? 

—  Havde  jeg  ikke  mer  at  meddele  Eders  Høiærvær- 
dighed,  saa  vilde  jeg  neppe  have  været  berettiget  til  den 
Ytring,  at  jeg  mente  at  have  truffet  paa  et  Spor,  som 
mulig  kunde  føre  langt. 

—  Altsaa? 

—  Da  jeg  havde  dette  vigtige  Skrift  i  Haanden,  lod 
jeg  mig  ikke  af  den  naadige  Frøkens  aabenbare  Utaal- 
modighed  forhindre  i  at  blade  i  det  og  navnlig  slaa  Titel- 
bladet op,  paa  hvilket  jeg  fandt  den  Indskrift:  —  „Til 
Hugos  Søster  fra  hendes  Ven  og  Guds." 

Biskoppen  er  vant  til  at  beherske  sig,  men  et  pludse- 
ligt Ryk  i  Ansigtsmusklerne,  ja  i  hele  Skikkelsen  for- 
raader  den  ivrige  Famulus,  at  de  sidste  Ord  ikke  have 
undladt  at  gjøre  Indtryk  paa  hans  Herre. 

—  „Hugo"  —  det  var,  om  jeg  har  forstaaet  ret.  Nav- 
net paa  Borgfruens  afdøde  Husbond. 

Bisp  Ottomar  nikker. 

—  Skulde  vi  altsaa  ikke  her  maaske  have  faaet  fat 
i  en  Traad,  der  mulig  kunde  føre  til  Paagribelse  af  den 
Ærkekjætter,  paa  hvis  Hoved  Eders  Høiærværdighed 
har  sat  en  Pris? 

—  Der  er  Mange,  kalde  sig  „Guds  Venner".  Jeg  ser 
overalt  ikke  nogen  Grund  til  at  antage  at  dette  Udtryk 
her  skulde  mene  ham,  hvem  de  kalde  „den  store  Guds- 
ven." 

—  Men  Eders  Høiærværdighed  vil  ikke  have  glemt,  at 
en  af  de  Angivelser,  der  indløb  mod  Fruen  paa  Langen- 
stein, satte  denne  Borg  i  Forbindelse  med  hin  Djævlens 
Apostel,  som  en  Gang  skulde  have  besøgt  den. 

—  En  Angivelse,  som  jeg  aldrig  har  tillagt  nogen  Be- 
tydning. Hugo  von  Laufen  var  mig  velbekjendt,  før  han 
ved  Ægteskab  kom  i  Besiddelse  af  denne  Borg.  Freidig 
og  frisk,  ligetil,  en  Mand  for  Skov  og  Hede,  med  liden 
Tilbøielighed  for  boglig  Syslen  endsige  for  ensom  Grub- 
len —  det  er  ikke  den  Slags  Folk,  der  falde  i  Hæretiker- 
Apostlenes  Hænder. 

—  Men  Ingen  veed,  saa  vidt  mig  bekjendt,  hvorfra 
den  store  Gudsven  stammer.  Ungdomsvenskaber  knyt- 
tes ligesaa  ofte  af  Omstændigheder  som  af  indre  Over- 
ensstemmelse og  ere  dog  ofte  seiglivede.  Hvad  om  et 
saadant  her  havde  efterladt  et  ubetydeligt  Spor,  som 
kunde  være  os  tjenligt?  Den  Sag,  det  dreier  sig  om,  er  af 
altfor  stor  Vigtighed,  til  at  man  ikke  skulde  have  et  vaa- 
gent  Øie  ogsaa  med  Ubetydeligheder.  Eders  Høiærvær- 
dighed  veed,  at  Paven  sender  to  Inquisitorer  til  Tydsk- 
land  —  maaske  ere  de  nu  allerede  paa  Vei  over  Alperne 
—  og  Hns.  keiserlige  Majestæt  har  allerede  udstedt  For- 
ordninger til  Øvrigheden  om  i  enhver  Henseende  at  gaa 
dem  til  Haande  og  være  dem  behjelpelige  i  deres  van- 
skelige Hverv  at  udrydde  Kjætteriet  i  Riget.  Skulde  det 
nu  lykkes  Eder,  endnu  før  de  pavelige  Inqvisitorer  be- 
gyndte deres  Virksomhed,  at  paagribe  denne  hemmelig- 
hedsfulde Ærkekjætter  og  overantvorte  ham  til  hans  vel- 
fortjente Straf,  saa  vilde  det  være  en  stor  Bedrift,  som 
Kirken  vilde  regne  Eder  til  høi  Fortjeneste.  Ja,  jeg  be- 
tænker mig  ikke  paa  at  sige,  det  vilde  være  et  mægtigt 
Skridt  fremad  paa  den  Vei,  der  maa  føre  en  Mand  af 
Eders  Høiærværdigheds  Gaver  og  Daadskraft  saa  vidt, 
at  Kardinalshatten  endda  kun  er  en  ringere  Udsigt;  thi 
mig  skulde  det  ikke  undre,  om  ved  Eder  en  Gang  det 

Haab  gik  i  Opfyldelse,  at  den  hellige  Tiara  atter  kom 
til  at  krone  et  tydsk  Hoved. 

Hvis  han  har  villet  smigre  sin  Herres  Forfængelighed, 
synes  han  at  have  forregnet  sig.  Under  rynkede  Bryn 
lyner  et  harmfuldt  Blik  hans  eget  Smil  imøde,  og  en 
barsk  Røst  sætter  ham  i  Rette. 

—  Mener  I  at  slige  verdslige  Bevæggrunde,  at  Ærgjer- 
righed  og  Magtbrynde  drive  mig  frem,  naar  jeg  endelig 
beslutter  mig  til  at  skride  energisk  ind  mod  en  farlig 
Hæretiker?  at  jeg  med  Kjætterblod  vil  farve  mit  eget 
Purpur  — ? 

—  Gud  forbyde,  Høiærværdigste!  I  misforstaar  mine 
Ord,  der  maaske  vare  ilde  valgte.  Verdslig  Ærgjerrighed! 
Ingen  veed  dog  bedre  end  Eders  ydmyge  Tjener,  at  om  I 
attraaede  Kirkens  høieste  Magt,  saa  var  det  kun  for  med 
den  at  raade  Bod  for  de  Onder,  over  hvilke  I  saa  rettelig 
klagede;  at  gjøre  Ende  paa  det  forsmædelige  Babyloni- 
ske Fangenskab,  ene  den  Søndersplittede,  rense  den  For- 
dærvede og  som  en  anden  Hildebrand  føre  en  ny  Ære 
op  over  Kirken. 

—  Godt,  godt;  lad  det  være  nok  med  denne  usømme- 
lige Tale,  hvor  velment  den  end  monne  være.  Forøvrig 
kan  I  være  forvisset  om,  at  jeg  Intet  vil  lade  upaaagtet, 
der  kunde  føre  til  den  store  Gudsvens  Paagribelse.  Thi 
det  er  vitterligt,  at  han  staar  i  Forbindelse  med  den  frie 
Aands  Brødre,  saa  at  den  Gud,  hvis  Ven  han  er,  det  er 
den  gamle  Fan,  og  den  hemmelige  Lære  en  Forherligelse, 
ja  Forgudelse  af  Kjødets  Lyster  og  Laster,  hvorfor  jeg 
har  svoret,  at  vover  han  sig  ind  paa  mit  Omraade,  skal 
det  blive  hans  sidste  Gang  ...  Er  der  mer,  Vincentius? 

—  Kun,  at  hvis  Eders  Høiærværdighed  ikke  just  har 
Brug  for  mig,  vilde  jeg  bede  om  Tilladelse  til  at  gaa 


75 


ned  til  Langenstein  og  se  til  min  Ridehest,  om  den  skulde 
have  forvundet  sin  Lamhed. 

— ■  Det  er  vel  betænkt,  for  ønskeligt  var  det  om  Dyret 
blev  brugbart,  da  der  let  kunde  komme  Anledning  til  at 
sende  Eder  bort.  Vel  tvivler  jeg  ikke  om  at  Borgens  Stald 
vilde  kunne  gjøre  Eder  bereden;  men  I  er  vant  til  Skim- 
len, som  er  et  roligt  Dyr  og  ellers  heller  ikke  snublevornt, 
naar  I  da  ikke  sidder  og  daser  med  Tøilen  paa  Nakken 
af  den,  tænkende  paa  andre  Ting,  som  en  Rytter  maa 
vænne  sig  af  med.  Naar  man  rider,  saa  rider  man.  Det 
er  Middag  nu.  Efter  Maaltidet  har  I  Eders  Frihed. 

Det  er  som  om  et  Befrielsessuk  hæver  og  sænker  Otto- 
mars  Bryst,  da  den  sorte  Skygge  er  forsvundet  fra  Sol- 
lyset og  hans  Blik  uhindret  kan  hvile  ud  paa  det  grønne 
Græstæppe,  over  hvilket  Frugttræernes  Løvnet  spreder 
sit  uregelmæssige  Mønster  af  gyldne  Pletter.  — 


VIII 

Letfodet  og  foretagelseslysten  iler  Vincentius  ned  ad 
den  stenede  og  rodknudrede  Fodsti,  som  afkorter  Veiens 
Vendinger. 

I  hans  Hoved  mylrer  og  summer  det  som  i  en  Bikube, 
der  vil  sværme. 

„Det  skulde  ikke  undre  mig,  om  Skimlen,  da  den  snub- 
lede sig  lam,  har  gjort  mig  en  bedre  Tjeneste  end  nogen 
af  mine  Venner,  som  jeg  ganske  vist  ikke  har  haft  mange 
af,  nogensinde  har  gjort  mig.  Uden  dette  Tilfælde  var 
jeg  redet  ligeover  den  Bro  dernede,  uden  at  lære  Værten 
i  „Det  forgyldte  Oxehoved"  at  kjende  og  have  en  god 
Anledning  til  at  besøge  ham  igjen.  Han  behagede  mig 
strax;  og  hvad  den  naadige  Frue  deroppe  sagde  om  ham 
viste  mig  yderligere,  at  jeg  visselig  havde  gjort  et  godt 
Bekjendtskab.  Det  er  den  Slags  Folk  man  skal  faa  noget 
at  vide  af,  i  Synderlighed  om  det  Herskab,  der  har  jaget 
dem  af  Gaarde;  har  det  en  Tønde,  der  skal  holdes  tæt 
for,  saa  vil  der  nok  sive  Noget  ud  ad  den  Spuns. 

„Vist  er  det,  at  der  er  Adskilligt  her  som  det  gjælder 
at  faa  Rede  paa.  Det  kan  nok  være,  jeg  spidsede  Øren 
igaaraftes,  da  Bispen  neppe  er  kommen  ind  ad  Døren, 
før  han  taler  og  tiltales  som  en  fortrolig  Husven.  Borg- 
fruen vil  indkvartere  Hns.  Høiær værdighed  i  „min  Fa- 
ders Gemak"  og  min  Uværdighed  i  „det  femkantedej 
Kammer",  som  om  begge  vare  de  bekjendteste  Ting  afl 

Verden,  og  min  ædle  Herre  foretrækker  at  ligge  i  „sit 
gamle  Taarnkammerl"  Og  jeg,  som  ikke  anede,  at  han 
nogensinde  før  havde  sat  sin  Fod  over  denne  Tærskel! 
Altsaa,  han  har  været  hjemme  her  paa  Borgen  i  sine 
unge  Dage,  aabenbart  før  Hugo  von  Laufen  blev  Herre 
her,  og  denne  har  han  ogsaa  kjendt  helt  vel.  Og  hans 
Enke,  Fruen  her,  som  er  smuk  nu  —  skjøndt  ikke  min 
Smag  —  og  maa  have  været  smukkere  den  Gang!  Der 
gik  Blikke  frem  og  tilbage  dem  imellem,  som  strax  igaar- 
aftes  var  mig  paafaldende;  det  havde  nok  været  værd 
at  høre  hvad  de  To  havde  at  sige  hinanden  i  den  lange 
Samtale  i  Lysthuset,  som  i  det  Høieste  var  at  betragte 
som  et  Exordium! 

„Han  var  blot  saa  villig  til  at  lade  mig  gaa  for  at  blive 
af  med  mig  og  have  friere  Hænder  til  atter  at  faa  hende 
under  fire  Øine;  og  det  Ærind  i  Elisabethinerhuset  gav 
han  mig  kun,  for  at  jeg  skulde  blive  længere  Tid  borte, 

„Naa  lykkeligvis  er  jeg  jo  paa  Veien  —  av!  en  for- 
dømt knudret  Vei,  man  maa  passe  paa  sine  Tanker,  at 
■de  ikke  løbe  for  langt  forud  for  Fødderne!  —  paa  Veien 
til  min  Kilde,  som  er  en  Øltønde.  Forresten,  hvad  de 
sidste  finere  Gaader  angaar,  saa  haaber  jeg  mere  paa  at 
kunne  stille  min  Tørst  ved  min  friske  lille  Borgkilde  der- 
oppe. 

„Ja,  sandelig,  naar  Kromanden  er  en  Forsynets  Fin- 
ger —  og  en  fed,  fedtet  Finger  er  det!  —  saa  er  Frøken 
Gertrud  en  hel  Haandsrækning,  og  det  en,  der  ikke  blot 
er  blød  og  behagelig,  men  som  mulig,  ret  benyttet,  kan 
bringe  En  et  godt  Stykke  tilveirs.  Jeg  vilde  være  en  Nar, 
hvis  jeg  ikke  tog  den  Side  ogsaa  i  Betragtning.  Hvis  det 
lykkes  at  overbevise  den  naadige  Frue  om  slemt  Kjæt- 
teri,  saa  at  hun  maa  gjøre  Bod  i  et  Kloster  —  vi  vil  ikke 

lade  hende  brænde  paa  Hedetorvet  i  Regensborg,  det  vil 
Bispen  nok  forhindre  for  gammelt  Bekjendtskabs  Skyld, 
og  det  vilde  ogsaa  være  en  slem  Ting,  for  saa  vilde  Bor- 
gen tilfalde  Kirken;  hvis  hun  derimod  i  et  Kloster  maa 
søge  at  forbedre  sine  Anskuelser,  saa  er  det  nette  Pige- 
barn, der  har  behaget  at  kaste  sine  Øine  paa  mig,  aaben- 
bart  Arving  til  det  Hele;  for  hun  klagede  jo  saa  rørende 
over  at  hun  ingen  Broder  mer  havde  . . .  Saa,  nu  er  man 
da  lykkelig  og  vel  naaet  herned  uden  nogen  forstuvet 
Fod!" 

Med  Velbehag  føler  han  Broens  Planker  fjedre  under 
sine  Skridt.  Dér  fremme  blinker  allerede  Skiltet  mellem 
Kastaniernes  fingrede  Blade  ham  sin  Velkomsthilsen 
imøde.  Men  midt  paa  Broen  bliver  han  staaende  og  ser 
tilbage  paa  den  Borg,  hans  dristige  Tanker  allerede  halv- 
veis  have  taget  i  Besiddelse. 

Vandet,  der  glider  stille  og  glarblankt  hen  under 
Broen,  hvirvler  og  bruser  derhenne,  hvor  som  en  Stræ- 
bepille en  Kant  af  Borgklippen  træder  ud  i  det  og  for- 
oven fortsætter  sin  fast  lodrette  Linie  med  en  karnap- 
agtig Fremspringning  af  Borgbygningen.  Deroppe  bry- 
der et  Vindue  den  graa  Ensformighed  af  Klippe  og  Mur. 

„Det  Vindue  kunde  høre  til  den  Stue,  hvor  jeg  igaar- 
aftes  blev  modtaget  af  Herskabet.  Ja,  det  maa  vende  ud 
til  denne  Side,  jeg  ser  endnu,  hvor  dunkel  Fruens  Skik- 
kelse stod  mod  Aftenhimlen.  Jeg  husker  ogsaa,  at  jeg 
kunde  høre  Strømhvirvlerne,  der  er  ingen  Tvivl  om  at 
det  er  det  Vindue.  Jeg  synes,  jeg  kan  se,  at  der  staar 
Nogen  deroppe.  Maaske  Frøken  Gertrud  —  maaske  ser 
hun  efter  mig,  følger  mig  paa  Vei  —  jo,  jo,  hun  lider 
mig  godt  nok,  og  jeg  hende,  for  den  Sags  Skyld.  Eller  det 
er  Fruen,  som  ikke  just  behager  mig;  en  Kjætterske  er 


79 


hun  sikkert  og  formodentlig  en  Hex.  Det  tænkte  jeg 
strax,  da  jeg  hørte,  at  hun  var  saa  vis  paa  ikke  at  blive 
smittet:  Fanden  beskytter  Sine.  Godt,  at  jeg  slog  Kors 
tor  mig;  hun  har  det  onde  Blik,  hvor  mildt  saa  Pigebar- 
net ser.  Det  var  den  Gang  der  blev  saa  stille  i  Stuen,  og 
jeg  hørte  Strømhvirvlerne.  Endelig  kan  det  da  ogsaa 
være,  at  det  er  den  Tværdriver  af  en  Hushovmester,  der, 
om  han  end  ikke  har  det  onde  Blik,  skulede  til  mig  som 
en  Dogge,  der  vil  fare  En  i  Struben." 

Der  gaar  et  Kuldegys  igjennem  ham. 

Tanken  om  at  En  staar  deroppe  og  ser  ned,  gjør  ham 
svimmel.  Han  maa  udmale  sig  den  Forestilling,  at  den 
Person  deroppe  bliver  svimmel  og  styrter  sig  ud  ad  Vin- 
duet, maa  følge  Faldet:  —  dér,  midtveis,  vilde  Legemet 
skure  ned  ad  den  Stenbrokke-Kam,  der  sætter  sin  violette 
Skygge  saa  skarpt  af  —  dér  vilde  den  forkrøblede  Fyrre- 
busk  feie  det  med  sine  Naalekoste  —  og  nu  ...  nu  vilde 
det  plaske  ned  i  Vandet.  Der  er  dybt  dér  i  Krumningen, 
hvor  Floden  i  Løbet  af  Aarhundreder  har  slebet  en 
Grotte  i  den  sortegraa  Sten  . . . 

Det  er  med  en  sygnende  Fornemmelse  at  Vincentius 
vender  sig  bort  og  skynder  sig  over  den  stensatte  Halv- 
del af  Broen. 

„Jeg  vil  lade  et  Gitter  sætte  for  det  Vindue,  om  jeg 
nogensinde  kommer  til  at  raade  deroppe,"  tænker  han, 
idet  han  skraaer  gjennem  Kastanieskyggen  over  mod 
den  lave  Bindingsværksbygning,  i  hvis  Porthvælving 
Værten  staar  og  hilser  den  længst  udspeidede,  velkomne 
Gjæst  med  saa  dybt  et  Buk,  som  hans  trinde  Person 
kan  overkomme. 

Med    sin    første    instinktive    Forfængeligheds-Gisning 

havde  Vincentius  truffet  det  Rette.  Det  er  Gertrud  von 
Laufen,  som  staar  deroppe  i  Vinduet. 

Hun  havde  hørt  at  Bispens  Famulus  strax  efter  Mid- 
dagsmaaltidet  vilde  gaa  ned  til  Byen,  for  at  spørge 
i  „Det  forgyldte  Oxehoved"  om  hvorledes  det  stod  til 
med  hans  Hest;  hvorpaa  han  havde  at  begive  sig  til  Eli- 
sabethinernes  Hus,  for  dér  at  erfare  det  sidste  Nyt  om 
Tilstanden  i  Byen  og  træffe  nærmere  Aftale  med  For- 
standersken angaaende  den  Pleie-Mission,  som  paa  Bi- 
skoppens Befaling  vilde  komme  fra  Regensborg. 

Strax  indsaae  Gertrud  Nødvendigheden  af  at  stige 
op  til  „Bystuen",  saaledes  kaldet,  fordi  det  var  det 
eneste  Værelse,  hvorfra  man  kunde  se  By  og  Bro  og 
holde  Øie  med  Veien  derned.  Hun  maatte  gjøre  i  Orden 
efter  Gaarsdagens  afbrudte  Arbeide.  Thi  der  maatte 
endnu  ligge  meget  omkring  af  Linned  og  Uldstykker, 
og  hvad  der  var  lagt  ind  i  Skabet  igjen  trængte  til  at 
ordnes. 

Da  hun  kommer  derop,  finder  hun  Uordenen  ringere, 
end  hun  havde  ventet.  Derimod  staar  Vinduet  endnu 
aabent,  en  slem  Forsømmelse,  hvis  der  var  kommet 
Storm  og  Torden  i  Løbet  af  Natten;  hvad  let  kunde  være 
hændt,  saadan  som  Veirliget  var. 

Da  det  ikke  haster  saa  farlig  med  den  Smule  Arbeide, 
bliver  Gertrud  staaende  ved  det  aabne  Vindue  med  Blik- 
ket rodfæstet  paa  det  Punkt,  hvor  Stien  første  Gang  er 
synlig  mellem  Fyrrekrat  og  Klippestykker.  Det  varer 
ikke  længe,  før  den  allerede  velkjendte  spinkle  sorte 
Skikkelse  viser  sig  dér  for  snart  igjen  at  forsvinde  — 
men  der  er  mange  Steder  endnu,  hvor  han  maa  komme 
tilsyne,  og  den  Smule  Arbeide  dér  bag  hende  kan  saa 
godt  vente. 


81 


„Dér  gaar  En,  som  er  mig  huld  og  tro!  Han  vilde  gaa 
gjennem  Ilden  for  mig,  som  han  gaar  gjennem  det  grønne 
Krat,  det  er  jeg  vis  paa,  det  kan  jeg  læse  i  hans  Blik,  det 
siger  hans  liflige  Røst  mig,  skjøndt  den  taler  om  helt 
andre  Ting.  Hvor  skulde  den  ogsaa  kunne  tale  om  Sligt? 
Han  hører  ikke  til  Clerus,  Gud  ske  Lov!  han  har  sikkert 
endnu  ikke  aflagt  Coelibatsløftet  og  har  vist  heller  ikke 
i  Sinde  at  gjøre  det;  men  han  er  halvt  i  Kirkens  Tjeneste 
og  noget  sky  af  sig,  som  det  jo  ogsaa  sømmer  sig.  Gud 
velsigne  ham!  da  jeg  mødte  ham,  ligesom  tilfældig,  i 
Gangen,  som  han  just  havde  været  nede  at  se  til  Bispens 
Folk  og  give  dem  Anvisning  og  vilde  op  paa  sit  Værelse 
—  han  ser  ud,  som  om  han  sad  altfor  stadig  mellem  fire 
Vægge  og  læste  og  skrev  meget  for  meget  —  da  vidste 
han  saamænd  neppe,  om  han  turde  tale  til  mig.  Hvis  jeg 
ikke  havde  opmuntret  ham  en  Kjende,  var  han  løbet  sin 
Vei,  skjøndt  han  egentlig  saa  gjerne  vilde  blive  . . .  Det 
var  nok  ikke  rigtigt  af  mig  at  vise  ham  de  tydske  Epist- 
ler, som  det  ikke  engang  er  tilladt  at  have,  og  saa  til- 
med den  Bog,  som  Mesteren  selv  har  skjænket  mig; 
men  det  kan  han  da  umulig  gjætte,  om  han  ogsaa  saae 
Indskriften  paa  Titelbladet,  som  jeg  i  min  Iver  helt 
havde  glemt.  Jeg  havde  Ret,  og  jeg  kunde  bevise  ham 
det  ved  Hjelp  af  Bogen;  saa  var  det  da  for  meget  for- 
langt af  mig,  at  jeg  ikke  skulde  gjøre  det.  Men  det  er 
godt,  at  Renata  ikke  veed  det,  og  maaske  var  det  ikke 
rigtigt.  Skjøndt  hvad  skulde  det  egentlig  kunne  skade? 
Han  vil  saamænd  ikke  bringe  Noget  videre,  som  kunde 
volde  mig  Fortræd.  Tvertimod,  jeg  er  vis  paa,  at  Vor- 
herre har  sendt  ham  til  vor  Beskyttelse;  det  var  min 
første  Tanke  i  det  samme  Øieblik  jeg  saae  ham.  Og  da 
vidste  jeg  endda  ikke,  at  Bisp  Ottomar  kom  her. 

Guds  Venner  6 

„Dér  er  han  igjen,  nede  paa  Rydningen.  Ganske  liden; 
men  jeg  er  vis  paa  at  jeg  vilde  kunne  se,  det  var  ham, 
selv  om  jeg  ikke  vidste,  at  han  var  underveis.  Og  endnu 
igaar  paa  denne  Tid,  ja  flere  Timer  derefter,  anede  jeg 
ikke  at  der  gaves  nogen  Vincentius.  Det  er  en  helt  ufat- 
telig Tanke.  Vincentius  —  et  herligt  Navn!  jeg  har  aldrig 
kjendt  Nogen,  der  hed  saadan  . . .  Nu  er  han  borte  igjen,. 
men  han  vil  snart  være  nede  paa  Broen. 

„Denne  Bisp  Ottomar  hader  jeg.  Jeg  veed  nok,  det  er 
ikke  christeligt  at  hade  noget  Menneske,  men  her  har 
jeg  da  Grund  til  det.  For  han  er  min  Broders  Banemand. 
Det  Fald  med  Hesten  var  aldrig  blevet  dødeligt,  hvis 
det  gamle  Saar  ikke  var  brudt  op.  Og  jeg  veed  knap  om 
det  var  det  værste.  Men  han  havde  Renatas  Kjærlighed,, 
den  min  Broder  havde  saa  bittert  nødig  og  fortjente  saa 
vel.  Jeg  var  kun  elleve  Aar  den  Gang  i  Regensborg  i 
Fastelavnstiden,  da  Ottomar  og  hun  endnu  var  trolo- 
vede; og  jeg  saae,  hvorledes  Hugos  Hjerte  tæredes  hen  i 
Brystet  paa  ham.  Hver  Gang  vi  blot  havde  set  hende  langt 
fra  i  Vrimlen,  var  det,  som  om  han  havde  faaet  Gift  at 
drikke.  Overfor  mig  tænkte  han  jo  ikke  paa  at  lægge  sit 
Ansigt  i  Festfolder,  for  han  mente,  saadan  en  dum  lille 
Gaas  kunde  ikke  forstaa  Noget.  Men  jeg  forstod  det  alt- 
sammen meget  godt  og  græd  hver  eneste  Nat  for  ham 
og  bad  til  Gud,  at  han  maatte  helbrede  ham  for  saadan 
Hjertesot.  Og  jeg  mindes  endnu,  som  om  det  var  igaar, 
den  Dag  da  vi  første  Gang  saae  ham  sammen  med  den 
Adelgunde  von  Feuchtwangen,  som  de  Allesammen 
fandt  saa  dejlig,  at  jeg  skammede  mig  paa  deres  Vegne 
—  hun  er  da  siden  lobet  af  Lande  med  en  farende 
Svend,  men  Nogle  siger  at  hun  er  bleven  en  stor  Dame 
i  .\vignon  ved  det  babelske  Pavehof.  —  Og  hele  hans. 

skammelige  AdfaMd  —  jeg  ser  ham  endnu  for  mig  med 
sin  frække  Latter,  og  jeg  mærkede  godt,  at  fra  det 
Øieblik  af  fattede  Hugo  Mod  og  mente,  der  var  Haab 
for  ham  og  hans  Tid  vilde  komme.  Og  den  kom  da  og- 
saa;  han  vandt  hendes  Haand  og  hvad  der  var  at  vinde 
af  hendes  Hjerte.  For  hun  var  ham  en  god  og  trofast 
Hustru.  Men  sin  Elskov  kunde  hun  ikke  give  ham,  den 
tilhørte  hendes  utro  Elsker,  og  tilhører  ham  endnu;  og 
han  kjender  sin  Magt  over  hende,  det  kunde  jeg  se  paa 
hans  Blik  og  Miner  idag. 

„Men  hvad  vil  han  her?  Han  er  da  ikke  kommen  hid 
blot  fordi  hans  Visitatsreise  i  Diøceset  førte  ham  denne 
Vei  og  det  var  bekvemt  at  overnatte  her;  og  han  gjør  da, 
Gudskelov,  heller  ikke  Anstalter  til  at  drage  videre  i  de 
første  Dage.  Ja,  jeg  siger  nok  „Gudskelov",  men  hvis 
han  ikke  var  —  der  er  han  allerede  helt  nede  paa  Veien! 
—  hvis  han  ikke  var,  saa  vilde  jeg  være  ret  uhyggelig  i 
Hu,  for  jeg  føler  det  ligesom  der  var  Uveir  i  Luften,  som 
der  er  i  den  virkelige  Luft,  skjøndt  det  idag  er  mindre 
lummert  end  ellers.  Og  at  jeg  er  saaledes  tilmode,  er  da 
heller  intet  Under  efter  hvad  Konrad  sagde  mig  igaar  om 
Stephen  Kromand  og  hans  onde  Tale,  hvormed  han  for- 
søger at  bringe  Byfolkene  i  Harnisk  imod  os.  Det  har 
jeg  da  ogsaa  tænkt  paa,  at  for  den  Sags  Skyld  er  det  en 
stor  Betryggelse  at  have  Bispen  hos  os.  Han  skal  nok 
tage  Vare  paa  at  der  ikke  sker  Renata  noget  Ondt.  I  alt 
Fald  er  det  vist,  at  Intet  kunde  træffe  sig  bedre,  end  at 
hans  Famulus  har  fattet  et  godt  Hjertelag  til  mig  — 
hans  høire  Haand  og  mer  end  det,  for  Vincentius  er 
sikkert  hans  Fortrolige  og  kjender  alle  hans  Tanker; 
jeg  er  vis  paa,  at  han  er  den  klogeste  af  de  to.  Vincen- 

tius!  det  Navn  lyder  virkelig  som  Navnet  paa  en  Skyts- 
helgen! 

„Dér  staar  han  nu  midt  paa  Broen.  Han  har  allerede 
staaet  der  en  Stund.  Han  ser  vist  herop.  Mon  han  kan  se, 
at  der  staar  Nogen  i  Vinduet?  og  mon  hans  Hjerte  saa 
siger  ham,  at  det  er  mig  og  ikke  Renata  eller  en  af  Tje- 
nestetyendet? Hvis  det  gik  an,  vilde  jeg  tage  mit  Tør- 
klæde og  vinke  til  ham,  men  det  gaar  aldrig  an.  Saa,  nu 
gaar  han  videre  —  hvor  hans  Speilbillede  glider  gjen- 
nem  Vandet  —  en  lang  sort  Streg,  der  naar  næsten  her- 
hen —  og  nu  blander  den  sig  med  den  gule  Stribe  fra 
Stephens  Skilt,  den  der  altid  skjærer  mig  saa  stygt  i 
Øinene  —  hvor  det  Sorte  og  det  Gule  blander  sig  under- 
lig .. .  det  Gule  bliver  dobbelt  gult,  synes  jeg."  — 

Der  er  intet  mer  at  se.  Gertrud  lukker  Vinduet  og 
giver  sig  i  Lag  med  Skabet. 

Men  snart  bliver  hun  staaende  med  en  Bunke  laven- 
delduftende  Linned  i  Hænderne,  slaaet  af  en  Tanke:  — 

„Det  vil  vare  et  Par  Timer  eller  saa,  til  han  kommer 
tilbage.  Jeg  kan  snart  være  færdig  her,  saa  vil  jeg  tage 
en  Kurv  og  gaa  ud  og  plukke  Jordbær,  til  Bispens 
Nadverkost.  Der  er  et  godt  Jordbærsted,  som  hverken 
er  langt  fra  Stien  eller  fra  Veien,  saa  jeg  kan  holde 
Øie  med  dem  begge.  Jeg  vil  tage  en  hvid  Klædnin;? 
paa  i  Stedet  for  denne,  der  er  saa  graa  som  en  Klippe- 
sten. Visselig  ikke  af  Forfængelighed,  men  den  hvide 
skinner  længer  bort  gjennem  Løvet.  Det  skulde  gaa  under- 
lig til,  om  han  ikke  kom  hen  og  hjalp  mig  lidt  med  mit 
Arbeide.  Det  er  virkelig  af  den  allerstørste  Vigtighed  for 
os  Alle,  at  jeg  holder  denne  lykkelig  knyttede  Forbin- 
delse fast.  Vincentius  —  det  er  Nøglen  til  Bispens  Løn- 
kammer." 


IX 

Strax  efter  Strømhvirvlerne  bøier  Floden  om  mod 
Sydost. 

Det  er  paa  denne  Side  af  Borgen  at  det  lille  Taarn  be- 
finder sig,  hvis  Kammer  Bisp  Ottomar  har  taget  i  Besid- 
delse. 

Man  ser  her  Intet  til  Byen.  Fra  det  ene  Vindue  vandrer 
Blikket  frit  ud  over  aabent  Agerland,  brudt  af  Smaalunde 
og  behersket  af  Kalvariebjerget,  hvis  jevne  Stigning  be- 
gynder et  Par  hundred  Skridt  hinsides  Floden.  Det  er 
bestrøet  med  store  Klippeblokke,  mellem  hvilke  Faar  og 
Gjeder  nippe  det  sparsomme  Græs,  og  bevoxet  med 
spredte  Ege:  Rester  af  en  Lund,  der  har  været  helliget  en 
eller  anden  germansk  Guddom.  Ud  og  ind  ad  deres  Skyg- 
ger snoer  Passionsveien  sig  med  de  hvide  Smaakapeller 
og  øverst  krones  den  kullede  Knub  af  tre  mægtige  Kruci- 
fixer,  hvert  med  sin  gavlformede  Ramme  foroven. 

Fra  det  andet  Vindue  ser  man  over  mod  Bjergskoven 
og  ned  i  Trægaarden.  Det  er  ved  det  Ottomar  staar.  Hans 
Blik  hviler  paa  Lysthuset  dernede.  Noget  Hvidt,  der  bevæ- 
ger sig,  drager  Blikket  tilvenstre:  det  er  Gertrud  von  Lau- 
fen, som  gaar  over  mod  Skoven.  Den  varme  Eftermiddag 
har  faaet  hende  til  at  ombytte  den  graa  Hvergarnskjole 
med  en  lettere  hvid  Dragt.  Det  er  Bispen  paafaldende, 
at  Damerne  gaa  om  i  denne  uanselige,  halvt  nonneagtige 
Klædning;  ikke  blot  Renata,  hos  hvem  det  kunde  sættes 

paa  Enkeskabets  Regning,  men  ogsaa  denne  unge  Pige. 
som  imidlertid  altsaa  ikke  er  groet  fast  i  den.  Han  maa 
tænke  paa  Rygtet  om  at  Borgfruen  paa  Langenstein  halvt 
eller  helt  tilhører  Beghinernes  Sekt,  hos  hvem  denne  graa 
Dragt  er  en  Slags  Ordenstegn.  Og  han  maa  smile  derved. 
Saadant  Væsen  synes  at  ligge  saa  lidt  for  Renata,  som 
han  kjendte  den  unge  freidige  Ridderfrøken,  hvem  han 
i  sine  Skrupler  forlod  —  taabelig  forlod  for  hendes  verds- 
lige Sindelags  Skyld.  Ganske  vist,  hun  kan  være  bleven 
alvorligere  med  Aarene.  Hun  er  bleven  alvorligere  med 
Aarene,  og  denne  Alvor  høiner  hendes  Væxt  uden  at  be- 
røve hende  Noget  af  hendes  Ynde  og  Elskelighed.  Muligt 
forøvrig,  at  allerede  den  Gang  den  unge  Pige  rummede 
en  Del  mere  Alvor,  end  han  i  sin  overskyggede  Tungsinds- 
tilstand havde  kunnet  skimte  under  den  straalende  Over- 
flade. 

Der  er  endnu  et  Smil  om  hans  Læber.  Modsætningen 
mellem  den  hvide  Kjole  og  det  mistænkelige  Beghiner- 
Graat  erindrer  ham  indtrængende  om  hans  paatagne  Rolle 
som  Inqvisitor  og  Kjættersnuser,  hvis  Modsætning  til  den 
virkelige  Egenskab  af  gammel  Elsker,  i  hvilken  han  gaar 
om  her  paa  Borg  Langenstein,  kildrer  Bispens  Sands  for 
barrok  Humor. 

Smilet  forsvinder  med  en  misbilligende  Brynrynkning. 
Den  hvide  Kjole  skimtes  kun  svagt  gjennem  Løvet  til- 
venstre,  hvor  Hulveien  fører  nedad.  Gertrud  havde  haft 
en  lille  Spaankurv  hængende  paa  Armen.  Bisp  Ottomar 
veed  meget  vel ,  hvor  Jordbærrene  modnes  tættest 
mellem  Vei  og  Sti  nedad  Byen  til.  Famulus  er  nede  i 
Byen.  Det  er  at  ønske,  at  de  To  ikke  mødes  —  tilfældig 
eller  ikke  tilfældig.  Hvad  den  unge  Mand  saa  selvtilfreds 
har  ytret  om  Frøkenens  Bevaagenhed  og  om  den  Maade, 
han  agter  at  udnytte  den  paa,  har  aldeles  ikke  tiltalt 

Hns.  Høiærværdighed.  Overhovedet  passer  det  ham  ikke, 
at  Vincentius  gaar  om  her  paa  Borgen  og  driver  Speideri 
paa  egen  Haand.  Han  har  med  Glæde  givet  ham  Orlov 
for  Eftermiddagen;  men  han  maa  sende  ham  bort  paa 
flere  Dage  . . .  saa  langt  bort  som  muligt  . . .  der  maa 
findes  et  Paaskud. 

Allerede  at  vide  ham  vel  borte  foreløbig,  giver  en  Fø- 
lelse af  Frihed.  Heller  ikke  Gertrud  von  Laufen  vil  det 
første  Par  Timers  Tid  være  her  paa  Borgen.  Mon  den 
Bevidsthed  ogsaa  skulde  give  Renata  en  Følelse  af  Fri- 
hed? I  alt  Fald  er  det  en  Omstændighed,  der  i  høi  Grad 
begunstiger  det  Ønske,  der  udelukkende  har  optaget 
ham  i  de  sidste  Timer:  —  atter  at  have  en  Samtale  med 
hende  i  Enrum. 

Vidste  han  blot,  hvor  han  kunde  træffe  hende! 

Han  er  allerede  udenfor  Døren  og  stiger  tøvende  ned 
ad  Vindeltrappen,  overveiende  de  forskjellige  Mulighe- 
der. I  Haven  er  hun  ikke,  det  har  han  kunnet  over- 
bevise sig  om.  Blot  hendes  gjæstfri  Huslighed  ikke  har 
drevet  hende  ned  i  Stegerset;  da  er  hans  Fordringer  til  den 
gunstige  Time  tilintetgjorte  —  af  Iver  efter  at  skaffe  ham 
en  velsmagende  Nadverkost!  Han  føler  sig  saa  ganske 
som  i  de  unge  Dage,  før  han  vidste  om  hun  gjengjældte 
hans  Kjærlighed,  da  hun  var  saa  sky  som  et  Raadyr  og 
det  gjaldt  uforvarende  og  ligesom  tilfældig  at  passe  hende 
op  og  faa  hende  under  fire  Øine,  før  hun  ret  vidste  af 
det. 

Ja,  i  de  unge  Dage! 

Overhovedet,  Bisp  Ottomar  føler  sig  saa  ung  —  han 
veed  ikke,  om  det  er  derover  han  rødmer  —  af  Blusel, 
som  en  Høiærværdighed  vel  havde  Grund  til,  eller  blot 
fordi  det  hører  sig  Ungdommen  til  at  have  Blod  i  Kin- 
derne. 

Hys!  Nedenunder,  i  Gangen,  bliver  en  Dør  lukket  op. 

En  Mandsrøst  —  det  er  Hushovmesterens,  han  husker 
den  fra  i  Aftes  —  dyb  og  ru.  Den  siger  aabenbart  nogle 
Ord  ind  i  det  Værelse,  han  er  ved  at  forlade.  En  Stemme 
derinde  svarer,  neppe  hørlig,  men  saa  kjendelig! 

Nu  veed  han  altsaa,  hvor  hun  er  at  finde. 

Hvor  mangen  Time  havde  han  ikke  tilbragt  derinde 
i  „Bibliotheket",  saaledes  døbt  af  ham  selv,  fordi  dette 
Rum  indeholdt  et  Skab  fuldt  af  Dokumenter,  som  angik 
Borg,  By-  og  Land-Skjøder,  Pantebreve,  Privilegier  og 
Regnskaber  —  en  Reol  med  nogle  Folianter  og  Quarter 
—  deriblandt  en  Virgilius,  der  pleiede  at  fængsle  ham 
halve  Dage  —  og  et  Egetræsbord  med  Skriveting,  ved 
hvilket  han  havde  bragt  mangen  latinsk  Carmen  paa 
Papiret,  feirende  sin  tilbedte  „Lydia"  snart  i  Sapphiske, 
snart  i  Asklepiadeiske  Vers  og  blandende  den  hedenske 
Gudinde  Venus  og  den  hellige  Jomfru  sammen  til  en 
sælsom  mythologisk  Dobbeltskabning.  Tanken  om  den 
lokker  et  halvt  vemodigt,  halvt  sarkastisk  Smil  frem  paa 
hans  Læber,  som  han  staar  dér  bag  Vindeltrappens  Pille 
og  venter,  medens  Hushovmesterens  tunge  Skridt,  efter 
at  have  gjenlydt  i  den  fliselagte  Gang,  fjerne  sig  nedad 
de  udslidte  Sandstenstrin  . . . 

Da  han  træder  ind,  sidder  Renata  ved  Bordet,  hvis 
sorte  Plade  næsten  er  skjult  under  Papirer  og  Pergament- 
stykker. 

Hun  vil  springe  op,  men  hans  dæmpende  Haandud- 
strækning  standser  hendes  Bevægelse. 

—  Forstyrrer  jeg?  Der  arbeides  nok  her  i  Bibliotheket. 

—  Aa,  det  kan  vente.  Vil  Eders  Høiærværdighed  — 

—  „Høiærværdigheden"  vil  Intet  og  er  langt  borte. 
Nei,  Renata,  da  du  nede  i  Lysthuset  sagde  mig  de  Ord, 

'  der  vil  gjenlyde  i  mit  Hjerte  til  min  Dødsdag,  da  kaldte 
du  mig  „du  — " 

—  Hvis  jeg  et  Øieblik  skulde  have  glemt  hvad  jeg 
skylder 

—  Husket  har  du,  husket  hvad  ingen  af  os  kan  eller 
skal  glemme  . . .  Det  er  Byggeplaner,  lader  det  til? 

Han  peger  paa  Bordet  med  dets  Papirer. 

En  vis  Uro  er  kjendelig  hos  Renata,  idet  hun  svarer:  — 

—  Jeg  har  nogle  Forandringer  for  paa  Langenstein. 

—  Ja,  jeg  har  hørt  tale  om  det  i  Regensborg. 
Hendes  Blik  er  overrasket  og  endnu  en  Kjende  uro- 
ligere, men  hun  ytrer  Intet. 

Ottomar  rykker  en  Stol  tilrette  og  tager  Plads. 

—  Ja,  der  er  dem  der  mene,  at  du  vil  omskabe  Bor- 
gen til  et  Spital  eller  Stift,  saadan  Noget  som  den  rige 
Strassborger  Mersvin  er  i  Færd  med  at  bygge  paa  den 
grønne  Worth  —  en  0  i  Illfloden,  som  er  mig  velbe- 
kjendt;  for  det  var  dér  jeg  mødtes  med  Hugo,  at  vi  kunde 
fægte  det  ud  imellem  os,  uden  at  belemres  af  Bysven- 
dene —  ...  Du  har  nok  hørt  om  Mersvins  „Flugthus"? 

Renata  nikker: 

—  Du  har  Ret  . . .  Noget  saadant  har  jeg  jo  tænkt 
mig.  Et  Tilflugtssted  for  Kvinder,  som  vil  trække  sig  til- 
bage fra  Verden  og  leve  et  fromt,  beskueligt  Liv  i  Af- 
sondrethed og  dog  i  Forening  med  Ligesindede. 

—  En  smuk  Tanke,  et  priseligt  Forsæt.  Jeg  selv  hæn- 
ger saa  meget  ved  alt  det  Gamle  her  paa  Borg  Langen- 
stein, at  du  vel  kan  tænke  dig  enhver  Forandring  maa 
skjære  mig  i  Hjertet,  allerhelst  saadanne,  der  omskabe 
dens  hele  Natur  og  Væsen  . . .  Nu,  jeg  faar  sætte  mig  ud 
over  Sligt,  for  den  gode  Sags  Skyld,  som  du  har  for  og 
som  jeg  gjerne  vil  gjøre  mit  til  at  fremme. 

Han  strækker  Haanden  ud  og  trækker  et  Stykke  Pa- 
pir, med  en  flygtig  architektonisk  Tegning  paa,  nærmere 
til  sig. 

—  Et  smukt  Udkast  til  Kapellet.  Ædelt  i  al  sin  Sim- 
pelhed. Men  kun  et  fladt  Træloft!  Ja,  jeg  kan  fuldtvel 
forstaa,  at  du  ikke  vil  have  uægte  kalkede  Buehvælvin- 
ger og  at  der  ikke  fandtes  Raad  til  stensatte.  Men  jeg 
tænker,  den  biskoppelige  Kasse  vil  kunne  sørge  for  at  det 
Langensteinske  Borgkapel  faar  et  hvalt  Stenloft,  hvis 
Buer  høine  Aanden  og  ligesom  løfte  Sindet  op  til  den 
himmelske  Skaber. 

—  Jeg  takker  dig  af  Hjertet  for  din  gode  Vilje.  Og  dog 
veed  jeg  ikke  ret,  om  det  i  et  Andagtshus  saameget  kom- 
mer an  paa  at  høine  og  løfte  Sindet,  hvad  vi  vel  bedst 
gjør  under  den  frie  Himmelkuppel.  Snarere  kommer  det 
vel  an  paa  at  samle  Sindet,  paa  at  ydmyge  sig,  ja  gjøre 
sig  selv  til  Intet,  at  den  guddommelige  Naade  maa  finde 
Rum  og  strømme  ind  i  os.  Og  saa  tænker  jeg  ogsaa,  at  de 
første  Menigheder,  som  skulde  være  vort  Forbillede  i 
Christi  Efterfølgelse,  visselig  ikke  have  tilbedt  under 
hvælvede  Stenbuer;  og  jeg  har  da  ellers  hørt  sige,  at  der 
i  Vælskland  og  i  selve  Rom  findes  høist  prægtige  Dom- 
kirker med  fladt  Træloft. 

—  Du  har  Ret  deri,  og  naar  det  stemmer  bedre  med 
dit  Sind  og  din  Smag,  skal  det  da  være  langt  fra  mig  at 
ville  paanøde  dig  noget  Andet.  Det  var  kun,  fordi  jeg 
mente  at  det  var  Hensynet  til  Bekosteligheden,  der  havde 
ledet  Planen. 

—  Jeg  forstaar  det  godt,  og  jeg  takker  dig  saa  meget. 

—  Hm.  Det  er  ellers  et  sælsomt  Træf! 

—  Hvilket? 

—  Du  husker  nok,  at  jeg  igaar  Aftes  talte  om  en  Kjøb- 
mand,  som  jeg  traf  i  Kroen  i  Lengefeld  — ? 

—  Ja? 

Der  er  en  let  Dirren  i  hendes  Røst  og  et  overrasket 
Glimt  i  Blikket,  der  ikke  undgaar  ham. 

—  Og  at  han  havde  lagt  meget  Kjendskab  til  Bygnings- 
'  kunst  for  Dagen,  hvilket  han  havde  erhvervet  sig  ved 

sine  mange  og  vidtstrakte  Reiser.  Saa  kom  vi  da  ganske 
naturlig  til  at  tale  om  vor  Ordenskirke,  der  —  som  du 
maaske  har  hørt  —  efter  hundredaarigt  Arbeide  nu  næ- 
sten er  fuldendt.  Han  indrømmede  mig  gjerne,  at  den  i 
sin  Art  maaske  var  den  fineste  Bygning  i  Tydskland,  ja 
kan  hænde  i  Christenheden,  men  han  var  overhovedet 
imod  Stenhvælvinger  og  foretrak  den  gamle  Basilika  med 
sit  flade  Loft.  hvorfor  han  gav  omtrent  de  samme  Grunde 
som  du. 

—  Hvilket  viser,  at  jeg  ikke  staar  ganske  ene  med 
min  Smag. 

—  Og  om  du  gjorde  det,  troer  du,  den  derfor  vilde 
være  mig  mindre  værd?  Nu,  jeg  ser  paa  dette  Punkt 
trænger  du  ikke  til  min  Hjelp.  Men  der  kunde  jo  være 
andre,  og  du  skulde  ikke  forsmaa  at  have  en  Bisp  med 
ved  Værket. 

—  Naar  Bispen  hedder  Ottomar  von  Winterstetten, 
visselig  ikke. 

—  Helst  er  jeg  ved  din  Side  som  Ottomar  simpelthen, 
det  veed  du,  Renata;  men  tro  mig.  Bispen  er  heller  ikke 
helt  at  forsmaa.  Du  veed  vel  neppe  selv,  hvor  meget  et 
Forehavende  som  dit  har  Autoriteternes  Beskyttelse  be- 
hov; hvor  megen  Mistydning  det  er  udsat  for,  hvilke  Fa- 
rer der  kan  true  det.  En  eller  anden  findes  altid,  som  vil 
En  ilde.  En,  der  misunder.  En,  der  troer  at  have  Noget 
at  hevne;  og  hvor  der  er  en  Stræng,  der  klinger  ondt. 
faar  den  let  Mængden  til  Sangbund.  Snart  er  Ordet  „Beg- 

hine"  hvisket,  og  det  er  et  farligt  Ord,  naar  det  raabes^ 
af  Hundreder. 

Et  uvilkaarligt  Suk,  der  hæver  Brystet,  et  ubetvinge- 
ligt Gys,  der  faar  Skulderrundingen  til  at  sitre,  viser 
ham,  at  hans  Advarsel  ikke  er  rettet  til  døve  Øren. 

—  Du  veed,  jeg  er  stillet  paa  et  høit  Sted,  hvor  man 
før  de  Andre  mærker,  hvor  Vinden  blæser  fra.  Den  Føn, 
hvis  første  hede  Pust  jeg  har  følt,  frygter  jeg  vil  blæse 
Kjætterbaal  i  Brand  fra  de  østrigske  Arvelande  indtil 
Rhinens  Munding  inden  mange  Maaneder  er  gaaet.  Beg- 
harder og  Beghiner  ville  faa  en  ond  Tid,  og  den  er  klog, 
som  i  Tide  tyer  til  Kirkens  sikreste  Ly. 

Han  ser  betydningsfuldt  paa  hende  og  alt  Blodet  strøm- 
mer ham  til  Hjertet,  da  hendes  Blik  paa  en  Gang  saa 
varmt  og  saa  sørgmodig  fæster  sig  i  hans.  Han  føler  at 
nu  er  det  ikke  Frygt  for  egen  Sikkerhed,  der  bevæger 
hende;  det  er  Bekymring  for  ham  selv,  af  hvilken  Art 
den  nu  end  monne  være,  og  desuden  —  synes  han  — 
endnu  en  Foruroligelse,  ja  en  Angst,  hvis  Retning  han 
ikke  kan  ane. 

—  Du  frygter  dette,  siger  du.  Og  dog  har  du  sat  en 
Pris  paa  den  store  Gudsvens  Paagribelse. 

—  Fordi  en  Mand  som  han  bringer  mange  uskyldige 
eller  dog  lidet  skyldige  Mennesker  i  Trængsel  og  Ulykke» 
ja  endog  paa  Baalet.  For  her  dreier  det  sig  ikke  om  en 
almindelig  Waldenser  eller  Beghard  eller  hvad  disse  i 
Grunden  lidet  ondartede  Sekter  nu  kalde  sig,  ofte  nok 
fromme  Sjæle,  hvis  største,  om  end  ganske  vist  ogsaa  far- 
lige Vildfarelse  bestaar  deri,  at  de  over  Kirkens  ydre 
Brøstfældigheder,  som  vi  alle  kunne  se,  som  man  i  vore 
Dage,  i  det  babyloniske  Fangenskabs  Tid,  maatte  være 
dobbelt  blind  for  ikke  at  se,  glemme  dens  guddommeUge 
Grundfæsteise  og  dens  Uerstattelighed.  Overfor  dem  lader 

jeg  gjerne  den  gamle  christelige  Regel  gjælde:  —  In  ne- 
cessariis  unitas,  in  dubiis  Ubertas,  in  omnibus  caritas.*) 

—  Jeg  er  glad  ved  at  høre  det  af  din  egen  Mund.  Den- 
ne Sætning  er  jo,  saa  vidt  jeg  veed,  ogsaa  en,  som  disse 
Folk  paaberaabe  sig. 

—  Kun  at  de  i  dens  første  Led  overse,  at  den  hellige 
katholske  Kirke  og  dens  Unitas  fremfor  alt  hører  til  ne- 
cessariis.  Dog  er  Mildhed  paa  sin  Plads  overfor  den 
Slags  Folk.  Ikke  saaledes  med  hin  Mand,  som  skal  til- 
høre „den  frie  Aands  Brødre",  denne  sataniske  Sekt,  i 
hvilket  Antichrist  skinbarlig  løfter  sit  Aasyn  og  sin  Røst, 
forkyndende  at  Gud  er  i  Alt,  i  Kjødet  saavelsom  i  Aan- 
den,  og  ikke  mindst  i  de  dyriske  Drifter,  hvilke  man 
skal  give  frit  Løb;  saa  at  den  virksomste  Gudstjeneste 
er  at  hengive  sig  til  Uterlighed  og  alle  Laster.  Sandelig 
Baals  og  Astartes  Præster  have  intet  Værre  forkyndt,  og 
endda  kunde  de  ei  føie  den  Bespottelse  til,  at  kalde  sig  et 
Led  af  Christi  Legeme  og  prise  Frelseren  som  den,  der 
havde  brudt  alle  Lovens  Skranker  ned.  Skulde  jeg  finde 
mig  i  at  en  saadan  Læres  Apostel  frit  drog  om  i  mit  Land 
og  forvildede  Sindene? 

—  Visselig  ikke  —  saafremt  han  virkelig  forkynder 
Sligt.  Men  har  man  ikke  sagt  om  selve  din  Ordens  store 
Lys,  Mester  Eckehart,  at  han  stod  i  Forbindelse  med 
den  frie  Aands  Brødre  og  hyldede  deres  pantheistiske 
Vranglære? 

—  Det  er  en  skjændig  Bagvadskelse,  et  Paafund  af 
nidske  Franciskanermunke,  som  vi  Dominikanere  længst 
have  tilbagevist. 

—  Men  kunde  ikke  ogsaa  dette  være  en  ligesaa  falsk 
Beskyldning? 


*)  I  de  nødvendige  Ting   Enhed,  i  de  tvivlsomme  Frihed,  i  alle 
KjærUghed. 

—  Veed  du  Noget  om  denne  Mand? 

—  Kun  at  jeg  har  hørt  sige,  hans  Lære  var  af  idel 
from  og  indedig  Art. 

—  Det  kan  være  et  Skalkeskjul  overfor  Mængden, 
Sligt  meddeles  kun  de  Indviede. 

Ottomar  har  altid  kjendt  Renata  som  selve  Sandhe- 
dens Speil.  Men  i  dette  Øieblik  har  han  det  Indtryk,  at 
hun  veed  mer  end  hun  vil  være  ved. 

Skulde  det  være  muligt,  at  hun  kjendte  Noget  til  denne 
Mand?  Hvis  hun  gjør  det  og  siger  god  for  ham,  da  er  han 
visselig  falsk  sigtet. 

Renata  har  grebet  en  Passer  og  hengiver  sig  til  den 
ørkesløse  Syslen  at  lade  den  vandre  hen  over  et  stort 
Grundrids.  Han  havde  fundet  hende  bøiet  over  det,  da 
han  traadte  ind,  og  hun  aabenbart  troede  det  var  Hus- 
hovmesteren, der  kom  tilbage. 

—  Jeg  gad  vide  om  han  kommer. 

—  Hvem? 

—  Aa,  jeg  tænkte  igjen  paa  hin  Kjøbmand. 
Passeren  sætter  sit  ene  Ben  saa  haardt  paa  Papiret,  at 

dens   Staaltaa   nagler   det   fast   til   Bordpladen   og  maa 
trækkes  ud  med  et  lille  Ryk. 

Ottomar  bemærker  det  og  spørger  sig  selv  med  et 
Smil,  om  Renata  maaske  har  noget  imod  dette  Besøg, 
som  han  virkelig  selv  har  det. 

—  Jeg  fortryder  nu,  at  jeg  opfordrede  ham. 

—  Hvorfor?  naar  han  er  saa  byggekyndig,  kan  han 
jo  hjelpe  os  med  godt  Raad. 

—  Som  om  vi  trængte  til  nogen  Tredie  ved  dette,  der 
skal  blive  vort  fælles  Arbeide,  det  Værk,  der  knytter  vore 
to  Livstraade  sammen.  En  Tredie  her  i  dette  Lønkam- 
mer! Hvor  sparsomt  tilmaalt  er  os  endog  blot  en  Time 
som  denne,  bunden  som  vi  er  af  mangfoldige  Hensynl 

Men  jeg  ser  i  dette  Værk  —  ikke  blot  i  hvad  der  forbe- 
reder det  med  Bygningsarbeide  og  andre  Indretninger, 
nei  endnu  mere  senere  ved  hele  Ledelsen  af  en  saadan 
Anstalt  til  Fred  og  Fromme  for  Mange  —  jeg  ser  deri  et 
varigt  Samliv  for  os  begge. 

Renata  nikker  tankefuldt  og  smiler  —  lidt  vemodig. 

—  Jeg  har  sagt  dig,  Renata,  hvad  Hjelp  jeg  kan  og  vil 
være  til  for  dig  i  denne  Sag.  Og  det  er  ikke  lidet.  Thi  vel 
kan  det  komme  saa  vidt,  at  jeg  skal  staa  mellem  dig  og 
en  frygtelig  Dødsfare.  Og  dog,  hvis  du  kan  tro  mig,  er  det 
kun  et  Lidet  imod  hvad  du  paa  denne  Maade  kan  give 
mig  for  Hjelp. 

De  gyldenbrune  Øine  fæste  sig  i  hans  med  et  Blik,  som 
han  tyder  rigtig. 

—  Du  mener  at  dette  er  en  overdreven  Tale,  og  dog 
er  det  ikke  saa.  Thi  hvad  er  en  Uskyldigs  Død  —  hvor 
frygtelig  den  end  synes  os  —  mod  et  skyldbetynget  Liv 
i  Helvede?  Renata,  det  er  mellem  mig  og  Helvede  at  du 
skal  staa! 

—  En  Gang  troede  du,  jeg  stod  mellem  dig  og  Himlen. 

—  Jeg  gjorde  saa.  Og  iformiddags  sagde  du  til  mig 
dernede  i  Lysthuset,  min  Vei  havde  fra  da  af  været  en 
saadan,  at  jeg  vel  havde  Grund  til  at  være  tilfreds  med 
det  Valg,  jeg  den  Gang  gjorde.  O  nei,  nei,  tro  ikke  det! 
Den  har  ikke  bragt  mig  Fred,  denne  Vei;  Forbandelsen 
har  fulgt  mig  paa  den  Skridt  for  Skridt.  Hverken  Fasten 
og  skarpe  Bodsøvelser,  eller  Studium  Dag  og  Nat,  eller 
Smiger  og  Æresbevisninger  og  Rang  og  Rigdom  har  bragt 
min  Sjæl  varig  Tilfredsstillelse  eller  mægtet  for  mer  end 
korte  Tider  at  banlyse  hin  Skygge,  som  er  min  Arvelod. 
Og  jo  tommere  det  blev  i  mig,  desto  mere  hungrede  jeg 
efter  det,  som  jeg  dog  vidste  ikke  gav  Næring:  efter  Magt 
og  Ære.  Som  jeg  sad  dernede  i  Lysthuset  efter  at  du  var 

gaaet,  kom  min  Famulus,  og  for  at  smigre  mig  talte  han 
om  mine  formentlige  Udsigter  til  Hierarchiets  høieste 
Rangtrin,  til  Kardinalhatten,  ja  til  selve  den  pavelige  Tiara 
—  og  jeg  hadede  ham,  fordi  han  saae  ind  i  denne  Løn- 
krog af  min  Sjæl.  Vel  tilføiede  han,  at  naar  jeg  stræbte 
saa  høit,  var  det  for  at  hæve  Kirken  op  af  dens  Forned-  i 
relses-  og  Fordærvelses  Stand,  for  at  føre  en  Hildebrands 
Dage  tilbage  igjen;  og  om  han  mente  det  eller  ei,  ogsaa  i 
det  var  sandt  nok.  ,1 

—  Ikke  noget  uværdigt  Maal  for  en  Mands  Stræben. 
■ —  Mener  du? 

—  Hvor  kunde  jeg  mene  andet? 

—  Løgn,  Løgn  —  idel  Løgn  og  Bedrag!  Er  det  da  for 
Sagens  Skyld?  er  det  Kirkens  Skjændsel,  er  det  Sjælenes 
Fare,  som  bevæger  mig  —  som  driver  mig  frem  — ? 

—  Hvor  kan  du  spørge,  Ottomar? 

—  Jeg  siger  dig,  det  er  ikke  det.  Det  er  Magt,  Ære, 
Glands  og  Ry  —  det  er  intet  Andet  —  tomt  Flitter  er  det  i 
jeg  griber  efter  for  at  fylde  Tomheden  her  —  her  — 

Han  presser  Hænderne  mod  Brystet.  Der  er  intet  Blik 
i  Øinene,  som  synes  at  skue  indad  i  denne  Tomhed. 

Renata  er  sprunget  op  ved  den  uventede  Heftighed  af 
dette  Udbrud. 

Som  en  Yngling  er  han  traadt  ind;  han  ser  ud  som  en 
Olding  nu. 

Let  lægger  hendes  Haand  sig  paa  hans  Skulder. 

—  Hvorfor  vil  du  hellere  lytte  til  Røsten  af  din  egen 
selvplagende  og  syge  Samvittighed  i  Stedet  for  til  min 
Stemme,  Ottomar? 

—  O,  om  jeg  ikke  helst  altid  vilde  lytte  til  den! 

—  Gjør  det,  for  den  vil  ikke  bedrage  dig.  Og  det  er 
ikke  som  du  siger.  Lad  der  være  nok  saa  megen  verdslig  I 
Forfængelighed  og  Ærgjerrighed  ja  endogsaa  Magtsyge 

—  de  synes  jo  at  maatte  være  med  hos  jer  Mænd  ved  en 
saadan  overmægtig  Stræben;  lad  ogsaa  en  Trang  til  at 
udfylde  indre  Tomhed,  til  ved  ydre  Virksomhed  at  over- 
døve et  Savn  og  gjøre  Godt  for  hvad  der  er  kommen  til- 
kort paa  den  sjælelige  Side  —  og  dér  kan  jeg  bedst  føle 
med  dig:  lad  Alt  det  have  virket  nok  saa  kraftigt, 
nok  saa  bydende  og  lokkende  —  Hovedsagen  var  dog 
din  Vilje  til  det  Gode,  til  at  udrette  noget  Stort  og  Ædelt, 
at  tjene  Gud  og  Christenheden.  Og  hvis  du  haabede  der- 
ved at  vinde  Fred,  at  ryste  den  Forbandelse  af  dig,  du 
kalder  din  Arvelod,  og  vinde  den  evige  Krone,  er  da  et 
saadant  Haab  at  dadle? 

—  Jeg  veed  ikke,  om  det  var  som  du  siger  —  jeg 
tvivler  . . .  men  det  skal  blive  saaledes,  ved  din  Hjelp.  O, 
der  er  heller  ikke  længer  tomt  her  —  det  var  blot  Erin- 
dringen om  hvad  der  har  været;  nu  er  der  Fylde  og  Var- 
me, siden  du  talte  til  mig  i  Lysthuset.  Ja,  da  min  Famulus 
kom  med  sine  forfængelige  Ord,  da  vrededes  jeg  vel  ved 
at  se  mit  lønlige  Afgudstempel  opdaget  af  et  fremmed 
Blik;  men  jeg  følte  ogsaa,  at  jeg  uden  selv  at  knuses,  ja 
uden  blot  at  rystes,  kunde  se  det  styrtes  i  Grus,  som  hint 
Philisternes  Tempel  ved  Samsons  Kraft;  fordi  jeg  havde 
en  ny  og  dog  saa  urgammel  Helligdom  i  den  inderste 
Hjertegrotte  til  Samlingspunkt,  den  som  har  til  Indskrift 
dit  Gjenfødelsesnavn:  Renata! 

Han  har  grebet  den  Haand,  der  hviler  paa  hans  Skul- 
der og  bliver  ved  at  holde  den  fast,  medens  han  taler  til 
hende  om  den  store  Ensomhed,  han  har  levet  i  som  i  en 
Ørk,  om  sine  Anfægtelser,  sine  Angstbetagelser,  Søn- 
derknuselsestilstande og  truende  Visioner,  den  kramp- 
agtige Vexlen  af  Anger,  med  det  taaretunge  Øie  fortabt  i 
det  Forgangne,  og  Ærgjerrighed,  hvis  feberflammende 
Blik  fylder  det  Tilkommende  med  Gøglesyner  —  toVam- 

pyrer,  der  sugede  Blodet  af  hans  Nutid;  Længsel  efter 
hende,  der  intet  Haab  havde  om  Stillelse  og  i  sin  Haab- 
løshed  blev  til  den  bitreste  Kval  ved  Bevidstheden  om 
at  hun  maatte  afsky  og  foragte  ham  —  først  og  sidst  dog 
om  sin  Kjærlighed,  sin  Tilbedelse,  hans,  den  i  al  sin  kir- 
kelige Glands  Ugjenfødte,  af  hende,  hvis  Skikkelse  i 
stille  madonnaagtig  Ungdomsglorie  mer  og  mer  blev  ham 
Billedet  af  den  Gjenfødte,  lokkende  med  sit  betydnings- 
rige  Navn,  Renata,  saa  han  endelig  kom  for  at  gjenfinde 
hende  høiere,  ædlere,  sit  Navn  endnu  værdigere  end  hun 
havde  staaet  i  hans  Erindring 

Indtil  hun  bøier  sig  over  ham  og  hendes 

Læber  berører  hans  Pande  med  et  Kys  som  Pustet  af  en 
Aandehilsen,  og  han  føler  hendes  Haand  glide  ud  af  sin 
og  hører  den  tunge  Egedør  lukkes  bag  ham,  varsomt  — 
for  ligesom  ikke  at  lukke  hende  ude,  stilfærdig,  at  han 
ikke  skal  føle  sig  forladt. 

Længe  bliver  Bisp  Ottomar  siddende  dér  med  et  Smil 
om  sine  Læber,  saare  forskjelligt  fra  det,  hans  Famulus 
ikke  kan  lide  —  et,  der  vilde  forbause  denne  iagttagende 
unge  Mand  ikke  saa  lidt,  hvis  han  kunde  se  det. 

Da  Renata  pludselig  sprang  op,  er  det  store  Byggerids 
gledet  ned  paa  Gulvet. 

Det  har  blottet  et  Stykke  af  den  aldersorte,  slidblanke 
Egetræsplade.  Netop  dér  har  den  en  lysere  Plet,  formet 
som  en  Halvmaane.  Hvor  tidt  har  Ottomar  ikke  stirret 
paa  den,  naar  han  i  gamle  Dage  søgte  en  manglende 
Trochæ  eller  Daktyl. 

Og  idet  han  stirrer  paa  den,  er  det  neppe  nok  at  han 
veed  Forsk jel  mellem  da  og  nu. 


X 

—  Hvad  har  I  dér,  Famulus? 
Formiddagssolen,  hvis  Straaler  sive  ind  gjennem  de 

blyfattede  Smaaruders  gulige  og  grønhge  Glar,  forgylde 
de  Papirer,  som  Vincentins  har  i  Haanden. 

—  Et  ridende  Bud  har  bragt  adskilligt  af  mer  eller 
mindre  Vigtighed,  Eders  Høiærværdighed.  Først  og  frem- 
mest et  Brev  fra  Mittelmynsterstiftet. 

Han  rækker  Bisp  Ottomar  det  store  Brev,  som  er  luk- 
ket med  en  sort  Silkesnor,  hvis  Ender  ere  indleirede  i  en 
Blykapsel,  hvori  Klosterets  Segl  er  trykt. 

—  Abbedissen  var  lidende,  da  jeg  saae  hende  sidst  — 
siger  Bispen  og  læner  sig  tilbage  i  Armstolen,  dreiende 
Brevskabet  mellem  Hænderne,  uden  strax  at  kunne  be- 
slutte sig  til  at  aabne  det.  —  En  god  og  from  Kvinde  . . . 
hendes  Venskab  er  mig  saare  dyrebart. 

Tøvende  tager  han  en  Sax  fra  Bordet  foran  ham,  som 
er  fuldt  af  Papirer  og  Bøger,  og  klipper  Snoren  over. 

Efter  at  have  gjennemlæst  Skrivelsen  lægger  han  den 
fra  sig  paa  Bordet,  staar  op  og  gaar  hen  til  Vinduet,  som 
han  aabner,  og  bliver  staaende  dér  en  rum  Tid  med  Blik- 
ket fæstet  paa  Granskoven,  hvis  Duft  strømmer  ind  i 
Taarnkammeret  sammen  med  det  frie  Sollys. 

Da  han  vender  sig  om,  hviler  der  endnu  kun  en  let 
Skygge  over  hans  Træk. 

—  Det  er,  som  jeg  frygtede:  Søster  Mechtildis  er  gaaet 
ind  til  den  evige  Fred,  som  er  hendes  fromme  Sjæl  sikret. 

7* 

Vincentius  bøier  Hovedet  med  ærbødig  Deltagelse. 

Biskoppen  gaar  frem  og  tilbage,  hvirvlende  Tusinder 
af  Støvatomer  rundt  i  den  Solbjælke,  der  staar  skraat  ind 
i  Værelset. 

Endelig  standser  han  ved  Bordet,  tager  Klostrets  Skri- 
velse op,  gjennemlæser  den  og  bliver  staaende  med  den 
i  Haanden,  til  der  kommer  et  helt  andet  Udtryk  i  hans 
Ansigt:  først,  synes  Vincentus,  som  om  en  ganske  ny 
Tanke  slog  ham  ved  sin  Frugtbarhed,  og  dernæst  et 
Glimt  af  næsten  skalkagtigt  Lune. 

—  Vincentius!  I  er  en  ung  Mand,  der  synes,  ligesom 
af  Naturen,  at  staa  paa  en  god  Fod  med  Kvindekjønnet, 
baade  Ældre  og  Yngre,  saa  I  kan  vel  tiltro  jer  en  Dom 
og  give  et  Raad.  Hvad  mener  I  vel?  hvorledes  skulle  vi 
bedst  besætte  denne  Post  og  give  Søster  Mechtildis  en 
værdig  Efterfølgerske?  Er  der  nogen  Søster  i  Stiftet  selv, 
som  I  finder  kunde  indtage  hendes  Plads? 

Vincentius  rømmer  sig  i  Bevidsthed  om  sit  Ansvar  og 
sin  Sagkundskab. 

—  Da  Eders  Høiærværdighed  viser  mig  den  Ære  at 
opfordre  mig  til  at  ytre  min  Mening,  saa  gaar  den  ud 
paa  at  et  saadant  Stift  som  Mittelmynster  i  Biskopsædet 
Regensborg  bør  ledes  af  en  Søster,  der  ogsaa  verdslig  set 
indtager  en  fremragende  Stilling;  en  Dame,  om  ikke  just 
af  fyrstelig  Æt,  hvilket  er  vanskeligt  at  finde,  saa  dog  af 
den  høieste  Adel,  som  den  salig  Afdøde,  eller  i  alt  Fald 
af  en  Adelsfamilie,  der  har  et  vist  Navn  —  fremfor  Alt  i 
Kirkens  Øre.  Hvis  det  ikke  er  for  ubeskedent  at  sige 
det,  en  Adelsslægt  som  von  Wintersetten,  hvorved  man 
strax  tænker  paa  en  navnkundig  Korsfarer. 

Han  rømmer  sig  atter  og  stryger  med  Haanden  hen 
over  Mund  og  Hage,  høist  tilfreds  med  den  sidste  Ven- 
ding. Den  indeholder  aabenlyst  en  Smiger  til  hans  Herre 

og  skjult  den  Brod,  at  von  Winterstetterne  ikke  tilhøre 
den  høie  Adel. 

Ottomar  synes  kun  at  ville  mærke  det  Første,  for  han 
betragter  sin  Famulus  med  et  bifaldende  Smil. 

—  Jeg  ser,  at  jeg  ikke  har  overvurderet  Eders  Døm- 
mekraft i  dette  Punkt.  Jeg  selv  er  af  samme  Mening  og 
finder  den  bekræftet  ved  Eders  Ord.  Ulykkeligvis  findes 
der  i  Mittelmynster  ingen  Søster,  som  opfylder  denne 
Betingelse.  Vi  maa  altsaa  besætte  Posten  provisorisk  med 
en  stedfortrædende  Abbedisse.  Hvilken  af  Søstrene  vilde 
I  foreslaa  hertil? 

—  I  Betragtning  komme,  efter  mit  ringe  Skjøn,  for- 
trinsvis Søster  Elisabeth  og  Søster  Irene.  Søster  Elisabeth 
er  den  lærdeste  af  de  to,  derimod  har  Søster  Irene  noget 
Værdigere  ved  sig. 

—  Det  sidste  Punkt  maa  have  Fortrinnet  ved  dette 
Valg.  Altsaa  blive  vi  ved  Søster  Irene. 

—  Hvad  nu  det  Spørgsmaal  angaar,  hvilken  Dame  fra 
et  andet  Kloster  eller  Stift,  der  ved  den  blivende  Be- 
sættelse   

—  Ja,  ja,  Vincentius  —  est  aliqvid  prodire  hactenus*) 
Det  Andet  har  Tid  til  at  modnes. 

Vincentius  bliver  rød  i  Hovedet  ved  denne  summari- 
ske Afvisning,  hvad  hans  Foresatte  lykkeligvis  ikke  be- 
mærker. 

Thi  denne  har  allerede  vendt  sig  bort  og  sat  sig  i 
Armstolen  for  at  dyppe  sin  Pen  og  uden  et  Øiebliks  Be- 
tænkning eller  Standsning  kaste  en  Snes  Linier  paa  det 
første  det  bedste  Stykke  Papir,  som  han  har  trukket 
skraat  hen  for  sig  —  i  rivende  Hast,  men  ganske  vist  med 
en  næsten  ulæselig  Haandskrift. 


*)  Det  er  allerede  Noget  at  være  naaet  saavidt. 

—  Her  er  Brevet.  I  maa  sætte  Alt  i  den  formelle  Ram- 
me og  selv  tilføie  det  Forretningsmæssige  —  Alt  angaa- 
ende  Besættelsen  . . .  Men  nu  Tilsendelsen 

Bispen  ser  ned  for  sig  med  eftertænksom  Panderynk- 
ning, men  med  et  Smil  om  Læberne:  — 

—  Denne  Skrivelse  burde  —  i  en  saadan  Anledning 
—  neppe  tilstilles  Stiftet  ved  et  almindeligt  Bud 

„O  ve!"  tænker  Vincentius,  „blæser  Vinden  ad  den 
Kant?  Det  var  altsaa  det,  der  faldt  ham  ind:  at  benytte 
denne  Leilighed  til  at  sende  mig  bort  paa  et  Par  Dage, 
som  igaar  paa  et  Par  Timer." 

Beslutsom  lægger  han  de  Papirer,  han  endnu  holder  i 
Haanden,  paa  Bordet. 

—  Det  er  sandt,  I  har  mer.  Er  det  noget  af  Vigtighed? 

—  Det  angaar  Paagribelsen  af  den  store  Gudsven. 

—  Hvad  for  Noget!  —  Har  de  grebet  —  er  det  muligt, 
at  man  har  fundet  et  Spor  . . .  ? 

Bispen  tager  denne  Sag  alvorlig  nok;  men  det  slaar 
hans  Famulus,  at  der  ikke  er  den  rette  ivrige  Forhaab- 
ningsklang  i  hans  Spørgsmaal. 

—  Der  er  indløbet  Beretninger  fra  alle  Kanter.  I  de- 
res Iver  for  at  vinde  Belønningen  synes  de  at  have  lagt 
Haand  paa  enhver  Landstryger,  de  kunde  faa  fat  i.  Det 
meste  af  dette  synes  mig  at  være  Dokumenter  om  den 
menneskelige  Dumhed.  Imidlertid  er  der  et  Tilfælde,  som 
er  saa  forskjelligt  fra  de  andre,  at  Eders  Høiærværdighed 
sikkert  ikke  vil  fortryde  strax  at  henvende  Eders  Op- 
mærksomhed paa  det. 

—  Nu? 

—  Det  er  en  gammel  vandrende  Sanger,  hvem  man 
har  sat  fast  i  Telheim.  Han  passer  ganske  til  Beskrivel- 
sen   

Bispen  trækker  paa  Skuldren. 

—  Hos  ham  har  man  fundet  et  hdet  Hefte,  der  ikke, 
som  var  at  vente,  hvis  den  Rolle,  han  vandrer  om  i,  er 
ægte  og  ikke  et  Mummespil  —  ikke,  siger  jeg,  indeholdt 
Folkeviser  og  Skjemtekvad  men  derimod  et  gudeligt 
Skrift,  hvis  jeg  tør  misbruge  dette  Ord;  for  det  er  sna- 
rere at  kalde  de  ugudeligste  og  mest  kjætterske  Paafund, 
som  nogen  Hæretiker  er  bleven  brændt  for. 

Bisp  Ottomar  sætter  sig  ret  op  i  Stolen  og  knuger 
Hænderne  om  Armlænenes  Rundinger. 

Der  er  ingen  Tvivl  om,  at  dette  gjør  Indtryk.  Men 
Indtrykket  er  ikke  det  ventede:  ikke  den  glade  Iver  hos 
Jægeren,  som  hører  Hunden  glamme  paa  Vildtets  Spor, 
snarere  —  underlig  nok  —  Bestyrtelse. 

—  Hvis  jeg  tør  henlede  Eders  Høiærværdigheds  Op- 
mærksomhed paa  et  Par  Hovedsteder 

—  Ja  vist  saa,  vist  saa  —  læs! 

Vincentius  har  allerede  Heftet  i  Haanden  og  blader 
deri  med  Fingre,  som  sitre  af  Ivrighed. 

—  Ja,  her  er  saadan  et  Sted:  —  „At  stræbe  efter  Kro- 
nen, det  betyder  at  vende  sig  bort  fra  det  Skabte  og  vorde 
Et  med  det  Uskabte.  Naar  Sjælen  naaer  saa  vidt,  da  mi- 
ster den  sit  Navn.  Gud  drager  den  saa  fuldkommen  ind 
i  sig  at  den  tilintetgjøres,  som  Solen  drager  Morgenrøden 
ind  i  sig,  saa  den  tilintetgjøres.  Derfor  taler  jeg  ikke  mer 
om  Sjælen.  Thi  den  har  dér,  i  Enhed  med  det  guddom- 
melige Væsen,  mistet  sit  Navn.  Derfor  hedder  den  dér 
ikke  længer  „Sjæl";  dens  Navn  er  „ubegrændset  Væ- 
sen" . . . 

Vincentius  ser  op  fra  Heftet  og  kaster  et  ivrig  speidende 
Blik  paa  sin  Herre  og  Mester,  der  tilbagelænet  i  Armsto- 
len, med  Hagen  støttet  i  sin  Haand,  kun  med  et  svagt 
Nik  bevidner  sin  Opmærksomhed. 

—  Ikke  sandt,  Eders  Høiær værdighed?  man  kunde  vel 

tænke  sig  at  dette  var  skrevet  af  den  Ærkekjætter,  vi  søge. 
Hæretisk  er  det  ganske  vist  —  den  menneskelige  Sjæl  til- 
intetgjøres!  Og  almindelig  synes  det  ikke  at  være. 

—  Visselig  ikke  almindeligt. 

—  Og  saa  her: 

Vincentius  blader  videre  i  Heftet. 

—  Ja:  —  „Havde  jeg  en  Gud,  jeg  kunde  erkjende,  jeg 
vilde  ikke  længer  holde  ham  for  Gud.  Erkjender  du  No- 
get af  ham:  intet  af  det  er  han.  Og  idet  du  dog  erkjender 
noget  af  ham,  kommer  du  i  Dyrets  Tilstand.  Vil  du  alt- 
saa  ikke  synke  ned  til  at  være  et  Dyr,  saa  erkjend  du 
intet  af  den  aldrig  forkyndte  Gud!" 

Han  løfter  triumpherende  Heftet  i  Veiret:  — 

—  Jeg  gad  nok  vide,  hvad  der  paa  den  Maade  skulde 
blive  af  den  helHge  Theologi! 

—  Du  maa  vel  sige  det,  du  maa  vel  sige  det,  Vincen- 
tius! bifalder  Bispen  og  ser  hen  for  sig  med  det  Smil, 
hans  Famulus  ikke  kan  lide. 

Desto  ivrigere  farer  han  videre  i  Texten. 

—  Og  hvad  Eders  Høiærværdighed  igaar  lagde  Vægt 
paa:  at  den  store  Gudsven  stod  i  Forbindelse  med  den 
frie  Aands  Brødre,  skulde  det  ikke  finde  sin  Bekræftelse 
i  et  Sted  som  dette:  —  „Saa  alvorlig  tage  de  Retfærdige 
det  med  Retfærdigheden:  hvis  Gud  ikke  var  retfærdig, 
han  var  dem  ikke  en  Bønne  værd."  —  Gud  var  dem  ikke- 
en  Bønne  værd!  —  jeg  gruer  ved  blot  at  tage  saadan  en 
Blasfemi  i  min  Mund.  Og  videre:  „Siger  jeg  altsaa  „Gud 
er  god"  —  det  er  ikke  sandt.  Gud  er  ikke  god,  jeg  er  god! 
Ja  jeg  gaar  videre  endnu:  Jeg  er  bedre  end  Gud!  . . . 

Hans  Stemme  svigter.  Han  staar  lamslaaet  af  Rædsel 
over  de  gudsbespottelige  Ord,  som  han  har  maattet  ud- 
tale. Det  forventede  Udbrud  fra  hans  Herre  udebliver 
ganske  vist  —  til  hans  Skuffelse.  Men  Panderynkerne? 

vise,  at  den  myndige  Kirkefyrste  ingenlunde  er  uagtsom, 
at  han  hører  og  veier  Alt. 

—  Kan  en  mere  blasphemisk  Tale  vel  føres  selv  af 
hine  den  frie  Aands  Brødre  og  Søstre?  Dog  hvad  siger 
jeg?  afbryder  Vincentius  sig  selv,  henreven  til  denne  cice- 
ronianske  Vending  ved  Beundring  af  den  Finhed,  hvor- 
med han  i  stedse  virksommere  Stigning  har  lagt  dette 
vigtige  Foredrag  til  Rette:  —  hvad  siger  jeg?  finder 
jeg  ikke  her  Ord,  der  i  Formastelighed  endogsaa  stille 
hine  i  Skygge? 

—  Nu?  I  gjør  mig  virkelig  begjærlig. 

—  Eders  Høiærværdighed  vil  ikke  blive  skuffet.  Thi 
her  siger  Forfatteren:  „Atter  vil  jeg  sige  hvad  aldrig  blev 
sagt:  Gud  og  Guddom  ere  forsk jellige  som  Jord  og  Him- 
mel. Men  ogsaa  det  indre  og  det  ydre  Menneske  ere  saa 
forskjellige  som  Himmel  og  Jord.  Ganske  vist,  Gud  staar 
mange  tusend  Mil  høiere.  Men  ogsaa  Gud  vorder  og  for- 
gaar." 

—  Hm  .. 

—  „Gud  forgaar"  —  har  man  hørt  sligt  Kjætteri?  — 
Og  videre:  „Da  jeg  stod  i  min  første  Urstand,  da  havde 
jeg  ingen  Gud,  jeg  tilhørte  mig  selv.  Jeg  var  en  bestem- 
melsesløs  Væren,  en  Erkjender  af  mig  selv  i  guddomme- 
lig Sandhed.  Her  stod  jeg  fri  for  Gud  og  for  alle  Ting. 
Men  da  jeg  traadte  ud  af  min  frie  Vilje  og  erholdt  mit 
skabte  Væsen,  dermed  havde  jeg  da  ogsaa  en  Gud.  Thi 
før  Kreaturerne  vare,  var  Gud  ikke  Gud;  og  da  de  vare 
vordne,  var  han  ikke  Gud  i  sig  selv,  men  i  Kreaturerne 
var  han  Gud,  og  havde  som  saadan  ikke  saa  megen  Væ- 
sensfylde  som  den  ringeste  Skabning.  Ja  sæt  at  en  Flue 
havde  Fornuft  og  formaaede  i  Følge  den  at  stræbe  hen 
til  den  evige  Afgrund  af  det  guddommelige  Væsen,  fra 
hvilken  den  er  kommen,  saa  sige  vi:  Gud  med  samt  Alt 

hvad  han  er  som  Gud  kunde  ikke  engang  give  denne 
Flue  Fyldcstgjørelse  og  Tilfredsstillelse." 

—  Aha!  jeg  tænkte  det,  jeg  tænkte  det  jo  nok! 

—  Og  til  hvem  henvender  han  nu  saadanne  bespot- 
telige, sataniske  Ord?  —  Her  siges  det  os  udtrykkelig: 
—  „Til  eder  henvender  jeg  mig  Brødre  og  Søstre,  I  som! 
ere  Guds  Venner."  „GUDS  VENNER"  —  hvad  siger  Eders] 
Høiærværdighed  til  det? 

—  Jeg  siger,  min  gode  Vincentius,  hvad  som  sandt  er. 
Dette  Skrift  er  hverken  mer  eller  mindre  end  et  Uddrag 
af  Mester  Eckeharts  Prædikener. 

—  Mester  Eckehart! 

Famulusens  Ansigt  bliver  saa  langt  som  udvalset 
Kagedeig. 

Han  havde  saa  sikkert  haabet,  at  have  gjort  et  uhyre 
Fund.  Klog  nok  til  at  se,  at  dette  ikke  er  Hverdagskost, 
har  han  ikke  helt  ubegrundet  sluttet,  at  en  Mand,  der 
aabenbart  forklædt  som  Sanger  gaar  om  med  et  saadant 
Produkt  —  (sikkert  hans  eget  Værk,  thi  det  er  nylig  skre- 
vet) —  neppe  kan  være  nogen  Anden  end  den  saa  ivrig 
eftersporede  store  Gudsven?  Og  nu  er  det  et  Skrift  af 
en  berømt  Mand,  velkjendt  snart  et  halvt  Aarhundred! 

Vincentius'  Nederlag  er  fuldkomment.  Og  det  er  kun 
ringe  Trøst  at  han  kan  minde  sin  høie  Foresatte  om,  at 
Mester  Eckehart  er  forkjætret  og  hans  Skrifter  satte  paa 
den  sorte  Liste. 

—  Det  er  sandt,  at  den  beklagelige  Bulle  „In  agio  do- 
minico",  som  Franciskanerne  fik  sat  igjennem,  har  er- 
klæret sytten  Sætninger  af  Eckehart  for  kjætterske  og 
elve  for  sletlydende  og  overdristige 

—  Da  tør  jeg  sige,  at  dette  her  hører  til  de  sytten! 

—  Tør  I?  I  er  en  dristig  ung  Mand,  Vincentius.  Hvad 
mig  angaar,  saa  vilde  jeg  i  Betragtning  af  den  store 

Dominikaners  —  og  I  vil  gjøre  vel  i  at  erindre,  at  Me- 
ster Eckehart  ved  sin  Lærdom,  men  i  Særdeleshed  ved 
sit  uforlignelige  Snille  og  Dybsind  for  stedse  vil  forblive 
en  Pryd  for  den  Orden,  som  det  er  min  Ære  at  tilhøre  — 
Famulusen  bøier  angergiven  sit  Hoved  under  denne 
Irettesættelse. 

—  Jeg  siger,  i  Betragtning  af  hans  eiendommelige  Ud- 
tryksmaade  og  philosophiske  Terminologia  vilde  jeg  mene, 
at  hvad  I  her  har  forebragt  ikke  egentlig  kan  kaldes 
hæretisk,  men  vel  er  at  regne  blandt  de  Ting,  om  hvilke 
vort  Ordenskapitel  i  Venedig,  medens  Mesteren  endnu 
indtog  den  høieste  Lærestol,  den  han  prydede  indtil  sin 
Død,  advarende  mente,  at  man  ikke  i  Prædikener  over- 
for ulærde  Lægfolk  burde  foredrage  Ting,  der  let  kan 
misforstaas  af  dem  og  forlede  dem  til  Kjætteri. 

—  Men  bør  det  i  saa  Fald  taales,  at  en  Mand  bærer 
et  saadant  Skrift  hos  sig,  der  drager  om  som  en  Folke- 
sanger   ? 

Det  er  kun  en  mat  Tilbagetogsfægtning,  men  den  bli- 
ver strax  slaaet  ned:  — 

—  Jeg  har  ikke  aabnet  en  Klapjagt  paa  Smaavildt. 
Jeg  beder  kun  det  store  Ædelvildt,  denne  Ubekjendte, 
der  kaldes  den  store  Gudsven. 

Vincentius  lader  Hovedet  hænge.  Han  ser,  der  er  Intet 
at  stille  op. 

—  Men  —  fortsætter  Prælaten  eftertænksomt  —  jeg 
veed  ikke,  om  der  er  Grund  endnu  til  at  lade  dette  Spor 
fare.  Hvorfor  skulde  ikke  den  store  Gudsven,  om  hvem 
det  er  blevet  os  berettet,  at  man  kunde  vente  ham  i  en 
saadan  Forklædning  —  hvorfor  skulde  han  ikke  kunne 
have  Eckeharts  Prædikener  hos  sig?  Da  han  selv  ikke 
*r  nogen  ringe  Aand;  hvor  kunde  han  søge  bedre  hen 
end  til  disse  Dybsindigheder,  som  desværre  kun  altfor 

let  lade  sig  mistyde  og  misbruge  af  vantro  Aander?  Hvor- 
ved disse  endda  have  den  Fordel  at  kunne  skjule  aaben- 
bare  Vranglærer  under  et  Navn,  der  trods  hin  beklagelige 
Bulle  endnu  har  ikke  ringe  Autoritet  og  maaske  er  deres 
Dommer  kjært. 

—  Ganske  vist,  Eders  Høiærværdighed,  ganske  vist, 
stammer  Vincentius,  der  ser  et  nyt  Haab  lyse  op  og  kun 
beklager,  at  han  ikke  har  haft  Omløb  nok  i  Hovedet  til 
selv  at  give  Sagen  denne  Vending. 

—  Alt  vel  overveiet  er  det  bedst  at  I  selv  gaar  til 
Telheim.  Jeg  veed  ikke,  hvem  jeg  ellers  kunde  over- 
drage en  saa  vigtig  Mission. 

Vincentius  bøier  sig  overvældet  af  saadant  Tillids- 
hverv —  medens  hans  Hjerte  atter  synker. 

„Der  slap  Katten  af  Posen!  Det  er  klart,  han  troer 
ikke  mere  paa  at  Fyren  i  Telheim  er  den  store  Gudsven, 
end  at  jeg  er  det.  Han  vil  blot  have  mig  af  Veien,  og  nu 
har  han  fundet  en  Maade,  som  er  gunstigere  endnu  end 
Brevet  til  Mittelmynster." 

—  Lad  mig  se!  naar  I  rider  strax  efter  Middag,  kan 
I  naa  Weltenborg  endnu  iaften,  hvor  I  sætter  over  Do- 
nau. Karmelitteme  vil  give  jer  god  Forpleining,  og  Prio- 
ren vil  forsyne  jer  med  et  kraftigt  Ridedyr  til  at  fort- 
sætte Reisen,  saa  I  kan  være  i  Telheim  iovermorgen 
Aften  —  bedre  ikke  at  ile  for  meget,  end  at  blive  lig- 
gende paa  Halvveien.  Dér  forhører  I  Fangen  og  anstiller 
en  foreløbig  Undersøgelse.  I  fører  ham  saa  til  Regens- 
borg,  hvor  han  indtil  videre  holdes  i  Forvaring  i  Domi- 
nikanerklostret og  hvor  I  sætter  Prioren  grundig  ind  i 
Sagen.  Brevet  til  Mittelmynsterstiftet  vil  vi  saa  dog  lade 
gaa  tilbage  med  det  ridende  Bud  —  skader  intet,  for  da 
I  kommer  til  Regensborg,  besøger  I  Stiftet,  overbringer 

min   personlige    Udtryk   af   Deltagelse    og   kan   vistnok 

endnu  være  min  Stedfortræder  ved  Bisættelsen 

„Se,  hvor  han  faar  det  trukket  i  Længden  fra  Dag  til 
Dag!"  — 

—  Men  kan  Eders  Høiærværdighed  undvære  min  Tje- 
neste saa  mange  Dage? 

—  Det  vil  være  —  hm  —  meget  ubekvemt  for  mig, 
ganske  vist.  Men  det  faar  ikke  hjelpe.  Jeg  maa  skrive 
alle  mine  Breve  egenhændig,  hvilket  vil  være  værst  for 
dem  der  skal  læse  dem  —  eller  jeg  faar  øve  Taalmod  i 
Penneføreisen;  det  er  maaske  godt  ogsaa  en  Gang  at  være 
tvunget  til  det.  Vigtigere  Skrivelser  kan  jeg  maaske  dik- 
tere en  af  Husets  Damer  —  Eders  Veninde,  Frøken  von 
Laufen,  har  vist  en  god  Haand.  I  alt  Fald  faar  jeg  hjelpe 
mig  som  bedst  jeg  kan.  — 

—  Men  jeg  troer  sikkert,  at  jeg  maatte  kunne  naa 
Telheim  mindst  en  halv  Dag  før  og  afgjøre  Alt  dér 
endnu  imorgen,  hvis  jeg  i  Stedet  for  at  tage  Veien  over 
Weltenborg 

—  Nei,  nei,  nei!  Jeg  har  lagt  Eders  Reise  med  velbe- 
raad  Hu.  Ikke  blot  fordi  Klostret  har  en  velforsynet 
Stald,  skjønt  det  er  af  Vigtighed,  da  det  ikke  er  saa  let 
som  Eders  Ukyndighed  forestiller  sig  det  at  gjøre  en 
maadelig  Rytter  bereden.  Nei,  jeg  lægger  særlig  Vægt  paa 
at  I  underveis  kommer  til  at  tale  med  Prioren,  til  hvem 
jeg  vil  give  jer  et  Brev  med.  Han  er  en  Mand  med  megen 
Erfaring  i  disse  Sager  . . .  Naa,  altsaa  Brevet  til  Mittel- 
mynster  bringer  I  mig  om  en  Timestid  til  Underskrift  — 

En  Haandbevægelse  understreger  Afskedigelsen. 
Men  hans  Famulus  bliver  staaende  og  rømmer  sig. 

—  Angaaende  Tilstanden  der  nede  i  Byen 

—  Ja,  ja,  vi  har  jo  talt  om  det  igaar  Aftes.  Som  sagt. 

der  er  ikke  mer  at  gjøre.  Missionen  fra  Regensborg  maa 
komme  iaften  eller  senest  imorgen   Formiddag  og   vil 
foretage  de  bedste  Skridt  til  at  bekjæmpe  Soten. 
Ny,  afsluttende  Haandbevægelse. 

—  Hm.  Det  er  ikke  saa  meget  Soten  selv,  jeg  mener, 
som  Sindstilstanden.  Det  gjærer  dernede,  man  kan  næ- 
sten sige  at  Byen  er  halvt  i  Oprør  —  og  det  retter  sig 
mod  denne  Borg  —  navnlig  mod  Borgfruen. 

—  Hvad  for  Noget! 

Ottomar  springer  op  og  staar  tungt  aandende  foran 
sin  Famulus,  der  træder  et  Skridt  tilbage  for  de  lynende 
Øine. 

—  Og  det  siger  I  mig  først  nu? 

—  Eders  Høiærværdighed  havde  iaftes  kun  daarlig 
Stunder 

Ottomar  ser  ned  og  bider  sig  i  Læben. 

Han  havde  i  Virkeligheden  paa  sit  Taarnkammer  væ- 
ret optaget  af  efter  Hukommelsen  at  restaurere  en  af 
sine  gamle  latinske  Elskovscarmina,  da  hans  Famulus 
afbrød  ham  med  et  uvelkomment  Besøg  for  at  aflægge 
Beretning. 

—  Og  desuden  tyktes  det  mig  at  være  en  maadelig 
Sovedrik  at  kredense  Eders  Høiærværdighed,  da  der  dog 
ingen  umiddelbar  Fare 

—  „Fare!"  ...  „umiddelbar  Fare"! 

Ottomar  kan  neppe  fnyse  sin  Foragt  ud,  mens  han 
stormer  frem  og  tilbage  i  det  lille  Kammer  som  en  Løve 
i  sit  Bur. 

—  Men  da  Eders  Høiærværdighed  nu  sender  mig  bort 
for  flere  Dage,  mente  jeg  at  det  var  min  Pligt 

—  Naa,  hvad  er  der  da  paa  Færde  dernede? 

Han  standser  saa  brat  foran  sin  Famulus,  at  det  giver 
et  Sæt  i  den  unge  Mand. 

—  Tal,  Menneske! 

—  Ja  det  er  med  Eders  Høiærværdigheds  Tilladelse 
den  samme  Tale:  —  at  det  her  er  et  halvt  Beghard-  og 
Beghinerhus  og  at  man  er  i  Færd  med  helt  at  omskabe 
det  dertil  — 

—  Hvad  vedkommer  det  det  Pak  dernede? 

—  Med  Forlov,  de  mene  det  vedkommer  dem  for  saa- 
vidt,  som  den  naadige  Frues  Kjætteri,  som  nogle  sige  staar 
under  den  frie  Aands  Brødres,  eller  Amalrichernes  guds- 
bespottelige  Tegn  — 

—  Ah  ha! 

—  Andre  tale  om  hendes  formodede  Forbindelse  med 
den  store  Gudsven  og  mene,  at  den,  som  vil  vinde  den 
udsatte  Belønning,  maaske  gjør  bedst  i  at  søge  ham  paa 
Borg  Langenstein. 

—  Saa!  vilde  han  det?  jeg  skulde  lide  at  see  den  Per- 
son, der  havde  Mod  til  at  komme  herop  i  det  Ærind! 

—  Og  alt  dette  hjemsøges  nu  paa  dem,  mene  de  — 

—  Pest  ramme  dem  allesammen  og  stoppe  Munden 
paa  de  utaknemlige  Dyr!  —  „Dyr",  siger  jeg?  en  Hund, 
en  Hest  er  taknemlig  mod  den,  der  gjør  den  godt,  og 
denne  Øgleæt,  som  hun  har  ødslet  Velgjerninger  paa, 
lige  til  selv  at  ville  vove  sig  ned  i  deres  befængte  Stræ- 
der og  Smøger  for  at  yde  dem  Hjelp 

—  Nogle  se  deri  et  Vidnesbyrd  om  hendes  Skyld;  vi 
vide,  at  Hexe  ikke  smittes  af  Farsot,  mod  hvilken  de- 
res Salve  beskytter  dem. 

—  Bedre  og  bedre!  Altsaa  K jætterske  og  Hex  — ! 

—  Nogle  tilføie:  Giftblanderske. 
_  Gift ?  er  I  forrykt? 

—  Der  er  i  alt  Fald  een  Person,  som  med  stor  Be- 
stemthed paastaar,  at  Fruen  har  forgivet  sin  Hus- 
bond. 

—  Ja  saa!  Da  I  vel  kjender  de  nærmere  Omstændig- 
heder, er  I  maaske  saa  god  at  berette  mig  dem. 

Den  isnende  Ro  hvormed  denne  Opfordring  rettes, 
virker  ikke  opmuntrende.  Vincentius'  Røst  er  ikke  gan- 
ske sikker,  da  han  giver  sig  til  at  meddele  sin  Foresatte 
det  Samme,  som  Hushovmesteren  havde  hvisket  Gertrud 
i  Øret,  just  i  det  Øieblik  da  den  unge  Mand  bankede 
paa  Porten. 

—  Naa,  det  er  Historien?  ja  saa!  Altsaa,  den  sarace- 
niske Flaske  findes,  jeg  har  selv  haft  den  i  min  Haand. 
Da  min  Farfar  laa  for  Døden  og  led  saare,  kom  hans 
gamle  Vaabenbroder  fra  Korstoget,  Fruens  Farfar,  for 
at  se  til  ham  og  havde  Flasken  med,  og  vi  gav  den  Døds- 
syge nogle  faa  Draaber  af  dens  Saft  i  et  Bæger  Vin,  og 
derved  fandt  han  Lindring.  Der  er  selvfølgelig  her  fore- 
gaaet  det  samme  ved  Borgherrens  Død,  ogsaa  han  skal 
have  haft  svar  Lidelse  —  holde  Døden  fra  Døren  kan  de 
saraceniske  Draaber  ikke,  det  er  ingen  Livselixir.  Det  er 
Grundlaget  for  det  smukke  Eventyr,  I  har  fortalt  mig. 

—  Ja  naturligvis  er  det  taabelig  Folkesnak,  jeg  har 
aldrig  holdt  det  for  andet  —  men  jeg  —  troede  blot  — 

Famulus  stammer  i  det;  han  indseer  at  Sagen  staar 
paa  grumme  svage  Fødder,  og  han  føler  mer  end  han 
skimter  det  at  det  Smil,  han  ikke  kan  lide,  hviler  paa 
ham  med  sin  mest  skjærende  Lysstyrke. 

—  Ja,  ja,  min  gode  Vincentius,  jeg  sagde  Eder  igaar 
at  I  kunde  blive  en  stor  Scolasticus,  men  en  brugelig 
Dommer  eller  Øvrighedsperson  vil  I  ikke  blive  —  saa- 
lidt  som  en  god  Rytter.  Og  mens  vi  ere  ved  Rytteriet, 
naar  I  nu  rider  bort,  saa  kan  I,  som  det  er  en  hed  Dag, 
holde  et  Øieblik  i  Kastanieskyggen  foran  „Det  forgyldte 
Oxehoved"  og  lade  Værten  bringe  jer  et  Stigbøilebæger 
at  I  kan  tømme  det  paa  hans  Herskabs  Velgaaende.  Og 

naar  I  rækker  ham  det  tilbage,  kan  I  hviske  eders  gjæve 
Hjemmelsmand  i  Øret,  at  der  staar  Pinebænke  i  Raad- 
huset  i  Regensborg,  og  skulde  jeg  faa  Nys  om  at  han 
nogensinde  igjen  ytrer  en  Stavelse  om  dette  til  Nogen, 
om  det  saa  var  til  hans  Skriftefader,  saa  vil  jeg  have 
hver  Knokkel  i  hans  syndige  Krop  knust  nedefra  opefter, 
Tomme  for  Tomme forstaar  han? 

Det  „han",  hvormed  Bispen  slutter,  er  mer  end  en  af- 
færdigende Haandbevægelse. 

Famulus  bukker  sig  ud  ad  Døren  og  er  glad  ved  at 
høre  den  slaa  godt  i  efter  sig. 

Noget  ledeløs  i  Knæene  —  de  Vindeltrapper  paa  Lan- 
genstein ere  saa  steile  og  Sandstenstrinnene  saa  udslidte 
—  naaer  han  ned  i  sit  Kammer,  hvor  han  synker  om 
paa  en  Stol,  saa  noget  nær,  som  om  der  blev  truffet  For- 
beredelser til  at  knuse  Knoglerne  i  hans  syndige  Krop 
nedefra  opefter. 

Han  holder  endnu  det  Papir  i  sin  Haand,  hvorover 
de  biskoppelige  Skrifttegn  —  snarere  Ørnekløer  end 
Kragetæer  —  ere  spredt,  som  det  er  hans  nærmeste  Op- 
gave at  tyde  og  renskrive,  indsætte  i  en  selvgjort  pyntelig 
Ramme  af  passende  høitidelige  Vendinger  og  forsyne 
med  forretningsmæssige  Tilføielser. 

Til  dette  ikke  ganske  lette  Arbeide  har  han  knap  en 
Timestid,  og  dog  synes  han  ikke  just  at  være  i  Skynding 
med  at  tage  fat  paa  det.  Der  er  andre  Tanker,  som  ar- 
beide i  ham. 

Han  bliver  sendt  bort  i  det  Øieblik,  da  det  er  ham 
mindst  beleiligt  at  fjerne  sig  fra  denne  Borg,  og  han 
sendes  bort  af  En,  hvem  det  er  yderlig  beleiligt  at  han 
fjerner  sig  saa  længe  som  muligt:  —  det  er  det  sammen- 
hørende Kjendsgjerningspar,  der  holder  hans  Sind  og 
Tanke  fangen. 

Guds  Venner  8 

I  høi  Grad  ubeleiligt  for  ham  selv!  For  sidder  han  ikke 
just  i  Midtpunktet  af  et  vidtspændt  Traadevæv  —  fine 
Traade  og  stærke,  seige  Traade,  der  uimodstaaelig  kildre 
hans  Edderkoppenatur.  Og  nu  skal  just  en  brutal  Haand 
føre  ham  bort,  saa  at  han  ikke  kan  spinde  videre  og 
knytte  disse  Masker,  til  saa  fin  en  Flue  som  Fru  Renata 
sidder  fangen  i  Nettet! 

„En  Lykke,  at  jeg  dog  endnu  igaareftermiddags  kunde 
hjelpe  liden  Gertrud  med  at  plukke  Jordbær  paa  Skræn- 
ten og  ved  den  Leilighed  fik  ud  af  hende,  hvordan  det 
egentlig  har  været  mellem  ung  Ottomar  og  denne  Renata. 
Altsaa  en  utro  Elsker,  som  er  trofast  —  det  er  ret  en 
Rolle  for  min  Herre  og  Mester.  Og  hvor  dybt  han  stik- 
ker i  den,  det  viste  sig  da  tydelig  nok  just  nu,  da  jeg  gav 
ham  et  Glimt  —  og  det  et  ganske  kraftigt  Truselglimt 
—  af  Forholdene  dernede.  En  deilig  K jættermester!  han 
vil  gjøre  Alt  for  at  beskytte  hende.  Det  er  derfor  jeg  skal 
bort  —  og  en  Smule  tillige  for  at  han  mere  uforstyrret 
og  uiagttaget  kan  drive  sin  lille  Elskovshandel  her  — 
som  allerede  igaar.  Og  da  han  fandt  paa  at  sende  mig 
bort,  vidste  han  endnu  ikke  noget  om  Faren  dernedefra. 
Saa  meget  længer  bort  med  denne  Famulus!  Det  skulde' 
ikke  undre  mig,  om  han  havde  fundet  paa  noget  Nyt, 
naar  jeg  bringer  ham  Brevet  til  Underskrift.  En  lille  Af- 
stikker til  Augsborg  —  eller  Sligt. 

„Og  hvem  veed  om  jeg,  naar  jeg  kommer  tilbage,  ikke 
finder  Reden  tom.  Det  er  det,  jeg  fremfor  Alt  maa  for- 
hindre —  om  muligt,  for  Spillet  er  blevet  noget  vanske- 
ligt nu,  og  ikke  saa  lidt  farligt ...  Ja  ja,  jeg  vil  ikke  glemme 
mit  Stigbøilebæger  og  ikke  forsømme  at  hviske  min  Ven 
Stephen  Kromand  en  Djævel  i  Øret  ...  at  hans  forhen- 
værende Madmoder  frygter  ham  og  sætter  ondt  for  ham 
hos  sin  Galan,  Hns.  Høiærværdighed,  saa  hans  eneste 

Redning  for  Gods  og  Liv  er  at  faa  Gjæringen  i  Byen  til 
at  voxe,  at  han  har  alle  Borgerne  paa  sin  Side  som  en 
Livvagt,  til  de  faa  jaget  Kjættersken  af  Gaarde.  Vist  er 
det,  at  det  er  med  Kort  dernede  fra  at  Spillet  skal  vindes. 

„Men  Jammerskade,  at  jeg  ikke  kan  tale  med  Broder 
Martin!  Det  var  et  lykkeligt  Instinkt,  der  drev  mig  til  at 
faa  ham  sat  igjennem.  Bispen  vilde  først  ikke,  for  han 
kan  ikke  lide  ham,  men  han  kunde  ikke  nægte  at  Martin 
var  den  lægekyndigste.  Følelsen  er  gjensidig.  Broder 
Martin  hader  Bispen,  siden  denne  gjorde  Broder  Sebas- 
tian til  Prior,  som  er  yngre  men  klogere.  Broder  Martin 
snuser  Kjættere  som  et  Svin  Trøfler.  Kunde  han  gribe 
Bisp  Ottomar  i  at  holde  sin  Haand  over  Kjættersken  - — 
maaske  endda  over  selve  den  store  Gudsven,  og  det  kan 
komme  dertil,  hvis  denne  staar  i  Forbindelse  med  Fruen 
her:  —  jeg  skal  love  for,  at  det  vilde  være  en  Ret  Trøfler 
efter  hans  Smag.  Og  nu  maa  jeg  bort  om  Eftermiddagen, 
som  han  ventes  om  Aftenen  —  det  er  til  at  blive  rasende 
over!  Imidlertid,  der  er  intet  at  gjøre  ved  det  —  uden 
at  skrive  til  ham.  Jeg  maa  efterlade  Brevet  i  Elisabeth- 
inerhuset  —  betænkeligt,  de  Fruentimmere  ere  nysgjer- 
rige;  ganske  vist  saae  Forstandersken  skikkelig  og  lidt 
sløv  ud.  Nei,  nei!  Jesper  Kromand  er  en  bedre  Vei  — 
han  har  sin  egen  Hud  at  hytte  —  og  sine  Knogler! 

,,0g  nu  Brevet  til  Mittelmynster!" 

Han  lægger  Papiret  med  Ørnekløerne  foran  sig  og  ta- 
ger fat  paa  sit  Arbeide,  hvilket  han  neppe  vier  den  Omhu 
og  Eftertanke,  som  en  episcopal  Skrivelse  i  saa  høitidelig 
en  Anledning  har  berettiget  Krav  paa.  Fremfor  Alt  er 
det  ham  om  at  gjøre  at  faa  Tid  tilovers  for  sit  Brev  til 
Broder  Martin  —  et  vigtigt  Brev,  som  der  først  maa 
skrives  Kladde  til,  da  hvert  Ord  er  af  Betydning. 

XI 

Neppe  er  Gjenlyden  af  Hovslag  nede  i  Borggaard  og 
Porthvælving  forstummet,  før  det  banker  paa  Døren  og 
Konrad  træder  ind  og  meddeler,  at  Hns.  Høiærværdighed 
beder  om  en  Samtale,  hvis  det  ikke  er  Naadigfruen  ube- 
leiligt  at  modtage  ham. 

Øieblikkelig  reiser  den  beskedne  Gertrud  sig  fra  det 
fælles  Arbeide  —  et  baldyret  Tæppe  til  Kapellet  — ; 
men  et  Ord  fra  Renata  faar  hende  til  atter  at  indtage  sin 
Plads.  Mere  lydig  end  beredvillig,  thi  hun  vilde  hjertelig 
gjeme  have  overladt  de  To  den  rummelige  Sal  for  at 
kunne  ile  op  i  „Bystuen"  og  kaste  en  lang  Række  Af- 
skedsblikke  efter  sin  sorte  Ridder,  som  drager  ud  paa 
et  Eventyr,  der  mulig  kan  rumme  Fare  —  thi  det  er 
hende  ganske  ubekjendt  —  men  i  alt  Fald  for  flere  Dage 
vil  fjerne  ham  fra  Langenstein  og  hende. 

De  have  ikke  længe  at  vente,  før  Bisp  Ottomar  indfin- 
der sig. 

Han  beundrer  det  paabegyndte  fromme  Arbeide,  ro- 
ser det  sindrige  Vinranke-Mønster  med  romansk  Orna- 
ment; formoder,  at  en  saadan  Baldyring  maa  tage  lang 
Tid,  men  trøster  sig  med  den  Betragtning,  at  Kapellet 
først  skal  bygges  og  at  Vintermaanederne  ere  vel  egnede 
til  at  fremme  Værket.  Undrer  sig  over,  at  de  Regensborger 
Kjøbmænd  føre  saadanne  Varer  som  disse  kostelig  far- 
vede Uldgarn  og  navnlig  denne  herlige  Silke,  og  erfarer 

at  den  ham  velbekjendte  Johannes  Fugger  i  Augsborg 
har  skaffet  den  fra  Venedig.  Mindes,  at  Frøken  von  Lau- 
fens Moder  altid  var  flittig  med  sin  Naal,  hvilket  altsaa 
er  gaaet  i  Arv  til  Datteren  . . .  bliver  efterhaanden  mere 
faamælt  . . .  tier  . . .  stryger  sig  med  Haanden  om  Hagen 
og  rømmer  sig. 

—  Det  Anliggende,  min  ædle  Frue,  paa  Grund  af  hvil- 
ket jeg  har  udbedet  mig  denne  Samtale,  er  af  en  saa  vig- 
tig og,  jeg  kan  sige,  fortrolig  Art  . . .  det  angaar  end- 
ogsaa  Embedssager  i  en  fremragende  kirkelig  Institu- 
tions Tjeneste.  Jeg  haaber  derfor  ikke  at  synes  uhøflig, 
naar  jeg  beklager,  ikke  at  kunne  fremføre  det  uden  for 
Eders  Øren  alene. 

Med  et  Blik  tillader  Renata  Svigerinden  at  trække  sig 
tilbage,  hvad  denne  gjør  efter  at  have  neiet  sig  halvveis 
ned  i  Gulvet  for  Hns.  Høiærværdighed,  medbærende  no- 
gen Tvivl  omlangendes  den  kirkelige  Institution,  hvis  An- 
liggende skal  drøftes  i  Enrum  mellem  de  To  og  en  der- 
med forbunden  Skinsyge  paa  den  afdøde  Broders  Vegne; 
men  væsentlig  dog  baaren  af  Glæde  over  at  kunne  flyve 
op  i  „By stuen"  og  staa  ved  det  aabne  Vindue,  før  Vin- 
centius  er  redet  over  Broen  og  forsvunden  i  Kastanie- 
skyggen   

—  Den  Institution,  som  jeg  talte  om,  kjære  Renata, 
begynder  Bisp  Ottomar,  saasnart  Gertrud  er  ude  af  Dø- 
ren, er  Mittelmynster  i  Regensborg,  som  du  jo  kjender 
noget  til. 

Renata  nikker  med  et  Smil,  der  lyser  af  Barndoms- 
erindringernes gyldne  Reflex. 

—  Jeg  har  leget  saa  mangen  Gang  som  Barn  i  den 
herlige  Stiftshave,  der  stødte  op  til  Tantes. 

—  Ja,  jeg  mindes  at  du  har  talt  derom  —  hvilket  vel 
kan  have  været  Grunden  til  at  jeg  altid  særlig  har  taget 

mig  af  dette  Stift  og  dets  Interesser.  Og  du  husker  sikkert 
ogsaa  nok  Abbedissen? 

—  Moder  Mechtildis?  Aa  hvor  skulde  jeg  kunne 
glemme  hende?  saa  venlig  hun  altid  var  imod  mig  den 
Gang.  Og  dog  var  det  det  mindste.  Men  senere  —  i  hine 
Karnevalsuger  —  da  fandt  hun  mig  en  Dag  i  en  Krog  af 
Haven,  hvor  jeg  var  tyet  hen  for  en  Gang  at  græde  rigtig 
ud,  og  jeg  udøste  mit  Hjerte  for  hende  som  ved  et  Skrif- 
temaal,  og  hun  trøstede  og  styrkede  mig,  ^om  ellers  vel 
kun  en  Moder  kan  gjøre  det. 

—  Ogsaa  for  mig  havde  hun  noget  Moderligt  ...  O, 
havde  jeg  blot  anet  det  . . .  meget  forstaar  jeg  nu  af  hen- 
des Adfærd  . . .  hendes  Blik  og  Mine  . . .  særlig  da  jeg 

sidste  Gang  besøgte  hende .  Havde  jeg  blot  anet 

det! 

—  Der  er  dog  ikke  —  tilstødt  Søster  Mechtildes 
Noget? 

—  „Tilstødt"  nei,  Kjæreste!  Gud  har  kaldet  hende  til 
den  Salighed,  han  har  beredt  sine  Udvalgte,  til  hvilke 
denne  fromme  Sjæl  tilvisse  hørte. 

Renata  bøier  Hovedet.  De  tie  begge  en  Tid  lang. 

—  Og  det  er  angaaende  hendes  Død  du  vil  tale  med 
mig? 

—  Ja. 

—  Maaske  om  hendes  Bisættelse? 

—  O  nei,  det  er  angaaende  en  værdig  Udfyldelse  af  den 
Plads,  hun  har  efterladt  tom. 

—  Men  du  kan  neppe  have  Brug  for  mit  Raad  i  den 
Sag? 

—  Jeg  veed  ikke. . .  Jeg  har  end  ikke  forsmaaet  at 
raadspørge  min  Famulus.  Hvad  tykkes  dig  ellers  om 
denne  unge  Mand? 

—  Han  huer  mig  kun  lidt,  sandt  at  sige  —  jeg  veed 

neppe  selv  hvorfor.  Sætter  du  Pris  paa  ham,  skal  jeg  søge 
at  faa  et  gunstigere  Indtryk  af  ham. 

—  Vincentius  er  i  hvert  Fald  et  godt  Hoved.  Det  viste 
han  ogsaa  ved  denne  Leilighed,  da  han  uden  den  ringe- 
ste Betænkning  strax  gjorde  den  rigtige  Bemærkning,  at 
et  Stift  som  Mittelmynster  maatte  forestaas  af  en  Dame 
af  fremragende  Slægt,  enten  denne  nu  kan  kaldes  saa 
paa  Grund  af  sin  Rang  eller  ogsaa  derved  at  en  af 
Ahnerne  har  givet  Navnet  en  god  Klang  i  Kirkens  Øre. 
Som  Exempel  nævnede  han  min  egen  Familie,  Heinrich 
von  Winterstetten  er  i  vide  Kredse  kjendt  som  en  af  de 
sidste  Korsriddere  —  hvilket  her  opveier  den  høieste 
verdslige  Adelsrang. 

—  Ja,  jeg  forstaar  det  nok.  Det  var  vistnok  et  Bevis 
paa  megen  Kløgt  og  stor  Omsigt  hos  din  Famulus. 

Renata  ser  eftertænksomt  ned  paa  Mønstret  i  det  Ar- 
beide,  der  ligger  foran  hende. 

—  Men  jeg  husker  ikke  Nogen  af  din  Familie  —  ja, 
det  skulde  da  være  Søster  Sophia  i  Miinchen 

Ottomar  ryster  smilende  paa  Hovedet.  Hans  Frænke 
i  Clarisser  Klostret  i  Bayerns  Hovedstad  har  i  de  sidste 
ti  Aar  været  stokdøv  og  allesinde  haft  en  saare  spag 
Forstand. 

—  Nei  nei!  Hende  kan  der  ikke  godt  være  Tale  om. 
Men  er  det  slet  ikke  faldet  dig  ind,  at  din  egen  Slægt 
befinder  sig  i  ganske  den  samme  Stilling?  Valentin  von 
Langenstein  var  saa  god  en  Korsfarer  og  er  mindst  saa 
velkjendt  som  Heinrich  von  Winterstetten. 

—  Aa,  nu  forstaar  jeg  — :  det  er  derfor  du  vil  have 
mit  Raad. 

Hun  raadspørger  atter  Mønstret,  som  om  en  Vinranke, 
der  snor  sig  ud  og  ind  mellem  romanske  Piller  og  Buer, 
var  de  Laufeners  Stamtræ.  Men  paa  intet  af  Bladene 

synes  hun  at  finde  noget  brugeligt  Navn.  De  gyldenbrune 
Øine  se  fra  dem  op  paa  hendes  Ven  med  et  Blik,  der 
fortvivler  om  at  hjelpe  ham. 

—  Der  er  slet  intet  kvindeligt  Medlem  af  vor  Familie 
som  er  i  Kloster  —  ikke  i  den  fjerneste  Gren.  Søster 
Anna  døde  i  Foraaret,  men  det  veed  du  formodentlig 
ikke. 

—  Nei,  det  vidste  jeg  ikke. 

—  Ja,  der  er  ingen  Anden. 

—  Der  er  —  om  end  ikke  i  et  Kloster  —  dig  selv, 
Renata. 

—  Jeg?! 

Hun  synker  tilbage  mod  Stolens  steile  Ryglæn  og  ser 
paa  ham,  som  om  hun  er  i  Tvivl  om,  hvorvidt  han  taler 
i  Alvor. 

—  Det  forekommer  dig  vel  at  være  en  vild  og  under- 
lig Tanke,  og  dog  er  det  den  første,  der  faldt  mig  ind, 
saasnart  jeg  var  kommen  over  det  Stød,  jeg  fik  ved  Ef- 
terretningen om  min  moderlige  Venindes  Bortgang.  Ja 
det  var  mig,  som  om  denne  Tanke  blev  sendt  mig  af 
hende  selv,  som  om  hun  pegede  paa  den  Abbedissestol, 
hun  havde  ladet  tom:  —  dér  skal  nu  En  sidde,  som  vil 
være  dig  uendelig  mere  til  Trøst  og  Støtte  end  jeg  har 
kunnet  være. 

Renata  svarer  ikke.  Hendes  Blik  undgaar  hans  — 
endnu  bestandig  fængslet  af  Mønstret. 

Hun  er  rørt  og  endnu  mere  forvirret.  Hvad  skal  hun 
svare  ham?  Hvorledes  tilintetgjøre  dette  nye  Haab,  der 
aabenbart  har  slaaet  dyb  Rod  hos  ham?  Hvad  Grund 
skal  hun  give,  som  hans  Iver  ikke  strax  veed  Raad  for? 

—  Jeg  seer  vel,  at  det  falder  dig  vanskeligt  at  gjøre 
dig  fortrolig  med  denne  Tanke  og  det  undrer  mig  ikke. 
Tro  ikke,  at  jeg  vil  trænge  ind  paa  dig,  at  jeg  overhovedet 

venter  noget  Svar  fra  dig  nu.  Du  maa  først  vide  hvad  det 
dreier  sig  om  —  hvad  en  Anstalt  som  Mittelmynster  er 
og  kan  bhve  til,  hvad  Abbedissens  Stilling  og  Opgave  be- 
tyder. 

Renata  nikker.  Intet  kan  passe  hende  bedre  for  Øie- 
blikket  end  at  være  stum  Tilhører. 

Hun  har  taget  sin  Naal  op  og  sætter  regelmæssig  Sting 
ved  Sting  af  den  dunkelviolette  Uld  ind  i  Skyggesiden  af 
en  Drueklase,  medens  Ottomar,  henreven  ved  Tanken  om 
det  kommende  Samliv  i  Regensborg,  udbreder  sig  over 
Stiftets  Historie  og  Instituter,  dets  Fortrin  fremfor  andre 
lignende  Anstalter,  dets  betydelige  Fremtidsmuligheder, 
dem  han  aldrig  før  har  set  i  et  saa  lovende  Lys. 

Alt  dette  hører  Renata  kun  med  et  halvt  Øre. 

Skulde  hun  sige  rent  ud  til  ham:  „Jeg  hører  til  Guds- 
vennernes  hemmelige  Kreds  —  Sekt,  kalde  I  det,  vi  selv 
kalde  os  Christne  —  saa  du  ser  selv,  at  du  umulig  kan 
gjøre  mig  til  Abbedisse  i  saadan  et  rettroende  kirkeligt 
Stift  som  Mittelmynster."  Det  er  den  afgjørende  Grund, 
og  det  er  umuligt  at  møde  ham  med  den.  Skulde  hun  be- 
raabe  sig  paa  sin  Frihed,  som  hun  maatte  give  Afkald 
paa?  Vilde  han  forstaa,  at  hun  for  dens  Skyld  nægter  at 
føie  hans  brændende  Ønske  —  thi  hans  Stemmeklang 
endnu  mer  end  hans  Ord  forraader,  hvilken  Magt  denne 
Forestilling  og  Alt,  hvad  der  knytter  sig  til  den,  allerede 
har  vundet  over  et  Sind,  der  synes  at  have  bevaret  Ung- 
dommens Bevægelighed  for  at  parre  den  med  Mand- 
dommens Vil  jesfasthed. 

Men  giver  han  hende  ikke  selv  en  god  Grund  i  Hænde, 
idet  han  nu  taler  saa  ivrig  om  Stiftet  Mittelmynsters 
gunstige  Betingelser  og  smukke  Fremtidsmuligheder? 

—  Og  mit  eget  Stift,  Ottomar?  —  Borg  Langenstein? 
—  Alt,  hvad  jeg  har  for  med  den?  Det  er  en  mindre  Sag, 

ganske  vist,  men  det  er  min  egen.  Og  den  skulde  jeg  nu 
opgive?  Alt  hvad  jeg  har  udtænkt  mig  og  drømt  og  alle- 
rede halvveis  paabegyndt,  det  skulde  jeg  lade  i  Stikken? 

—  Visselig  ikke,  Renata  —  først  og  fremmest  vil  vi 
føre  det  videre.  Alt  skal  ske  efter  dine  Anvisninger,  lad 
det  være  min  Sag.  Naar  du  har  tiltraadt  din  Stilling  — 
thi  du  maa  tilbringe  et  Aarstid  i  Stiftet,  inden  jeg  kan 
udnævne  dig  til  Abbedisse.  Det  er  et  overordentligt  Skridt 
naturligvis,  men  du  kan  fortrøste  dig  til  at  jeg  skal  vide 
at  fmde  mine  Veie.  Er  du  først  Abbedisse  i  Mittelmynster, 
saa  volder  Veien  fra  Regensborg  til  Langenstein  dig  liden 
Vanskelighed.  Du  kan  besøge  det  gamle  Sted,  naar  du 
lyster,  og  kan  ogsaa  residere  her  i  kortere  Tid,  af  og  til, 
for  at  tilse  Alt,  saa  du  overhovedet  har  Styrelsen  fast  i  din 
Haand.  Søster  Irene,  som  midiertidig  er  Viceabbedisse. 
kan  altid  indtræde  i  den  Stilling  igjen,  naar  du  er  borte. 
Alt  det  skal  jeg  ordne  paa  det  Bedste. 

—  Men  det  vil  aldrig  blive  det  —  Stiftet  Langenstein 
vil  aldrig  blive  det,  som  naar  jeg  boer  her  fast  og  vier 
det  alle  mine  Kræfter. 

—  Aa,  jeg  veed  ikke,  men  vist  er  det,  at  det  Hele,  dit 
samlede  Livsværk,  ganske  vist  vil  blive  et  andet,  men  kun 
et  uendelig  større  og  rigere.  Jeg  sagde  dig  igaar,  at  dette 
Langensteiner  Stift  skulde  blive  vort  fælles  Arbeide,  et 
Værk,  der  atter  knytter  vore  Livstraade  sammen.  Saa- 
ledes  skal  det  ogsaa  være,  kun  at  dette  Værk  gjentager 
sig  paa  en  langt  høiere  Skala.  Stift  Langenstein  og  Mittel- 
mynster —  det  er  som  den  samme  Choral,  først  spillet 
paa  et  Psalterium  og  dernæst  paa  et  Orgel. 

Renata  sukker.  Der  er  sikkert  noget  lokkende  i  denne 
Forestilling.  Noget,  der  taler  til  hendes  Virkelyst,  til  Vid- 
den af  hendes  Blik  og  til  den  Kraft,  hun  føler  i  sig.  Noget 
tillige,  der  taler  til  en  anden  og  mere  kvindelig  Trang  hos 

hende.  Og  det  er,  som  om  han  følte  det,  og  intet  Øieblik 
forsømte  nu  at  henvende  sig  til  den. 

—  Denne  nye  Borg  Langenstein  skulde  blive  et  Hjem- 
sted for  vort  nye  Samliv,  men  hvor  langt  fuldkomnere 
og  friere  vil  det  ikke  kunne  udfolde  sig  i  Regensborg!  Kun 
enkelte  Besøg  kunde  føre  mig  hid  som  en  forholdsvis 
sjelden  Gjæst.  Dér  vil  mit  Embede  og  dit  bestandig  bringe 
os  sammen  paa  den  utvungneste  Maade.  Og  ikke  blot  det. 
Abbedissen  i  Mittelmynster  er  ikke  fængslet  indenfor  fire 
Klostermure,  om  end  Søster  Mechtildis  af  eget  Valg  le- 
vede saaledes  strengt  klosterligt;  hun  havde  en  tung 
Sorg,  som  hun  aldrig  helt  forvandt  og  som  vendte  hen- 
des Sind  ganske  bort  fra  Verden.  Du  har  Frihed  til  at 
deltage  i  al  ædel  Selskabelighed  i  de  Regensborger  Rid- 
derhuse og  i  mit  Palads;  end  ikke  en  Ordensdragt  be- 
høver hæmmende  at  adskille  dig  fra  Andre  af  din  Alder 
og  dit  Kjøn;  jeg  har  som  Barn  set  Søster  Mechtildis'  For- 
gængerske stoltsere  i  Fløiel  og  Silke  i  min  Onkels  Høiloft- 
sal.  Saaledes  vil  vi  bestandig  træffes,  have  hundrede  til- 
fældige og  aftalte  Smaamøder  at  haabe  paa  og  glæde  os 
til 

Ottomar  er  staaet  op  og  gaar  frem  og  tilbage  i  Salen, 
fra  Vinduet  til  Kaminen,  der  i  sin  mægtige  Opbygning 
med  sin  svære  Røghat  og  sine  pudebelagte  Siddepladser 
optager  næsten  Halvdelen  af  den  korte  Væg  og  ser  ud  til 
at  kunne  sluge  en  hel  Birk  paa  een  Gang.  Solen  skinner 
ind  gjennem  de  rubinrøde,  violette,  gyldengule  og  orange- 
farvede Ruder,  som  danne  Langensteinernes  Vaaben,  og 
Arnestedets  grønne  Kakler  kaste  deres  egen  Glands  og 
Farve  tilbage. 

Med  hastige,  elastiske  Fjed  maaler  Bispen  den  brogede 
Lysbro  langs  hen  over  det  blanksorte  Egetræsgulv,  alt 
imens  han  udmaler  det  glimrende  Regensborger  Billede. 

Renata  har  glemt  sit  Arbeide  og  følger  ham  med  et 
Blik,  der  er  varmere  og  mere  lysende  end  hun  selv  veed 
af.  Det  er  hjertevarmende  at  se,  hvor  ungdommelig  han 
lever  op  i  denne  Drøm;  det  giver  Lys  i  Sindet  at  drømme 
den  med  —  blot  for  et  Øieblik,  om  den  end  aldrig  kan 
blive  til  Virkelighed. 

Men  da  han  ser  hen  paa  hende  med  et  halvt  forvent- 
ningsfuldt Smil,  føler  hun,  at  der  er  for  meget  Liv  i  hen- 
des Blik  og  tyer  atter  til  Naal  og  Garn. 

—  Men  har  du  ogsaa  tænkt  paa,  om  du  ikke  derved 
vilde  skade  dig  selv  og  din  Stilling  alfor  alvorlig?  Har 
du  overveiet,  hvilke  Farer  et  saadant  Forhold  er  omgivet 
af  og  hvad  onde  Tunger  kunne  gjøre  ud  af  det? 

Ottomar  er  blevet  staaende  ved  Kaminen. 

Da  han  ikke  svarer,  vover  hun  imellem  to  Sting  at 
skotte  derhen. 

Han  ser  ud,  som  om  han  var  til  Sinds  at  lade  alle  saa- 
danne  onde  Tunger  rive  ud  med  Jerntænger  og  brænde 
dem  og  lade  deres  Aske  spredes  for  alle  Vinde,  at  end 
ikke  en  enestes  Støvgran  kunde  finde  sammen  igjen  ved 
det  sidste  Basunstød  for  at  aflægge  Vidnesbyrd  imod  ham 
og  hans  Hjertes  Dame. 

Hun  har  vel  ogsaa  i  unge  Dage  ved  en  sjelden  Leilig- 
hed  glimtvis  set  noget  af  denne  Side  hos  ham.  Men  hvad 
der  den  Gang  gnistrede  rødt,  det  lyser  nu  hvidglødende 

—  det  blænder  og  skræmmer  hende.  Hun  er  glad  ved 
atter  at  fæste  Blikket  paa  sin  Vindrue,  der  svulmer  med 
en  halv  Snes  Sting,  før  han  har  fundet  sin  Tunge,  der  nu 
taler  saare  behersket. 

—  Du  har  berørt  et  Punkt,  som  visselig  maa  omtales. 
De  „onde  Tunger"  faa  vi  at  gjøre  med  i  hvert  Fald.  Vi 
maa  tage  Hensyn  til  dem  og  vi  maa  sætte  os  ud  over  dem 

—  begge  Dele  til  en  vis  Grad,  her  som  der.  Jeg  er  ikke 

vis  paa,  om  de  ikke  vil  være  farligere  her,  hvor  du  lever 
i  Afsondrethed,  hvor  mine  Besøg  hverken  kan  eller  skal 
skjules,  medens  dog  vor  Samværen  unddrager  sig  den  al- 
mindelige Opmærksomhed.  Naar  jeg  siger  „farlig",  tæn- 
ker jeg  derved  ikke  paa  min  Stilling  men  paa  dit  gode 
Navn. 

Renata  nikker  og  under  sig  et  hurtigt  Blik. 

I  hans  Øine  er  der  Ømhed  og  Bekymring,  om  hans 
Mund  et  Træk,  der  tydelig  nok  viser,  at  denne  Mand  hol- 
der sin  Stilling  for  saa  høi  og  saa  fast,  at  Mængdens 
Mundsveir  er  ham  som  den  Blæst,  der  hvirvler  Veistøvet 
op  under  Hovene  af  hans  Hest. 

—  I  Regensborg  derimod  vil  selve  den  aabenlyse  Of- 
fentlighed, hvormed  vort  Forhold  optræder,være  dets  bed- 
ste Værn  mod  Pøblen  —  hvorved  jeg  forstaar  den  i  Fløiel 
og  kosteligt  Pelsværk,  thi  den  er  det,  vi  har  at  gjøre  med. 
Den  vil  skumle  og  hviske  i  Begyndelsen,  ganske  vist,  men 
den  vil  snart  vænne  sig  dertil  og  endelig  stiltiende  aner- 
kjende  vort  Forhold,  som  saa  mangt  et  mindeligt  Ven- 
skab mellem  en  Prælat  og  en  ædel  Ridderdame  er  blevet 
det  —  anerkjendt  som  en  høibaaren  aandelig  Ægtepagt. 

Renata  bøier  sig  dybere  ned  over  sit  Arbeide,  som  hun 
endog  saaledes  neppe  kan  se. 

—  Men  er  saadanne  onde,  vrangtydende  Tunger,  den 
eneste  Fare,  Ottomar?  Er  der  ikke  en  langt  større  Fare, 
der  truer  os,  skjult  i  os  selv? 

Lyden  af  hendes  egne  Ord  jager  hende  en  Skræk  i  Blo- 
det. Hun  ønsker  dem  uudtalte.  En  stingende  Smerte  i 
Spidsen  af  den  venstre  Tommelfinger  er  hende  en  vel- 
kommen Afleder.  Det  koster  hende  Anstrengelse  at  til- 
bageholde et  lille  Smertes-Udbrud,  og  denne  Selvbeher- 
skelse giver  hende  lidt  af  hendes  Ro  tilbage. 

Ottomars  Stemme  lyder  uventet  nær,  lige  over  hende. 

—  Dette  forestiller  ganske  vist  hin  „rette  Vinstok", 
som  Evangelisten  taler  om;  men  du  farver  den  med  for 
ægte  Purpur  —  det  er  dog  kun  et  baldyret  Billed. 

Hun  ser  ned.  En  Bloddraabe  er  faldet  fra  hendes 
Finger  ned  paa  et  af  de  foretegnede  Bær. 

Ottomars  Haand  lægger  sig  paa  hendes  Skulder. 

—  Renata,  lad  os  ikke  med  vort  Hjerteblod  farve  et 
Billed,  en  tom  Skygge!  Det  Samliv,  der  skulde  have  væ- 
ret vort,  er  forspildt  ved  mit  Daarskab,  mit  Vanvid.  En 
Skygge  —  mit  Tungsind,  min  arvede  Sjæleangst  —  su- 
gede dets  friske  Ungdomsblod,  til  den  fik  Livsens  Farve 
og  for  mig  blev  mere  virkelig  end  Virkeligheden.  Se,  For- 
synet har  i  sin  Miskundhed  skjænket  os  denne  nye  Mu- 
lighed —  skal  vi  skyde  dets  Gave  fra  os,  sky  den  af  Frygt 
for  en  Skygge,  Spøgelset  af  en  Fare  i  os  selv?  Bedre 
trodse  denne  Fare,  bedre  bekjæmpe  den,  bedre  —  ja,  jeg 
vover  at  sige  det  —  bedre  bukke  under  for  den,  end  paa 
Forhaand  af  den  lade  os  skræmme  bort  fra  den  Lykke, 
der  endnu  kan  og  skal  blive  vor. 

Renatas  Hoved  synker  ned  paa  hendes  Arm,  der  hviler 
ved  Siden  af  det  forsømte  Broderi.  Fra  et  gult  Glarstykke 
i  et  Vaabenfeldt  glider  en  Straale  ned  over  de  brune  Flet- 
ninger, overglitrende  dem  med  et  gyldent  Glandsskjær. 
Med  Ømhed  hviler  Ottomars  Blik  paa  denne  Haarfylde, 
og  den  Tanke  glæder  ham,  at  den  ikke  behøver  at  falde 
for  Saxen,  som  den  maatte  have  gjort,  hvis  hun  traadte 
ind  i  et  almindeligt  Nonnekloster. 

Saa  sikker  er  han  allerede  paa  at  sætte  sin  Sag  igjen- 
nem. 

—  Det  er  ikke  saadanne  Farer,  hverken  ydre  eller  in- 
dre, der  vil  have  Magt  til  at  staa  os  i  Veien,  fortsætter 
han,  idet  han  med  Opbydelse  af  sin  Viljeskraft  vender 
sig  bort,  thi  han  føler  Fristelsen  til  at  trykke  et  bræn- 

dende  Kys  paa  denne  buede  Nakke  dér  hvor  dens  varme 
Elphenbensfarve  glider  ind  i  Haarets  bløde  Skygge. 

Renata  har  en  Fornemmelse,  som  om  et  Tryk  blev 
løftet  fra  hende,  da  han  fjerner  sig  og  gjenoptager  sin 
Vandring  frem  og  tilbage  mellem  Vindue  og  Kamin. 

—  Men,  som  jeg  sagde  dig,  jeg  vil  ikke  trænge  ind  pya 
dig  nu,  jeg  venter  ikke,  at  du  skal  træffe  nogen  Afgjørelse. 
Saa  vigtigt  et  Livsskridt  bør  man  overyeie  vel.  Jeg  kan 
ogsaa  tænke  mig  ganske  andre  Betænkeligheder,  som 
kunne  opstaa,  maaske  allerede  ere  opstaaet  hos  dig.  Du 
er  ikke  som  de  Andre,  dine  Følelser,  dine  Anskuelser  ere 
ikke  Mængdens.  „Hvorledes  vil  jeg  passe  ind  dér  i  Mittel- 
mynster?  Vil  jeg  kunne  aande  i  denne  Luft,  under  Tryk- 
ket af  al  denne  lavpandede  Massetro  og  sneverhjertede 
Fromhed?"  thi  saaledes  vil  du  forestille  dig  Gjennemsnits- 
aanden  i  en  saadan  Klosteranstalt,  og  stort  mere  maa  man 
heller  ikke  vente  sig.  Det  er  naturligt,  at  et  saadant 
Spørgsmaal  reiser  sig.  Men  du  maa  betænke,  at  Hyrdin- 
den skal  staa  over  Hjorden  . . .  Dog  kan  hænde,  du  end- 
ogsaa  siger  til  dig  selv:  det  vilde  være  et  Bedrag,  om  jeg 
traadte  ind  i  en  saadan  kirkelig  Stilling. 

Renata  ser  et  Øieblik  op  paa  ham  —  næsten  forfærdet: 
—  »Ligge  mine  hemmeligste  Tanker  da  aabne  for  denne 
Mand  som  en  Bog?" 

—  Derfor  siger  jeg  dig  udtrykkelig:  Gjør  dig  ingen 
tomme  Skrupler  over  Sligt.  Du  talte  igaar  om  Mester 
Eckehart.  Hvor  forskjellige  vare  ikke  hans  dybe  religiøse 
Tanker  og  Syner  —  forskjellige  navnlig  i  deres  eien- 
dommelige  personlige  Udtryk  —  fra  hvad  der  er  og  maa 
være  det  officielle  Kirkesprog!  saa  forskjellig  endogsaa, 
at  det  er  lykkedes  vor  Ordens  Modstandere  hos  en  Pave, 
der  havde  solgt  sig  til  Frankrig,  at  sætte  denne  tydske 
Tænkers  Fordømmelse  som  Kjætter  igjennem.  Men  ind- 

til  sin  Død  indtog  han  Kirkens  høieste  Lærestol  i  Tydsk- 
land,  maaske  i  Christenheden.  Troer  du,  han  stod  der  med 
Skrupler  i  Sindet?  At  han  ikke  tvertimod  sagde  til  sig 
selv:  just  det,  at  jeg  tænker  dybere  og  ser  høiere  end 
Mængden  af  Kirkens  Lærere,  just  det  forpligter  mig  til  at 
staa  her? 

Renatas  Hoved  er  atter  sunket  ned  paa  hendes  Arm. 

Hun  aander  tungt,  næsten  stønnende. 

Et  helt  Chor  af  Stemmer  i  hendes  Indre  byde  hende 
at  lytte  til  denne  Røst,  saa  kjær  og  saa  kjærlig,  men  frem- 
for Alt  saa  forstandig  og  verdenserfaren,  saa  bekymret 
for  hendes  Vel  og  tillige  saa  myndig  og  mægtig  til  at 
fremme  det.  — 

Men  en  enkelt  Røst  gjennemtrænger  dette  Chor  og  vil 
ikke  lade  sig  oyerdøve:  —  „Ja,  lyt!  og  mærk  dig  det! 
Hør  ham,  han  har  Ret  —  paa  sin  Vis.  Han  maa  jo 
vide  det  bedst,  for  han  er  Kirkens  Mand,  og  den  Vei, 
han  viser  dig,  er  Kirkens  og  Verdens  Vei;  det  er  ikke 
Guds  Venners  Vei.  Lyt  og  mærk  dig  hans  Ord!  thi  du 
maa  vælge  nu  mellem  ham  og  den  Anden,  mellem  Kir- 
kens store  Ven  og  Guds  store  Ven,  mellem  din  Ungdoms 
Elskede  og  Mesteren,  hvis  Ord  og  Skrifter,  hvis  gode 
Exempel  har  været  din  Støtte,  din  Trøst  og  dit  Haab, 
ham,  hvem  du  har  taget  i  Guds  Sted  for  at  sidde  ved 
hans  Fod.  Hvad  vil  der  blive  af  dette  Discipel-Forhold, 
naar  du  residerer  som  Abbedisse  i  Mittelmynster-Stiftet 
i  Regensborg?  —  Lyt  og  vælg!" 

Ottomar  er  standset  —  er  traadt  nærmere.  Hun  veed, 
at  han  staar  foran  hende,  paa  den  anden  Side  af  Bordet. 
Hun  føler  hans  Blik  hvile  paa  sig. 

—  Veed  du,  Renata,  hvorfor  jeg  er  her  paa  Borg  Lan- 
;genstein. 

—  For  at  se  mig  igjen. 

Hun  ser  op  med  sit  lysende  Smil,  idet  hun  møder  hans 
sælsomme  Spørgsmaal  med  sit  enfoldige,  ligefremme 
Svar. 

Saa  enfoldig-ligefremt,  at  han  trods  sin  bekymrede 
Alvor  selv  maa  smile,  da  han  svarer:  — 

—  Du  har  Ret.  Det  var  Grunden.  Men  vi  Mænd  —  og 
navnlig  Mænd  i  min  Stilling  —  vi  have  ofte  en  Dobbelt- 
grund. En,  udaf  hvilken  vi  handle,  og  en,  hvormed  vi 
forklare  vor  Handling  for  Andre  og  ofte  nok  for  os  selv 
med.  En  saadan  Skingrund  var  den,  at  du  er  mistænke- 
liggjort som  Kjætterske. 

—  Saa  er  du  her  for  at  forhøre  mig? 

—  Jeg  er  her,  som  du  selv  sagde,  for  at  se  dig.  Saa 
liden  Vægt  lagde  jeg  paa  hine  Anklager,  at  jeg  neppe  en- 
gang, da  jeg  besluttede  mig  til  at  reise  hid,  tænkte  paa 
at  jeg  ogsaa  kunde  komme  til  at  beskytte  dig.  Men  sik- 
kert er  det,  at  der  er  dem,  som  vil  dig  ondt,  og  jeg  har 
efter  at  være  kommen  hid  —  paa  Grund  af  Undersøgel- 
ser, som  jeg  har  anstillet  —  faaet  den  Overbevisning,  at 
de  sidde  i  dit  umiddelbare  Nabolag,  at  du  har  en  Fjende 
i  Langenstein  By  —  ikke  paa  nogen  Maade  nogen  høit- 
staaende  Person,  men  maaske  dog  ikke  ufarlig. 

—  Jeg  veed  vel  hvem  det  er. 
Ottomar  nikker. 

—  Ogsaa  dette  Lod  maa  lægges  i  Skaalen,  naar  den 
skal  give  den  rette  Vægt.  Det  tynger  svært  til  Fordel  for 
Regensborg  og  imod  Langenstein.  Allerede  det,  du  er 
borte  fra  sligt  speidende  Naboskab,  er  en  stor  Vinding. 
En  større  er  det,  at  du  ved  at  indtræde  i  Mittelmynster 
giver  det  bedste  Svar  paa  saadanne  anklagende  Rygter 
—  og  at  jeg  selv  fuldender  det  ved  at  gjøre  dig  til  Stiftets 
Abbedisse.  Du  har  ikke  glemt  hvad  jeg  sagde  dig  igaar 
om  det  Uveir,  der  trækker  op  fra  Vælskland,  og  at  den 

er  klog,  som  i  Tide  tyer  til  Kirkens  sikreste  Ly.  Hvor  er 
det  sikrere  end  under  selve  min  Krumstavs  Skygge?  og 
dertil  har  idag  denne  Vei  aabnet  sig  paa  en  uforudset 
Maade.  Giv  mig  intet  Svar  nu,  men  tænk  over  det,  Re- 
nata! 

Hun  hører  hans  Skridt  over  Gulvet,  hører  Døren  aab- 
nes  og  lukke  sig  efter  ham. 

Hører  de  mange  Stemmer  i  sit  Indre  og  den  ene  Røst:  — 
„Hør  ham!  Han  viser  dig  sin  Vei  og  Kirkens.  Den  Vei, 
der  fører  bort  fra  Faren,  bort  fra  Martyriet  —  og  bort 
fra  Guds  vennernes  Vei!" 


XII 

Bisp  Ottomar  rykker  Taarnkamrets  Vindue  op. 

Frisk  Luft  er  der  ganske  vist  intet  Haab  om,  men 
dog  til  en  Forandring  om  Luft,  er  den  end  nok  saa 
lummer. 

Lummer?  Den  er  hed  som  en  Bagerovns. 

Den  strømmer  ikke  ind  til  ham.  Han  mærker  den 
først,  da  han  stikker  Hovedet  ud  og  støder  Panden  imod 
den.  For  den  synes  at  staa  derude  som  en  fast,  urokke- 
lig Ting. 

Af  alle  de  mange  trykkende  Dage  er  denne  den  mest 
trykkende. 

Ikke  heller  har  Øiet  nogen  Glæde  af  Himmellyset. 

Det  er  blændende  nok,  men  søvnigt,  næsten  farve- 
løst blaalig-hvidt  og  ensformig  stillestaaende  som  Luf- 
ten. Over  Skovkammen  staa  et  Par  matrødlige  Sky- 
bobler. De  se  ud,  som  om  de  vare  fyldte  med  Ørkenhede 
og  vilde  briste  for  at  vælte  den  over  Liden  ned  i  Dalen, 
snarere  end  at  de  skulde  bringe  kjølende  Uveir.  For  i 
ugevis  har  man  nu  Dag  for  Dag  set  saadanne  Skyer 
danne  sig  i  Horisonten. 

Uvillig  slaar  Ottomar  Vinduet  i. 

Saa  heller  atter  Taarnkammerets  lidt  mugne  Luft  og 
det  dæmpede  grønlige  Lys  fra  Smaaruderne. 

Med  Undtagelse  af  den  korte  Tid,  som  det  fælles  Mid- 
dagsmaaltid  tog,  har  Ottomar  tilbragt  hele  Dagen  i  sit 

Kammer.  Han  er  ikke  begjærlig  efter  at  træffe  Renata 
i  Enrum,  for  han  vil  ikke  trænge  ind  paa  hende  efter  et 
Svar  eller  blot  synes  at  gjøre  det.  Og  hvad  skulde  de 
ellers  tale  om,  uden  at  det  med  hvert  Ord  mindede  dem 
om,  at  de  skyede  det  Emne,  som  Alt  kom  an  paa? 

Men  naar  han  saaledes  har  lukket  sig  inde  paa  sit 
Værelse,  saa  er  det  ikke  for  at  finde  Ro  dér.  Han  har 
ikke  ventet,  at  den  skulde  være  der,  og  den  er  der  heller 
ei,  saa  stille  det  end  er  rundt  om.  Den  nagende  For- 
nemmelse, at  han  ved  at  indemure  sig  saaledes  spilder  en 
hel  Dag  af  de  faa,  han  kan  unde  sig  paa  Borg  Langen- 
stein, tilmed  en  af  de  endnu  færre  da  hans  Famulus  er 
langt  af  Led,  er  en  stadig  Urostifter.  Et  Par  Gange  har 
han  haft  Haanden  paa  Laasen  for  at  begive  sig  ned,  hvor 
han  kan  haabe  at  træffe  hende,  og  har  atter  sluppet  den 
med  et  Suk. 

For  at  overvinde  denne  utaalelige  Tilstand  har  han 
kastet  sig  over  et  Arbeide. 

Bordet  bærer  Vidnesbyrd  om  at  han  for  saa  vidt  i  alt 
Fald  ikke  har  spildt  sin  Tid.  Dets  Plade  forsvinder  næ- 
sten under  spredte  Papirblade  og  Pergamentstykker  af 
forskjellig  og  aabenbart  tilfældig  Størrelse  og  Format, 
alle  beskrevne  —  her  en  hel  Side,  der  knap  en  halv,  hist 
kun  et  Par  Linier  —  ofte  kradset  skraat  over  Bladet, 
som  det  just  har  ligget  der  —  overalt  den  samme  frygte- 
lige Skrift,  som  han  selv  neppe  vil  kunne  læse  imorgen, 
og  som  sikkert  ingen  fremmede  Øine  undtagen  Vincen- 
tius'  kan  tyde. 

Men  kan  han  lade  Vincentius  læse  hvad  han  dér  har 
skrevet? 

Han  lader  Heftet,  som  han  læser  i,  synke,  da  han  stil- 
ler sig  selv  dette  Spørgsmaal,  og  ryster  paa  Hovedet  med 
et  bidsk  Smil.  Sikrere  selv  at  overtage  det  kjedsomme- 

lige  Renskrivningsarbeide  . . .  Med  mindre  —  og  Smilet 
bliver  alt  andet  end  bidsk:  Renata  var  i  gamle  Dage 
flink  til  at  læse  hans  Kragetæer!  De  ere  ganske  vist 
blevet  værre  siden  den  Gang;  men  maaske,  naar  han 
gaar  dem  godt  efter 

Ogsaa  det  vilde  da  blive  et  lille  fælles  Arbeide,  som 
forbandt  dem.  Med  hvilken  Iver  og  Forstaaelse  vilde 
ikke  hendes  høie  Aand  følge  hans  Tanker!  Hvilken  Ind- 
vielse, som  fra  Madonnas  Haand,  vilde  hans  Arbeide 
ikke  faa  ved  dette  Fællesskab!  Hvilken  fager  Glands 
vilde  der  ikke  som  en  forfriskende  Dug  falde  paa  disse 
Tanker,  naar  han  forestillede  sig,  at  han  nedskrev  dem 
først  og  fremmest  for  hendes  Blik!  . . . 

Og  atter  fordyber  han  sig  i  sin  Læsning. 

Det  er  det  Hefte,  som  man  har  fundet  hos  den  gamle 
vandrende  Sanger  i  Telheim:  —  Udvalg  og  Uddrag  af 
Mester  Eckeharts  Prædikener. 

Først  havde  Renata  ganske  tilfældig  nævnet  dette  Navn, 
som  er  ham  ærværdigt  og  dyrebart  allerede  paa  hans 
Ordens  Vegne;  saa  faldt  dette  Skrift  af  den  store  Mand 
ham  i  Hænde;  og  igaar  havde  han  selv  overfor  Renata 
brugt  hans  Navn  som  Exempel  paa  fri  og  dyb  Tænken 
indenfor  Kirkens  egne  Enemærker. 

Derved  var  en  gammel  Plan  levet  op  i  ham  paany. 

I  yngre  Dage,  da  hans  Ærgjerrighed  snarere  var  rettet 
mod  videnskabeligt  Ry  end  mod  kirkelig  Rang  og  Magt, 
havde  han  ofte  tænkt  paa  at  skrive  et  Forsvar  for  sin 
Ordens  berømte  og  stærkt  anfægtede  Mester.  Og  dette 
polemiske  Skrift  havde  han  haft  i  Sinde  at  rette  mod 
Rivalordenens,  Franciskanernes,  Hovedkirkelys,  Wil- 
liam Occam,  det  eneste  glimrende  Navn,  som  befandt  sig 
blandt  Underskrifterne  paa  Anklagedokumentet  mod 
Mester  Eckehart. 

Mangen  Gang  havde  han  i  sin  Tid  med  pyntelig  pren- 
tede Snørkeltegn  af  forskjellig  Størrelse  skrevet  Udkast 
til  Titelbladet  og  søgt  at  forestille  sig  dets  Virkning  paa 
Meningsfæller  og  Modstandere,  indtil  det,  efter  at  have 
gjennemgaaet  forskjellig  kortere  og  længere  Phaser,  fæst- 
nede sig  i  den  lapidare  Form: 

DEFENSIO  ECKEHARDIl 

Doctorem  Invicibilem  Vincens*) 

,Te  defendo  calamo' 

Med  hvilken  Stolthed  havde  han  ikke  den  Gang  gottet 
sig  ved  denne  dobbelte  Braad:  Hentydningen  til  det  for- 
fængelige Tilnavn,  som  Occams  Ordensbrødre  og  andre 
Tilhængere  havde  givet  ham:  samt  den  til  de  Ord,  hvor- 
med han  selv  havde  paakaldet  Keiserens  Beskyttelse 
mod  Paven:  „Tu  me  defendas  gladio,  ego  te  defendo 
calamo." 

Videre  end  til  dette  lovende  Titelblad  og  til  Nedskriv- 
ningen af  enkelte  Momenter  og  et  Par  ledende  Ideer  var 
Stridsskriftet  rigtignok  aldrig  kommet.  Den  anstrengende 
Klatren-opad  hin  gyldne  Stige,  som  snarere  var  Sne.  Pe- 
ters end  Jacobs,  havde  i  altfor  høi  Grad  optaget  dets 
Forfatter  til  at  unde  ham  Tid  for  saadanne  Allotria,  der 
betragtede  fra  de  Spiler  af,  som  hans  Fod  meget  snart 
naaede,  ikke  paa  nogen  Maade  var  tilraadelige.  Det  var. 
som  saa  meget  Andet,  forblevet  en  Ungdoms-Drøm  — 
og  ikke  Jacobs! 

En  Sorg  havde  det  den  Gang  været  — og  var  det  atter 
—  at  den  udsete  Modstander  forlængst  var  død,  om  han 


*)  Forsvar  for  Eckehart 

Overvindende  den  Uovervindelige 
»Forsvar  Du  mig  med  Sværdet,  jeg  vil   forsvare  Dig  med  Pennen« 
var  Occams  Ord  til  Keiseren,  da  han  gav  sig  mider  dennes  Beskyttelse. 

end  heldigvis  (for  saa  vidt!)  havde  lærde  og  skarpsin- 
dige Tilhængere  nok,  som  vilde  forsvare  hans  Sag.  Og 
det  var  ham  til  ringe  Glæde,  at  Occam  ligesaavel  var  for- 
kjættret  som  Eckehart.  Thi  den  pavelige  Bulle  skyldtes 
mere  hans  Politik  end  hans  Theologi,  og  just  i  hans  po- 
litiske Modstand  mod  Pavedømmet  var  Ottomar  ikke  saa 
helt  uenig  med  Occam.  Fordømmelsen  af  hans  theoreti- 
ske  Sætninger  angik  desuden  hans  Philosophi  og  ikke 
hans  Tro,  saa  at  han  var  mindre  kjættersk  incrimineret 
end  Dominikaner-Mesteren.  Nei,  med  Occams  Tro  havde 
der  saamænd  intet  været  i  Veien,  den  Sag  faldt  let  nok. 
Han  havde  jo  opfundet  Theorien  om  de  to  Lommer:  i 
den  ene  havde  han  Videnskaben,  i  den  anden  Troen;  og 
langt  fra  at  være  kræsen,  syntes  han  at  sige:  „Kom  bare 
med  eders  Trosfordringer,  saa  mange  det  skal  være  og 
jo  galere  des  bedre!  der  er  Rum  nok  i  min  venstre 
Lomme,  og  min  høire  veed  ikke  af  det." 

Er  det  nu  fordi  Ottomar,  paa  hvis  Skuldre  den  episco- 
pale  Værdighed  med  sine  Fremtidsløfter  var  begyndt  at 
sidde  noget  tungt,  her  paa  Borg  Langenstein  føler  sig 
saa  ung  igjen  —  er  det  derfor  at  denne  Ungdomsplan 
finder  saa  frugtbar  Jordbund?  Kamplysten  og  feiderede, 
som  Ungdommen  er,  sitrer  hele  hans  Væsen  ved  denne 
Heroldtrompet,  der  kalder  til  aandelig  Dyst.  Vi  vil  dog 
se,  om  jeg  ikke  med  Pennelandsen  kan  vippe  denne 
„Uovervindelige"  ned  fra  hans  høie  Hest! 

Og  hvis  Forsvaret  var  det  oprindelige,  saa  er  Angre- 
bet det,  der  lokker  stærkest.  Occams  „nominalistiske" 
Philosophi  er  ham  instinktiv  forhadt  som  Pesten.  Denne 
sandselige  Klæben  ved  Enkelttingene,  denne  Fornægtelse 
af  Begrebers,  Ideers  og  Urbilleders  Realitet,  hvilke  den, 
i  Stedet  for  at  bosætte  dem  i  et  Himmelpalads,  anviser 
et  kummerligt  Hjemsted  under  den  menneskelige  Pan- 

deskai  —  hvilken  Forargelsens  Vederstyggelighed!  Det  er 
intet  Nyt  —  ikke  engang  det  kan  den  rose  sig  af!  — 
men  at  den  nu  hæver  Hovedet  dristigere  end  nogensinde, 
er  ham  et  foruroligende  Tidens  Tegn.  I  den  praktiske 
Englænder  med  sine  to  Lommer,  en  ideeløs  Tro  i  den 
ene,  en  ideeløs  Videnskab  i  den  anden,  omhyggelig  ad- 
skilte og  bekvemt  transportable,  ser  han  rigtig  Mod- 
billedet til  den  tydske  Genius,  der  har  tænkt  og  skuet  og 
følt  saa  dybt  hos  den  store  Mystiker:  en  ligesaa  kløgtig 
som  lavpandet  Aand,  der  truer  Alt  hvad  der  er  ham  selv 
dyrebart  og  helligt  —  helligere  maaske  for  hans  inder- 
ste Menenske  end  mangen  doctrina  sancta,  om  hvilken 
han  paa  Embeds  Vegne  er  enig  med  Occam. 

Saa  er  det  da  intet  Under,  at  i  den  første  gjærende  Op- 
brusning Theser  og  Antitheser,  argumenta  ad  hominem 
og  ad  rem,  reductiones  in  absurdum,  Paradoxer,  Invec- 
tiver  og  Sarkasmer  i  sande  Blækbyger  have  udgydt  sig 
over  ethvert  Stykke  Papir,  saa  at  tilsidst  endogsaa  hans 
altid  saa  omhyggelig  pleiede  aristokratiske  Fingre  bære 
Vidnesbyrd  om  Forfatterskabets  Voldsomhed. 

Det  har  raset  ud  foreløbig. 

Læsning  og  grublende  Overveielser  have  for  en  Tid 
lang  afløst  det  .... 

Ottomar  lader  Heftet  synke,  rynker  Panden,  tager 
atter  Heftet  for,  blader  tilbage,  læser  om  igjen,  lader  det 
atter  synke,  ryster  paa  Hovedet  og  sukker  —  dybt,  næ- 
sten stønnende. 

Ved  denne  Læsning  er  det  gaaet  ham  underlig: 

Han  kjendte  Eckehart  hovedsagelig  fra  dennes  latin- 
ske Skrifter;  Studiet  af  de  friere  og  individuellere  i  det 
tydske  Sprog  var  forholdsvis  snart  blevet  afbrudt  af  mere 
paatrængende  Arbeider.  Da  han  nu  fordyber  sig  i  dette 
lille  tydske  Udtog,  der  maaske  netop  med  en  vis  Hensigt 


137 


har  trængt  det  Dristigste  og  Dybsindigste  sammen  i  et 
lidet  Rum,  er  der  saa  Mangt  og  Meget  som  —  frastøder 
ham?  aa  nei,  snarere  det  modsatte.  Men  som,  jo  nærmere 
han  betragter  det  i  den  Hensigt  at  bryde  en  Landse  for 
det  paa  den  kirkelige  Tournérplads,  bestandig  synes  ham 
vanskeligere  at  forklare  Andre,  eller  i  alt  Fald  at  forklare 
dem  det  saaledes,  at  de  forstod  det  som  ukjættersk. 

Ikke  just  saadan  en  Sætning  som  denne,  der  havde 
voldt  den  gode  Vincentius  Forfærdelse:  „Gud  er  ikke 
god,  jeg  er  god."  At  det  Moralske  kun  hører  hjemme 
paa  det  jordiske  Omraade,  at  Gud  er  hævet  over  Diffe- 
renser som  „god"  og  „bedre"  —  det  falder  det  en  skolet 
Forstand  som  hans  let  nok  at  gjøre  Rede  for.  Men  der 
er  andre  Steder,  som  ere  vanskelige,  saare  vanskelige,  og 
som  det  turde  være  farligt  at  røre  ved. 

Ikke  farligt  for  ham  selv  —  det  tænker  han  i  Øieblik- 
ket  ikke  paa  —  men  farligt  for  saa  vidt  som  han  let 
kunde  komme  til  at  gjøre  Mesteren  mere  Skade  end 
Gavn. 

Alt  dette  er  ikke  blot  saare  underligt,  det  er  navnlig 
i  høi  Grad  foruroligende. 

At  Dominikanernes  Ordensprovincial  og  Læreren  i 
Dogmatik  ved  Høiskolen  i  Køln  ikke  havde  været  en 
Kjætter,  hvad  saa  en  vælsk  Pave  havde  decreteret  fra  sit 
Avignonske  Fængsel,  det  havde  bestandig  været  en  Or- 
dens-Trossætning for  Ottomar. 

Men  hvoraf  kommer  da  denne  Vanskelighed? 

Er  det  denne  smeltende  Hede  og  evig  trykkende  Luft, 
der  døver  hans  Forstand,  lammer  hans  Tankekraft  og 
nedstemmer  hans  Aand  i  en  saadan  Grad,  at  han  plud- 
selig, da  han  sidder  dér  foroverbøiet  med  Hovedet  støttet 
i  den  høire  Haand  og  det  Eckehartske  Skrift  hængende 
ned  fra  den  venstre,  som  et  Blad  der  er  ved  at  falde  fra 

sin  Gren,  griber  sig  i  at  spørge  sig  selv,  om  denne  Occam 
til  Syvende  og  Sidst  har  Ret?  om  man  virkelig  maa  ind- 
skrænke sig  til  at  tro,  ikke  blot  uden  at  forstaa  men  end- 
ogsaa  uden  noget  Ønske  om  at  forstaa  og  at  rime  sin 
Tro  sammen  med  sit  øvrige  Aandsindhold? 

Du  gode  Gud,  er  det  kommet  dertil? 

Uvillig  springer  Ottomar  op  og  kaster  Skriftet  hen  paa 
Bordet  blandt  Papirerne. 

Ja,  det  er  dette  fortvivlende  Veir,  Dag  ud.  Dag  ind 
men  idag  værre  end  nogensinde!  Dødelige  Livsaander 
kunne  ikke  i  Længden  bære  dette  Tryk  uslappede!  Og 
saa  dette  indestængte  Fængselsliv,  han  idag  har  viet  sig 
til!  Det  er  ikke  til  at  holde  ud  længer. 

Umuligt  at  lukke  et  Vindue  op  for  Luften;  men  saa 
Døren  ud  til  Taarntrappen?  Paa  vid  Gab  med  den!  Det 
giver  i  alt  Fald  friere  Rum. 

Ogsaa  en  Kjende  Kjølighed  trænger  ind  fra  det  vin- 
dueløse  Rør  mellem  favnetykke  Mure. 

Og  Lyd  —  grotesk  uformeliggjorte  af  Resonansen, 
men  i  alt  Fald  brydende  denne  søvndyssende  Stilhed. 
Fodtrin  ...  en  Stemme,  der  kalder  . . .  Raslen  af  Fade 
—  Vidnesbyrd  om  at  der  rører  sig  Liv  dernede. 

Toner.  En  af  Tyendet  synger.  En  Fugl,  kvidrende  paa 
sin  Kvist,  vilde  være  bedre:  men  selv  en  Fadebursterne, 
der  tralrer  Omkvædet  af  en  Vise,  er  bedre  end  Intet  for 
en  Stemning  som  den,  han  befinder  sig  i. 

Og  nu  et  Par  Stemmer,  Kvinderøster  i  Samtale. 

Han  træder  ud  paa  Vindeltrappen,  læner  sig  mod  Pil- 
len —  den  er  saa  rar  kjølig!  —  og  lytter.  Det  er  Gertrud 
von  Laufen  og  Renata. 

Han  kan  rolig  lytte,  thi  Ordene  drukne  i  Resonansen. 
Men  Stemmeklangen,  om  end  forklædt  og  overdreven, 
er  kjendelig  nok. 

Hans  Hjerte  begynder  at  banke  —  banker  snart  saa 
heftig,  som  det  under  dette  Ophold  paa  Borg  Langen- 
stein endnu  ikke  har  banket. 

Og  det  gjør  saa  godt.  Det  er  en  ren  Lise  at  føle  Blodet 
pulsere,  i  Stedet  for  at  mærke,  hvorledes  Tankens  Bly- 
vægt synker  stedse  dybere  i  en  Tomhed  af  Tvivl  og  aan- 
delig  Afmagt. 

En  Dør  dernede  lukker  sig  over  Stemmeparret. 

Ottomars  Uro  dæmpes  ikke  derved,  den  bliver  til  Be- 
vægelighed, til  Aktivitet. 

Det  er  visselig  ikke  et  Vejrlig,  i  hvilket  en  Snegl  kry- 
ber ud  af  sit  Hus,  end  sige  at  et  Menneskebarn  godvillig 
skulde  forlade  den  Stenskal,  der  holder  det  Værste  af 
Eftermiddagsheden  ude.  Hvorfor  altsaa  ikke  just  nu  gaa 
ud?  Vado  quia  absurdum.  Kun  ikke  drive  om  i  den  gjen- 
nemhedede  Skovskygge  —  det  vilde  jo  netop  være  at 
forskrive  sig  til  de  plagende  Grublerier. 

Foretage  sig  noget! 

Men  hvad? 

Ja,  er  ikke  Missionen  fra  Regensborg  til  Sotens  Be- 
kjæmpelse  just  idag  ankommen  dernede  i  Byen?  Hvor- 
for altsaa  ikke  gaa  ned  til  Elisabethinerhuset,  høre  hvad 
Indtryk  den  lidet  sympathiske  men  erfarne  Graabroder 
Martin  har  faaet  af  Tilstanden  og  raadslaa  med  dem 
Alle  om  fornødne  Skridt?  Op  og  ned  ad  Borgklippen  paa 
denne  udsøgte  Dag  og  i  disse  ligesaa  udsøgte  Eftermid- 
dagstimer, da  Solen  bager  dens  Sten  til  Ovnhede  —  det 
er  et  forvovent  Paafund,  næsten  en  Galmandstanke, 
just  derfor  antagelig.  Saameget  mere  som  der  bliver  ud- 
rettet noget  ved  den. 

Desuden  har  han  ikke  betraadt  denne  Sti,  siden  hans 
Fod  sprang  den  saa  let  op  og  ned,  naar  det  gjaldt  at 
overraske  Renata  med  et  eller  andet,  der  var  at  faa  i 

Byens  Kjøbmandsbod  og  som  han  var  kommen  under 
Veir  med  at  hun  kunde  have  Brug  for.  Han  gribes  af 
uimodstaaelig  Længsel  efter  at  gjense  den  forkrøblede 
Birk,  der  hænger  ud  over  Floden;  efter  at  sidde  paa 
den  løibænkformede  Rod  af  den  undersætsige  Bjergfyr, 
hvor  han  sad  den  Dag  de  havde  plukket  Hindbær  sam- 
men og  havde  skjændtes  og  hun  var  løbet  bort  fra  ham  i 
Vrede;  efter  at  staa  dernede  paa  Broen  og  se  op  paa  den 
kjære  gamle  Borg. 

„Jeg  vil  komme  tilbage  badet  i  Sved,  men  bedre  det 
end  at  sidde  her  og  koge  indvendig." 

Og  som  han  allesinde  har  været  en  Mand,  der,  naar 
et  Indfald  bemægtigede  sig  ham,  øieblikkelig  maa  bringe 
det  til  Udførelse,  er  der  ikke  gaaet  mange  Minutter,  før 
han  er  udenfor  Borgen  og  underveis  til  Byen. 


XIII 

Bisp  Ottomar  staar  midt  paa  Broen,  paa  det  vante 
Sted,  hvor  den  sidste  Murpille  møder  det  første  Træ- 
værk, og  ser  til  Veirs,  hvor  Borgens  Sten  voxe  op  af  Klip- 
pens, op  til  det  eneste  synlige  Vindue,  til  „Bystuen",  som 
han  denne  Gang  slet  ikke  endnu  har  været  inde  i.  Om 
han  vel  vil  faa  en  eller  anden  Leilighed  til  at  gaa  derind; 
eller  om  han  vil  gjøre  det  blot  for  atter  en  Gang  at  se 
fra  Borgen  ned  paa  Broen,  som  han  nu  ser  fra  Broen 
op  paa  Borgen? 

Medens  han  stiller  sig  selv  dette  ørkesløse  Spørgs- 
maal,  er  der  en  Bølgegang  af  mange  Røster  i  hans  Øre, 
uden  at  han  egentlig  hører  det.  Men  da  han  nu  gaar  vi- 
dere, bliver  han  sig  det  bevidst.  Han  ser  ogsaa,  at  der 
er  mange  Folk  samlede  under  Kastaniekronernes  Tag 
foran  Kroen.  Der  falder  Tavshed  paa  dem  nu,  da  han 
bliver  staaende  for  at  lytte.  En  enkelt  gjennemtræn- 
gende  Stemme  har  taget  Ordet.  Formodentlig  en  Bods- 
prædikant,  hvem  Soten  har  kaldet  hid  —  mulig  en  af 
de  Munke,  han  selv  har  ladet  komme  fra  Regensborg. 
Men  denne  Opbrusning  af  en  Stemmebølge  har  lidet  af 
et  Responsoriums  —  selv  et  nok  saa  ukunstlet  Respon- 
soriums  ---  fromme  Klang.  Ottomar  gaar  nogle  Skridt 
videre  og  bliver  atter  staaende  ved  et  nyt,  vredt  Bræn- 
dingsslag  af  Stemmehavet.  Som  Efterpjadsket  af  en 
svær  Sø  mellem  en  Klippebreds  Sten  lyder  Enkeltraab: 

„Kjættersken"  —  „Bt'ghinerreden"  —  „vore  Hustruer 
og  Børn"  —  „Bispen"  —  ..ryge  Reden  ud" 

Dette  er  alvorligt.  Han  mindes  Famulusens  Ord  om 
Gjæringen  i  Byen,  dem  han  hidtil  kun  har  skjænket 
liden  Eftertanke.  Her  er  Gjæring,  og  lidt  mer  end  det. 

Et  Par  Skridt  fra  ham,  hvor  den  inderste  Bropille  sky- 
der sig  frem  med  sin  Strømbryder  —  der  paa  denne  Aar- 
sens  Tid  staar  med  tørt  Grus  vidt  og  bredt  om  sin  Ele- 
phantfod  —  er  der  anbragt  en  Stenbænk.  Ottomar  tager 
Plads  paa  den  og  læner  sig  tilbage,  saa  at  hans  Hoved 
neppe  rager  op  over  Brystværnet.  Det  er  vel  værd  at 
vide  hvad  der  gaar  for  sig  her. 

Den  gjennemtrængende  Røst  er  atter  eneraadende, 
men  slutter  af  med  et  Spørgsmaal  just  som  Ottomar  har 
sat  sig  til  Rette  for  at  lytte. 

—  Eller  raser  maaske  Soten  ogsaa  i  Lengefeld,  i  Eil- 
fersdorf,  i  Kaltenbrunn?  Har  jeg  blot  ikke  hørt  derom? 
I  veed  det  bedst. 

—  Nei  nei  . . .  kun  her  . . .  kun  hos  os. 

—  Kun  her  —  mærk  jer  det!  Kun  her.  Og  hvor,  jeg 
spørger  eder,  hvilket  Sted  skulde  man  mene  var  det  sid- 
ste i  Snese  Miles  Omkreds,  did  en  Farsots  Dæmoner  vilde 
vove  sig?  Hvilket  uden  dette,  eders  egen  By?  Og  hvorfor 
det?  Ja,  hvad  er  det  for  et  Tegn,  hvis  Magt  faar  Hel- 
vedes Porte  til  at  skjælve?  Korset  og  den  Korsfæstedes 
Billed  —  for  dette  Tegn  krybe  Dæmonerne  i  Skjul.  Men 
ser  man  da  ikke,  naar  man  nærmer  sig  eders  By  just 
dette  Tegn,  ja  mer  endnu,  selve  Golgatas  Tinde  med 
sine  trende  Kors  ser  man  hæve  sig  over  Eders  Tage,  som 
over  et  Jerusalem.  Eders  Fædres  Fromhed  har  omskabt 
det  Bjerg,  hvor  tilforn  hedenske  Dæmoner  husede,  til  en 
Frelserens  Helligdom,  paa  det  at  intet  Ondt  maatte  til- 
støde Eders  Stad.  Ere  I  da  vegne  saaledes  af  fra  deres 

gudvelbehagelige  Veie,  at  selv  det  Stærkeste  ingen  Magt 
har  til  at  beskytte  eder  mod  den  Onde? 

Taleren  gjør  en  Pause  for  at  Tilhørernes  Angst  og 
Ruelse  kan  faa  Leilighed  til  at  give  sig  Udtryk. 

Fra  første  Øieblik  af  forekom  Bodsprædikerens  Røst 
Ottomar  bekjendt;  han  er  nu  længst  paa  det  rene  med 
at  det  er  Broder  Martins.  Og  han  forbander  sig  selv,  at 
han  har  ladet  ham  komme  hid,  imod  sin  egen  Tilbøielig- 
hed.  Hvor  havde  han  haft  sine  Tanker  —  formodentlig 
altfor  meget  hos  Renata!  —  da  han  lod  sig  overtale  af 
sin  Famulus  til  at  vælge  denne  tykpandede  kronragede 
Bondeknold,  fordi  han  kjendte  et  Par  Urterecepter  mere 
end  den  gode,  fredelige  Broder  Claus?  —  Men  priset 
være  den  himmelsendte  Tanke,  der  i  denne  Eftermid- 
dagstime fik  ham  skikket  ned  til  Bjen! 

Imidlertid  er  Graabroderen  kjørt  videre  i  sin  Text,  paa 
et  nyt  og  farligt  Spor. 

Der  fmdes  jo  ganske  vist,  forklarer  han  Mængden,  ikke 
blot  dette  hellige  Bjerg  her;  endnu  nærmere  end  den  hæ- 
ver der  sig  en  Klippe,  som  endogsaa  har  givet  Byen  dens 
Navn  —  lapis  offensionis  et  petra  scandali,  det  er:  An- 
stødeisens Sten  og  Forargelsens  Klippe,  kronet  med  Mur 
og  Tinde,  og  hvo  veed  ikke  at  den  er  Kjætterskens  Sæde 
og  ret  snart  vil  omskabe  sig  til  Gudsf  jendernes  Høiborg? 

—  Og  da  jeg  i  Morgengryet,  just  som  Gud  lod  sin  Sol 
gaa  op  over  Gode  og  Onde,  nærmede  mig  til  Eders  By, 
o  mine  Venner,  da  faldt  der  over  mig  en  stor  Gru.  Thi 
jeg  saae  over  Byen  denne  Klippe  med  sin  Borg  og  dens 
Taarn  ret  som  et  Satanshorn,  jeg  saae  dens  Skygge 
strække  sig  og  lægge  sig  sort  hen  over  Eders  Tage,  liger- 
vis som  saae  jeg  selve  den  sorte  Død  sætte  sit  Segl  paa 
Staden. 

Bisp  Ottomar  finder,  at  ifølge  Beliggenheden  maatte 

det  gaa  underligt  til,  om  Borgklippen  ved  Solopgang  ikke 
strakte  sin  Skygge  hen  over  Byen;  men  en  saadan  Be- 
tragtning synes  at  ligge  fjernt  fra  de  Langensteiner  Bor- 
gere. Den  forsamlede  Mængde  begynder  at  mumle, 
brumme,  jamre  og  tilsidst  at  hyle.  Hvorpaa  Kroens  og  et 
Par  Nabogaardes  Lænkehunde  føle  sig  sympathisk  for- 
pligtede til  at  hyle  med  —  istemmende  den  uhyggelige 
langtrukne  Tuden,  som  Hunde  (hvad  Gud  og  Hvermand 
veed)  have  for  Uveir  og  Lig.  Uveir  har  der  været  i  Luf- 
ten en  Uges  Tid  snart,  og  Lig  er  der  — -  Gud  bedre  detl 
—  nok  af  i  Byen,  endda  der  vil  komme  fler  til. 

Dette  Efterspil  gjør  et  saadant  Indtryk  paa  Forsam- 
lingen, at  der  indtræder  pludselig  og  fuldkommen  Tavs- 
hed. Ottomar  ser  de  Nærmeste  dukke  og  korstegne  sig. 

—  Undres  jeg  da,  o  I  Venner,  at  denne  Forargelsens 
Vederstyggelighed  og  Pestilensens  kronede  Ark  endnu 
throner  hist  oppe?  O  nei!  Og  hvorfor  ikke?  Fordi  Guds 
Haand  er  stærk  men  langsom.  Menneskets  hastig  men 
svag.  Guds  Haand  koster  det  ikke  mer  at  styrte  hint  trod- 
sig kneisende  Taarn  i  Grus  end  at  kaste  hint  Krucifix  paa 
Kalvariebjergets  Top  i  Støvet.  Hvilket  endog  Menneske- 
hænder helt  let  mægte.  Onde  og  bespottelige  Menneskers 
Hænder  havde  alt  helt  hasteligen  voldet  det,  om  de  havde 
vovet  det;  paa  det  at  I  ikke  maatte  have  denne  Beskyt- 
telse, at  det  skulde  være,  som  om  Christus  ikke  var  død 
for  eder  paa  Korset.  Men  at  bryde  hine  Mure  og  kuld- 
kaste hint  Taarn  —  ak,  dertil  ere  Menneskehænder 
svage,  saare  svage 

—  Munk,  Munk!  Menneskehænder  ere  svage,  siger 
du?  — 

Det  er  en  mægtig  Bas,  der  lukker  Prædikantens  Mund. 

—  Se  her,  kalder  du  disse  Hænder  „svage",  Munk? 
Giv  mig  en  Vognstang  mellem  dem,  vel  beslagen  med 

Jern  som  den  kommer  fra  min  egen  Ambolt,  og  jeg  vil 
rende  den  raadne  Borgport  ind  og  i  disse  mine  Hænder 
—  „svage?  hvad"  —  vil  jeg  bære  den  k jætterske  Kvinde 
herned  og  kaste  hende  paa  Baalet,  som  I  kan  tænde  op 
imens.  For  mit  Barnebarn  er  død  imorges  og  min  Datter 
ligger  og  drages  med  Soten  og  vi  vil  ikke  gaa  til  Grunde 
for  hendes  Skyld  deroppe. 

—  Nei,  vi  vil  ikke  . . .  Op  til  Borgen  ...  Vi  vil  rive  den 
ned  med  vore  Hænder  . . .  med  vore  blodige  Fingre  . , . 
ikke  Sten  paa  Sten  . . .  Munken  skal  føre  os  . . .  nei  Sme- 
den . . .  Leve  Kaspar  Smed!  . . .  giv  ham  en  Vognstang 
, . .  Stephen  Kromand!  —  hei,  Stephen!  . . .  der  er  de 
med  Vognstangen  . . .  Leve  Kaspar  Smed! 

—  0  1  Venner  — ! 

Graabroderens  gjennemtrængende  Røst  skaffer  sig 
Lyd  tvers  igjennem  Tumulten:  — 

—  Fjernt  være  det  fra  mig,  I  Venner,  at  kalde  eders 
Hænder  svage!  Gud  er  stærk  i  de  Svage.  End  mindre 
sendræg 

Ordet  bliver  stikkende  i  Struben  paa  ham.  Den  Bi- 
faldsmumlen, der  vilde  ledsage  det,  forstummer  næsten 
ligesaa  brat.  Alles  Blik  følge  det  fra  hans  stive  Øine. 

Hvor  Solstraalerne  skyde  sig  ind  mellem  de  to  tykke 
Kastaniestammer  staar  en  Mand,  en  Fremmed. 

En  mørk  Skikkelse  i  Solgløden,  Middelhøide,  men  sy- 
ner høiere  ved  sin  Rankhed  og  paa  Grund  af  den  lange 
sorte  Kjortel  af  fint  Klæde,  der  i  lette  Folder  falder  ned 
fra  det  samlende  Fløielsbælte.  Fra  den  firkantede  Silke- 
hue  hænger  et  smalt  Flor  ned  over  den  høire  Skulder  og 
Brystet  og  er  stukket  fast  i  Bæltets  Sølvspænde.  Paa 
hans  høire  Haand,  der  næsten  er  saa  hvid  som  det  Elfen- 
bens Krykkegreb,  den  er  knyttet  om,  blinker  en  rubin- 
rød Seglring. 

Guds  Venner  10 

„Bispen"  mumles  der  fra  Mund  til  Mund. 

Rummet  bag  Kastanietræerne  udvider  sig,  altsom  Of- 
tomars  hvasse  Øienpar  gaar  rundt  i  Kredsen,  hvad  det 
gjør  med  langsom  Værdighed.  Da  det  vender  tilbage,  har 
Scenen  forandret  sig  noget. 

Den  Øltønde,  der  havde  tjent  som  Prædikestol  for 
Munken,  staar  tom,  og  det  forgyldte  Oxehoved,  der  har 
tjent  som  en  lueblank  Glorie  om  den  hellige  Skalde- 
pande, svinger  blinkende  i  Luften,  som  Vidnesbyrd  om 
den  Hast,  hvormed  Vognstangen  har  trukket  sig  tilbage 
i  Porten. 

Derimod  staar  Helten,  hvem  dette  mægtige  Vaaben 
var  tiltænkt,  endnu  paa  den  samme  Plet,  kun  at  han  ikke 
længer  vender  sig  mod  Tønden  men  did,  hvorhen  Alles 
Blikke  pege;  hvorved  Munden  gaber  midt  i  det  sorte 
Skjæg  som  lammet  midt  i  et  Brol,  medens  han  visker 
sine  „stærke"  grimede  Næver  af  paa  Skjødeskindet  (der 
ikke  vil  gjøre  dem  renere)  aabenbart  under  et  uklart 
Indtryk  af  at  han  er  kommen  i  fornemt  Selskab. 

Et  Par  Skridt  til  Siden  for  ham  og  foran  Mængdens 
forreste  Række,  med  en  vis  passiv  Bevægelse  af  at  være 
bleven  skubbet  frem  af  den  endnu  krampagtig  synlig  i 
sine  knæsunkne  spinkle  Ben  befinder  der  sig  en  ældre, 
vindtør  Person,  som  aabenbart  vilde  befinde  sig  bedre 
andetsteds.  Den  lille  Filthat,  som  han  krammer  mellem 
Fingrene,  har  bedækket  en  Skaldepande,  som  Sveddraa- 
berne  perle  rigelig  paa;  under  de  farveløse  Bryn  klippe 
Øinene  fortvivlet  mod  Lyset;  den  ragede  Overlæbe  er 
saa  lang,  som  om  Naturen  havde  gjort  ham  det  vanske- 
ligt at  huske  fra  Næse  til  Mund,  af  hvilke  den  første  er 
rødspidset  og  den  sidste  forsynet  med  et  noget  forfaldent 
Tandgjærde.  Fra  dette  udgaar  en  brægende  Røst,  som 
synes  opsat  paa  ikke  at  gjøre  det  Gjedebukkeskjæg  til- 

skamme,  der  fra  Hagen  hænger  ned  paa  den  rødbrune 
Vams. 

Røsten  forsikrer  at  paa  egne  og  hele  Byens  Vegne  — 

—  Heida! 

Bispen  slaar  op  med  Haanden,  saa  Rubinen  funkler, 

—  Heida,  Broder  Martin! 

Graamunken,  der  er  ved  at  forsvinde  samme  Vei,  ad 
hvilken  den  altfor  fremmelige  Vognstang  har  trukket  sig 
tilbage,  opgiver  dette  Forehavende,  aabenbart  med  me- 
get Mishag. 

—  Jeg  har  et  Par  Ord  at  sige  til  Jer,  Jeg  var  just  un- 
derveis  for  at  opsøge  Jer;  I  har  sparet  mig  nogle  hun- 
dred Skridt. 

Rubinen  blinker  bydende. 

Broder  Martin  skulker  sig  bag  om  Mængden  hen  ad 
Bispen  til,  noget  nær  som  en  Hund,  der  lystrer  sin  Her- 
res Vink  med  god  Grund  til  at  vente  en  lidet  venlig  Mod- 
tagelse. 

—  Paa  egne  og  , . .  hm  . . .  sandelig  hele  Borgerskabets 
Vegne  er  jeg  lykkelig 

Atter  en  Afbrydelse. 

Bispen  vender  sig  brydsk  om. 

Ved  hans  Albue  befinder  sig  et  mægtigt  med  skum- 
mende 01  randfyldt  Tinstob.  Det  holdes  oppe  af  en  Per- 
son, af  hvilken  han  foruden  en  brandrød  Sniphue  kun 
ser  en  mægtig  Vom,  der  synes  at  være  i  Begreb  med  at 
tabe  sig  selv  ned  over  et  fedtet  Læderbælte.  En  tyk 
Stemme  mumler  noget  om  en  Velkomst-  og  Husvalel- 
sens Drik,  som  Hns.  Høiærværdighed  ikke  maatte  for- 
smaa. 

—  Saa  han  er  vel  Værten  her  i  „det  forgyldte  Oxe- 
hoved"? 

Huesnippen  kommer  endnu  dybere  ned,  uden  al  en 

Draabe  af  den  kostelige  Væde  gaar  til  Spilde  —  hvilket 
næsten  synes  at  være  et  Jongleur-Kunststykke. 

—  Har  min  Famulus  iforgaars  overbragt  ham  en  Hil- 
sen fra  mig? 

Denne  Gang  bøier  Huesnippen  sig  sidelængs  og  fra  et 
rødfinnet  Fjæs  skotter  et  Par  Klatøine  op  mod  Spørge- 
ren (stadig  uden  at  en  Draabe  spildes).  Det  er  Ottomar 
klart,  at  Famulus  har  udrettet  sit  Ærind  daarlig,  men 
ogsaa  at  der  ved  hin  Leilighed  er  faldet  Ord  de  to  imel- 
lem, som  nu  ligge  Krusbæreren  tungt  i  Maven. 

—  Da  han  ikke  synes  at  have  nogen  klar  Erindring 
om  det,  skal  jeg  sige  ham,  at  min  Hilsen  dreiede  sig  om 
Pinebænken  i  det  Regensborger  Raadhus.  Og  jeg  selv 
kan  give  ham  det  Raad  at  sørge  for  at  hans  Vognstang 
holder  sig  indenfor  Porten,  naar  der  ikke  er  nogen  Vogn 
med  den.  Forstaar  han?  Ellers  kan  han  bringe  sit  01 
til  den  Mand  dér,  maaske,  naar  han  tager  en  Slurk,  Or- 
dene glide  ud  i  Stedet  for  at  blive  hængende  i  Halsen 
paa  ham. 

Hvilket  er  lidt  uretfærdigt,  i  Betragtning  af  at  det  er 
hans  egen  Høiærværdighed,  der  to  Gange  har  afbrudt 
Taleren. 

Denne  har  hverken  Mod  til  at  drikke  eller  til  at  til- 
bagevise en  Skjenk,  der  sendes  ham  af  saa  høi  en  Herre. 
Han  tager  en  beskeden  Slurk,  lige  nok  til  at  spilde  ned 
ad  Bukkeskjægget  og  den  rustbrune  Vams.  Hvorpaa  han 
bliver  staaende  raadvild  med  Kruset  i  Haanden.  Smeden 
befrier  ham  for  det,  sætter  det  for  sin  egen  skjæggede 
Mund,  som  han  fmder  fortjener  en  Læskning  for  de 
kraftige  Ord,  den  har  fremført. 

—  Hvem  er  I?  tal  Menneske  og  find  Mælets  Brug. 

—  Jeg  . . .  hm  . . .  med  Eders  Høiærværdigheds  epi- 
skopale  Gunst  er  jeg  Fredsdommer  Henrik 

—  Fredsdommer,  afbryder  Ottomar  ham,  skjænkende 
den  værdige  Øvrighedsperson  hans  Familienavn  —  og 
i  høi  Grad  paa  rette  Sted,  navnlig  hvis  I  havde  vist  jer  i 
rette  Tid.  For  Ufred  og  Ufredstiftelse  synes  mig  at  her- 
ske her,  uden  at  jeg  havde  den  Fornøielse  at  høre  Eders 
mægtige  Røst  hæve  sig. 

—  Eders  Høiærværdighed  vil  gunstig  betænke,  at  vor 
Stad  befinder  sig  i  stor  Nød  og  Vaade,  saasom  denne 
gruelige  Sot  synes  snarere  at  være  i  Tiltagende 

—  Saa  megen  mere  Grund  var  der  for  Jer  til  at  opret- 
holde Ordenen. 

—  Ganske  vist,  utvivlsomt,  høiærværdigste  Bisp  Otto- 
mar, al  mulig  Grund  ...  og  derfor  begav  jeg  mig  ogsaa 
hid,  saasnart  jeg  hørte,  at  disse  gode  Borgere  havde  for- 
samlet sig  her  for  til  Stadens  Tarv  at  raadslaa 

Men  den  ulykkelige  Taler  skulde  atter  være  Gjenstand 
for  en  Afbrydelse  —  denne  Gang  fra  Smeden. 

Efter  at  det  mægtige  Tinstob  var  kommet  i  dennes 
„stærke"  Haand,  havde  dets  i  Sollyset  glødende  Bund 
gjennemløbet  først  den  tiltagende  og  dernæst  den  afta- 
gende Maanes  Phaser,  indtil  den  nu  usynlig  vender  op 
mod  Zenit.  Stobet  havde  været  fyldt  med  Stephen  Værts 
kraftigste  Godtøl,  og  skjøndt  Smeden  ser  ud  til  at  kunne 
bære  en  Blyhat  saa  let  som  en  Anden  en  Fjer,  undlader 
Drikken  ikke  at  øve  sin  Virkning. 

—  „Raadslaa" ,  brøler  han  med  gigantisk  Foragt,  saa- 
snart han  med  et  Svub  faar  Tinranden  fra  Læberne, 
giv  mig  min  Vognstang  —  hvor  blev  Vognstangen  af?  . . . 
Kommen  sammen  for  at  „raadslaa"  —  Fredsdommer, 
I  er  et  brægende  Bukkeskjægs- Vrøvlehoved!  . . .  hvor 
Fanden  bliver  de  af  med  den  Vognstang?  . . .  for  at  raad- 
slaa! for  at  brænde  en  fordømt  Kjætterske,  der  bringer 
Ulykke  over  os  Alle  — 

Disse  kraftige  Ord  finde  Gjenklang  hos  Mængden,  der 
begynder  at  komme  sig  af  den  Skamfuldhed  og  Frygt 
som  Bispens  pludselige  Optræden  har  sat  dem  i.  Over- 
alt høres  Raabene:  „Paa  Baalet  med  Kjættersken"  — 
„brænd  Hexen"  —  „Giftmordersken"  — 

Rasende  vender  Ottomar  sig  om,  da  en  enkelt  Røst 
tæt  bagved  ham  udslynger  dette  Ord,  og  springer  et  Par 
Skridt  frem  . . . 

En  yngre  blegnæbet  Fyr  med  en  paafaldende  spraglet 
Dragt  unddrager  sig  saa  hurtig  og  voldsomt  den  altfor 
umiddelbare  Nærhed  af  Høiærværdighedens  Ibentræs- 
stok,  at  han  støder  heftig  mod  et  af  Drikkebordene  under 
Kastanietræerne.  Da  det  kun  bestaar  af  et  Par  Brædder 
paa  tre  Bukke,  ligger  den  spraglede  Person  strax  paa 
Jorden  mellem  Bukke,  Brædder  og  Lerkrus,  af  hvilke  et 
giver  ham  et  kraftigere  Dunk  i  Hovedet  end  han  synes 
at  skjøtte  om.  Han  sankes  op  af  de  Nærmeststaaende  i 
en  ynkelig  Tilstand  og  unddrages  det  farlige  Nabolag 
under  almindelig  Deltagelse  af  væsentlig  munter  Form, 
saa  at  den  hele  Begivenhed  har  en  velgjørende  løsnende 
Virkning. 

Ottomar  ser  efter  ham  med  en  Følelse  af  at  ville  give 
Hælften  af  sin  Formue  for  at  kunne  kvæle  ham  med 
høistegne  velpleiede  Hænder.  Han  er  sig  bevidst  at  have 
sat  sin  biskoppelige  Værdighed  noget  paa  Spil  ved  sin 
store  Bevægelighed,  om  det  end  er  løbet  lykkelig  nok  af. 
Ikke  mindre  er  han  sig  bevidst,  at  den  Maade,  hvorpaa 
han  har  slaaet  en  ukjendt  Modstander  af  Marken,  neppe 
er  den  mest  overbevisende,  samt  at  det  just  er  paa- 
trængende nødvendigt  at  virke  saa  overbevisende  som 
muligt. 

Hvorfor  han  vender  sig  mod  Mængden  og  slaar  op 
med  Haanden. 

Blinket  af  Rubinen  paa  Elfenbenshaanden  virker  med 
magisk  Kraft. 

Der  indtræder  pludselig  fuldkommen  Stilhed. 

—  I  Langensteiner  Borgere!  I  have  Alle  hørt  hvilket 
anklagende  Smædeord  denne  feige  Bagvadsker,  hvis 
onde  Samvittighed  slog  ham  for  Eders  Øine,  har  ud- 
slynget mod  Eders  naadige  Frue  paa  Borgen.  Jeg  tvivler 
ikke  om  at  naar  Nogen  deroppe  har  ligget  i  svar  Vaade 
og  Dødsensve  — 

—  Hendes  Husbond. 

Det  er  en  enkelt  Røst  ud  af  Hobens  bageste  Rækker. 
Den  vækker  Bevægelse  rundt  om  men  synes  ikke  at 
overraske,  end  sige  forvirre  Biskoppen. 

—  Hvo  den  Syge  end  monne  være,  saa  tvivler  jeg 
ingenlunde  om  at  den  ædle  Fru  von  Laufen  har  lindret 
hans  Smerter  med  Draaber  af  det  kostelige  østerlandske 
Lægemiddel,  om  hvilket  det  er  mig  fuldt  bekjendt  at  det 
siden  det  sidste  Korstog,  i  hvilket  Borgfruens  Farfader 
deltog  som  en  hellig  Stridsmand,  har  været  i  Familiens 
Eie.  Saameget  om  denne  lumpne  og  latterlige  Bagva- 
skelse, som  er  strafbar  og  som  vil  blive  straffet. 

Han  siger  de  sidste  Ord  med  hævet  Røst  og  med  et 
Blik,  der  sender  en  Gysnings-Bølge  gjennem  Mængden. 

—  Sandsynligvis  vil  det  vise  sig,  at  det  ikke  har  mere 
paa  sig  med  Beskyldningen  for  Kjætteri.  I  alt  Fald  er 
det  en  Sag,  som  Grovsmede  og  Pølsemagere  ingen  Me- 
ning har  om.  I  faa  overlade  den  til  Eders  Biskop.  Jeg  er 
kommen  hid  til  Borg  Langenstein  for  at  undersøge  den 
—  og  denne  Undersøgelse  er  allerede  i  Gang. 

Denne  Forkyndelse  vækker  en  Del  Bevægelse,  og  Otto- 
mar  mærker  med  Tilfredshed,  at  Virkningen  er  af  bero- 
ligende, endogsaa  tildels  tillidvækkende  Natur.  Han  har 
atter  Mængden  i  sin  Haand  og  er  ene  om  det.  Smeden 

er  forsvunden;  Fredsdommerens  lidet  imponerende  Fi- 
gur staar  endnu  foran  sine  Medborgeres  Række,  dog  ikke 
som  deres  Talsmand  men  snarere  som  Hns.  Høiærvær- 
digheds  ydmyge  Tjener,  der  venter  sine  Ordrer, 

Hvilke  han  ogsaa  strax  faar. 

—  Og  nu  min  Herr  Fredsdommer  vil  I  behage  at 
sende  disse  Borgere  hver  til  sit  og  sørge  for,  at  de  ikke 
komme  sammen  igjen  hverken  iaften  eller  nogen  anden 
Dag  for  det  Første.  I  modsat  Fald  er  I  ansvarlig  for 
Ulydighed  mod  Øvrigheden,  Sammenrotteise  og  Lande- 
fredsbrud eller  Forsøg  derpaa.  I  lige  Maade  gjør  jeg 
Eder  ansvarlig  for  hvad  Tilvæxt  Soten  maatte  fange  ved 
denne  utimelige  Sammenstimlen  af  Folk  fra  alle  Byens 
Kanter,  som  er  mere  egnet  end  noget  Kjætteri  til  at 
bringe  Smitten  videre  om  . . .  Kom,  Broder  Martin!  — 

Munken  har  aflagt  sin  korte  Beretning  om  Tilstanden 
i  Byen  og  om  de  Foranstaltninger,  han  har  truffet,  og 
de  ere  naaet  saa  vidt  paa  Broen,  at  de  have  Træplanker 
under  Saalerne,  da  Bispen  pludselig  standser.  Han  be- 
tragter sin  forstummende  Ledsager  med  et  Blik,  der  har 
den  gaadefulde  Virkning,  at  Graabroderens  smaa  Grise- 
øine  anstrengt  stirre  ned  i  det  rindende  Vand,  mens 
han  udstøder  et  dybt  Suk,  der  munder  ud  i  et  pathetisk 
„Eheu!" 

Broder  Martin  har  ikke  just  meget  Latin  paa  rede 
Haand,  men  han  føler  at  Øieblikkets  Alvor  kræver  dette 
Sprog.  Vil  inderlig  gjerne  fortsætte,  finder  kun  noget  om 
„fugaces  anni",  indser  at  de  „flygtige  Aar"  ikke  passe 
her,  og  tier  med  et  Opgivelses-Suk. 

—  Og  hvad  er  saa  Grunden  til  at  jeg  fandt  Broder 
Martin  her,  staaende  paa  en  Øltønde  og  perorerende  for 
Mængden? 

Trods  det  aftenlige  Sollys,  der  gjennemstrømmer 
Floddalen,  skifter  den  Tiltaltes  Ansigt  Lød,  saa  at  han 
ikke  blot  med  Kutten  svarer  til  sin  folkelige  Betegnelse 
„Graabroder".  Hans  Mæle  er  tungt  og  hans  Tunge  be- 
sværlig, da  han  med  mange  Undskyldninger  haaber  at 
Hns.  Høiærværdighed  vil  bære  over  med  en  Svaghed,  en 
Kjødets  Skrøbelighed,  som  han  bekjender  ikke  at  have 
overvundet,  nemlig  en  stærk  Forkjærlighed,  navnlig  paa 
saa  hede  Dage  som  denne,  for  et  Krus  kjøligt  01.  Denne 
syndige  Trang  havde  efter  hans  Sygebesøg  faaet  lokket 
ham  ned  til  det  forgyldte  Oxehoved.  Her  havde  han 
fundet  en  Mængde  Borgere  forsamlede,  som  vare  i  en 
saare  ophidset  Stemning,  hvorfor  han  følte  at  det  var 
hans  Pligt  —  meget  imod  hans  Tilbøielighed,  som  var 
ikke  at  gjøre  Ganen  endnu  tørrere  —  men  hans  Pligt 
bød  ham  at  tale  til  Folket  for  at  berolige  Sindene. 

—  Hvilket  synes  at  være  lykkedes  dig  omtrent  som 
hvis  en  rød  Fane  fandt  paa  at  vifte  for  at  berolige  en  gal 
Tyr. 

—  „Gal"  —  ak,  deri  har  Eders  Høiærværdighed  kun 
altfor  ret,  og  Eders  Visdom  veed  bedre  end  min  platte 
Forstand,  at  naar  man  har  med  gale  Folk  at  gjøre,  maa 
man  gaa  ind  paa  deres  Galskab  og  snakke  dem  noget 
efter  Munden,  indtil  man  har  fanget  deres  Opmærksom- 
hed og  vundet  nogen  Tillid;  for  da  at  føre  dem  did  man 
vil.  Saaledes  skulde  jeg  nu  have  vist  de  Langensteiner 
Borgere,  at  Eders  Høiærværdighed  jo  just  havde  opslaaet 
sit  Bo  paa  Borgen,  fra  hvilken  der  desaarsags  langt  fra 
at  komme  Forbandelse  nu  kun  kunde  udstraale  Velsig- 
nelse over  deres  haardt  prøvede  Stad. 

—  Det  var  visselig  Skade,  at  jeg  ikke  fik  den  Del  af 
din  Tale  at  høre;  skjøndt  jeg  har  kaldt  dig  hid  for  din 
Kundskab  i  Badskjærkunst  og  i  Hippokrates'  ædle  Vi- 

denskab,  snarere  end  for  din  Veltalenheds  Skyld,  som 
sandt  at  sige  aldrig  har  været  stor.  Hvorfor  jeg  ogsaa 
maatte  tage  den  langt  yngre  Broder  Ambrosius  til  Prior. 

Martins  Ansigtsfarve  skifter  atter,  men  denne  Gang  i 
Harmoni  med  Aftenrøden,  som  den  dog  langt  over- 
træffer. 

Ottomar  smiler: 

—  Det  Aasyn,  du  sætter  op,  min  Søn  erindrer  mig 
om  Nedsvælgning  af  de  bedske  men  helsenbringende 
Urtedekokter,  som  er  din  Styrke  og  til  hvilke  du  bør 
holde  dig  —  i  Synderlighed  nu.  Hver  paa  sin  Plads  og 
Alt  til  sin  Tid.  Hvo  var  det  forøvrig,  som  i  rette  Tid  fandt 
sin  Plads  mellem  væltede  Borde  og  Krus  —  en  spraglet 
Person  — ? 

—  Det  var  en  Mester  af  Skræderlauget  og  Svigersøn 
til  Værten  i  det  forgyldte  Oxehoved. 

—  Ja  saa,  ser  man  det!  —  Du  kan  ellers  se  ind  til 
ham  underveis,  om  han  skulde  have  taget  Skade  paa 
Lemmer  af  Faldet  eller  paa  Mandevid  af  Skræk.  Uden- 
tvivl vil  din  Lægevisdom  byde  dig  at  indskjærpe  ham 
Nødvendigheden  af  at  han  holder  sig  inden  Døre  en 
Ugestid  eller  saa.  Og  dermed  Gud  befalet!  — 

„Og  Fanden  med,  hvis  ham  lyster  at  tage  dig,"  mum- 
ler Bispen,  sendende  et  bistert  Blik  efter  sin  ilde  an- 
skrevne Undergivne  . . . 

„Nu  maa  Vincentius  være  kommen  til  Telheim." 

Ottomar  er  standset  ved  den  første  Omdreining  af 
Klippestien  og  ser  ud  over  det  aabne  Land,  hvor  over 
en  blegblaa  Skovhøide  den  straaleløse  Solskive  synker 
ned  i  tyk  Dunst,  der  allerede  til  Hælvten  har  slugt  den. 

For  hver  Gang  Tanken  om  hans  Famulus  dukker  op 
hos  ham,  har  den  antaget  en  mørkere  Farvetone. 

„Godt,  at  jeg  fik  ham  bort,  før  denne  fanatiske  Tyk- 

pande  satte  sine  Saaler  paa  Langensteins  Gader.  Jeg  gad 
vide,  hvad  der  knytter  de  To  sammen.  Hvor  ivrig  var 
ikke  Vincentius  i  sin  Tid  for  at  denne  Martin  skulde 
blive  Prior,  skjøndt  han  er  klog  nok  til  at  indse  at  Man- 
den ikke  duer  til  det.  Ellers  er  de  forskjellige  nok!  Er 
det  den  affmitas,  der  stedse  faar  to  daarlige  Charak- 
terer  til  at  hilse  hinanden  med  Glæde?  Maaske  gjør  jeg 
Vincentius  Uret.  I  alt  Fald  passer  det  mig  ikke,  at  de 
To  skulle  stikke  Hovederne  sammen  her  i  Langenstein. 
Han  er  nu  lige  kommen  til  Telheim,  begynder  sin  Un- 
dersøgelse imorgen;  tidligst  iovermorgen,  Lørdag,  sent 
paa  Eftermiddagen  kan  han  være  i  Regensborg.  Dér  vil 
han  blive  opholdt  et  Par  Dage." 

Ottomar  synes  at  finde  en  Del  Besværligheder  ved 
denne  Beroligelse,  alt  imens  han  tankefuld  stirrer  ud 
hvor  den  sidste  Solglød  nu  slukkes  uden  at  efterlade  det 
svageste  Purpurstænk  paa  en  farveløs  Himmelgrund. 

Saa  ryster  han  utilfredsstillet  paa  Hovedet. 

„Jeg  veed  hvad  jeg  vil  gjøre!  Jeg  vil  sende  Bud  imor- 
gen til  mit  Kancelli,  at  Vincentius  skal  reise  fra  Regens- 
borg til  Miinchen  og  tale  med  Kansleren  om  Indvielse 
af  vor  Ordenskirke.  Den  fortjener  sandelig,  at  Hertugen 
kom  over  til  den  Høitidelighed.  Brevet  til  Kansleren  vil 
jeg  skrive'  endnu  inat." 

Med  hurtigere  og  lettere  Fjed  fortsætter  Bisp  Ottomar 
sin  Bjergstigning. 

Hvad  Virkeligheds- Grundlag  der  end  maatte  være  for 
den  Forudfølelse,  der  viser  ham  hans  Famulus  som  en 
truende  Fare,  saa  mener  han  med  denne  Beslutning  at 
have  forebygget  den. 


XIV 

Endnu  langt  ud  paa  Aftenen  er  der  Lys  i  Taarnkam- 
meret. 

Bisp  Ottomar  har  ikke  glemt  sit  Forehavende,  at 
skrive  til  Kansleren  i  Miinchen. 

En  lille  Olielampe  af  Messing  giver  ham  kun  et  spar- 
somt Skjær.  Men  Ottomar  har  taget  en  af  de  smaa  tykke 
Voxkjerter  til  Hjelp,  som  han  stedse  fører  med  sig. 

Det  ene  Udkast  efter  det  andet.  Han  er  oplagt  til  alt 
Andet  end  til  at  skrive  —  det  skulde  da  være  til  at  sove, 
hvad  der  ikke  er  Tanke  om.  Det  sidste  Udkast  er  om 
muligt  endnu  mindre  tilfredsstillende  end  det  første.  Han 
kaster  Pennen  og  giver  sig  til  at  skjære  en  ny  til.  Det 
lille  Arbeide  er  ham  kjært,  fordi  det  minder  ham  om 
at  Vincentius  har  været  borte  i  næsten  to  Dage.  Ved  den 
pinlige  Nøiagtighed,  som  det  fordrer,  virker  det  ogsaa 
beroligende  og  tankefremmende.  Det  falder  håm  ind,  at 
der  er  et  Brev  fra  Kansleren,  som  angaar  den  forestaa- 
ende  Fuldendelse  af  Dominikanerkirken  og  indeholder 
en  Ytring,  der  fortræffelig  egner  sig  til  Udgangspunkt  for 
dette  Brev.  Skrivelsen  maa  befinde  sig  i  det  „femkantede 
Kammer"  blandt  de  Papirer,  Vincentius  har  i  Varetægt. 

At  opsætte  en  Sag  til  imorgen  er  Noget  Ottomar  sjelden 
kjender  til.  Han  skyder  sin  Stol  tilbage,  tænder  en  lille 
Haandlygte  ved  Kjerten  og  slukker  Lampe  og  Lys.  Nøg- 
len til  Famulusens  Kammer  hænger  paa  et  Søm  ved  Dø- 

ren.  Væbnet  med  den  og  med  sin  Lygte  begiver  Bispen 
sig  paa  sin  natlige  Expedition  i  Borgens  Labyrint  af 
Gange  og  Trapper,  som  han  kjender  ud  og  ind  —  uden 
at  ane  hvor  vidt  den  skal  føre  ham. 

Paa  Famulusens  Bord  finder  han  Papirerne  ordnede 
med  den  pyntelige  Omhyggelighed,  som  er  en  af  de  for- 
træffelige Egenskaber,  der  udmærke  denne  brugbare 
unge  Mand.  Men  som  det  næsten  altid  en  Gang  gaar  disse 
ulastelige  Ordensmennesker  at  Fanden  leilighedsvis  ved 
selve  deres  Punktlighed  spiller  dem  et  Puds,  at  det  ufeil- 
bare  „Punkt  over  i'et"  egenmægtig  sætter  sig  over  et 
Nabobogstav  og  fordreier  Texten:  —  saaledes  er  det  her 
gaaet  Vincentius. 

Munchener  Brevet  er  snart  fundet.  Da  alt  det  Officielt- 
Kirkelige  omhyggelig  er  lagt  sammen  i  en  Bunke,  er 
Skrivelsen  fra  Mittelmynster  dets  Nabo.  Det  falder  Otto- 
mar  ind,  at  han  dog  ogsaa  vil  tage  den  med  sig  og  vise 
den  til  Renata.  Inden  i  den  ligger  der  et  løst  Blad  —  et 
flygtigt  Manuskript:  naturligvis  det  Udkast,  han  selv  har 
givet  Vincentius  til  Brevets  Besvarelse  —  rigtig  paa  sin 
Plads,  hvor  det  hører  hen!  en  ubetalelig  Ting,  saadan  en 
ordenlig  Famulus! 

Ja,  men  er  det  hans  egen  Haandskrift? 

Hverken  Kragetæer  eller  Ørnekløer  —  Flueben  kravle 
over  Papiret,  hastig,  undertiden  snublende  og  løbende 
Veien  om  igjen  . . .  Hvad  er  det?  . . .  „Broder  Martin!"  . . . 

Ottomar  tager  Plads,  trækker  Lygten  nærmere,  lukker 
dens  Hornrude  op  og  bøier  sig  over  Papiret. 

Jo  længer  han  læser,  des  mørkere  bliver  hans  Ansigt. 

„Ah  ha,  min  gode  Vincentius.  Jeg  tænker,  du  strækker 
dig  nu  i  den  Seng,  som  det  bedste  Gjæsteværelse  i  Tel- 
heims  „Hvide  Hest"  byder  dig  til  Hvile  efter  en  lang 
Dags  Ridt;  men  jeg  gad  vide,  om  du  vilde  sove  ind,  hvis 

du  saae  mig  sidde  lier  med  dette  Blad  i  Haanden.  Kun  et 
Udkast  —  Brevet  selv  er  gaaet  via  det  forgyldte  Oxe- 
hoved  til  Broder  Martinus  . . .  Par  nobile  f ratrum!  ...  At 
I  spillede  undpr  Dække  sammen,  var  altsaa  ikke  skudt 
ved  Siden  af  . . .  Kun  et  Udkast  —  men  nok  til  at  lade  jer 
begge  hænge,  naar  jeg  lyster  . . .  slet  ikke  at  tale  om  den 
uselige  Vært." 

Han  lægger  Vincentius'  Concept  sammen  med  Miin- 
chener  Brevet  og  gjemmer  dem  i  den  lille  Lædertaske, 
som  i  en  Staalkjede  hænger  ved  hans  Bælte.  Mittelmyn- 
ster-Skrivelsen  lader  han  blive  paa  sin  Plads  i  Bunken, 
han  vil  neppe  faa  Brug  for  den  nu.  Saa  bliver  han  sid- 
dende i  det  mørke  Kammer,  hvor  Lygten  kun  sender  en 
smal  Lysstraale  hen  over  Bordpladen,  som  hans  Fingre 
trommer  paa. 

„Vincentius  er  der  foreløbig  sørget  for  ved  hans  Miin- 
chener  Heise.  Arbeide  for  imorgen:  at  lade  Værten  i  det 
forgyldte  Oxehoved  og  Broder  Martin  sætte  fast  i  al  Stil- 
hed og  endnu  i  en  aarle  Morgentime  under  god  Bevogt- 
ning afgaa  til  Regensborg  sammen  med  Brevene  til  mit 
Kancelli.  INIartin  afleveres  ikke  i  sit  Kloster  men  hos 
Dominikanerne,  som  vil  huse  ham  i  en  veltilgitret  Celle. 
Franciskaneren  Claus  gaar  i  hans  Sted  til  Regensborg, 
hvad  han  burde  have  gjort  fra  først  af.  Det  var  min  Feil, 
men  den  lader  til  at  have  vendt  sig  til  det  Gode,  da  jeg 
uden  den  ikke  vilde  have  haft  dette  for  mit  Forhold  til 
Vincentius  saa  vigtige  Dokument  i  min  Taske.  Og  dette, 
tænker  jeg,  gjør  det  dobbelt  og  tredobbelt  klart  at  Renata 
maa  bort  fra  Borg  Langenstein." 

Hys!  Lyder  der  ikke  Skridt  derindefra?  Skulde  hun 
være  oppe  endnu?  Det  maa  være  sent  —  hvor  sent  veed 
han  ikke,  men  det  maa  vel  snart  gaa  ad  Midnat  til. 

Ottomar  reiser  sig,  lister  sig  hen  til  en  lille  Dør  i  et 

Hjørne  af  Kammeret  —  ikke  den,  han  kom  ind  ad  — 
bliver  staaende  og  lytter.  Saa  ryster  han  skuffet  paa  Ho- 
vedet: —  det  maa  have  været  en  Feiltagelse. 

Han  gaar  tilbage  til  Bordet,  lægger  Papirbunken  om- 
hyggelig tilrette,  som  han  fandt  den,  og  forlader  det  fem- 
kantede Kammer. 

Men  han  gaar  ikke  tilbage  den  Vei,  han  er  kommen. 

Han  bliver  staaende  i  Gangen  og  speider  tilvenstre, 
idet  han  vender  Lygten  i  modsat  Retning. 

Er  der  ikke  en  svag  Lysstreg  nede  ved  Gulvet  tilven- 
stre, en  Snes  Skridt  borte? 

Nu  staar  han  ved  Døren. 

Ja,  der  er  Lys  derinde. 

Han  lytter  aandeløs. 

Skridt.  En  gaar  frem  og  tilbage  derinde. 

Han  banker.  Sagte,  saare  forsigtig. 

Skridtene  standse. 

Det  var  for  forsigtig  banket.  Skridtene  fjerne  sig  . . . 
nærme  sig  atter. 

Han  banker  paany,  endnu  meget  sagte. 

Skridtene  standse  —  lige  ved  Døren. 

Han  lytter. 

Lytter  nogen  paa  den  anden  Side  af  Døren?  Kan  han 
høre  Aandedrag  derinde? 

Blodet  hamrer  ham  i  Tindingen,  ringer  ham  for  Ørene 
—  hvor  skulde  han  kunne  høre  Aandedrag? 

Nu  kun  endnu  en  sagte  Banken. 

Lydløst  aabner  Døren  sig  paa  klem. 

—  Ottomar  —  er  det  dig! 

—  Ja,  mig,  Renata. 

Lempelig  støder  han  Døren  halvt  op. 
Han  staar  derinde  —  i  Renatas  Fruerbur. 


XV 

En  Tin-Ampel  kaster  sit  Skjær  op   i  det  hvælvedej 
Loft,  hvorfra  det  som  en  mat  Lystaage  synker  ned  rundt] 
om  i  det  rummelige  Gemak,  hvis  hvidtede  Vægge  kun  bry- 
des, hvor  Alkoven  bygger  sin  Grotte  ind  og  hvor  —  lige-| 
overfor  Døren  —  et  gothisk  Vindue  med  sine  sortladne, 
foroven  svagt  glitrende  Ruder  synes  at  aabne  en  Port 
for  Nattemørket  derude.  Man  faar  Indtryk  af,  at  dette 
Mulm-Uhyre  staar  dér  paa  Tærskelen  og  hvad  Øieblik 
det  skal  være  kan  træde  helt  ind  og  ganske  overvælde 
hvad    der    herinde    endnu  fører  en  kummerhg  Lystil- 
værelse. 

I  det  ene  Hjørne  er  den  underste  Del  af  Væggene  be- 
hængt med  groft  vævede,  stormønstrede  Tæpper  for  at 
danne  en  Siddeplads,  der  er  omgivet  af  lidt  Hygge. 

Her  staar  der  et  Bord,  paa  hvilket  Ottomar  lidt  raad- 
vildt  sætter  sin  Lygte  fra  sig. 

Renata  tager  den  og  gaar  hen  til  en  Bedepult  i  Hjør- 
net mellem  Tæppevæg  og  Vindue,  hvorpaa  der  befmder 
sig  to  høie  Voxkjerter  i  Sølvstager. 

Hun  lukker  Lygtens  Hornrude  op  for  at  tænde  Lysene. 

Er  det  fordi  hun  vil  gjøre  Ære  af  hans  Besøg?  Eller 
trænger  hendes  Ængstelighed  til  dette  Par  spæde  Lys- 
Spærodde  som  Værn  mod  Natten  derude,  der  synes  rede 
til  at  trænge  ind  og  hylle  dem  begge  i  sin  mystiske 
Kaabe?  Eller  er  det  maaske  blot  for  at  give  sig  noget  at 

bestille  og  derved  bekjæmpe  den  første  heftige  Uro  — 
Magen  til  den,  han  føler  i  sig  selv? 

Bedepulten,  som  hun  sysler  ved,  er  et  ærværdigt  gam- 
melt Familiestykke.  Ottomar  mindes  den  saare  vel  fra 
gamle  Dage,  da  dette  Gemak  var  hendes  Faders. 

Han  gad  vide,  om  hun  daglig  benytter  den,  som  hun 
burde;  om  hendes  Knæ  pleie  at  hvile  paa  den  bolstrede 
Skammel;  om  hendes  Pande  er  vant  at  bøie  sig  over  den 
store  Bønnebog,  som  maaske  blot  til  Pryd  ligger  op- 
slaaet  paa  Skraabrædtet.  Det  falder  ham  vanskeligt  at 
tænke  sig  Renata  i  denne  Stilling;  det  forekommer  ham 
at  naar  denne  Kvinde  beder,  maa  Bønnen  være  af  en 
anden  Art  end  hvad  Menneskehænder  have  prentet  paa 
Pergament  til  Efterbedelse,  at  hendes  Andagt  neppe  kan 
have  Brug  for  selv  den  ærværdigste  nedarvede  Pult. 

—  Du  undrer  dig  vist  over  mit  Besøg  paa  denne  sene 
Time. 

—  Jeg  gjør  saa,  Ottomar. 

Hun  er  endnu  sysselsat  med  Lysene,  som  ere  træge  til 
at  tage  mod  Flammen  fra  Lygten.  Det  er,  som  de  hvide 
Taner  vise,  første  Gang  de  tændes,  hvilket  i  alt  Fald  sy- 
nes at  vidne  om,  at  hun  ikke  holder  Aftenandagt  ved 
denne  lille  Familiehelligdom. 

—  Da  jeg  forlod  mit  Taarnkammer,  tænkte  jeg  visse- 
lig mindst  at  jeg  nu  skulde  sidde  her  hos  dig.  Mit  Maal 
var  kun  min  Famulus'  Kammer,  hvor  jeg  søgte  nogle  for 
mit  Arbeide  vigtige  Papirer  —  dem  jeg  da  ogsaa  fandt. 
Men  da  jeg  allerede  derinde  syntes  at  jeg  hørte  dig  gaa 
frem  og  tilbage  herinde,  og  nu  tydelig  saae  at  du  havde 
Lys,  kunde  jeg  ikke  overvinde  mig  selv  til  at  gaa  op  i 
mit  Værelse  uden  først  at  have  talt  med  dig.  Det  er  imod 
høvisk  Sæd,  ganske  vist,  men  det  faar  undskylde  mig,  at 
det  vilde  være  uforsvarligt  at  lade  en  saa  enestaaende 

Leilighed  til  en  betrygget  Samtale  under  fire  Øine  gaa 
ubenyttet  forbi,  naar  den  tilbød  sig  af  sig  selv. 

De  vare  i  Virkeligheden  her  saa  afsondrede,  som  havde 
de  været  Borgens  eneste  Beboere.  Tilvenstre  det  femkan- 
tede Kammer,  tilhøire  „Bystuen",  hvortil  en  Tapetdør 
førte  ind  fra  Alkoven,  under  dem  Salen,  over  dem  hans 
eget  Taarnkammer,  bag  dem  den  brede  Flisegang,  foran 
dem  Afgrunden  og  Natten. 

Hvad  Gertrud  angaar  saa  vidste  han  at  hun  sov  neden- 
under i  en  Fløi  sammen  med  den  gamle  Husholderske 
og  skyede  dette  Værelse,  i  hvilket  hendes  Broder  var  død. 

—  Jeg  har  nemlig  Noget  at  sige  dig,  der  er  af  stot 
Vigtighed.  Siden  vi  sidst  saaes  har  jeg  oplevet  Noget, 
som  du  ikke  for  snart  kan  faa  at  vide,  selv  om  det  skulde 
forstyrre  din  Nattero. 

—  Kunde  du  ikke  have  sagt  mig  det  iaftes? 

—  Jeg  fandt  ingen  Leilighed  til  at  tale  uforstyrret 
med  dig  i  Enrum.  Dog  var  det  vel  ikke  Hovedsagen;  men 
jeg  saae  selv  endnu  ikke  Sagen  saa  frygtelig  klart  som 
jeg  gjør  det  nu  efter  dette  Besøg  hos  min  fraværende 
Famulus. 

—  Hvad  kunde  vel  den  Fraværende  sige  dig? 

—  Jeg  veed,  at  den  unge  Mand  ikke  har  gjort  noget 
tillidvækkende  Indtryk  paa  dig.  Saadanne  Indtryk  be- 
drage dig  sjelden,  og  dette  har  heller  ikke  gjort  det.  Jeg 
har  —  uden  at  søge  det  —  fundet  Bevis  for  at  Vincentius 
har  øvet  Forræderi  og  vil  øve  det  videre  ved  Hjælp  af 
høist  farlige  Elementer  nede  i  Byen.  Dog  det  ville  vi  strax 
sætte  en  Stopper  for.  Jeg  havde  tænkt  at  det  skulde  være 
mit  første  Arbeide  imorgen,  at  lade  denne  Sammensvær- 
gelses Hovedmænd  sende  fangne  til  Regensborg.  Men 
nu  da  jeg  har  truffet  dig,  kan  vi  gjøre  det  strax  og  det 
med  langt  mindre  Opsigt  i  Nattens  Mørke  og  Stilhed. 

Vi  skikke  et  Par  af  mine  tilfoiladeligste  Folk  derned, 
og  du  giver  dem  nogle  haandfaste  Huskarle  med  — 
maaske  med  Hushovmesteren  i  Spidsen  —  han  er  vel 
en  paalidelig  Mand  — ? 

—  Konrad?  Han  vilde  gaa  gjennem  Ilden  for  mig. 

—  Godt.  Forræderiets  ulmende  Ild  dernede  skal  være 
traadt  ud  før  Morgengry. 

„Forræderi"  er  et  ondt  Ord  og  et  truende,  naar  Om- 
stændighederne ere  saadanne,  at  der  allerede  ruger  Fare 
i  Luften. 

De  to  Sølvstager  klirre  mod  hinanden. 

Og  dog  er  den  Angst,  der  gjennemsitrer  Renata,  hende 
næsten  kjærkommen.  Med  Ondt  skal  Ondt  fordrives. 
Denne  nye  Uro  jager  den  forrige  ud;  den  giver  hende 
hendes  Fatning  tilbage.  Her  dreier  det  sig  om  en  ydre 
Fare;  overfor  den  har  hun  Mod  nok. 

Med  et  tændt  Lys  i  hver  Haand  kommer  hun  hen 
imod  ham. 

En  underlig  sød  Gysen  forvirrer  ham  og  tager  ham 
Ordene  ud  af  Munden, 

Renata  bærer  Haaret  udslagent.  Glandsen  fra  Voxkjer- 
terne  svæver  gylden  om  den  svære  brune  Haarfylde,  der 
indrammer  Ansigtets  Oval,  Halsens  Søile  og  Skuldrenes 
ædle  Runding. 

Kun  een  Gang  før  har  Ottomar  set  Renata  saaledes. 
I  Regensborg,  en  Aften  af  hine  Karnevalsuger. 

Hvor  skjøn  havde  hun  ikke  været,  da  hun  kom  ham 
imøde,  som  hun  nu  kommer  dér  —  thi  han  ser  ingen 
Forskjel.  Hele  Stemningen  fra  da,  al  hans  Ungdoms 
bitreste  Elskovssødme,  hvis  Bedskhed,  afsiet  gjennem 
Aarenes  ensformige  Række,  nu  er  som  et  Kryderi,  der 
gjør  Sødmen  end  mere  berusende  —  saa  meget  mere 
berusende,  som  der  i  denne  Blanding  er  en  Foryngelses- 

drik:  —  denne  Stemning  synker  ned  over  ham  som  paa 
Vinket  af  en  magisk  Stav  og  magtstjæler  ham. 

Hun  ser  ham  stirre  hende  imøde  som  en  Synsk.  Er  det 
et  Gjenfærd  eller  en  himmelsk  Vision  han  skuer?  Thi  en 
saadan '  Dobbelthed  er  der  i  hans  Blik.  Hun  veed  det 
ikke  —  kun  at  hans  Betagethed  umiddelbart  meddeler 
sig  til  hende  selv.  Den  til  Trods  holder  hun  den  Fatning, 
hun  lige  har  vundet,  Skridt  for  Skridt  fast,  som  hun 
holder  de  Lys  fast,  fra  hvilke  Voxet  drypper  ned  paa 
hendes  Hænder.  Men  Hænderne  maa  og  skal  ikke  ryste, 
indtil  de  rolig  stille  Lysene  fra  sig  paa  Bordet. 

Saa  tager  hun  Plads  paa  en  Stol  og  opfordrer  med 
et  venligt  Nik  Ottomar  til  at  sætte  sig  ligeover  for  hende. 

—  Og  hvad  har  du  saa  oplevet?  For  jeg  kan  skjønne 
af  dine  Ord,  at  der  er  mer  end  denne  Opdagelse  i  Vin- 
centius'  Kammer.  Du  var  i  Langenstein,  op  og  ned  ad 
Klippestien  i  denne  glødende  Hede.  Var  det  da  ogsaa 
nødvendigt,  Ottomar? 

—  Det  skulde  vise  sig  at  være  nødvendigt  nok,  skjøndt 
jeg  kun  lidet  formodede  det,  da  jeg  begav  mig  paa  Vei. 
Hvis  nogensinde  et  naadigt  Forsyn  har  indgivet  mig  et 
Skridt,  da  er  det  visselig  sket  iaftes,  som  det  blev  mig  for 
trangt  indenfor  mine  fire  Vægge. 

Ogsaa  Ottomar  gjenfinder  sin  Ro.  Udførlig  og  anskue- 
lig beretter  han  om  hvad  han  var  Vidne  til,  mens  han 
sad  paa  Bropillens  Bænk. 

Kun  altfor  anskuelig  for  hans  Tilhørerske. 

Langsomt,  lidt  efter  lidt,  synker  hun  tilbage  mod  Sto- 
lens lodrette  Ryglæn.  En  sygnende  Følelse  af  kommende 
Vanmagt  paa  een  Gang  stivner  og  slapper  hendes  Lem- 
mer. 

De  Ord  hun  iforgaars  tænkte  i  Salen,  da  Ottomar  for- 


165 


lod  hende:  „han  viser  Veien  bort  fra  Martyriet"  kom- 
mer tilbage  til  hende  med  frygtelig  Resonans. 

„Martyriet"  —  et  høitideligt  Ord  med  Kampfanfarens 
Klang  for  Aanden,  som  er  redebon;  men  det  gjennem- 
ryster  skrøbeligt  Kjød,  naar  det  selv  klæder  sig  i  Kjød  og 
Blod,  som  her  i  Skikkelse  af  Kaspar  Smed. 

Hun  kjender  Smeden  godt  nok.  Han  har  forrettet 
mangt  et  Arbeide  heroppe.  Hendes  Legem  ryster  fra  Isse 
til  Saal  ved  Tanken  om  at  være  et  værgeløst  Bytte  i  disse 
stærke,  sorte,  haarede  Arme  for  af  dem  under  Hobens 
Hujen  og  Smædeord  at  kastes  paa  det  flammende  Ris- 
baal. 

Ottomar  holder  inde  med  sin  Fortælling  og  ser  hen 
paa  Renata.  Øieblikkelig  bliver  han  den  Forandring  vår, 
som  er  foregaaet  med  hende. 

Bestyrtet  springer  han  op  og  trykker  hendes  Hænder 
mellem  sine:  — 

—  Renata!  Frygt  ikke,  jeg  er  jo  hos  dig!  Lad  det  ikke 
gaa  dig  saa  nær.  Der  var  Fare,  men  den  er  der  ikke 
længer  . . .  ikke  nu,  ikke  foreløbig  og  siden  skal  jeg  vide 
at  forebygge  og  undgaa  den.  Du  vil  selv  se,  at  der  ingen 
Fare  er  paa  Færde,  nu  naar  jeg  fortæller  dig  hvad  der 
videre  skete. 

—  Ja,  fortæl  mig  Alt,  Ottomar. 

„Alt"?  Ogsaa  den  hæslige  Beskyldning  for  Giftmord? 
Er  det  ikke  bedre  at  skaane  hende  for  den,  i  den  Tilstand 
hun  allerede  er  i?  Nei!  ogsaa  den.  Mest  af  Alt  vil  den  vise 
hende  Nødvendigheden  af  at  forlade  Langenstein.  Og 
det  Svar,  hvormed  han  har  stoppet  Bagvadskerens  Ord, 
tager  jo  dog  ogsaa  Brodden  fra  den. 

Denne  Del  af  hans  Beretning  virker  ikke  saaledes  paa 
hende,  som  han  har  ventet.  Intet  Udbrud  af  Overra- 

skeise,  af  Forfærdelse,  af  oprørt  Protest.  Læberne  ere 
fast  sammenpressede,  Blikket  stivnet  og  indadvendt. 
Ansigtet  askegraat.  Dets  Udtryk  foruroliger  ham  mere 
end  det  heftigste  Udbrud  kunde  have  gjort. 

De  se  ud,  som  kunde  de  aldrig  tale  mer,  disse  Læber; 
men  nu  tale  de:  — 

—  Du  har  nu  sagt  mig  Alt,  Ottomar,  og  nu  har  jeg 
Noget  at  sige  dig.  Se,  det  var  naturligt  nok,  at  du  i  den 
falske  Beskyldning  saae  just  hvad  du  har  set  deri  som 
dens  Grundlag,  og  forklarede  Sagen  paa  din  Vis  for  de 
Langensteiner  Borgere.  Men  ganske  saaledes  gik  det  dog 
ikke  til,  da  stakkels  Hugo  døde. 

—  Ikke?  saa  har  du  slet  ikke  givet  ham  de  dulmende 
Draaber? 

Renata  ryster  paa  Hovedet  med  et  uendeligt  sørgmo- 
digt Smil. 

—  Husker  du  Indskriften  paa  den  østerlandske  Fla- 
ske, som  den  var  oversat  paa  en  Pergamentstrimmel, 
der  var  befæstet  ved  dens  Hals? 

Ottomar  nikker. 

„Ti  brune  Draaber  lindre  Legmets  Lidelse. 
Halvhundred  løfte  hele  Livets  Last." 
Renata  ser  fast  og  prøvende  paa  ham. 

—  Ottomar!  Det  var  de  halvhundred  Draaber,  jeg 
gav  Hugo. 

—  Renata  — ? 

Han  stirrer  paa  hende  med  et  opskræmmet,  uforstaa- 
ende  Blik. 

Saa  forstaar  han.  Og  ser  hende  ikke  længer. 

De  skjønne,  alvorlige  Træk,  de  gyldenbrune  Øine,  der 
ængstelig-forventningsfuldt  søge  hans,  den  dunkle  Haar- 
fylde,  Kjerteflammerne,  de  hvide  Vægge,  de  sortladne 
Ruder  —  Alt  svømmer  sammen  for  ham. 

Den  sygnende  Vanmagls-Fornemmelse,  som  før  havde 
grebet  Renata,  synker  nu  ned  over  ham.  Hun  læser  det 
i  hans  graanende  Blegnen. 

De  tie  begge  en  Stund.  En  løsreven  Ranke  af  den  vilde 
Vin  dasker  et  Par  Gange  sagte  mod  Ruderne.  En  Ugle 
skriger  nede  i  Trægaarden. 

Renata  bøier  sig  frem. 

—  Ottomar,  jeg  har  hele  Tiden  frygtet  for  denne 
Time.  Jeg  vidste  jo,  at  jeg  en  Dag  maatte  sige  dig  dette. 
Men  jeg  haabede  . . .  aa,  Ottomar,  jeg  havde  saadan  For- 
trøstning til  at  du  vilde  forstaa  det.  Og  nu  ser  jeg  at  du 
fordømmer  mig. 

—  Fordømme  dig?  o  Renata  — !  Nei  —  nei  — 
— ■  Jeg  ser  det  jo.  Du  har  Rædsel  for  mig. 

—  Nei,  det  er  ikke  det,  Kjæreste.  Rædsel  er  der  over 
mig  ja  —  for  din  Skyld.  Jeg  føler  jo,  hvorledes  denne 
Sag  glider  mig  ud  af  Hænderne  —  jeg,  som  var  saa  vis 
paa  at  kunne  beskytte  dig;  mer  endnu:  hvor  lidet  tænkte 
jeg,  at  du  her  trængte  til  min  Beskyttelse!  Ikke  et  Øie- 
blik,  end  ikke  med  Skyggen  af  en  Tanke  er  det  faldet 
mig  ind,  at  der  her  lurede  en  virkelig  Fare  —  noget  An- 
det end  det  tommeste  Mundsveir,  som  end  ikke  kan 
hvirvle  Alfarveiens  Støv  op.  Og  nu  staar  Sagen  saaledes, 
at  et  Menneskes  Aandepust  kan  være  dødeligere  end 
Farsoten.  Blot  det  kommer  frem  ...  ja,  hvad  nytter  det 
at  Intet  kan  bevises?  Jeg  kjender  dig:  —  du  vil  sige  det 
til  en  Forhørsdommer,  som  du  sagde  det  til  mig. 

Renata  smiler:  — 

—  Ikke  som  til  dig,  ikke  som  til  dig  . . .  Men  —  kan 
være  jeg  vilde  sige  det  til  ham.  Hvo  veed  Sligt  forud? 

Ottomar  vrider  sine  Hænder:  — 

—  Renata,  Renata,  veed  du  at  det  vilde  gjælde  dit  Liv? 

—  Troer  du  ikke,  jeg  gjorde  mig  det  klart,  da  jeg  talte 

Draaberne  af  —  derhenne  ved  Vinduet  i  det  døende 
Dagslys  —  for  ham,  hvis  Livslys  var  døende  . . .  talte  dem 
een  for  een,  til  det  Halvhundred  var  fuldt.  „Kan  hænde 
at  det  er  min  egen  Dødsdrik,  kun  at  min  Død  ikke  vor- 
der  saa  mild"  tænkte  jeg  da,  og  den  Tanke  gjorde  min 
Haand  fast.  Uden  den  kunde  jeg  maaske  ikke  have  gjort 
det.  Og  dog  —  jeg  havde  jo  intet  Valg;  hvad  Andet 
skulde  jeg  have  gjort?  Ak,  hvis  du  havde  set  hvor  svart 
han  led!  Der  var  jo  intet  Haab,  det  vidste  vi  Alle,  men 
det  kunde  endnu  vare  Dage,  maaske  Uger.  Og  han  bad 
saa  mindelig.  Det  var  Alt  hvad  jeg  kunde  gjøre  for  ham, 
og  det  syntes  saa  lidet.  Blot  det,  at  der  var  saa  megen 
Selvovervindelse  derved,  det  gjorde  det  til  Noget  ...  og 
saa  navnlig  det,  at  jeg  udsatte  mit  eget  Liv  . . .  derfor  var 
jeg  taknemlig  for  Faren  . . .  Det  var  Alt  hvad  jeg  kunde 
gjøre  for  ham,  og  jeg  var  ham  det  skyldig. 

Hun  har  reist  sig  og  hendes  Haand  lægger  sig  let  paa 
Ottomars  Skulder:  — 

—  Skyldig  —  for  os  begge,  Ottomar. 

—  For  os,  Kjæreste? 

Han  ser  bevæget  men  ogsaa  forundret  op  paa  hende. 

—  Ja,  Ottomar,  vi  to,  du  og  jeg  tilsammen,  vi  have 
bragt  Hugo  af  Dage. 

—  Renata  —  hvad  er  det  for  en  Forestilling! 

—  Det  er  den  simple  Sandhed.  Du  aner  neppe  at  han 
døde  af  det  Saar,  han  fik  i  Eders  Tvekamp? 

—  Gode  Gud!  —  men  det  kan  ikke  være  saaledes.  Jeg 
har  altid  hørt,  at  det  Saar  længst  var  lægt  og  ingen  Føl- 
ger havde  efterladt. 

—  Det  troede  vi,  om  han  end  til  Tider  havde  Smerter 
i  Siden.  Men  da  han  styrtede  med  Hesten,  brød  Saaret 
op,  og  det  var  den  indre  Forblødning,  han  tilsidst  efter 
saa  megen  Lidelse  døde  af. 

Ottomar  vender  Blikket  bort  og  sukker  smertelig: 

—  Gud  er  mit  Vidne,  at  det  ikke  var  min  Hensigt  at 
;aare  ham  saaledes,  og  at  det  aldrig  vilde  være  sket,  hvis 
kke  hans  egen  ustyrlige  Hidsighed  havde  kastet  ham 
)ver  min  Sværdsod. 

—  Jeg  veed  det  vel.  Men  hvad  var  Grunden  til  hans 
istyrlige  Hidsighed  uden  Tanken  om  al  den  Tort,  du 
liavde  voldet  mig  for  Alles  Øine?  Ser  du  nu,  at  hvis  du 
ikke  havde  drevet  hint  fortvivlede  Spil  i  de  Regensbor- 
ger  Karnevalsdage  —  og  hvor  dybt  hænger  dette  Forsøg 
paa  at  bedrage  mig  til  mit  eget  formentlige  Bedste  ikke 
sammen  med  dit  hele  Væsen,  baade  dets  ædleste  og  dets 
betænkeligste  Sider?  —  havde  du,  siger  jeg,  ikke  drevet 
dette  Skalkespil  men  handlet  som  enhver  Anden  vilde 
have  gjort,  saa  var  det  ikke  kommen  til  Tvekamp  mel- 
lem jer  og  allermindst  til  en  med  en  saadan  Ud- 
gang. 

Ottomars  Hoved  synker  ned  paa  hans  Bryst.  En  dyb, 
sagte  Stønnen  trænger  sig  frem.  Haanden,  der  endnu 
hviler  paa  hans  Skulder,  trykker  den  blidt  og  fast:  — 

—  Men  du  skal  ikke  bære  dette  alene.  Troer  du  ikke, 
at  jeg  ser  den  anden  Side,  min  Side  af  Sagen?  Havde  jeg 
ikke  været  det  taabelige,  letsindige  Væsen,  opsat  paa  Lyst 
og  Glæde  i  Mark  og  Skov  og  paa  Adspredelse  og  Tidkort 
i  Høienlofte  og  paa  Gader  og  Torve,  hvor  Folk  mødtes 
og  færdedes  i  Prunk  og  Skjæmt:  —  ja,  havde  jeg  saa- 
sandt  været  en  saadan  Kvinde,  som  du  vel  havde  for- 
tjent, havde  jeg  forstaaet  dig,  kunnet  dele  alle  dine  Tan- 
ker og  Drømme,  saa  jeg  havde  vundet  din  Tillid  og  du 
var  kommen  til  mig  at  betro  mig  dine  Sorger  og  Anfæg- 
telser og  overtroiske  Angsttilstande,  at  jeg  skulde  hjelpe 
dig  mod  den  Forbandelse,  som  du  troede  hvilede  over 
dig:  —  ja  havde  jeg  været  det,  da  var  alt  det  ikke  sket,„ 

som  foregik   i  Regensborg,  og  I  havde  aldrig  krydse 
Sværd  sammen  og  Hugo  vilde  leve  endnu. 

—  Og  Vi !  Ak  ja,  der  er  nogen  Sandhed  i  de 

med,  kan  hænde. 

—  Det  var  for  mig  hel  Sandhed,  og  den  vigtigste  De 
af  Sandheden,  Og  med  denne  Bevidsthed  —  maatte  je{ 
da  ikke  føle,  at  jeg  var  ham  skyldig  at  gjøre  Bod  for  o  i 
begge,  saa  godt  jeg  kunde?  Da  han  besvor  mig,  hvii 
jeg  havde  nogen  Kjærlighed  til  ham  i  mit  Hjerte,  ikke  a 
lade  ham  lide  længer  uden  Maal  og  Med  —  hvor  skuld 
<la  Frygt  for  nogen  Fare,  der  maatte  opstaa  for  mig  seh 
kunne  holde  mig  tilbage?  Det  var  kun  Lidet  hvad  je 
havde  at  give,  syntes  det  —  og  dog  blev  det  saa  megel 
Thi  i  Stedet  for  at  gaa  bort  i  en  Hvirvel  af  Kvaler  og  e 
Muhn  af  Ubevidsthed  gik  det  nu  saaledes,  at  saasnart  ha 
havde  tømt  det  Bæger  Vin,  hvori  jeg  havde  gydt  Draa 
berne,  blev  Smerterne  ligesom  strøgne  fra  ham,  sagd 
han,  og  han  kom  til  Ro  og  Samling  og  kunde  tale  me 
os,  til  han  lidt  efter  lidt  blev  træt  og  blidelig  sov  her 
uden  at  det  var  muligt  at  sige,  naar  han  drog  sit  sidst 
Aandedræt.  For  saaledes  er  Virkningen  af  hin  Arabien 
vidunderlige  Elixir. 

—  Er  jeg  Skyld  i  hans  Lidelser,  da  misunder  jeg  han 
ogsaa  en  saadan  Død. 

—  Mener  du  det,  Ottomar? 

—  Visselig  mener  jeg  det!  Hvor  gjerne  gav  jeg  ikk 
Afkald  paa  alle  taabelige  Drømme  om  Ry  og  Magt  o 
jordisk  Herlighed,  kunde  jeg  i  denne  samme  Stund  sat 
ledes  løses  fra  det  Timelige,  tagende  Døden  som  e 
kostelig  Gave  fra  din  kjærlige  Haand;  kun,  at  jeg  ikk 
vilde  forlade  dig  og  se  dig  blive  tilbage  i  denne  bitr 
Terden. 

—  Kunde  vi  begge  saaledes  tilsammen  løse  os  fra  der 

Ilendes  Blik  sænker  sig  i  hans,  men  det  trænger  vi- 
ere,  ikke  i  Rummet,  men  som  om  det  i  en  usikker  Frem- 
d  søgte  en  saadan  lokkende  Mulighed. 

—  Altfor  skjøn  en  Drøm  til  at  dvæle  ved,  Kjæreste! 
i  maa  se  Virkeligheden  med  dens  Fare  i  Øinene,  om 
er  da  er  nogen  saadan.  Men,  ikke  sandt,  Ingen  veed 
oget  om  dette? 

—  Gertrud  veed  det. 

—  Gertrud! 

I  Gertrud  og  —  Vincentius!  Hvilken  Trusel  ligger  der 
i  i  Forbindelsen  af  disse  to  Navne!  Intet  vigtigere  nu, 
nd  at  holde  ham  borte  fra  Langenstein  og  hende. 

—  Hun  var  jo  selv  tilstede. 

—  Men  ellers  veed  Ingen  det? 

—  Endnu  En.  En  Mand. 

—  Der  ogsaa  var  tilstede? 

—  Nei,  han  kom  først  flere  Dage  derefter.  Det  var  en 
/en  af  Hugo,  der  havde  hørt  om  hans  Sygdom. 

—  For  Guds  Skyld,  Renata  —  hvem  er  da  den  Mand? 

—  Mellem  os  skulde  der  ingen  Hemmelighed  være, 
3ttomar.  Men  dette  Ene  kan  jeg  ikke  sige  dig. 

—  En  Ungdomsven  af  Hugo? 

—  Ja,  men  langt  ældre.  Ikke  just  nogen  gammel  Mand, 
nen  henved  en  Snes  Aar  ældre,  antager  jeg. 

At  den  Fremmede  ikke  er  nogen  gammel  Mand,  føler 
Dttomar  som  en  Skuffelse;  men  denne  Aarsnes  volder 
lam  nogen  Trøst.  Der  er  Skinsyge  oppe  i  ham.  Ja,  trods 
let  at  han  er  saa  rystet  af  hvad  hun  har  berettet,  saa 
»kræmmet  af  Frygt  for  en  mulig  Opdagelse,  der  truer 

den  mystiske  Skikkelse  af  en  saadan  i  Hemmelighed 
liyllet  Medvider,  er  han  skinsyg  paa  denne  Mand.  Over- 
For  ham  har  hun  ikke  kunnet  fortie  sin  frygtelige  Hem- 
melighed. Eller  var  det  Gertrud,   som  den  Gang  ikke 

kunde  bevare  den?   I   saa  Fald  —  hvad  kan  man  dal 
vente  nu  af  hendes  Tavshed? 

—  Sig  mig  blot,  hvorledes  kom  denne  Fremmede  i 
Besiddelse  af  en  saa  vigtig  og  farlig  Hemmelighed? 

—  Jeg  sagde  ham  det  selv,  jeg  maatte  sige  ham  det.i 
Han  var  mig  til  saa  megen  Trøst  og  Støtte  i  dej 
Dage.  j 

Altsaa,  Gertrud  von  Laufen  havde  i  alt  Fald  den 
Gang  ikke  røbet  Noget.  Men  hvilken  Indflydelse  maa 
denne  Fremmede  ikke  have  øvet  over  hende,  hvilken 
Tillid  maa  han  ikke  have  indgydt  hende!  Ottomar  lider 
ikke  at  dele  noget  af  denne  Kvindes  Aand  og  Sjæl  med 
en  Anden,  end  sige  med  en  ganske  Ubekjendt —  en  mæg- 
tig Personlighed  maaske,  i  alt  Fald  en  stærk;  det  tyde 
hendes  Ord  paa.  Men  fremfor  Alt,  hvilken  Magt  har  ikke 
dette  Menneske  over  hende?  Hvis  hun  har  taget  feil  af 
ham,  hvis  han  vil  misbruge  denne  Magt,  stille  den  i  en 
syndig  Lidenskabs  Tjeneste  —  hvilke  frygtehge  Mulig- 
heder aabne  sig  ikke  her! 

—  Og  siden  da  har  du  ikke  set  ham? 

—  En  Gang.  Han  besøgte  os  for  tre  Aar  siden. 

Det  er  som  et  Stik  i  Brystet.  Denne  Fremmede  hai 
besøgt  hende  i  hendes  Enkestand!  I  hvad  Øjemed?  Hvor-' 
for  reiser  en  Mand,  der  endnu  er  i  sin  kraftige  Alder. 
til  en  afsides  beliggende  Borg,  hvor  en  høibaaren,  skjøn 
og  aandfuld  Kvinde  sidder  Enke  uden  mandlig  Beskyt- 
telse? Deri  er  der  i  alt  Fald  intet  Gaadefuldt.  Han  hai 
været  hende  til  „Trøst  og  Støtte"  i  hendes  tungeste  Tid 
han  har  skuet  indtil  Bunden  af  hendes  Sjæl,  da  den  be 
fandt  sig  i  sit  stormfuldeste  Oprør  og  i  Sorgstillets  afgjæ- 
rede  Gjennemsigtighed  —  Tilstande,  i  hvilke  en  tredive 
aarig  Kvinde  just  er  farligst  for  en  Mand  af  høi  og  æde^ 
Sindsretning,  og  kun  om  en  saadan  kan  der  her  være 

åle.  IJvorledes  skulde  han  kunne  andet  end  elske  hen- 
e?  Og  er  hint  Besøg, ikke  Bevis  for  at  han  gjør  det? 

Og  han  har  hende  i  sin  Magt.  O,  hvilken  Fristelse  lig- 
er der  ikke  deri,  hvis  ikke  Alt  er  ædelt  hos  ham.  Men 
vor  findes  den  Mand,  hos  hvem  Alt  er  ædelt?  —  Alt, 
g  til  alle  Tider? 
Renata  har  atter  taget  Plads  skraas  overfor  ham. 
—  Men  lad  blot  ikke  dette  gjøre  dig  urolig  og  volde 
lig  Bekymringer,  som  sandelig  intet  Grundlag  have.  For 
ke  i  Ens  eget  Bryst  er  en  Hemmelighed  sikrere  opbe- 
raret  end  hos  denne  fromme  og  vise  Mand. 
!   —  Lad  os  haabe  det,  lad  os  haabe  det!  mumler  Otto- 
nar, halvt  fraværende.  Hans  Tanker  ere  ude  paa  Vild- 
jtier,  hvis  Retning  hun  ingen  Anelse  har  om.   „Denne 
Fromme  og  vise  Mand  elsker  Renata,  sikkert.  Men  Re- 
nata elsker  mig.  Ja,  gjør  hun  det?  Hvad  om  det  kun  var 
Erindring  om  den  Elskov,  hun  bar  til  mig  i  hine  Dage, 
3m  Hjertets  første  dugfriske  Kjærlighedsdrømme  —  hvad 
am  hun  holdt  dette  Hukommelses-Billed  for  levende  Vir- 
kelighed, medens  der  maaske  allerede  dybt  i  hendes  Sjæl 
spirer  en  Følelse  for  denne  Fremmede,  der  naar  Tid  og 
Leilighed  er  den  gunstig  vil  voxe  sig  ud  til  en  af  de  mæg- 
tige, altovervældende  Lidenskaber,  som  Kvinder  i  hen- 
ies  Alder  ofte  ere  Bytte  for.  Formodentlig  er  han  ugift 
—  meget  tyder  derpaa,  og  jeg  kan  ikke  tage  til  Ægte; 
tivilken  Begunstigelse  for  hans  Sag  i  hendes  Hjerte!  Men 
Jette  er  en  ny  Haand,  der  peger  paa  Mittelmynster.  Dér 
3r  hun  i  min  Varetægt,  dér  er  hun  afsondret  fra  ham. 
Og  allerede  i  hendes  Valg  vil  det  vise  sig.  Hvis  hun 
i^irkelig  elsker  mig,  hvorfor  skulde  hun  da  vægre  sig  — 
Bndnu,  efter  dette,  der  saa  tydelig,  saa  bydende  viser 
hende  den  rette  Vei?" 

Ottomar  skubber  Stolen  tilbage  og  reiser  sig. 

—  Men  det  ser  du  vel  nu,  Renata,  at  du  ikke  kan  blive 
til  Stadighed  her  paa  Langenstein. 

Renata  nikker,  uden  at  se  op. 

Det  er  et  Nik,  der  siger,  at  hun  hører  hans  Ord,  for- 
staar  dem  og  ikke  er  blind  for  de  Grunde,  der  tale  for 
dem.  Det  er  ikke  paa  nogen  Maade  et  af  de  Nik,  hvor- 
med man  tager  en  Beslutning  for  Livstid.  Og  en  saadan 
er  det,  som  Øieblikket  kræver;  en  saadan  er  det,  hans 
Hjerte  trygler  om,  til  sin  Beroligelse. 

Denne  Kvinde  maa  forskrive  sig  til  ham,  uden  For- 
behold. Og  hans  Ord  naa  kun  hendes  Øre.  Han  kjender 
ikke  hendes  virkelige  Tanker,  end  sige  hendes  virkeligste 
Følelser. 

Utaalmodig,  ja  uvillig  dreier  han  sig  om  paa  Hælen  og 
giver  sig  til  at  gaa  frem  og  tilbage  mellem  Bedepulten  og 
Bordet. 

—  Siden  vi  sidst  talte  om  den  Sag,  begynder  han,  idet 
han  atter  standser  foran  hende,  er  der  hændet  meget, 
som  har  føiet  mere  til  mine  Grunde  end  Ord  kunde  have 
gjort  det,  om  jeg  havde  talt  i  alle  de  Timer  og  været 
mere  veltalende  end  Demosthenes.  Jeg  har  Magt  til  at 
beskytte  dig,  men  rigtignok  ikke,  naar  du  sidder  her  og 
jeg  i  Regensborg.  Dog  jeg  vil  ikke  blot  henvende  mig  til 
din  Frygt,  skjøndt  jeg  saae  —  jeg  maa  næsten  sige:  til 
min  Glæde  saae  jeg  før  —  at  du  ikke  er  uimodtagelig  for 
den,  saa  tapper  jeg  ellers  veed  du  er.  Men  tænk  paa  hvad 
mit  Liv  maatte  blive  i  Regensborg,  naar  jeg  intet  Øieblik 
veed,  om  du  endnu  er  i  Live  eller  er  myrdet  af  en  fana- 
tisk Pøbelhob.  Hvis  du  har  nogen  Kjærlighed  for  mig, 
vil  du  ikke  fordømme  mig  til  et  saadant  Liv. 

—  Jeg  kunde  søge  Tilflugt  nu  i  Regensborg,  jeg  har 
jo  Slægtninge  dér  endnu,  som  vilde  huse  mig.. 

—  Godt,  vi  vil  fastsætte  dette.  I  de  første  Dage  er  der 

ingen  Fare  her,  navnlig  ikke  efter  de  energiske  Forholds- 
regler, som  vi  strax  vil  tage.  Vi  kan  forberede  vor  Afreise 
i  al  Ro  og  uden  at  vække  Opsigt.  Soten  er  tilstrækkelig 
Forklaringsgrund  baade  her  og  i  Regensborg.  At  du  dér 
tager  ind  til  dine  Slægtninge,  er  naturligt  nok,  og  et  saa- 
dant  Ophold  kan  ganske  vist  være  et  passende  første 
Skridt;  men  heller  ikke  mer. 

—  Naar  jeg  opholder  mig  hos  dem  til  Soten  i  Langen- 
stein By  har  raset  ud,  saa  vil  denne  Vanvid  hos  de  Lan- 
gensteiner-Borgere  og  dermed  Faren  selv  være  svunden 
som  en  ond  Drøm,  naar  Feberen  er  ude  af  Blodet 

—  For  at  bryde  ud  igjen  ved  den  første,  den  bedste 
Leilighed  og  fordre  sit  Offer,  endnu  før  Nogen  veed  det 
mindste  om  dens  Gjenoplivelse.  Eller  hvad  have  vi  her 
oppe  paa  Borgen  anet  om  hvad  der  foregik  ved  dens 
Fod?  Nei,  Renata,  jeg  siger  dig:  kun  i  Mittelm\'nster  er 
der  blivende  Sikkerhed  for  dit  Liv  og  for  min  Ro. 

—  Og  for  vor  Ære,  Ottomar? 

Hendes  Blik  træffer  ham  pludselig.  Hans  vender  sig 
bort  . . .  kun  et  kort  Nu.  Saa  ser  han  hende  fast  Øie 
i  Øie. 

—  Jeg  svarede  dig  paa  dette  sidst.  Den  Fare,  der  boer 
i  os  selv  — 

—  „I  mig  selv,  det  er  i  mit  Kjød,"  siger  Apostlen. 

—  Nu  vel,  det  er  det  „selv",  der  skræmmer  dig  med 
sin  Fare.  Og  jeg  siger  inat  med  dobbelt  Ret:  bedre  at 
bukke  under  for  den  end  at  sky  allerede  dens  Skygge  og 
bukke  under  for  dødeligere  og  virkeligere  Farer.  Lad  os 
vove  at  tage  vor  Ære  i  vor  egen  Haand. 

—  Du  kan  have  Ret  i  det.  Æren  er  kun  en  ringe  Ting. 
Men  vor  Frelse,  vor  Sjæls  Salighed  er  det  ikke. 

—  Visselig  ikke.  Dog  dette  er  ingen  Dødsynd.  Der  gi- 
ves Bod  og  Forladelse  for  den.  Er  der  Synd,  da  maa  den 

komme  over  mig,  og  jeg  vil  bøde.  Er  end  Sakramentet 
nægtet  vor  Kjærlighed  —  ved  min  Skyld,  ved  min  Taabe- 
lighed,  ved  mit  Tungsinds  Ungdomsvildfarelse,  den  der 

har  sat  sit  uudslettelige  Stigma  paa  min  Pande ja. 

Ægteskabets  Helliggørelse  er  nægtet  vor  Kjærlighed,  men 
den  bærer  sit  Sakrament  i  sig  selv,  den  er  saa  høibaa- 
ren  — 

—  saa  høibaaren,  at  den  skulde  hæve  os  sammen  til 
det  Høieste,  ikke  kun  drage  os  des  dybere  ned  i  Materien. 
Ottomar,  o  lad  den  forene  os  til  den  gode  Guds  Aands- 
tjeneste,  ikke  forbinde  os  i  Kjødets  Lyst  til  at  øve  Ver- 
densskaberens  Værk! 

Renata  har  reist  sig  og  grebet  hans  høire  Haand,  som 
han  holder  udstrakt.  Hun  trykker  den  imellem  sine.  Men 
hendes  besværgende  Blik  møder  kun  en  uforstaaende 
skræmmet  Stirren  fra  hans  graa,  dybtliggende  Øine. 

—  „Verdenskaberens  Værk" hvad  er  det  for 

Tale,  Renata?  Bekjende  vi  ikke  een  Gud  og  Skaber,  og 
har  han  ikke  gjort  Ægteskabet  til  et  Sakrament  —  kun 
ikke  for  os  —  ak,  ikke  for  os! 

Hovedrystende  lader  Renata  hans  Haand   synke. 
Med  en  træt  Bevægelse  træder  hun  hen  til  Bedepulten 
og  støtter  sin  Arm  paa  den. 

—  Hvor  mangen  Gang  har  jeg  knælet  her  som  Barn, 
Ottomar.  Da  bad  jeg  ogsaa  til  „Himlens  og  Jordens  Ska- 
ber". Jeg  tænkte  mig  ham  thronende  over  Dagens  Skyer 
og  Nattens  Stjerner  og  mente,  som  man  havde  lært  mig, 
at  alt  dette  var  hans  Hænders  Værk.  Nu  søger  jeg  ham 
ikke  længer  hist  oppe  —  ikke  den  Gud,  jeg  beder  til.  Og 
Verdenskaberen  —  hans  Hænders  Værk  har  jeg  siden  lært 
at  kjende.  Her  i  dette  Gemak  har  jeg  lært  Synden  at 
kjende  og  „Syndens  Sold".  Det  Legeme,  som  mit  eget  var, 
eet  med  i  syndig  Lyst,  har  jeg  set  sygne  hen,  svinde  bort 

uhjelpelig  under  min  Pleie,  og  selv  maatte  jeg  give  det 
den  Dødsens  Drik,  at  dets  Ve  og  Vaande  endelig  maatte 
stedes  til  Ro.  Siden  hin  Time  er  jeg  intet  Barn  mer  — 
intet  af  de  Børn  om  hvilke  Apostlen  skriver,  at  han  ikke 
kan  give  dem  kraftig  aandelig  Føde,  men  kun  Mælk  at 
drikke,  fordi  de  endnu  ere  kjødelige. 

—  Og  jeg?  holder  du  mig  for  et  saadant  Barn? 

—  Jeg  holder  dig  for  en  Børnelærer,  saa  vant  til  at 
tale  til  Børn  i  det  Sprog,  de  fatte,  at  det  er  blevet  dit  eget. 
Men  du  er  en  Mand  indenfor  Bispekaaben,  og  du  har 
lyttet  til  Oldtidens  Visdom,  Du  maa  vide  i  dit  Inderste, 
som  du  maa  føle  det,  at  den  Gud,  du  hæver  dig  til  i  din 
Andagt,  han  har  intet  tilfælles  med  Verdens-Bygmesteren, 
Skaberen,  der  har  udbredt  Materien  i  Rum  og  Tid  og  sat 
sin  Orden  og  sin  Lov  over  den  og  vakt  sine  Propheter, 
for  at  holde  Aanderne  i  Trældom,  og  velsignet  Kjødets 
Lyst,  at  hans  Rige  maatte  formeres  og  foreviges 

—  Renata,  dette  er  pur  Manichæisme!  værre  Heræsi 
end  hvad  Nogen  har  tænkt  paa  at  sigte  dig  for. 

—  Jeg  troer  det  gjerne.  Og  nu  —  nu  veed  du,  Otto- 
mar,  hvorfor  jeg  ikke  kan  blive  Abbedisse  i  Mittelmyn- 
ster. 

Ottomar  har  kastet  sig  ned  paa  Stolen  og  skjuler  An- 
sigtet i  sine  Hænder  med  en  fortvivlet  Stønnen. 

—  Frygteligt!  Saa  er  der  da  ingen  Udvei. 

—  Ingen.  Du  er  ikke  Mand  for  at  redde  mig.  Forlad 

denne  K jætterrede,  overlad  mig  til  min  Skjæbne 

til  Kaspar  Smed. 

Hun  synker  ned  paa  Skamlen  og  griber  med  begge 
Hænder  fast  om  Pulten. 

Ved  dette  Navn  gjennemryster  en  uimodstaaelig  Gysen 
hendes  Legeme  fra  Isse  til  Saal. 

XVI 

Dette  andet  Slag  har  næsten  bedøvet  Ottomar. 

Hans  Forstand  staar  raadløs  stille. 

Til  de  oprørske  Borgere  dernede  har  han  sagt,  det  turde 
vel  forholde  sig  med  Beskyldningen  for  Hæresi  som  med 
den  for  Giftmord.  Og  dette  Ord  havde  paa  en  frygtelig 
Maade  bekræftet  sig:  begge  Beskyldninger  have  deres 
Grundlag.  Han  havde  fortrøstet  Langensteinerne  med 
den  Undersøgelse,  han  allerede  havde  ledet  i  Gang. 
Gud  naade  ham  og  hende,  hvis  hun  stod  anklaget  som 
Kjætterske  for  hans  episkopale  Domstol! 

Og  Mittelmynster,  hvis  Port  et  venligt  Forsyn  syntes 
at  aabne  som  et  sikkert  Asyl  —  Mittelmynster  spærret! 

Men  hvorledes  var  dette  gaaet  til?  Hvorfra  havde  Re- 
nata  disse  Anskuelser,  der  vare  saa  grundforskjellige  fra 
Alt,  hvad  der  var  gængs  ikke  blot  i  Kirkehjordens  Bøn- 
nebøger men  ogsaa  i  Kjætterprotokollerne,  hvor  tvert- 
imod  det  Modsatte  havde  Overhaand:  pantheistisk  My- 
sticisme, naturalistiske  Theorier  og  kjødeligt  Sværmeri? 

Hvorfra?  Ja  hvorfra  har  en  Kvinde  særegne  Anskuel- 
ser, om  ikke  fra  en  Mand,  der  har  taget  hendes  Hu  fan- 
gen, oversk}'gger  hendes  Tanker  med  sin  Aand,  befrugter 
hendes  Phantasi  med  sin  Kraft? 

Og  behøvede  han  at  søge  langt  for  at  finde,  hvo  denne 
Mand  var?  Hvo  uden  han,  „den  fromme  og  vise"  Frem- 
mede, den  Navnløse,  maaske  kjendt  og  forfulgt  under 

Betegnelsen  „den  store  Gudsven"?  Hendes  Navn  var  jo 
blevet  sat  i  Forbindelse  med  denne  Ærkekjætter,  om  hvis 
La're  man  intet  sikkert  vidste,  og  det  forekommer  ham 
nu  ikke  usandsynligt,  at  Rygtet  kan  have  Ret.  Allerede 
under  Samtalen  i  Bibliotheket  havde  en  saadan  Mistanke 
rørt  sig  hos  ham.  Havde  det  ikke  maaske  været  et  rigtigt 
Instinkt,  der  havde  faaet  ham  til  at  udsætte  en  Pris  for 
denne  Ubekjendtes  Paagribelse,  just  da  han  beredte  sig 
til  sin  Langensteiner  Reise? 

Og  hvorledes  havde  den  Fremmede,  hvo  det  nu  end 
var,  faaet  saadan  Magt  over  hende?  Derved  at  han  selv. 
Bisp  Ottomar,  var  langt  borte.  Dog  nu  var  han  her,  paa 
Borg  Langenstein.  Nu  var  det  Tid  at  tage  Kampen  op, 
at  vinde  hende  tilbage  og  sætte  sin  Aandsmagt  i  den 
Fremmedes  Sted.  Og  Renata  elskede  ham  jo.  Hvilke  far- 
lige Følelsesspirer  der  end  kunde  være  saaet  i  hendes 
Sjælegrund  af  hin  ubekjendte  Personlighed,  der  allerede 
i  saa  betænkelig  Grad  beherskede  hendes  Aand  —  endnu 
elskede  hun  ham,  Ungdomselskeren  og  —  Biskoppen!  . . . 

Han  sidder  med  Armene  støttet  paa  Bordet  og  Ansigtet 
skjult  i  Hænderne. 

Da  han  ser  op,  er  det  som  om  han  fik  et  Stød. 

Hans  Øie  vilde  søge  Renata  ved  Bedepulten,  hvor  han 
har  et  vagt  Indtryk  af  at  have  set  hende  »synke  ned.  Og 
nu  staar  hun  dér  lige  foran  ham  ved  det  smalle  Bord, 
som  hendes  Hænder  hvile  paa. 

Mellem  de  to  Voxkjerter  staar  hun  dér  som  et  Alter- 
billed. 

Der  er  et  i  Dominikanerkirken,  der  forestiller  den  hel- 
lige Maria  Ågyptica,  hvis  Haar  mirakuløst  vælder  ned  og 
skjuler  hende  for  de  hedenske  Bødler.  En  christelig  Mar- 
tyrerske!  Men  der  er  et  andet  Billed,  et,  der  ikke  er  mild- 
net ved  Legendepoesi  og  Malerkunst  men  er  brændt  ind 

i  ham  med  Virkelighedens  skaanselløse  Kraft:  —  staa- 
ende  paa  Sorbonnens  Trappe  har  han  for  en  halv  Snes 
Aar  siden  i  Paris  set  en  Beghiner-Kjætterske  blive  ført  til 
Baalet;  hun  bar,  som  Skikken  bød,  sit  Haar  opløst  over 
den  graa  Bodsdragt,  og  i  hver  Haand  holdt  hun  en 
brændende  Voxkjerte.  Dette  Syn  bliver  levende,  med 
den  fr3gteligste  Betydning.  For  hin  Beghine  havde  ikke 
ytret  en  Tiendedel  af  det  gudsbespottelige  Hæresi,  som 
just  er  kommet  over  disse  elskede,  sørgmodig  smilende 
Læber. 

Dog  det  er  hendes  Blik,  der  trænger  varigst  og  dybest 
ind  i  hans  Erindring  og  vækker  den  saa  levende,  at  han 
med  en  uvilkaarlig  Bevægelse  holder  Haanden  for  Øi- 
nene. 

Saaledes  havde  hun  jo  staaet  den  Gang  og  set  paa  ham. 
Det  er  hint  sælsomme  Blik  —  det  han  aldrig  har  kunnet 
glemme,  der  har  forfulgt  ham  som  en  uløst  Gaade,  og 
som  nu  atter  hviler  paa  ham 

Hin  Regensborger  Karnevalsdag,  der  er  indskrevet  i 
hans  uskrevne  Kalender  under  Navnet  „det  udslagne 
Haars  Dag",  havde  været  Høidepunktet  og  Slutningen  af 
hans  selvkaarne  Martyrium.  Den  barnlige  Blødhed,  som 
Rammen  og  Halvskyggen  af  det  opløste  brune  Pragt- 
haar  meddelte  den  unge  Piges  Træk,  havde  gydt  Olie  i 
hans  Hjerteflammer;  det  syntes  ham  dødeligbitrere  end 
nogensinde,  at  han  maatte  give  Slip  paa  dette  Klenodie, 
ja  endogsaa  støde  det  fra  sig  med  Foden  som  en  foragtelig 
Ting.  Saa  var  han  da  endnu  mere  rasende  fortvivlet  og 
derfor  end  mere  støiende  overgiven  end  ellers,  endnu 
mere  aabenbarlig  drukken  af  den  yppige  Adelgundes  til- 
skuebaarne  Yndigheder,  saa  at  han  med  hende  ved  sin 
Arm  synlig  spottede  over  sin  Trolovede  og  drev  sit  falske 
Spil  formasteligere  end  paa  nogen  af  de  andre  Dage.  Det 

var  den  sidste;  thi  denne  hans  skamløse  Opførsel  førte 
til  den  afgjørende  Krise:  —  ved  denne  Aftens  Dands  slog 
Hugo  ham  i  Ansigtet  med  sin  Handske  og  kastede  den 

saa  for  hans  Fødder  til  Udæskning  paa  Liv  og  Død 

Men  før  dette  tildrog  sig,  havde  han  i  Skumringen  truk- 
ket sig  tilbage  til  en  Vinduesfordybning,  for  om  muligt 
at  finde  en  Slags  Lindring  for  sit  martrede  Sind  ved 
ganske  at  give  sig  sin  Fortvivlelse  i  Vold.  Han  havde 
siddet  en  rum  Tid  saaledes  ubemærket,  da  et  eller  andet 
fik  ham  til  at  se  til  Siden.  De  tændte  Lysene  inde  i  Høi- 
loftsalen,  hvor  Dandsen  skulde  staa;  og  just  under  en 
Kandelaber,  hvis  Kjertebundt  lod  sit  blide  Skjær  strømme 
ned  over  hendes  Haar,  stod  —  kun  et  Par  Skridt  fjernet 
—  Renata.  Blot  et  Øieblik  endnu  saae  hun  paa  ham  — 
„endnu",  for  han  følte,  at  hun  havde  betragtet  ham  længe. 
Men  dette  Blik  har  fulgt  ham  bestandig  siden  som  en 
Maning  og  et  Spørgsmaal.  Det  var  uendelig  bedrøvet, 
men  der  laa  endnu  noget  Andet  deri.  Hvad?  Bebreidelse, 
selvfølgelig.  Men  just  dette  var  det  Sælsomme,  det  uen- 
delig Foruroligende:  —  det  kunde  jo  ikke  være  Andet 
end  Bebreidelse,  og  dog  var  det  alt  Andet  end  det. 

Nu  kan  han  tyde  hint  Blik.  For  det  er  det  samme,  der 
nu  sænker  sig  over  ham.  Og  i  det  læser  han  en  dyb,  uud- 
tømmelig Medlidenhed. 

Medlidenhed  den  Gang.  For  han  veed  jo  nu  fra  hendes 
egen  Mund,  at  hun  havde  gjennemskuet  alt  hans  paa- 
tagne  Væsen,  hans  bespottelige  Mummespil,  hvorved  han 
havde  villet  gjøre  sig  selv  hadefuld  i  hendes  og  Alles 
Øine,  for  at  løfte  hende  ud  af  hendes  Elskovsvaande  og 
bedrage  hende  for  hendes  Sorg.  Hele  hans  kunstig  be- 
regnede Svig  havde  den  Gang  ligget  ynkelig  blottet  for 
det  samme  Blik,  som  nu  lodder  tilbunds  i  hans  sønder- 
revne Sjæl. 

Medlidenhed  ogsaa  nu.  For  hun  har  glemt  sin  egen 
Fare  over  den  Nød,  hvori  hun  har  stedt  ham  ved  at  af- 
sløre sig  som  en  Kjætterske  for  ham,  Kirkefyrsten. 

..Du  arme,  arme  Mand!  kunde  jeg  dog  være  dig  til 
Hjelp  og  Trøst!  Nu  skjælver  du  for  min  fortabte  Sjæl!  nu 
føler  du  vel  endog,  det  er  din  Pligt  at  sætte  dig  paa  dit 
Dommersæde  og  dømme  mig  til  Baal  og  Brand  —  o,  du 
stakkels  forvildede,  i  Overtro  usalig  hildede  Mand!" 

Det  er  hvad  han  tydelig  læser  i  dette  Blik. 

Der  skal  stærke  Skuldre  til  for  at  bære  Medlidenhed 
uden  at  føle  dens  Tryk.  En  Mands  Kjærlighed  maa  være 
af  saare  ædel  Art  for  helt  at  elske  den  Elskedes  Medynk. 
Det  føler  Ottomar  i  denne  Stund. 

Der  er  Noget,  der  reiser  sig  i  ham  til  Modstand,  for  at 
ryste  denne  Medlidenhed  af.  Staar  hun  da  aandelig  saa 
høit  over  ham,  at  hun  saaledes  fra  oven  af  kan  række 
ham  denne  ydmygende  Gave? 

Ja  men  den  Gang,  da  hun  havde  forstaaet  ham  saa 
langt  bedre  end  han  hende,  havde  ikke  den  Gang  den 
unge  Pige  staaet  som  Ynglingen?  Og  nu  —  K jættersken 
og  Biskoppen,  hvorledes  staa  de  to  overfor  hinanden? 
Syntes  ikke  Kjætteren  stedse  at  staa  høiere  end  Kirkens 
Mand?  Thi  han  forfulgte  Ingen,  han  vilde  ikke  tvinge 
Nogen,  han  paakaldte  ikke  den  verdslige  Magts  Vaaben 
til  sin  Beskyttelse.  Hans  Anskuelser  vare  falske,  ganske 
vist,  men  ved  et  djævelsk  Blændværk  syntes  de  kun  alt- 
for ofte  at  adle  ham  fremfor  den  Kirketroende. 

Dog  nu  skal  dette  Blændværk  sønderrives  ved  hans 
Seir  over  denne  fremmede  Erobrer.  Han  vil  fordrive 
denne  Ubekjendte  af  hendes  Sind  og  ved  sin  Førstefød- 
selsret tage  hende  i  Besiddelse,  helt  —  Aand,  Sjæl  og 
Legem.  Paa  Forhaand  føler  han  Seiren  i  sig.  fordi  han 
erkjender  den  som  sin  himmelsendte  Mission.  Naar  Him- 

len  tager  Dæmoner  i  sin  Tjeneste,  saa  er  det  fordi  det 
gjælder  en  høi  og  herlig  Sag. 

Fuldtvel  kjender  Ottomar  denne  Ærkedæmon.  Han 
havde  jo  haft  sine  frygtelige  Fristelseskampe,  som  de 
alle  have  haft  dem,  de  der  for  Aandens  Skyld  slaa  Kjø- 
det  og  dels  Drifter  i  Lænker.  Intet  Helgenlegendarie, 
der  jo  ikke  beretter  derom.  Hele  Asketens  aarevis  under- 
trykte og  opdæmmede  Mandskraft  er  vaagnet. 

Det  synger  ham  for  Øret,  som  var  han  i  en  Lund 
fuld  af  tusend  Fuglestemmer;  det  flimrer  ham  for 
Øiet,  som  naar  Middagssolen  straaler  gennem  susende 
Vaarløv. 

Han  skjelner  ikke  længer  hendes  Træk,  men  han  ser, 
at  hun  gjør  en  Bevægelse  som  for  at  gaa  bort,  maaske 
skræmmet  af  hans  Blik, 

Hurtig  griber  han  hendes  Haand. 

—  Veed  du,  Renata,  naar  du  sidste  Gang  saae  saaledes 
paa  mig? 

Hun  ryster  paa  Hovedet  med  en  blid,  lidt  træt  Be- 
vægelse. 

Da  streifer  den  bløde,  frit  nedvældende  Haarbølge 
hendes  Kind  som  med  et  mildt  manende  Kjærtegn,  og 
Kjerterne,  hvis  Flammer  komme  i  let  viftende  Bevæ- 
gelse, sende  en  svag  Voxduft  til  hendes  Sands  og  Sind 
—  saa  svag,  som  kom  den  langveis  fra,  ikke  gjennem 
Rummet,  men  gjennem  Tiden. 

Et  fast,  inderligt  Haandtryk  jager  hende  Blodet  i  Kin- 
derne. 

—  Nu  ser  jeg  at  du  mindes! 
Ottomar  reiser  sig. 

Forgjæves  forsøger  hun  at  befri  sin  Haand. 
Kjerterne  hindre  hendes  Bevægelser.  Men  de  hindre 
ogsaa  hans.  De  gjør  Bordet  til  en  Skranke  imellem  de 

to.  Med  sin  frie  Haand  løfter  han  den  venstre  Lysestage 
og  sætter  den  over  til  Magen. 

Nu  er  Skranken  falden,  og  han  staar  ved  hendes  Side 
uden  at  have  sluppet  hendes  Haand. 

—  Ja,  Renata!  det  var  hin  sidste  Aften  i  Regensborg, 
der  i  sine  Følger  har  ført  til  Alt,  hvad  du  talte  om,  Alt 
hvad  du  har  oplevet  af  Liv  og  Død  inden  disse  fire 
Vægge.  Her  har  du  følt  selv  den  tilladte  Lyst  som  Brøde, 
fordi  du  ikke  elskede  din  Husbond.  Thi  af  Medlidenhed 
med  hans  bønlige  Elskov  og  af  Kjærlighed  til  mig  havde 
du  ægtet  ham. 

—  Af  Kjærlighed  —  til  dig? 

—  Ja,  saa  sælsomt  det  lyder,  saaledes  er  det.  Fordi  du 
gjennemskuede  min  Plan,  forstod  hvorledes  jeg  gjorde 
mig  selv  til  Skurk  for  at  frigjøre  dig  for  mig,  at  din  her- 
lige Ungdom  ikke  skulde  forkrøbles  og  visne  hen  i  Skyg- 
gen af  ulykkelig  Kjærlighed.  Og  saa  fordi  du  selv  vilde 
befri  mig,  som  jeg  befriede  dig,  at  jeg  ikke  skulde  gaa 
om  med  et  Pigemord  paa  min  Samvittighed.  Du  saae 
den  Opgave,  som  min  beregnende  Færd  stillede  dig;  i 
lydig  Forstaaelse  tog  du  den  op  til  Fuldendelse  og 
kronede  Værket  med  dette  Ægteskab.  Har  jeg  da  ikke 
Ret  til  at  sige,  at  du  ægtede  Hugo  af  Kjærlighed  til 
mig? 

Renata  ryster  paa  Hovedet  med  et  svagt  Smil,  som 
denne  Aabenbarelse  af  en  krøget  Mandstankes  voldsom- 
me og  forvredne  Konstruktion  aflokker  hendes  ligefrem- 
me Kvindesjæl. 

—  Ja,  du  nægter  det,  men  tro  mig,  jeg  kjender  dig 
bedre,  end  du  selv  gjør  det.  Det  var  stort  handlet,  som 
ikke  een  K\ande  udaf  Hundredtusend  havde  handlet  — 
en  uendelig  Velgjerning  mod  mig,  hvem  du  gjorde  min- 
dre ulykkelig,  og  mod  ham,  hvem  du  gjorde  saa  lykke- 

lig,  som  han  kunde  vorde;  men  et  Selvoffer,  hvis  Afgrund 
ingen  af  os  kunde  ane.  Ja,  et  dagligt  Offer  er  det  blevet 
for  dig  her  i  denne  Hymens  triste  Helligdom,  som  dog 
nu  skal  vorde  den  sande  Elskovshelligdom,  hvor  du  læ- 
rer at  prise  din  Skabergud,  ham,  du  her  er  kommen  til 
formastelig  at  forbande  —  prise  ham  for  den  levende- 
gjørende  Ild,  som  sammensmelter  det  Skilte,  Verdens- 
baalet,  af  hvis  Flammedaab  Sjælene  springe  nyfødte  frem 
som  Gnister 

—  Ottomar,  Ottomar!  Hvilken  Dæmon  taler  ud  af 
dig ? 

—  En  Dæmon,  som  er  en  Gud,  nei  Gud  selv,  der  tager 
Dæmoner  i  sin  Tjeneste,  som  skrevet  staar,  at  den  ene 
Djævel  driver  de  Andre  ud  og  at  han  driver  Dæmonerne 
ud  ved  Dæmonernes  Øverste.  Sagde  du,  jeg  var  ikke 
Mand  for  at  frelse  dig?  Aldrig  har  du  feilet  saa  storlig! 
Thi  for  os  virker  Gud  i  sin  Miskundhed  det  Under:  — 
her  er  det  Frelsesorden  hvad  for  de  Andre  er  Hellig- 
brøde! at  afholde  sig  fra  Synden  vilde  være  af  Feighed 
at  holde  sig  tilbage  fra  den  Vei,  Forsynet  selv  peger  paa! 
Ringe  og  let  tilgivet  er  hvad  der  ulmer  af  Synd  i  Kjødets 
Lyst  imod  hin  Aandens  Hoffærdighed,  der  allerede  havde 
bragt  dig  Fortabelsen  nær,  men  som  skal  uddrives  af  hin, 
drukne  i  den,  saa  du  ikke  kjender  den  mer 

—  Min  Gud!  er  det  en  af  „den  frie  Aands"  Brødre  jeg 
hører  eller  en  Kirkens  Biskop  — ? 

—  Ingen  af  disse!  En  Mand.  Den  Mand,  der  elsker  dig 
og  som  du  elsker 

Renata  vil  rive  sig  løs  —  forgjæves  —  vil  støde  ham 

fra  sig  

Hun  er  i  hans  Arme  —  løftet  op  —  baaren  bort 

Om  han  kan  bære  hende? 

Skulde  han  ikke  kunne  bære  sin  Renata,  om  det  gjaldt 

at  redde  hende  fra  Ildsvaade,  som  hendes  Farfader  bar 
Saracenerpigen  ud  af  det  brændende  Palads? 

Skulde  han  ikke  kunne  bære  hende  ind  i  den  Livsens 
Ild,  deres  Elskov  har  tændt  for  dem? 

Han  ler  overmodig,  allerede  omhvirvlet  af  dens  Flam- 
mer, de  glindsende,  glittrende,  gnistrende  Haarstrømme, 
der  ombølge  ham  . . .  blænde  ham,  saa  han  snubler,  da 
han  ikke  bliver  Trinet  til  Alkoven  vår  . . . 

Snubler,  ikke  nok  til  at  han  falder  med  sin  kostbare 
Byrde  —  men  tilstrækkelig  til  at  Renata  kan  gjøre  sig 
fri  ...  støde  ham  tilbage  . . .  komme  til  Aande. 

—  Saa  er  det  da  sandt,  Forbandelsen  er  over  dig. 

—  Forbandelsen?  mumler  han. 

—  Din  Farfaders,  Korsfarerens  Forbandelse,  den  er 
over  dig.  Som  Judas  forraader  du  din  Frelser  — 

—  Christus  —  jeg  — ? 

—  GudsønUgheden  i  dig  —  du  forraader  den  med  et 
Kys,  med  en  Omfavnelse  korsfæster  du  den.  Du  vil 
brænde  i  mine  Arme  —  vil  drage  mig  med  dig  ned  i  Hel- 
vedes Brand  og  Brynde 

Neppe  er  Ordene  —  dem  hun  instinktiv  har  grebet  som 
et  Nødværge  —  ude  af  hendes  Mund,  før  hun  ønsker 
dem  usagte. 

En  frygtelig  Forandring  foregaar  med  hans  Ansigt. 

Dets  Træk,  der  havde  lyst  i  en  vanhellig  Extase, 
stivne  i  overtroisk  Rædsel.  Skridt  for  Skridt  viger  han 
tilbage,  uden  at  vende  de  opspilede  Øine  fra  hende. 

—  Helvedesbruden Helvedes  —  bruden ! 

^fed  et  halvkvalt  Skrig  støder  han  Døren  op. 
Renata  er  ene. 

Hun  har  seiret. 

Ak,  at  hun  skulde  seire  saaledes! 


XVII 

Maanelyset  falder  lige  paa  det  lille  Passionskapel,  væk- 
kende de  længst  falmede  og  halvt  afvadskede  Farver  der- 
inde til  et  tvivlsomt  Gjengangerliv, 

Det  sygelige  Blaa  i  Jesu  Gevandt  og  det  fade  Brune  i 
Judas'  Kjortel,  Ansigterne,  hvor  en  sminkeagtig  Kjød- 
farve  vexler  med  kalkede  Pletter,  som  minde  om 
Karnevalsmasker,  og  hvor  de  altfor  store  Glarøine  stirre 
blindt  gjennem  det  Støvslør,  Sommeren  har  lagt  over 
dem,  ja  selve  Gethsemanes  Træer  med  deres  krøllede 
violette  Løv  —  Alt  dette  har  et  uhyggeligt  Præg  af  for- 
hexet  Virkelighed. 

Da  Ottomar  sidste  Gang  —  for  femten  Aar  siden  — 
havde  staaet  her  en  Maaneskinsnat  og  betragtet  dette 
naivt-fromme  Kunstværk,  havde  det  gjort  saa  stærkt  et 
Indtryk  paa  hans  ophidsede  Phantasi,  at  han  tilsidst  saae 
Jesus  bevæge  Læberne  for  over  Judas'  Skulder  at  til- 
raabe  ham  de  Ord,  som  hans  usalige  Farfader  idelig  hav- 
de gjentaget  efter  Akkas  Fald:  „Som  Judas  har  du  for- 
raadt  din  Frelser  med  et  Kys." 

Denne  Nat  behøver  det  stakkels  forfaldne  Træbilled 
ikke  at  gjøre  Mirakler. 

Læber  af  Kjød  og  Blod,  dem  han  lige  havde  bedækket 
med  hede  Kys,  have  aabnet  sig  for  at  slynge  de  samme 
Ord  som  en  Banstraale  imod  ham  med  en  Stemme,  der 
er  ham  den  kjæreste  og  nu  derfor  den  frygteligste  af  alle, 

og  som  endnu  gjenlyder  i  hans  Øre.  Hvis  Billedet  der- 
inde gav  sig  til  at  raabe  med  Engles  og  Dæmoners  Røst, 
vilde  det  være  en  mat  og  dagligdags  Klang. 

Videre  paa  den  natlige  Pilgrimsfærd! 

Ottomar  er  flygtet  fra  Borgen,  styrtende  ud  i  Natten, 
ligegyldig  hvorhen.  Instinktivt  har  hans  Fod  taget  Veien 
nedad,  bort  fra  Byen,  over  Spangen  op  paa  Kalvariebjer- 
get.  Her  søger  han  uvilkaarlig  Omgivelser,  der  kan  være 
en  sprukken  Sangbund  for  hans  Sjæls  sprungne  Strenge- 
spil, saa  forstemt  det  monne  klinge  i  natlig  Gru  og  For- 
virring —  her,  om  nogetsteds,  kan  han  haabe  at  finde 
Selskab,  Gjengangere  kun,  ganske  vist,  men  dog  af  hans 
egen  Aand,  hans  eget  Væsen. 

Og  nu  finder  han  kun  Dukker! 

Maadelige,  ituslagne  Dukker,  som  En  i  et  Pulterkam- 
mer finder  det  Legetøi,  der  en  Gang  var  saa  levende,  saa 
meget  sigende  for  hans  Barnephantasi. 

Afmægtige  Dukker  —  ogsaa  her! 

Ja,  ogsaa  her,  hvor  han  staar  ved  Mindesmærket  for 
hans  Livs  Vendepunkt. 

Denne  under  Korset  segnende  Jesus  —  er  det  det 
Aasyn,  hvis  Træk  altid  havde  rørt  ham  saa  dybt?  som 
han  har  prist  for  dets  Udtryk  fremfor  berømte  Kunst- 
værker? 

Femten  Aars  Regn  og  Støv  har  skjæmmet  det.  Intet 
Spil  af  Lys  og  Skygge  meddeler  det  et  skufl'ende  Liv.  Paa 
den  lynslagne  Eg  rører  ikke  et  Blad  sig.  Luften  er  død 
som  disse  Dukker.  Dette  er  ikke  noget  undergjørende 
Billed,  til  hvis  Øre  man  lægger  sin  Mund,  fordi  Guds 
Kraft  er  nedsteget  i  det  og  kan  lytte  med  dets  Øre. 

Videre! 

Og  nu  staar  han  deroppe  paa  det  Langensteiner  Gol- 
gata. 

Et  kraftløst  Underverdenslys  ligger  over  Landskabet 
med  dets  lange  Skygger.  Intet  Sølverne,  hvor  Vand  af  Flod 
eller  Kjær  fanger  Maanestraalerne;  kun  en  tam  Glands 
som  af  anløbet  Tin.  Dér  nedenfor  Skraaningen  syner 
Byen  som  en  mørk  Masse,  af  hvilken  Mønningerne  dukke 
op  med  lysere  Striber,  som  Ryggene  af  en  Kvæghjord, 
der  har  samlet  sig  om  Vandringsstedet,  ved  Foden  af 
den  graa  Klippevæg,  hvorfra  Strømbruset  naaer  herover 
—  den  eneste  Lyd  i  den  store  Stilhed;  hist  og  her  lysner 
en  Gavlstump  op,  som  om  et  blisset  Dyr  løftede  Panden. 
Oppe  paa  Klippen  staar  som  den  vagtsomme  Hyrde  Bor- 
gens „Bjergfred",  rank  og  slank  i  sin  graa  Stenkappe. 
Men  bag  Hyrdens  Ryg,  over  den  sorte  Granbakke,  synes 
en  hæslig  Drage  at  hæve  sin  graablaa,  uformelig  svulne 
Krop  høit  op  i  den  stjernetomme  Himmel.  Og  medens 
han  betragter  dette  Skyuhyre  —  som  hele  Eftermid- 
dagen har  ligget  dér  og  speidet  ud  over  Bjergskoven  for 
nu  endelig  at  reise  sig  —  oplyses  den  svære  Masse  inde- 
fra af  et  sart,  rosenrødt  Skjær,  der  tøvende  flakker  om 
mellem  de  opbunkede  Damplag  . . .  slukkes  —  og  atter 
blusser  op. 

Men  ingen  Torden  lader  sig  høre  —  ikke  en  Lyd  uden 
den  af  Strømhvirvlerne,  som  den  lodrette  Borgklippe 
sangbundartig  sender  over  til  Kalvariebjerget. 

Dog  —  nu  lyder  der  en  svag  Susen  fra  de  gamle  Ege, 
der  spredte  mellem  store  Sten  bedække  Aasen.  Oppe  over 
hans  Hoved  kommer  en  Rebstump,  der  hænger  ned  fra 
den  ubodfærdige  Røvers  Arm,  i  sagte  Svingning.  Han 
føler  ogsaa  et  frisk  Pust  paa  sin  Pande.  Kun  et  Øie- 
blik.  Egelunden  staar  atter  saa  stum  lyttende,  som  fryg- 
tede den  ikke  længer  at  kunne  høre  den  fortrolige  Stem- 
me af  Strømhvirvlen  dernede,  der  bruste  ganske  saaledes, 
naar  man  i  Nætter  som  denne  dybest  inde  i  dens  Skygge 

ofrede  til  den  germanske  Himmelgud,  før  Nogen  havde 
hørt  om  det  Golgataoffer,  der  nu  sender  Slagskyggerne 
af  sine  tre  Kors  ind  i  dens  egen. 

Atter  hænger  Rebstumpen  ubevægelig  ned  fra  Korsets 
og  Røverens  Arm. 

Den  Træskjærer  som  havde  skabt  dette  Golgata-Billed- 
værk  —  aabenbart  en  anden  end  han,  hvis  Haand  havde 
smykket  „Stationerne"  —  havde  givet  sin  naive  Natu- 
ralisme frit  Spil  overfor  de  to  Misdædere,  navnlig  i  den 
ubodfærdiges  kvalfulde  Forvridninger,  og  kronet  den  ved 
tilsyneladende  at  befæste  dem  til  deres  Kors  med  rigtige 
retskafne  Rebslager-Tove.  Disse  vare  i  Tidens  Løb  trods 
de  brede,  beskyttende  Gavltage  blevet  gjennemraadne 
og  havde  løsnet  sig,  saa  at  Stumperne  nu  dinglede  frit 
for  Veir  og  Vind.  Men  ved  Christus-Krusifixet  havde  han 
i  sin  Bestræbelse  efter  fromt  at  adskille  det  ganske  fra  de 
to  Sidestykker  og  udmærke  det  ved  hellig  Høitidelighed 
ikke  vidst  at  redde  sig  paa  anden  Maade,  end  ved  at  give 
sig  en  archæistisk  Stil  i  Vold.  Saaledes  kom  det,  at  mel- 
lem de  to  brutalt  livagtige  Røvere,  paa  deres  raat  tømrede 
Marterinstrument,  et  slankt,  vel  afhøvlet  og  poleret  Kors 
med  architektonisk  ornamenterede  Arme  og  Top  løftede 
en  saa  stiv  byzantinsk  Christusskikkelse,  som  nogensinde 
har  ladet  sig  sværte  af  Virakrøg  og  Kjerteos  i  et  græsk 
Kapel,  saa  høit  tilveirs,  at  de  Andægtige  maatte  gaa  et 
godt  Stykke  tilbage  for  at  den  store,  forlængst  irrede 
Messingdiskus  kunde  komme  til  at  afgive  den  rette  Glo- 
riebaggrund for  Hovedet.  Denne  Eiendommelighed,  der 
gjorde  dette  Krucifix  uligt  alle  andre,  var  formodentlig 
Grunden  til  at  dets  Ry  som  mirakelgjørende  Billede  gik 
viden  om  i  Franken,  ja  i  hele  Sydtydskland. 

Mangen  Gang  i  gamle  Dage  har  Ottomar  undret  sig 
over  denne  sælsomme  Modsætning  og  gjort  sig  sine  kunst- 

neriske  Lægmandstanker  derover,  som  han  nu  kunde 
have  anstillet  paa  Grundlag  af  et  ganske  andet  Kund- 
skabs-Materiale. Men  han  er  alt  andet  end  oplagt  til  det. 
Indtrykket  er  fuldkomment  nyt  og  overvældende. 

„Hvad  om  denne  Kunstner  ubevidst  har  givet  en  fryg- 
telig Idee  Udtryk,  idet  han  banlyste  alt  Liv,  ja  alt  Skin 
af  Liv  fra  denne  Skikkelse  og  kun  opstillede  et  rent  Kir- 
kesymbol?  Hvad  om  der  virkelig  kun  gives  Krucifixer 
og  aldrig  gaves  nogen  Korsfæstet?  Korsfæstede  Menne- 
sker ganske  vist,  arme  Syndere,  som  vi  her  se  dem 
krympe  sig  paa  Marterpælene,  men  intet  korsfæstet  Gud- 
menneske? Ingen  Guds  Søn  —  og  ingen  Gud  Fader? 
Ingen  Gud,  ingen  Himmel,  intet  Helved  —  hvilken  svim- 
lende Tanke!  Vilde  det  ikke  være  Menneskehedens  Be- 
frielse fra  uendelig  Angst  og  Sorg?  Ja,  Gud  give  at  der 
ingen  Gud  gaves!" 

Han  ler  vildt  i  selvmartrende  Velbehag  ved  dette 
uhyre  Paradox. 

Disse  Ord  maa  han  høre. 

„Gud  give  at  der  ingen  Gud  gaves!" 

Han  raaber  dem  ud  i  Natten,  op  til  Krucifixet,  ind  i 
den  gamle  Hedningelund. 

Den  Gud,  der  dyrkedes  dér,  er  længst  død.  Hvad  om  en 
Gang  en  Mand  vil  staa  her  og  se  paa  denne  Passionsvei 
som  han  selv  nu  ser  paa  Resterne  af  den  germanske  Of- 
ferlund —  —  Minder  om  en  Gudsdyrkelse,  hvis  Gud 
længst  er  død! 

Dog  disse  Tanker  kan  han  vel  skimte  men  ikke  fast- 
holde. Lærer  og  Troessætninger,  der  vare  hans  Arvelod 
og  hans  aandelige  Levebrød  fra  Barnsben  af,  som  ere 
blevne  formede  ind  i  hans  Hjerne,  da  den  endnu  var  blød 
som  Vox,  og  meislede  ud  i  den,  da  den  var  bleven  haard 
som  Marmor,  Dag  for  Dag,  Aar  ud  Aar  ind  —  de  ere  for 

stærke  for  hans  oprørske  Aand.  Til  Blasfemi  har  han 
Kraft,  ikke  til  frigjørende  Tvivl. 

Og  i  Blasfemien  beruser  han  sig. 

Endnu  en  Gang  maa  han  raabe  det  op  til  Krucifixet: 

—  Gud  give,  at  der  ingen  Gud  gaves! 

Blaalige  Glimt  spille  deroppe  og  lade  Glorien  blinke 
over  det  mørke  Hoved  —  atter  og  atter. 

Det  er  ikke  Lyn  eller  Gjenskin  af  Lyn!  Det  er  synlige 
Lyntanker,  Kornmod  af  Vredesuveir,  af  Viljen  til  at  lyn- 
slaa,  til  at  udslynge  Banstraalen;  slynge  den  mod  Borgen 
derovre,  hvor  Kjættersken  throner,  som  nægter  at  Skabe- 
ren er  hans  Fader;  slynge  den  mod  ham  dernede,  den 
formastelige  Raaber  ved  Korsets  Fod,  hans  frafaldne  Kir- 
ketjener, der  har  forraadt  ham  med  et  Kys  til  hende; 
mod  ham,  der  er  Kjætteren,  fordi  han  elsker  Kjætter- 
sken, elsker  hende  endnu  med  fortvivlet  Haabløshed,  nu 
han  er  forvist  fra  hendes  Nærhed,  truffet  af  hendes 
Vrede  og  Foragt  —  ikke  som  den  Gang,  da  han  blot  ind- 
bildte sig  at  være  mærket  saaledes,  o  nei,  nu  er  Mærket 
brændt  ind  af  hendes  egne  Læber!  —  ja  elsker  hende 
dobbelt,  trefold  elsker  han  den  trefold  forbudne,  for- 
buden af  hende  selv,  af  hans  egen  Stand,  af  hendes 
Kjætternavn  —  elsker  hende  ind  i  Kjætterbaalets  Flam- 
mer, ind  i  Helvedes  evige  Brand  . . . 

Endnu  spøge  Lynglimtene  deroppe,  og  i  hans  Øre  ly- 
der en  Tordenrøst: 

„Gaa,  Kirketræl!  Gaa,  røgt  dit  Hverv  og  gjør  din  Pligt! 
Fuldtvel  veed  du,  hvori  den  bestaar.  Histovre  er  Borgen, 
hvor  Kjættersken  huser.  Dernede  er  Byen,  hvor  Soten 
raser.  Thi  jeg  er  den  Gud,  der  hjemsøger  Fædrenes  Syn- 
der paa  Børnene  indtil  fjerde  Led,  og  straffer  den  Ene 
for  den  Andens  Brøde  og  tvætter  Synderen  ren  i  den 
Uskyldiges  Offerblod  og  frelser  hvem  jeg  vil  og  fordøm- 

mer  hvem  jeg  vil.  Den  By  som  har  reist  mig  denne  Hel- 
ligdom og  tilbeder  paa  dette  Sted,  dens  Borgere  kjende 
mig  vel  og  de  fordre  deres  Ret  af  dig:  K jætterskens  Dom 
og  Straf,  paa  det  at  Soten  maa  ophøre.  Gaa,  Træl,  indtag 
dit  Dommersæde  og  gjør  din  Pligt  og  vær  fordømt,  at  du 
gjør  den  uvillig! "... 

Overvældet,  sønderknust,  magtstjaalen  synker  han 
sammen  ved  Foden  af  dette  skrækkelige,  lynstirrende  og 
tordentalende  Mirakelkrucifix. 

Og  hans  Blik  søger  over  imod  Borgen,  hans  Hjertes 
Hjemsted,  som  han  nu  er  landflygtig  fra. 

Lidt  tilvenstre  for  Borgfreden,  hvor  han  snarere  kan 
ane  end  skimte  det  lille  Taarn,  som  neppe  nok  rager  op 
over  Taget,  glimter  der  noget  som  en  Dugdraabe:  — 
hans  Taarnkammervindue.  Dér  sad  han  den  første  Nat 
og  saae  herover  og  gjenoplevede  i  Tankerne  alt  hvad 
han  sidste  Gang  havde  oplevet  paa  Kalvariebjerget  — 
det,  der  havde  jaget  ham  bort  fra  Langenstein.  Hvor 
langt  havde  han  da  været  fra  at  ane,  at  hin  Anfægtelser- 
nes og  Sjæleangstens  Nat  kun  skulde  være  en  ringe  Sag 
imod  den  næste,  som  ventede  ham  her! 

Og  lige  neden  under  hin  Dugdraabe,  begynder  en  an- 
den og  større,  en  hel  Gruppe  at  tindre:  —  Vinduet  i 
Renatas  Gemak. 

Har  hun  fundet  Hvile  nu?  eller  hvilke  Tanker,  hvilke 
Følelser  holde  hende  vaagen?  Ser  hun  ham  mon  for  sig, 
som  han  ser  hende?  . . . 

. . .  Ser  hende  staa  for  sig  mellem  Sølvstagerne  med  det 
nedstrømmende  Haar  glitrende  i  Kjertelyset  som  et  Al- 
terbilled  af  en  christelig  Martyrerske,  endnu  mere  lig 
hin  Beghine,  der  vandrede  til  sit  Kjætterbaal  i  Paris. 

Det  er  ham,  som  stod  han  atter  paa  Trappen  til  Sor- 
bonne og  saae  hende  gaa  forbi,  hyllet  i  sin  egen  overjor- 

diske  Ro  og  oververdslige  Værdighed  midt  i  den  hujende 
Hob,  der  trænger  sig  om  hende  og  vælter  sig  efter  hende. 
Men  det  er  ikke  længer  hin  franske  Kvinde,  det  er  jo 
Renatas  Trækl  Han  staar  ikke  paa  Sorbonnens  Trappe: 
det  er  Hedetorvet  i  Regensborg,  der  omgiver  ham  med 
de  velkjendte  tindekrandsede  og  taarnragende  Patri- 
cierhuse. Han  ser  det  altsammen  grangivelig  som  i  en 
Drøm,  ja  det  er  vel  ogsaa  en  Drøm  —  dog  maaske  en  af 
hine  Sandhedsdrømme,  der  løfte  Fremtidens  Slør.  Som 
en  fremmed  Tilskuer  ser  han  sig  selv  sidde  dér  i  hele  sit 
episkopale  Ornat  paa  en  Throne,  der  er  reist  lige  foran 
den  store  Rede  af  Risbundter  og  Birkebrænde,  der  venter 
hende  —  en  Phoenix-Rede  — ;  og  dog  er  han  tillige  selv 
den  der  sidder  dér  i  Ornatet  paa  sin  Throne,  omgivet  af 
sin  Hofstat  —  ved  hans  høire  Haand  Vincentius,  der 
hvisker  ham  noget  i  Øret,  som  han  ikke  kan  opfatte  for 
Mængdens  Larm  og  for  Klokkeringningen.  Tydelig  hø- 
rer han  Domkirkens  store  Klokker,  i  hvis  mægtige  høi- 
tidsfulde  Tonebølger  den  ynkelige  Klang  af  Raadhusets 
Armesynderklokke,  saa  nær  den  er,  redningsløst  druk- 
ner. Trods  al  Skik  og  Brug  har  han  ladet  Domkirkeklok- 
kerne ringe  til  Ære  for  den  store  Kjætterske.  Nu  er  hun 
kommen  lige  ud  for  ham  —  standser  og  ser  paa  ham 

med  dette  Blik  fuldt  af  den  dybeste  Medlidenhed 

men  allerede  trænge  Bysvendene  hende  videre,  den  rød- 
klædte  Mestermand  med  sine  Bøddelknægte  træder  hen- 
de imøde  . . .  han  er  bestukket  med  tusend  Gylden  til  at 
tage  fugtigt  Hø,  at  Røgen  maa  kvæle  hende  før  Flam- 
merne naa  hende  . . .  Nu  staar  hun  deroppe  som  en 
Svane  i  sin  Rede  og  allerede  knistrer  Kvisteranden,  an- 
tændt af  de  Kjerter,  hun  selv  har  baaret  i  Hænderne  . . . 
Og  nu  slynger  han  Krumstaven  langt  fra  sig  og  river  den 
gyldenstykstunge  Kaabe  af  og  styrter  derover  —  Bøddel- 

knægtene  vil  standse  ham,  han  slynger  dem  fra  sig  — 
en  af  dem  ind  i  de  hvislende,  sprudlende  Flammer 

„Til  Side  —  hist  er  min  Plads  —  hos  hende,  hos  Kjæt- 
tersken  K jætterens!  Hvo  vil  formene  mig  den?  Har  jeg 
ikke  fortjent  den?  Har  jeg  ikke  røgtet  mit  Embede  og 
gjort  min  Pligt?  Har  jeg  ikke  skaffet  Eder  Eders  Ret? 
Thi  Ret  havde  I!  Vox  populi,  vox  dei.  Thi  han  er  Pøblens 
Gud,  han  har  skabt  den  og  skabes  af  den.  Jeg  var  hans 
og  Eders.  Se,  nu  er  jeg  hendes,  den  Ædles  og  Renes,  og 
hendes  Gud  skal  være  min  Gud.  I  Daarer!  Tro  I,  nogen 
Mand,  som  kjender  hende,  vil  leve  med  Eder,  naar  han 
kan  dø  med  hende?  Vil  frelses  med  Eder,  naar  han  kan 
være  fordømt  med  hende?  Vil  hvile  med  Eder  i  Abra- 
hams Skjød,  naar  han  kan  brænde  i  hendes  Arme,  bræn- 
de evig  med  hende  i  det  brændende  Helvede?" 

Baalet  slaar  op  om  dem  med  et  al  tg  jennem  trængende 
Flammelys,  og  et  Brag  drøner,  som  om  Verden  styrtede 
sammen. 

Saa  —  husvalende  Mørke  og  dyb,  dyb  Stilhed. 


XVIII 

Et  Mandsansigt  bøier  sig  ned  over  Ottomars. 
En  dæmpet,  dyb  Røst  spørger  deltagende:  — 

—  Har  I  taget  Skade,  Herre?  føler  I  Smerte  noget 
Sted? 

—  Af  Baalet? 

Det  lyder  som  om  en  fremmed  Stemme  spurgte,  bag 
ved  ham  og  langt,  langt  fjernere  end  Mandens. 

—  Af  Lynslaget  —  en  af  Træsplinterne  kunde  have 
ramt  Eder. 

En  svag,  uforstaaende  Hovedrysten. 

—  Kjender  I  mig  ikke,  Herre? 
Den  samme  Hovedrysten. 

Ansigtet  streifes  af  Maanelyset  og  er  vel  synUgt  mod 
den  kulsorte  Himmel  over  det. 

Det  har  aabne,  tillidvækkende  Træk.  En  bred  Pande, 
kort  Næse,  kløftet  Hage,  kraftige  velformede  Læber; 
overalt  saadanne  Streger,  Folder,  Rynker  og  Rids,  der 
tale  om  stærke  Følelser  ja  Lidenskaber,  aandelige 
Kampe  og  mægtigt  Tankearbeide.  Haaret,  der  hænger 
ned  til  begge  Sider,  er  endnu  dunkelt  men  berørt  af  Al- 
derens Rimfrost. 

Et  fremmed  Ansigt,  og  dog  synes  det  ham  ikke  ube- 
kjendt. 

Han  smiler  som  i  Drømme. 

—  O  ja.  Jeg  kjender  Jer  . . .  Den  barmhjertige  Sama- 
ritan. 

Han  mindes  et  Billede,  han  har  set  hos  en  Kardinal  i 
Vælskland.  Italien.  Hvor  var  Himlen  blaa,  Husene  hvide! 
For  længe,  længe  siden  . . .  som  i  et  andet  Liv.  Men  det 
var  jo  ogsaa  et  andet  Liv  —  Jordelivet. 

—  Den  barmhjertige  Samaritan  i  Helvede!  mumler 
han  for  sig  selv.  —  Trolig  nok!  jeg  kan  tænke  mig,  Levi- 
ten  og  Præsten  ere  farne  til  Himmels! 

—  I  er  svarlig  rystet.  Herre,  som  naturligt  er. 

Det  er  sælsomt,  at  ogsaa  denne  Røst  med  sin  dybe 
Klokkeklang  synes  ham  bekjendt.  Billedet  var  dog  maal- 
løst,  om  end  talende  nok,  thi  det  hidrørte  fra  en  af  de 
største  Mestre, 

—  I  maa  drikke  et  Par  Mundfulde  Vin,  som  jeg  fører 
med  mig  for  saadanne  Tilfælde,  den  vil  styrke  Eder,  det 
er  god  cyprisk  Vin. 

—  „Og  forbandt  hans  Saar  og  gjød  deri  Olie  og  Vin." 
Men  hvor  har  han  sit  Ridedyr? 

Den  Fremmede  har  af  sin  Taske  fremtaget  en  Kry- 
stalflaske og  et  lidet  Sølvbæger,  som  han  fylder. 

—  Kom  Herre,  jeg  skal  støtte  Eder. 

Kun  et  Par  Smaaslurke  kan  Ottomar  synke.  Men  det 
er,  som  om  varmt  Liv  gjennemstrømmede  ham  og  ris- 
lede og  piblede  ud  i  hver  lille  Aaretraad. 

—  Hvor  er  jeg?  spørger  han  efter  en  kort  Tavshed  — 
og  Røsten  er  nu  næsten  hans  egen. 

—  Paa  Langensteins  Kalvariebjerg, 

Et  dybt  Suk  modtager  denne  Meddelelse. 

—  Jeg  troede,  jeg  var  i  Helvede!  —  Langensteins  Kal- 
variebjerg —  jeg  kjender  det!  Der  er  værre  dér  end  i 
Helvede.  —  Jeg  siger  dig.  Mand,  da  jeg  sidst  var  her, 
da  længtes  jeg  efter  at  fare  til  Helvede.  Det  var  som  en 
Forløsning.  For  der  er  ingen  Rædsel  dér,  som  er  at  ligne 
med  hvad  jeg  maatte  lide  her.  Alt  hvad  hin  Florentiner 

saae,  hvem  Virgilius  førte  derned,  hvis  ellers  I  har  hørt 
om  ham 

—  Vel  har  jeg  hørt  om  Messére  Alighieri,  for  min 
Fader  har  selv  set  ham. 

—  Din  Fader  —  Dante?  Din  Fader  har  set  en  stor 
Mand,  en  meget  stor  Mand.  Fortæl  mig  om  det. 

—  Vil  det  ikke  anstrenge  Eder  at  høre? 

—  Nei,  nei.  Eders  Røst  gjør  mig  godt.  Tal  kun. 

—  Drik  endnu  lidt  af  min  Cypernvin. 

Den  Fremmede  fører  Bægeret  til  Ottomars  Læber  og 
hjelper  ham  med  at  reise  sig  bedre. 

Ottomar  drikker  med  Begjær.  Denne  Gang  bliver  der 
intet  tilbage  i  Bægeret. 

—  Eders  Grækervin  er  Elixir,  og  Eders  Røst  er  god 
at  lytte  til.  Fortæl  saa  om  hvorledes  Eders  Fader  saae 
Dante.  Var  det  i  Florens? 

—  Nei  Herre,  i  Ravenna,  hvor  Forretninger  havde 
ført  ham  hen.  En  Dag  gik  han  imod  Aften  ud  til  en 
Pinieskov,  som  ligger  udenfor  Byen;  der  var  mange  Bor- 
gerfolk, som  paa  denne  Vei  søgte  Luft  og  Kjøling  efter 
Dagens  Hede.  Da  saae  han  en  ensom  Skikkelse  komme 
ud  mellem  Pinierne  og  gaa  tilbage,  ind  imod  Staden.  Det 
var  en  høi  Mand  i  en  fodsid  Kjortel;  han  holdt  Blikket 
fæstet  paa  Jorden,  som  om  han  lidet  agtede  paa  sine 
Omgivelser,  og  af  hans  Træk  saae  man  under  Hætten 
kun  en  Ørnenæse,  magre  Broncekinder  og  en  mægtig 
fremspringende  Hage.  Hvor  han  kom  frem,  veg  Folk 
ærbødig  og  sky  tilside  og  Børnene  skjulte  sig  i  Kvinder- 
nes Kjolefolder  og  nogle  skreg  og  blev  tysset  paa  af  Mød- 
rene. Min  Fader  undrede  sig,  hvem  det  vel  kunde  være; 
men  endnu  mere  undrede  han  sig,  da  han  hørte  hviske 
rundt  om:  „dér  gaar  han,  som  har  været  i  Helvede." 

—  Vel  maatte  Eders  Farfader  undre  sig  og  jeg  undres. 

om  han  virkelig  er  steget  derned  eller  om  han  har  op- 
fundet det  altsammen.  Skjøndt  hvor  hentede  han  det 
Mod  fra,  til  at  sætte  to  Paver  ned  i  Helvede?  For  han 
saae  det  Sted,  hvor  Bonifacius,  som  da  sad  paa  Petri 
Stol,  skulde  lide  og  hvor  Nicolaus  led.  Ja,  jeg  tænker, 
han  var  der. 

—  Visselig  har  han  været  dér,  thi  han  er  steget  ned  i 
sit  eget  Indre,  og  dér  have  vi  vort  Helvede  som  vor  Him- 
mel. Og  derfor  var  det  taabeligt  af  dig  at  længes  efter  et 
udvortes  Helvede  som  efter  en  Forløsning,  da  du  dog 
kunde  være  steget  fra  dit  eget  Helved  over  i  din  egen  Him- 
mel, og  Ingen  kunde  hindre  dig  deri.  Men  mægtede  du 
ikke  det,  hvo  kunde  da  befri  dig?  Ja,  om  en  Gud  uden- 
for dig  aabnede  sin  Favn  for  at  frelse  dig,  hvad  baadede 
det  dig,  naar  du  havde  et  Helved  i  dit  Indre?  Thi  du 
vilde  jo  bringe  Helvede  ind  i  Gud  selv. 

—  „Du  vilde  bringe  Helvede  ind  i  Gud  selv!" 
Tankefuld  gjentager  Ottomar  disse  Ord. 

Den  Fremmedes  „Du"  minder  ham  om  Renatas  i  Løv- 
hytten. Og  det  virker,  sælsomt  nok,  næsten  ligesaadan 
paa  ham.  En  stor  Varme  overfor  denne  Fremmede  op- 
fylder ham. 

Pludselig  ser  han  op  og  betragter  hans  Ansigt  op- 
mærksomt i  nogle  Sekunder. 

—  Nu  kjender  jeg  Eder  igjen.  I  er  Kjøbmanden  fra 
Lengefeld. 

Den  Fremmede  nikker. 

—  Jeg  vidste  vel,  I  vilde  kjende  mig.  Herre. 

—  Men  hvor  kommer  det,  at  I  er  her? 

—  I  har  selv  indbudt  mig. 

—  Jeg  mindes  vel,  at  jeg  opfordrede  Eder  til  at  komme 
til  Borg  Langenstein,  medens  jeg  endnu  var  der,  og  at  I 
saa  godt  som  lovede  mig  det.         • 

—  Og  den  nærmeste  Vei  fører  over  dette  Kalvarie- 
bjerg. 

—  I  har  valgt  en  sælsom  Døgnets  Tid  til  Eders  Van- 
dring. 

—  Muligt,  at  Gud  har  indgivet  mig  at  gaa  just  saa- 
ledes.  For  jeg  kom  her,  synes  mig,  i  rette  Stund. 

—  Det  er  sandt. 

—  Og  mulig  indgav  han  Eder  den  Gang  at  indbyde 
mig  og  maaske  lod  han  os  mødes  i  hin  Kro  just  i  dette 
Øiemed  og  for  Andets  Skyld,  som  maatte  flyde  heraf. 
For  disse  Sammenhænge  ere  hemmelighedsfulde  og  paa 
langt  Hold,  og  meget  føier  sig  i  Livet  som  i  hine  Dobbelt- 
drømme og  Sandhedsdrømme,  hvilke  den  gamle  Artemi- 
doros  i  sin  Oneirokritikon  veed  at  berette  om  og  hvor- 
paa  de  antike  Skrifter  byde  os  mange  Exempler. 

Ottomar  nikker  eftertænksomt. 

—  Det  kan  vel  forholde  sig  saalunde.  Og  sælsomst  af 
Alt:  just  før  I  kom,  havde  jeg  her  en  Slags  Drøm  — 
ihvorvel  jeg  mente  at  være  vaagen,  men  endnu  mens  jeg 
oplevede  det  Frygtelige  var  det  mig  dog  ogsaa,  som  om 
det  var  en  Drøm  —  men  en  Sandhedsdrøm,  som  Tiden 
da  var  dertil:  post  mediam  noctem  cum  somnia  vera, 
som  Horatius  siger.  En  sand  Drøm,  min  Gud!  endnu 
skjælver  jeg  ved  den  Tanke,  at  det  kunde  være  en 
saadan. 

—  Betro  mig  Eders  Drøm  —  om  I  da  ikke  frygter,  at 
det  skal  sætte  Eder  i  for  stor  Ophidselse,  nu  da  I  endnu 
er  rystet  og  medtagen. 

—  Ja,  jeg  vil  fortælle  Eder  den,  for  jeg  troer  snarere 
at  det  vil  tjene  til  min  Beroligelse.  Vid  altsaa,  at  jeg  syn- 
tes at  befinde  mig  i  Regensborg,  paa  Hedetorvet,  om  I 
er  kjendt  dér;  og  dér  lod  jeg  en  Kjætter  brænde.  Og 
Kjætteren  var  min  Ven,  hvem  jeg  elskede  høiere  end  mig 

selv,  og  jeg  elskede  hans  Kjætteri  høiere  end  min  egen 
apostoliske  Rettroenhed.  Hvad  tykkes  Eder  vel  om  en 
saadan  Drøm? 

Med  ængstelig  Forventning  ser  han  op  paa  Kjøbman- 
dens  Ansigt.  Fra  dettes  Træk  straaler  der  et  roligt  til- 
lidsfuldt Smil,  og  der  er  al  denne  sjeldne  Stemmes  dæm- 
pede Klokkeklang  i  det  overraskende  Svar:  — 

—  Min  Søn,  du  kan  ikke  lade  en  Kjætter  brænde. 

—  Jeg  kan  ikke?  Det  mener  I? 

—  Just  det  mener  jeg  derom. 

—  I  kan  have  Ret.  Bedre  at  nedlægge  Embede  og 
Værdighed  og  lade  dem  brænde  mig  selv  som  Kjætter. 
Og  saaledes  endte  da  ogsaa  min  Drøm. 

Den  Fremmedes  Haand  lægger  sig  mildt  paa  hans 
Skulder. 

—  Dog  heller  ikke  du  selv  kan  brændes  som  Kjætter. 

—  Hvorledes? 

—  Fordi  der  ingen  Kjættere  gives  —  derfor  kan  du 
ikke  lade  nogen  Kjætter  brænde  og  ikke  selv  lade  dig 
brænde  som  Kjætter. 

—  Der  gives  ingen  Kjættere?! 

—  Der  gives  ingen.  Dette  Ord  synes  dig  underligt,  ja 
uhørt  og  sætter  din  Aand  i  Forvirring.  Og  dog  siger  jeg 
dig,  den  Tid  vil  komme,  om  end  nogle  Aarhundreder 
ville  gaa  hen  først,  men  komme  vil  den,  da  det  er  en 
selvgyldig  Hvermandstale. 

Tavs  stirrer  Ottomar  hen  for  sig  i  nogen  Tid,  forsø- 
gende at  følge  Rækkevidden  af  en  saadan  Forestilling. 
Og  han  ryster  stille  paa  Hovedet. 

—  Saa  trøstelig  som  en  saadan  Udsigt  kan  være  i  den 
ene  Retning,  saa  undres  jeg  dog  og  tvivler,  om  det  da  og- 
saa vil  blive  en  god  Tid.  Men  sig  mig  Et:  er  der  heller 
ingen  Forskjel  mellem  Gode  og  Onde? 

—  Maaske  ikke  saa  helt  og  udelt.  Men  der  er  Forsk jel 
mellem  Vanhellige  og  Hellige;  thi  Hellige  gives  der,  om 
end  saare  sjelden,  hist  og  her,  og  paa  ingen  Maade  i  et 
Antal  til  at  befolke  Kirkekalenderen  med.  Fremfor  Alt 
gives  der  Ædle  og  Uædle,  Naturer,  som  stræbe  op  ad,  ud 
af  Naturen,  til  Aandeliggjørelse,  og  saadanne,  der  føle  sig 
hjemme  i  Materien  og  stedse  hilde  sig  fastere  i  dens  Garn. 
Dette  er  en  virkelig  Forskjel,  som  fmdes  i  Verden  og  som 
ikke  beroer  paa  Meninger  og  Anskuelser. 

—  Dog  gives  der  Meninger  og  Anskuelser  om  de  høie- 
ste  guddommelige  Ting,  og  Sandheden  er  kun  een.  Hvo 
der  nu  troer  at  have  den  rette  Anskuelse,  maa  han  ikke 
fordømme  de  Andre  som  skadelige  og  kjætterske,  alt  ef- 
ter den  Grad  i  hvilken  de  afvige  fra  hans  —  om  han  end 
ikke  behøver  at  bekjæmpe  Kjætterne  med  Ild  og  Sværd? 

—  Der  gives  saadanne  forskjellige  Anskuelser,  og  jeg 
vil  sige  dig,  hvorledes  det  dermed  forholder  sig.  Har  ikke 
den  store  Apostel  sagt:  „Vi  se  her  ligesom  i  et  Speil." 
Dermed  er  alting  sagt.  Nu  er  der  Speile  med  dunkelt  og 
anløbet  Glar  eller  hvis  Glas  er  fuldt  af  Pletter  og  Blæ- 
rer, eller  med  slet  slebne  Plader,  som  trække  Billedet  i 
Længden  eller  brede  det  ud  til  Siderne.  Mange  Folk  nøies 
med  Haandspeile,  som  en  Landsbybarbers.  Men  saa  er 
der  ogsaa  de  store  justerede  Speile,  alle  slebne  paa  den 
samme  Maade,  som  Glarmesterlavets  øverste  Raad  og 
Oldermanden  har  foreskrevet  at  de  skulle  slibes,  fordi  det 
er  bedst  at  se  saaledes.  Og  læg  nu  Mærke  til  Følgende. 
Mange  Rettroende  speide  med  andægtig  Flid  og  Iver  i 
disse  Speile  for  at  finde  Sandheden  og  hvad  der  kan 
tjene  til  deres  Sjæls  evige  Vel  og  Frelse;  og  alle  de,  som 
kaldes  Kjættere,  gjøre  det  samme,  idet  de  se  ind  i  deres 
Speile.  Her  er  nu  aabenbart  ingen  stor  Skilsmisse,  thi 
hvad  der  maatte  være  af  Forskjel,  det  ligger  ikke  i  Men- 

neskene  men  i  Speilene.  Derimod  er  der  en  himmelvid 
Afstand  mellem  disse  paa  den  ene  Side  og  paa  den  anden 
den  store  Mængde,  der  slet  ikke  ser  ind  i  Speilene,  fordi 
det  kun  bekymrer  den  lidet  hvad  der  kunde  opdages  dér, 
da  den  dog  har  nok  af  og  tillige  fuldt  op  at  gjøre  med  at 
se  og  finde  hvad  der  ligger  ret  for  Næsen  af  den,  ligesom 
Kvæget  med  sit  Foder.  Eller  kan  hænde  at  den  leiligheds- 
vis  kaster  et  Blik  i  Speilet  ogsaa,  fordi  den  troer  at  den 
ved  dets  Hjelp  kan  komme  i  Besiddelse  af  nogle  gode  og 
nyttige  Ting,  som  den  uden  det  ikke  vilde  kunne  finde. 
Ligesom  Kvæget  ogsaa  stirrer  ned  i  Kjæret,  dog  ikke  for 
at  se  den  blaa  Himmel  med  de  hvide  Skyer,  der  speile 
sig  deri  og  ellers  er  skjult  for  dets  jordbundne  Blik,  men 
for  at  se  hvor  det  bedst  kan  drikke.  Nu  ser  du,  hvor  du 
skal  trække  Linien  for  at  skjelne  rigtig,  og  at  de  som 
trække  den  mellem  „Rettroende"  og  „Kjættere"  have 
delt  forkert  af;  og  du  forstaar  hvad  jeg  mener  med  dette 
Ord:  „Der  gives  ingen  Kjættere." 

—  Jeg  forstaar  det  vel  . . .  Men  —  hvad  er  I  egentlig 
for  en  Kjøbmand? 

—  Veed  du  end  ikke  det? 

—  Hvor  skulde  jeg  vide  det? 

—  Og  dog  har  du  hørt  det  fra  Barnsben  af. 

—  Hvorledes? 

—  Har  du  ikke  alt  som  Barn  hørt  om  hin  Kjøbmand 
i  Evangeliet,  som  søgte  efter  gode  Perler?  „Og  da  han 
fandt  en  kostelig  Perle,  gik  han  hen  og  solgte  Alt  hvad 
han  besad  og  kjøbte  denne  Perle."  Saadan  en  Kjøbmand 
er  jeg. 

—  Saa  var  det  kun  billedlig  at  I  kaldte  Eder  en  Kjøb- 
mand? 

—  Ikke  blot  det.  Jeg  var  en  Kjøbmand  fra  min  Ung- 
dom, som  min  Fader  før  mig. 

—  Dog  nu  er  I  det  ikke  længer? 

—  Vist  er  jeg  det  end.  Evangeliet  siger  jo  heller  ikke 
om  hin  Perlehandler,  at  han  nu  holdt  op  med  sit  Kjøb- 
mandsskab  og  lukkede  sig  inde  og  blot  saae  paa  sin 
kostelige  Perle.  Snarere  tænker  jeg,  at  han  nu  har  dre- 
vet Handel  med  den  og  frugtbargjort  dens  Værdi.  Thi 
denne  Perle  har  ogsaa  den  kostelige  Egenskab,  at  man 
kan  afhænde  den  til  Enhver,  som  veed  at  vurdere  den 
og  vil  betale  dens  Pris,  og  dog  har  man  den  endnu  stedse 
i  Eie. 

—  Om  saa  er,  saa  har  jeg  neppe  feilet,  da  jeg  i  Lenge- 
feld  sagde  Eder  at  I  vistnok  vilde  finde  Kunder  for  eders 
Varer  paa  Borg  Langenstein.  Og  did  ville  vi  nu  begive 
os,  for  jeg  troer  at  føle  mig  stærk  nok  til  at  staa  op  og 
gaa. 

En  Haandsrækning  fra  den  Fremmede  bringer  med 
Lethed  Ottomar  paa  Fode. 

Med  et  Udbrud  af  Forvildelse  og  Skræk  ser  han  sig  om. 

Maanen  staar  bagved  ham  helt  nede  ved  Horisonten 
og  finder  lige  just  Plads  for  sin  røde  Skive  mellem  Jor- 
dens mørke  Rand  og  den  ligesaa  mørke  af  en  Skymasse, 
der  bedækker  hele  Himlen.  Grelt  skjøndt  mat  strømmer 
dens  Lys  over  Kalvariebjerget  og  lader  de  forvredne 
Lemmer  af  de  to  Røvere  paa  deres  Kors  træde  frem 
med  uhyggelig  Reliefkraft.  Imellem  dem  gaber  et  bredt, 
tomt  Rum. 

Christus-Krucifixet!  Min  Gud,  hvor  er  Christus-Kruci- 
fixet? 

Dér  paa  Stengrunden  rundt  om  ham,  i  Stumper,  Styk- 
ker og  Splinter.  Han  vilde  være  snublet  over  et  saadant 
Brudstykke,  hvis  Kjøbmanden  ikke  havde  holdt  hans 
Arm  fast. 

Dybt  rystet,  maalløs  stirrer  Ottomar  længe  ind  i  det 

tomme  Midtrum  af  dette  sælsomme  Golgata  —  henimod 
den  gamle  Offerlund,  hvis  Ege  dæmre  i  Baggrunden  med 
et  mystisk  Bronceskjær,  som  om  den  var  ved  at  træde  ud 
af  sin  Hedenoldsskygge  og  tage  dette  Offersted  i  Besid- 
delse. 

—  Et  Jærtegn,  et  Jærtegn!  mumler  Ottomar. 

—  Intet  Jærtegn,  men  et  Lynslag,  der  længe  havde 
truet,  men  sælsomt  nok  synes  at  være  det  eneste;  for 
det  har  hverken  tordnet  eller  lynet  siden  da.  Det  faldt 
just  som  jeg  betraadte  Høiden  her,  og  da  jeg  saae  Eder 
styrte  om,  frygtede  jeg  saare  at  I  skulde  være  bleven 
ramt  af  en  Træsplint.  Men  at  Lynet  traf  just  dette  Kru- 
cifix,  synes  mig  at  være  naturligt  nok,  eftersom  det  ra- 
gede saa  høit  op  over  de  andre. 

—  Og  dog  er  det  for  mig  et  Jærtegn.  Thi  det  Billede, 
jeg  her  ser,  er  som  Virkeliggjørelsen,  som  Legemligbli- 
velsen  af  en  frygtelig  Tanke,  der  greb  mig,  da  jeg  sidst 
saae  dette  Golgata. 

—  Hvilken  Tanke? 

—  Om  maaske  Kunstneren,  da  han  skabte  de  to  saa 
skrækkelig  levende  Røvere  paa  Korset  og  midt  imellem 
dem  stillede  det  livløst-stive  bysantinske  Christuskruci- 
fix  —  om  han  da  ubevidst  skulde  have  udtrykt  et  Virke- 
lighedsforhold.  „Hvad  om  det  var  saaledes,"  sagde  jeg 
til  mig  selv,  „at  der  vel  gives  Krucifixer,  Kirkesymboler, 
men  ingen  Korsfæstet?  Korsfæstede  Mennesker,  ganske 
vist,  som  disse  to  arme  Syndere,  hvilke  vi  her  se  vride 
sig  paa  Marterpælene,  men  aldrig  gaves  noget  korsfæstet 
Gudmenneske  —  hvad  om  alt  dette  —  hele  Golgataofret 
—  var  Legende  og  from  Digtning?" 

—  Visselig  en  frygtelig  Tanke  for  et  christent  Menne- 
ske. Og  dog  —  hvad  baadede  det  dig,  min  Søn,  om  Guds 
Søn  var  bleven  naglet  til  Korset  ikke  for  henved  fjorten- 

hundred  Aar  siden  i  det  fjerne  Palæstina,  men  den  Dag 
igaar,  og  her  paa  det  Langensteiner  Golgata,  og  vi  stod 
her  nn  paa  Verdens  helhgste  Sted  og  havde  skuet  ham 
med  disse  vore  Øine  og  berørt  ham  med  disse  vore  Hæn- 
der: ja,  siger  jeg,  hvad  baadede  det  dig,  hvis  Christus  i 
dig.  Guds  Søn,  som  lider  i  dig  for  dine  Synders  Skyld, 
som  er  fæstnet  til  Materiens  Kors  —  om  han  ikke  rev  sig 
løs  fra  dette  Kors  og  opstod  fra  de  Døde  —  (som  der  si- 
ges med  Rette,  at  de  i  denne  Kjødets  Verden  Levende  ere 
de  Døde  og  de  i  Gud  Døde  ere  de  Levende)  —  og  svang 
sig  op  til  Faderen,  med  hvem  han  er  et  fra  Evighed? 

—  Amen,  ærværdige  Mester.  Eders  Ord  ere  kraftigere 
Styrkevin  for  Aanden  end  Eders  Cypernvin  for  Legemet. 

—  Er  den  Vin  dig  endnu  for  stærk 

—  Nei,  nei,  jeg  siger  ikke  det.  Men  Eders  Ord  min- 
de om  mangt  og  meget  af  Mester  Eckehart,  hvem  jeg 
stedse  har  holdt  i  Ære  overfor  alle  Angreb,  om  end  maa- 
ske  mest  af  ingen  bedre  Grund,  end  fordi  han  var  vor 
Ordens  største  Genius.  Nu  har  jeg  just  næsten  hele  Gaars- 
dagen  sysselsat  mig  med  ham,  og  hans  ofte  gaadefulde 
og  dristige  Sætninger  tiltalte  mig  mer  end  nogensinde; 
men  ganske  vist  kom  jeg  til  den  Slutning,  at  man  maatte 
kalde  ham  en  Kjætter.  Det  skal  imidlertid  ikke  bekymre 
os,  eftersom  I  har  godtgjort,  at  der  ingen  K jættere  gives. 

—  Nuvel,  saa  ville  vi  lade  Trækors  være  Trækors  og 
lide  hvad  Trækors  kan  vederfares.  Men  hvor  det  gjælder 
vor  Sjæls  Frelse  og  vor  Forløsning  dér  ville  vi  holde  os 
til  Ting,  eller  snarere  om  ikke  Uting  saa  dog  Ikke-Ting, 
hvilke  intet  Uveir,  som  Aarstid  eller  Verdenstid  kan 
bringe,  mægter  at  rokke,  end  sige  knuse. 


XIX 

—  Der  er  steilt  og  stenet  her.  Støt  Eder  fastere  paa 
min  Arm,  Eders  Høiærværdighed. 

—  „Eders  Høiærværdighed!"  Nys  kaldte  I  mig  „du" 
og  „min  Søn". 

—  Det  var  oppe  paa  Kalvariebjergets  Høide.  Nu  stige 
vi  ned  til  Menneskene,  og  vi  ville  give  Verden  hvad 
Verdens  er. 

Den  sidste  Del  af  Nedstigningen  er  besværlig;  endnu 
vanskeligere  er  det  at  komme  over  Spangen,  der  kun  paa 
sin  ene  Side  er  forsynet  med  et  spinkelt  og  rokkende 
Rækværk.  Paa  Fodstien  op  til  Borgen  synes  Kræfterne 
mer  end  een  Gang  at  svigte  Ottomar,  der  ofte  maa  blive 
staaende  et  Par  Minutter  eller  sætte  sig  paa  en  Træstub. 

Men  den  Fremmedes  Stok,  som  han  har  faaet,  og 
endnu  mere  hans  støttende  Arm  yde  god  Hjelp  og  ende- 
lig naa  de  derop. 

Kjøbmanden  slaar  af  sig  selv  ind  paa  den  lille  Sti,  ad 
hvilken  Ottomar  havde  forladt  Borgen.  Den  fører  hen 
til  en  Dør,  der  skjuler  sig  i  en  Murvinkel.  Døren  havde 
ikke  været  aflaaset,  da  han  stormede  bort  uden  at  tænke 
stort  derover;  det  var  en  velkjendt  Udgang  for  ham  fra 
gamle  Dage  af,  da  han  hyppig  var  en  Nattesværmer. 
I  de  fredelige  Tider,  som  man  nød  godt  af,  pleiede  man 
ikke  at  lukke  den  af.  Nu  slaar  den  Tanke  ham,  at  han 
ganske  vist,  saadan  som  Sagerne  staa,  burde  have  draget 
Omsorg  for  at  den  var  bleven  forsvarlig  lukket. 

Der  er  Andre,  der  have  gjort  det  i  hans  Fraværelse. 

—  De  have  laaset  af,  mens  jeg  var  borte,  ingen  vidste 
af  at  jeg  var  ude.  Vi  faa  vente  til  Morgendæmringen  — 
heldigvis  kan  det  ikke  vare  saa  længe. 

Alligevel  er  det  en  Skuffelse  for  ham,  saa  dødtræt 
som  han  er.  Det  trækker  ogsaa  nu  fra  Skovkløften.  Selv 
om  det  kun  dreier  sig  om  en  halv  Time  eller  saa,  er  det 
ingen  glædelig  Udsigt. 

—  Vi  faa  se,  siger  Kjøbmanden. 

Han  bukker  sig  og  samler  nogle  Smaasten  op;  der 
ligger  nok  af  dem  rundt  om. 

Ottomar  ser  op,  hvor  han  dunkelt  bliver  en  Bindings- 
værks-Karnap vår,  der  springer  frem  fra  Muren  en  halv 
Snes  Fod  tilveirs.  Den  var  der  ikke  i  hans  Tid  —  det  er 
den  første  architektoniske  Nyhed,  som  er  ham  paafal- 
dende  ved  denne  Borg,  der  jo  er  ved  at  bygge  sig  om. 

Først  en,  saa  to,  saa  tre  Smaasten  kaster  Kjøbmanden 
derop.  Klangen  viser  at  de  ramme  en  Skodde  deroppe. 

Det  varer  ikke  længe,  før  man  hører  Skodden  blive 
lukket  op. 

—  Hvem  er  dér?  spørger  en  noget  søvnig  Stemme. 

—  Amicus  tuus  Deiqve. 

Det  overraskende  Svar  minder  Ottomar  om  Indskrif- 
ten i  Gertrud  von  Laufens  Afskrift  af  den  tydske  Pau- 
lus-Oversættelse:  „Din  Ven  og  Guds." 

—  Godt  nok  svaret  for  saa  vidt,  mener  Kuren  eller 
hvem  det  er,  oppe  i  Karnappen.  —  Men  ikke  nok  til  at 
komme  ind  for  paa  denne  Døgnets  Tid  og  i  disse  urolige 
Tider. 

—  Kom  herned,  saa  skal  jeg  vise  Eder  hvem  I  luk- 
ker op  for. 

Skodden  lukker  sig  over  en  ikke  altfor  venlig  Mumlen. 
Det  varer  en  Stund.  Ottomar  vil  allerede  bemærke, 

at  Forsøget  nok  er  mislykkedes  —  da  lyder  der  Trin  paa 
den  anden  Side  af  Muren  og  en  svag  Lysning  nærmer  sig. 

I  den  lille  Dør  bliver  midtveis  en  Klap  trukket  til  Side, 
ikke  større  end  en  Haand,  og  en  Haand  er  det  ogsaa, 
der  viser  sig  i  den  —  ikke  strækkes  ud  men  holdes  lodret 
i  Aabningen,  som  den  næsten  fylder,  med  Haandfladen 
udad,  som  en  Tavle. 

Ottomar  er  fuld  af  Nysgjerrighed  traadt  helt  derhen 
og  ser  nu  at  Kjøbmanden  med  sin  Finger  skriver  nogle 
Tegn  —  Ringe,  Kors,  Prikker  synes  det  at  være  —  paa 
denne  Hudtavle. 

Et  dæmpet  Udraab  lyder  derindefra,  og  nu  er  Haan- 
den  forsvunden  og  Nøglen  rasler  i  Laasen  med  en  Iver, 
som  gjaldt  det  Livet  at  faa  Døren  op  i  Hast.  Den  aabner 
sig  med  et  Ryk.  Indenfor  den  staar  Hushovmesteren  og 
«n  Vægter  med  en  Lygte  i  Haanden. 

Skjøndt  Kjøbmanden  havde  erklæret  nu  at  ville  give 
Verden  hvad  Verdens  er,  sætter  han  ved  denne  Leilig- 
hed  af  en  eller  anden  Grund  al  Ceremoni  til  Side  og 
træder  først  ind. 

Hushovmesteren  griber  hans  Haand,  som  han  bøier 
sig  over  og  kysser. 

—  Ak,  Herre,  vi  have  været  i  stor  Angst  for  Eders 
Sikkerhed  . . .  Men  er  det  Ret  saaledes  at  stikke  Hove- 
det   

Han  stopper  midt  i  sin  Sætning,  da  han  pludselig  ser 
Bispens  Ansigt  komme  frem  i  Lygteskjæret. 

Det  smalle  Stykke  Pandehud  mellem  de  tykke  Bryn 
og  det  pelshueagtige  Haar  rynker  sig  uvilkaarlig  sam- 
men, mens  han  mumler  i  sit  stride  Skjæg  „God  Morgen, 
Eders  Høiærværdighed." 

Ottomar  er  ikke  ganske  uvidende  om,  at  Hushovme- 
steren ikke  betragter  ham  med  gunstige  Øine.  Han  har 

undret  sig  derover  med  den  skjødesløse  Undren,  hvor- 
med høitstillede  Personer  bemærke  den  Slags  Følelser 
hos  Underordnede;  denne  Gang,  i  Overraskelsens  uvil- 
kaarlige  Udtryk,  er  det  umiskjendeligere  end  nogen- 
sinde. Og  nu  veed  han  pludselig,  at  han  har  set  dette 
Ansigt  en  Gang,  for  længe  siden.  Ikke  under  sit  Ophold 
paa  Langenstein,  Hushovmesteren  hører  ikke  til  den 
gamle  Stok,  og  dog  er  det  ham  som  stod  disse  Træk  i 
Forbindelse  med  hin  Tid.  Ved  hvilken  Leilighed  have  de 
da  gravet  sig  ind  i  hans  Erindring  —  just  med  dette 
aabenlyst  fjendtlige  Udtryk? 

Men  at  forfølge  dette  Tankespor  videre  er  ham  for- 
ment. 

Han  er  altfor  optagen  af  sin  Forundring  over  den 
Fremmedes  Indgang  og  Modtagelse  i  Borg  Langenstein, 
og  idet  han  hører  Døren  slaa  i  og  blive  aflaaset  bagved 
sig,  gjentager  han  i  Tankerne  sit  Spørgsmaal  oppe  paa 
Kalvariebjerget: 

„Hvad  er  I  egentlig  for  en  Kjøbmand?" 

Et  Spørgsmaal,  overfor  hvilket  der  allerede  dukker  et 
anende  Svar  op  hos  ham. 


XX 

—  Saa  havde  I  altsaa  opgivet  at  se  mig  denne  Gang? 

—  Ganske  vist.  Jeg  vidste  jo,  det  var  Eder  velbekjendt, 
at  Bisp  Ottomar  opholdt  sig  her. 

—  Netop.  Og  den  Tanke  kunde  ikke  falde  Eder  ind: 
Mesteren  veed  hvad  mit  Forhold  til  Ottomar  von  Win- 
terstetten  har  været  i  vore  unge  Dage;  han  maa  sige  sig 
selv,  at  der  forestaar  mig  de  sværeste  indre  Kampe,  og 
han  vil  visselig  ikke  lade  sin  Datter  i  Stikken,  at  hun 
kan  fægte  denne  Strid  alene  ud,  uden  Bistand  og  Støtte? 

—  Hvis  en  saadan  Tanke  ogsaa  var  kommen,  saa 
kunde  jeg  dog  ikke  hengive  mig  til  dette  Haab.  I  har 
større  Opgaver,  I  har  vigtigere  Ting  at  tænke  paa  end 
den  Enkeltes  Sjælekampe.  Hvor  skulde  jeg  kunne  ønske, 
at  I  for  min  Skyld  skulde  begive  Eder  i  Fare  og  end- 
ogsaa  

—  stikke  Hovedet  ind  i  Løvens  Hule,  som  den  brave 
Konrad  var  ved  at  sige  inat,  da  han  til  sin  maalløse  For- 
undring saae  at  jeg  kom  med  den  tæmmede  Løve  i  Hæ- 
lene. Aa  nei,  jeg  tænker  ikke,  den  vil  sluge  mig.  Men 
naar  jeg  paa  en  Maade  kom  just  i  det  rette  Øieblik,  saa 
er  jeg  dog  bedrøvet  over  at  jeg  egentlig  er  kommen  for 
sent,  saa  at  I  dog  har  maattet  kjæmpe  Eders  Strid  igjen- 
nem  til  Seir  alene  og  uden  min  Bistand. 

—  O,  sig  ikke  det,  Herre!  Det  har  været  mig  til  uende- 
lig Trøst  og  Befæstning  at  kunne  udøse  mit  Hjerte  for 

Eder  nu.  Og  hvilken  Velsignelse  har  dette  Møde  med 
Eder  ikke  været  for  Bisp  Ottomar! 

—  Ja,  ogsaa  han  har  udøst  sit  Hjerte  for  mig  idag. 
Han  var  dybere  nedsænket  i  Fortvivlelse,  han  drages 
ned  i  det  skjæbnesvangre  Dyb  af  en  frygteligere  Hvir- 
velstrøm, end  saa  klar  en  Sjæl  som  Eders  kan  lære  at 
kjende.  Ja,  jeg  tænker,  jeg  har  været  til  væsentlig  Hjelp 
for  ham. 

—  Hvorledes  fandt  I  ham,  efter  at  han  havde  haft 
saadan  en  lang  god  Søvn? 

—  Bedre  end  jeg  havde  ventet,  skjøndt  der  er  nogen 
Feber.  Han  trænger  til  mere  Hvile,  som  Natten  vil  bringe, 
naar  vi  give  ham  en  let  Sovedrik.  Der  er  imidlertid  et 
Par  Ting,  der  ligge  ham  stærkt  paa  Sinde  og  volde  ham 
stadig  Uro. 

—  Og  hvad  er  det? 

—  Den  ene,  og,  som  det  synes  mig,  den  mindst  vigtige 
er  et  Brev,  hvis  Affattelse  lader  til  at  være  blevet  afbrudt 
ved  den  forrige  Nats  Hændelser.  Det  er  til  den  hertuge- 
lige Kansler  i  Miinchen  og  skulde  sendes  til  Regensborg 
for  dér  at  naa  hans  Famulus,  som  selv  skal  overbringe 
det.  Saameget  har  jeg  forstaaet,  men  hvorfor  Liv  og 
Død  skulde  afhænge  deraf  eller  vor  Alles  Sikkerhed  — 
deri  kan  jeg  kun  se  en  temmelig  vidtgaaende  Febervil- 
delse, saa  meget  mere  som  det  Hele,  hvis  jeg  da  forstod 
ham  ret,  dreiede  sig  om  Dominikanerkirkens  Indvielse. 
Han  var  imidlertid  saa  ængstet  og  hidset  af  denne  Fore- 
stilling, at  han  bestandig  forlangte  Pen  og  Papir  for  at 
skrive  og  kun  med  Møie  lykkedes  det  mig  at  berolige 
ham  nogenledes,  idet  jeg  lovede  at  skrive  for  ham,  naar 
han  befandt  sig  stærk  nok  til  at  diktere  Brevet,  dog  under 
ingen  Omstændigheder  før  end  imorgen.  Dermed  slog 
han  sig  da  endelig  til  Taals,  da  han  idelig  og  idelig  paany 

regnede  ud,  at  Brevet  maatte  naa  hans  Famulus  i  rette 
Tid,  naar  det  imorgen  Aften  afgik  med  ridende  Bud  til 
Regensborg,  hvad  jeg  lovede  ham  paa  Eders  Vegne. 

—  Det  skal  ikke  komme  til  at  mangle  paa  det.  Ellers 
kunde  jeg  vel  tænke  mig  efter  hvad  Ottomar  har  antydet 
for  mig,  at  det  ingenlunde  er  blot  og  bar  Febervildelse, 
om  end  hans  Tilstand  vel  kan  overdrive  Brevets  Vigtig- 
hed. Og  hvad  var  saa  den  anden  Sag,  som  I  fandt  af 
større  Betydning? 

—  Af  større  Betydning  men  tillige  maaske  lettere  at 
raade  Bod  paa.  Hvad  der  er  foregaaet  igaar  Aftes  mellem 
ham  og  Eder  derinde,  det  tynger  svart  paa  hans  Sind  og 
lammer  hans  Livsaander.  Han  troer  sig  forvist,  banlyst 
fra  Eders  Hjerte,  mærket  med  Eders  Foragt  og  Uvillie, 
Jeg  veed  at  I  kan  tage  dette  onde  Mareridt  fra  ham  med 
et  Haandtryk,  med  et  Ord,  med  et  Blik  fra  Eders  Øine,. 
og,  ikke  sandt,  vi  vil  ikke  tøve  med  at  vise  ham  denne 
Velgjerning,  som  vil  virke  mere  for  ham  end  alle  Eu- 
ropas medicinske  Fakulteter  kunde  gjøre? 

Han  har  reist  sig  og  gaar  hen  til  en  lille  Dør  i  et  Hjørne 
af  Kammeret  —  det  femkantede.  Da  dets  Indehaver, 
Vincentius,  er  fraværende  og  ikke  ventes  tilbage,  har 
man  taget  det  i  Brug  som  et  Forværelse,  der  har  bekvem 
Forbindelse  med  Renatas  Gemak.  For  i  dette  har  hun 
nu  anbragt  Ottomar,  da  der  ikke  kunde  være  Tale  om  i 
hans  lidende  Tilstand  at  lade  ham  blive  oppe  i  Taarn- 
kammeret. 

Gjenskinnet  af  en  mat  Solnedgang  fylder  Renatas 
Gemak  med  et  usikkert  Skjær.  Inde  i  Alkovens  Skygge 
løfter  et  blegt  Ansigt  sig  fra  Puden  paa  den  store  Ege- 
træsseng. Mindet  om  hin  frygtelige  Time  vaagner  mere 
levende  hos  Renata  end  nogensinde,  idet  hun  sætter  sin 
Fod  paa  Trinet  —  det  Trin,  Ottomar  var  snublet  over, 

da  han  bar  hende  derhen.  Mere  levende  —  og  dog  min- 
dre frygteligt;  det  er,  som  om  det  havde  mistet  noget  af 
sin  Braad,  ja  som  om  en  forjættende  Stemme  tilsagde 
hende,  at  her  skulde  endnu  en  Gang  —  og  snart  —  den 
sidste  Rest  af  denne  Braad  svinde  bort.  j 

Og  Kjøbmanden  har  Ret.  Allerede  hendes  Indtræden 
og  Nærmen,  endnu  mere  hendes  Stemme  —  ere  de  Ord, 
den  bruger,  end  kun  dagHgdags  Spørgsmaal,  som  man 
retter  dem  til  en  Lidende  —  men  allermest  det  milde 
Strøg  af  hendes  Haand  over  hans  Pande  har  en  under- 
fuld Virkning. 

Den  samme  Haand  rækker  ham  snart  efter  den  bero- 
ligende Drik,  som  skal  sikre  ham  Nattehvile,  og  da  han 
sover  ind  er  det  med  den  i  sin. 

Lænet  til  Alkovestolpen  betragter  Kjøbmanden  dem 
med  et  faderligt  Smil  . . . 


De  ere  samlede,  de  tre,  i  det  femkantede  Kammer. 

Tolv  Timers  uafbrudt  Søvn  har  styrket  Ottomar  saa- 
ledes,  at  han  ud  paa  Eftermiddagen  kan  ombytte  Sen- 
gen med  en  Lænestol.  Han  har  dikteret  Kjøbmanden  en 
Del  af  Miinchener  Brevet.  Men  da  dette  i  Begyndelsen 
velgjørende  Arbeide  efterhaanden  aabenbart  trætter 
ham,  faar  Kjøbmanden  ham  til  foreløbig  at  afbryde  det. 

—  Jeg  har  al  Resten  her,  siger  Ottomar  mismodig, 
pegende  paa  de  Papirstykker,  som  indeholde  hans  eget 
Udkast  og  som  han  fra  Tid  til  anden  har  raadspurgt.  Det 
kunde  til  Nød  bruges,  som  det  er.  Men  I  kan  umulig 
fmde  ud  deraf,  det  kunde  kun  min  Famulus. 

Kjøbmanden  ryster  smilende  paa  Hovedet  efter  i  nogle 
Sekunder  at  have  betragtet  de  sælsomme  Skrifttegn. 

—  Ja  havde  vi  blot  den  unge  Mand  her 

—  Hys!  afbryder  Ottomar  ham  med  en  ligefrem  for- 
færdet Bevægelse  —  I  veed  ikke  hvad  I  ønsker! 

Renata,  som  just  er  traadt  ind,  tilbyder  at  gjøre  et 
Forsøg. 

—  Jeg  kunde  tyde  din  Skrift  i  gamle  Dage. 

—  Men  den  er  bleven  langt  værre  —  nei,  nei! 
Ottomar  tager  Bladet  ud  af  Haanden  paa  hende. 

Nu  er  hun  kommen  ind  til  dem  —  det  manglede  blot, 
at  hun  nu  skulde  sætte  sig  hen  og  gjøre  Sekretairarbeide! 

—  Vi  vil  forfriske  os  ved  en  Arbeidspause  paa  en 
Timestid  eller  saa,  da  kan  Brevet  endnu  godt  blive  fær- 
digt før  Aften. 

—  Hvad  om  vi  imidlertid  tog  vore  Byggeplaner  for? 

—  En  fortræffelig  Tanke.  Vi  betragtede  Udkastet  til 
Kapellet  sammen,  nu  vil  vi  gaa  de  større  Grundrids 
igjennem,  ledet  af  vor  bygningskyndige  Ven. 

Snart  ere  Planerne  hentede  fra  Bibliotheket  og  ud- 
bredte paa  Bordet. 

De  ere  bøiede  over  en  af  dem  —  Ottomar  siddende  i 
Lænestolen,  som  er  vel  polstret  med  Læderhynder,  Kjøb- 
manden  og  Renata  hver  paa  sin  Side  af  ham  med  Hæn- 
derne støttede  paa  Bordet  —  alle  tre  fordybede  i  Grund- 
ridsets Linier,  medens  Kjøbmanden  udpeger  et  eller  an- 
det Punkt  af  Vigtighed:  —  da  Døren  til  Gangen  pludselig 
bliver  revet  op. 

Ottomar  synker  tilbage  i  Stolen  med  et  Blik,  som  om 
han  saae  et  Gjenfærd. 

Vincentius  staar  midt  i  Stuen. 

Den  unge  Mand,  der  er  mindst  saa  forbauset  som  de 
selv,  fremstammer  Undskyldninger . 

—  I  har  Intet  at  undskylde,  Herr  Famulus,  svarer  Re- 
nata. Dette  Værelse  var  ganske  vist  indrømmet  Eder. 
Men  da  I  ikke  ventedes  tilbage  for  det  Første,  tog  vi  det 

i  Brug,  fordi  det  laa  bekvemt;  thi  Hns.  Høiærværdighed 
har  paa  Grund  af  et  heftigt  Ildebefindende  ombyttet  det 
afsides  beliggende  Taarnkammer  med  det  Værelse,  som 
jeg  fra  først  af  havde  tiltænkt  ham. 

Med  inderlig  Bekymring  malet  i  alle  sine  Træk  vil 
Vincentius  erkyndige  sig  om  sin  høie  Foresattes  Befin- 
dende, men  afbrydes  barsk  nok:  — 

—  Hvor  kommer  det  sig  at  I  er  her  nu,  da  I  skulde 
være  i  Regensborg? 

—  Ja,  Eders  Høiærværdighed  maa  vide  at  saasnart 
jeg  kom  til  Telheim,  viste  det  sig,  at  min  Reise  havde  væ- 
ret forfeilet,  da  intet  fornuftigt  Menneske  noget  Øieblik 
kunde  tro  —  at 

Da  Vincentius'  Blik  flakker  tvivlende  mellem  Biskop- 
pen og  den  Fremmede,  medens  han  søger  at  finde  en 
passende  vag  Vending,  beroliger  Ottomar  ham: 

—  Gaa  kun  videre  i  Texten.  I  kan  tale  frit  ud. 
Vincentius  bukker. 

—  Ingen,  siger  jeg,  kunde  blot  for  et  Øieblik  tro,  at 
den  gamle  Folkesanger,  som  de  havde  holdt  fast  og  som 
ganske  vist  var  skyldig  i  at  have  forbudne  Skrifter  hos 
sig,  var  „den  store  Gudsven".  Jeg  fandt  derfor  intet  vi- 
dere at  gjøre  end  at  lade  ham  sende  til  Regensborg  og 
selv  vende  her  tilbage. 

—  Jeg  havde  imidlertid  givet  Eder  det  Hverv  at  over- 
være Abbedissens  Bisættelse  i  Mittelmynster. 

—  Ganske  vist,  Eders  Høiærværdighed  —  men  jeg 
forstod  det  saaledes,  at  det  var  under  den  Forudsætning, 
at  jeg  allerede  var  i  Regensborg 

—  Jeg  mindes  ikke  at  have  taget  noget  saadant  For- 
behold. 

—  Det  gjør  mig  ondt,  hvis  jeg  har  misforstaaet  Eders 

Høiærværdighed,  men  under  disse  Omstændigheder 
troede  jeg  mig  ikke  berettiget  til  at  udstrække  min  Orlov 
videre  og  holde  mig  fjernet  længer  fra  min  egentlige  Tje- 
neste. 

Biskoppens  Udtryk  har  været  utilfreds  og  bistert,  men 
da  han  ser  op  nu,  er  det  venligt  nok: 

—  I  kan  have  Ret  deri,  Vincentius,  og  skjøndt  jeg 
kunde  have  ønsket,  at  I  havde  bragt  min  Hilsen  til  Mit- 
telmynster  og  vist  den  Afdøde  den  sidste  Ære  paa  mine 
Vegne,  fortjener  Eders  Iver  efter  at  vende  tilbage  til 
Eders  Tjeneste  her  al  Paaskjønnelse,  og  jeg  skal  visselig 
ikke  glemme  den.  I  er  virkelig  ogsaa  blevet  savnet  her 
som  den  Eneste,  der  kunde  læse  hvad  jeg  kradser  op,  og 
det  er  ikke  en  Time  siden  at  det  Ønske  blev  udtalt  her, 
at  I  var  vel  tilbage.  Saaledes  ligger  der  allerede  Arbeide 
og  venter  paa  Eder.  Min  Ven,  Herr  Johann  Rinck,  Kjøb- 
mand  fra  Basel,  hvem  I  vel  mindes  flygtig  at  have  set  i 
Lengefeld,  har  været  saa  god  at  funktionere  for  Eder,  og 
har  med  en  meget  smuk  Haand  skrevet  hvad  jeg  kunde 
diktere  ham  —  Begyndelsen  af  et  Brev  til  Hertugens 
Kansler  i  Miinchen.  Disse  Papirer  her  indeholde  mit 
Udkast  til  Fortsættelsen.  Saasnart  I  har  forfrisket  Eder 
efter  Eders  anstrengende  Reise,  er  I  derfor  maaske  saa 
god  at  tage  jer  af  dette  Arbeide,  skrive  dette  af  og  fuld- 
ende Skrivelsen  efter  mine  Udkast  —  Kancellistilen 
træffer  i  bedre  end  jeg  kunde  have  gjort  det.  Det  var  og 
er  min  Hensigt  at  lade  Eder  selv  reise  med  denne  Skri- 
velse til  Miinchen  —  den  angaar,  som  I  vil  se.  Indvielsen 
af  vor  herlige  Ordenskirke  —  en  Mission,  som  vil  gjøre 
Eder  bemærket  paa  høie  Steder  og  hvorved  I  sikkert  vil 
forstaa  at  vinde  Eder  mægtige  Velyndere.  Her  er  Papi- 
rerne. Alle  Eders  Sager  vil  I  finde  oppe  i  Taarnkamret. 

Vincentius  takker  bevæget  for  den  synderlige  Gunst- 
bevisning, hvormed  Hns.  Høiærværdighed  overvælder 
ham,  og  anbefaler  sig. 

Efter  de  Trin  at  dømme,  hvormed  hans  Ridestøvler 
lade  Gangens  Fliser  gjenlyde,  synes  denne  sjeldne  Un- 
gersvend at  være  besjælet  af  en  hartad  enestaaende  Iver 
for  at  kaste  sig  over  sit  Arbeide. 

—  Hvor  mon  Gertrud  kan  være? 

Renata  er  i  Begreb  med  at  reise  sig,  men  Ottomar  læg- 
ger sin  Haand  paa  hendes  Arm. 

—  Lad  din  Svigerinde  være  hvor  hun  er,  selv  om  hun 
skulde  give  min  Famulus  en  hjerteligere  Velkomst  end 
ønskeligt  var.  Vi  have  Noget  at  tale  om,  som  hun  bedst 
er  udelukket  fra. 

Han  reiser  sig,  gaar  hen  til  Døren,  aabner  den,  spei- 
der  ned  ad  Gangen  til  begge  Sider,  lukker  Døren  i  og 
skyder  Riglen  for. 

—  Den  unge  Mand  er,  som  jeg  allerede  har  sagt  dig, 
en  Forræder.  Han  er  i  Ledtog  med  de  værste  Elemen- 
ter dernede  i  Byen,  med  Kroværten  og  med  den  fanatiske 
Franciskaner,  som  han  selv  fik  mig  til  at  kalde  hid,  for 
hans  Lægekundskabs  Skyld:  og  ved  Hjelp  af  dem  op- 
hidser han  den  fanatiske,  skrækslagne  Mængde  mod  den 
kjætterske  Borgfrue  og  mod  sin  egen  Herre,  hvem  han 
har  mistænkt  for  at  ville  skaane  samme  Dame  for  gam- 
melt Venskabs  Skyld.  Jeg  har  skriftligt  Bevis  for  det. 
Var  ikke  min  egen  syndige  Forvildelse  kommen  imellem 
med  denne  Febertilstand  til  Følge,  der  berøvede  mig 
Gaarsdagen,  saa  vilde  de  farligste  Personer  længst  være 
under  Laas  og  Lukke  i  Regensborg.  Nu  har  Vincentius 
kunnet  raadslaa  med  dem  paa  Hjemveien  og  har  sikkert 
nok  undt  sig  Tid  til  det,  skjøndt  han  ellers  syntes  at  have 
Hast  nok.  Det  er  der  Intet  at  gjøre  ved,  men  det  er  af 

yderste  Vigtighed,  at  han  heroppefra  intet  Samkvem  mer 
kan  have  med  dem. 

—  Det  kan  han  umuligt.  Ingen  kan  forlade  Borgen 
nu  uden  min  Tilladelse  —  ikke  under  noyet  Paaskud. 

—  Godt. 
Ottomar  ser  panderynkende  ned   for   sig  og  stryger 

sig  med  Haanden  om  Hagen. 

—  Jeg  kunde  naturligvis  sætte  ham  fast  strax.  Men 
det  vilde  vække  ubehagelig  Opmærksomhed  og  navnlig 
forurolige  alt  Kvindekjøn  her  paa  Borgen  —  med  din 
Svigerinde  i  Spidsen.  Synes  heller  ikke  at  være  nødven- 
digt. Nei,  vi  vil  holde  ham  i  lang  Line.  Foreløbig  har  jeg 
givet  ham  Beskjæftigelse,  og  jeg  tvivler  ikke  om  at  han 
med  Flid  vil  hellige  sig  til  sit  Arbeide.  Vi  skal  se,  at  han 
vil  bringe  Brevet  færdigt  til  Underskrift  og  være  rede  til 
endnu  i  Aften  at  tiltræde  en  ny  Reise  og  ride  ad  Miinchen 
til.  Han  vil  bHve  ubehagelig  overrasket  ved  den  Omsorg, 
jeg  viser  for  at  han  skal  nyde  en  fuld  Nattehvile;  og 
imorgen  vil  han  have  at  reise  i  vort  Selskab,  for  vi  maa 
nu  ikke  tøve  længer,  Renata,  vi  maa  bryde  op  før  Mid- 
dag med  Alt  hvad  vi  kunne  mønstre  af  vaabendygtige 
Mænd. 

Renata  bøier  Hovedet. 

—  Jeg  vil  strax  tale  med  min  Hushovmester.  Vi  skal 
ordne  Alt  til  Opbrud  paa  den  Tid,  du  selv  bestemmer. 

—  Og  vi  ville  holde  det  hemmeligt  til  det  Sidste,  eller 
saa  længe  som  muligt,  for  vore  unge  Folk.  Jeg  for  min 
Famulus,  du  for  din  Svigerinde. 

—  Det  vil  falde  vanskeligere  at  holde  Gertrud  udenfor 
saadanne  Forberedelser. 

—  Saalænge  som  muligt,  og  i  alt  Fald  borte  fra  ham. 
I,  Mester,  følger  med  os  til  Regensborg,  hvorfra  I  med 
biskoppeligt    Leidebrev    og    med   Anbefalingsskrivelser 

i  temmelig  Sikkerhed  kan  begive  Eder  hvorhen  I  vil, 
om  I  nu  over  Basel  vil  søge  Tilflugt  i  Alperne  eller  over 
Strassborg  i  Vogeserne.  For,  som  jeg  sagde  Eder,  vi  faa 
strenge  Tider  her.  Om  du  skal  blive  i  Regensborg,  Re- 
nata,  er  et  Spørgsmaal,  som  vi  kunne  drøfte  underveis 
. . .  Jeg  talte  om  Vincentius'  Nattero  —  skal  han  sove 
oppe  i  Taarnkamret? 

—  Hvor  I  selv  vælger. 

—  Han  er  saa  langt  af  Veien  dér.  Jeg  tænker,  det  var 
bedre  at  holde  ham  mer  under  Opsigt.  Hvis  du  vil  lade 
en  Madrads  lægge  ind  i  Bykamret,  saa  kunde  han  sove 
der,  hvor  jeg  har  ham  ved  Haanden,  lige  ved  Alkoven 
—  jeg  vil  lade  dens  Tapetdør  staa  aaben.  Det  vilde  falde 
mig  vanskeligt  at  sige,  hvad  jeg  egentlig  frygter,  at  han 
kunde  volde  for  Skade,  naar  han  dog  ikke  kan  forlade 
Borgen,  men  jeg  holder  ikke  af  den  Tanke,  at  han  har 
for  let  ved  at  luske  om  paa  egen  Haand.  Han  skulde 
have  saa  lidt  Bevægelsesfrihed  som  muligt,  uden  dog  at 
føle  sig  fangen. 

—  Saa  vil  vi  gjøre  saaledes.  Skal  jeg  gaa  og  tale  alene 
med  Hushovmesteren  eller  lade  ham  hente? 

—  Lad  ham  komme.  Det  er  bedst,  at  vi  sammen  af- 
tale alt  Fornødent. 


XXI 

Vincentius  tager  to  af  Vindeltrappens  høie  Trin  med 
hvert  Skridt. 

Det  første  Blik  overtyder  ham  om,  at  hans  Papirer 
ligge  i  god  Orden  paa  Bordet  i  Taarnkamret.  Dér 
tilvenstre  Bunken  med  Kirkesagerne,  Brevet  fra  Mittel- 
mynster  paa  sin  Plads.  Med  rystende  Hænder  river  han 
det  op  —  tomt!  Intet  løst  beskrevet  Blad  lagt  ind  i  det. 
Han  blader  de  foregaaende,  de  følgende  Papirer  igjen- 
nem,  atter  og  atter  —  intetsteds  det  Søgte.  Og  hvor  er 
Skrivelsen  fra  den  bayerske  Hertugs  Kansler?  Borte! 

Vincentius  synker  ned  paa  Stolen.  Kolde  Sveddraa- 
ber  perle  paa  hans  Pande. 

Det  er,  som  han  hele  Tiden  har  frygtet.  Bispen  har 
søgt  efter  i  hans  Papirer  —  han  har  taget  Kanslerbre- 
vet til  sig,  bladet  i  Stiftets  Skrivelse  og  dér  fundet  hans 
Kladde  til  Brevet  til  Broder  Martin  —  det  dobbelt  for- 
ræderiske Blad,  som  forraader  hans  eget  Forræderi. 

Han  er  paa  Naade  og  Unaade  i  denne  Mands  Magt. 
Og  har  han  nogen  Grund  til  at  haabe  paa  Naade?  Har 
han  nogen  Undskyldning?  —  Ingen! 

Det  var  den  første  Dags  Aften,  kort  efter  sin  Ankomst 
i  Telheim,  at  han  opdagede  sit  frygtelige  Feilgreb. 

Just  som  han,  temmelig  træt  af  sin  Reise,  vilde  op- 
søge den  brede  Seng,  som  Kroens  bedste  Værelse  lok- 
kede ham  med,  faldt  det  ham  ind  at  efterse  Ordlyden  i 

det  Brev,  som  han  havde  efterladt  til  Broder  Martin  hos 
Stephen  Kromand  i  Langenstein.  For  han  havde  jo 
tilfældigvis  Kladden  i  sin  Taske.  Han  havde  stukket 
den  til  sig  blot  for  at  den  ikke  skulde  blive  liggende  i 
hans  Kammer  og  falde  i  Andres  Hænder.  Men  neppe 
havde  han  faaet  Papiret  frem  af  Tasken,  før  hans  Knæ 
rystede,  saa  han  maatte  sætte  sig  paa  Sengekanten.  Disse 
Kragetæer,  Ørnekløer  —  nei  Djævlekløer!  —  saa  for- 
sk jellige  fra  hans  egen  fine  Skrift,  og  saa  velkjendte!  — 
Det  var  jo  Bispens  Udkast  til  Mittelmynster  Brevet.  Ja, 
men  han  husker  dog  tydelig,  at  han  lagde  det  ind  i  Skri- 
velsen fra  Stiftet;  altsaa  maa  han  i  sin  Hast,  ved  en 
Streg,  Djævlen  har  spillet  ham,  have  fonexlet  de  to 
Kladder,  og  hans  egen  til  Martin-Brevet  ligger  nu  paa 
Bordet  i  det  femkantede  Kammer  i  Borg  Langenstein, 
indlagt  i  Stiftets  Skrivelse! 

Der  kom  ingen  Søvn  i  hans  Øine  den  Nat.  Helst  var 
han  redet  sporenstregs  tilbage,  midt  om  Natten,  skjøndt 
han  var  mørkeræd  og  dødsensangst  for  Spøgelser.  For- 
gjæves  sagde  han  atter  og  atter  til  sig  selv,  at  der  ikke 
er  den  mindste  Sandsynlighed  for  at  det  forræderiske 
Skriftstykkes  fredelige  Hvile  i  Bunken  af  „kirkelige  An- 
liggender'' skulde  blive  forstyrret.  Hans  Angst  tilhvi- 
skede ham,  at  det  hvert  Øieblik  kunde  hændes,  at  Bis- 
pen søgte  et  eller  andet  Brev,  som  han  havde  givet  Vin- 
centius  i  Forvaring;  maaske  just  det  fra  Mittelmynster, 
ja  høist  sandsynligt  netop  det.  Og  strax  var  han  badet  i 
Sved  fra  Haarspidserne  til  Tæerne. 

Den  følgende  Morgen  overbeviste  han  sig  med  stor 
Beredvillighed  om  den  isengraa  Sangers  Uskyldighed,  i 
alt  Fald  for  saa  vidt  som  han  ikke  var  den  søgte  Ærke- 
kjætter  og  overhovedet  ingen  Person  af  Betydning.  Han 
sendte  ham  altsaa  til  Regensborg  til  Opbevaring  og  be- 

steg  Klosterhesten  for  at  vende  tilbage,  foreløbig  til  Wel- 
tenborg,  hvor  han  maatte  overnatte. 

Her  havde  han  en  lang  og  fortrolig  Samtale  med  Prio- 
ren, hvem  Bispen  jo  havde  anbefalet  ham  som  en  klog 
og  erfaren  Herre. 

Prioren  undrede  sig  ikke  over  at  den  unge  Mand  havde 
gjort  et  frugtesløst  Ridt.  Han  havde  hele  Tiden  haft  den 
Mistanke,  at  dette  Rygte  om  Gudsvennens  Sangerfor- 
klædning  var  udspredt  af  Kjætterne  selv,  for  at  vise  Bis- 
pen paa  Vildspor.  Langt  snarere  skulde  man  have  et 
vaagent  Øie  med  reisende  Kjøbmænd  og  navnlig  Byg- 
mestre, da  dette  var  de  falske  Roller,  som  disse  Valden- 
ser-Apostle  med  Forkjærlighed  benyttede.  Hvad  Borg 
Langenstein  angik  og  dens  formodede  Sammenhæng 
med  den  store  Kjætter,  saa  havde  Prioren  allerede  længe 
haft  den  alvorlig  mistænkt.  For  nogle  Aar  siden  var  en 
Reisende,  en  midaldrende  Mand  med  paafaldende  An- 
sigtstræk, kommen  til  Klostret  for  at  lade  sig  sætte  over 
Donau.  Han  udgav  sig  for  at  være  Bygmester,  og  da 
Prioren  førte  ham  ind  i  Kapellet  og  følte  ham  paa  Tæn- 
derne, viste  han  ogsaa  Kundskaber  i  dette  Fag.  Hvor 
han  agtede  sig  hen,  lod  han  sig  ikke  forlyde  med.  Prio- 
ren bød  derfor  hemmelig  en  ung  Munk  at  følge  efter  den 
Fremmede  for  at  udspeide  hans  Veie.  Disse  førte  til 
Borg  Langenstein,  dog  ikke  gjennem  Byen  og  over  dens 
Bro,  men  over  Kalvariebjerget  og  Spangen,  som  han 
overskred  ved  Midnatstid  for  paa  en  gaadefuld  Maade 
at  forsvinde  i  Borgen;  naar  han  atter  havde  forladt  den, 
havde  Munken  ikke  kunnet  opdage.  Nu,  da  Prioren 
havde  fornummet  Rygter  om  at  Borgfruen  paatænkte 
Ombygninger,  var  denne  Hændelse  atter  rundet  ham 
oftere  i  Hu.  Den  havde  tildraget  sig  just  paa  den  Tid,, 
da  Borgherren,  Hugo  von  Laufen-Langenstein,  var  af- 

gaaet  ved  Døden,  det  vil  sige  næsten  nøiagtig  for  fem 
Aar  siden. 

Vincentius  studsede.  Det  faldt  ham  ind,  at  Indskriften 
i  Frøken  Gertruds  Paulus-Fortydskning  fra  „Guds  Ven" 
var  dateret  fem  Aar  tilbage,  i  Juli  Maaned.  Det  var  i  alt 
Fald  en  paafaldende  Omstændighed,  som  vilde  have  gi- 
vet ham  mere  at  tænke  paa,  hvis  ikke  hans  Tanker 
havde  været  lammede  af  den  Angst  for  den  mulige  Op- 
dagelse af  hans  Forræderi,  der  steg  gradvis,  eftersom 
han  nærmede  sig  sit  Maal,  og  havde  naaet  Febertem- 
peratur, da  han  saae  Borgtaarnet  kneise  paa  Klippen 
over  den  lille  By. 

Men  trods  sin  Utaalmodighed  efter  at  skaffe  sig  Vis- 
hed og  maaske  endnu  forhindre  en  Opdagelse,  der  i  bed- 
ste Tilfælde  bestandig  truede  for  hvert  Minut  der  gik 
hen,  før  han  traadte  ind  i  det  femkantede  Kammer:  — 
trods  det,  at  han  saaledes  havde  Angstens  Spore  i  Siden, 
kunde  der  ikke  være  Tale  om,  uden  Ophold  at  ride  tvers 
igjennem  Byen.  Just  i  den  Stilling,  han  befandt  sig  i, 
var  det  af  yderste  Vigtighed  for  ham  at  sætte  sig  i  For- 
bindelse med  sine  Venner  hernede,  fremfor  Alt  med  Bro- 
der Martin,  og  erfare  det  mest  Mulige  og  det  Tilforlade- 
ligste om  hvordan  Sagerne  stod. 

Denne  Nødvendighed  paatrængte  sig  ham  saa  meget 
mere,  som  det  var  aabenbart,  at  der  var  noget  Usædvan- 
ligt i  Gjære. 

Dette  mærkede  han  endnu  før  han  kom  ind  i  Byen. 
Overalt  saae  han  Landfolk  i  Bevægelse  eller  Grupper  af 
Bønder  i  bevæget  Samtale  —  hist  og  her  havde  de  og- 
saa  sluttet  Kreds  om  en  Taler,  enten  det  nu  var  en  sek- 
terisk Vandreapostel  eller  en  Barfodmunk;  Vincentius 
havde  ikke  Tid  til  at  anstille  Undersøgelser  desangaa- 
ende.  Da  han  kom  ind  i  Langensteins  eneste  Gade,  var 

der  baade  dér  og  i  de  tilstødende  Smøger  og  Gyder  det 
samme  opskræmmede  Liv.  Folk  holdt  Æddikesvampe 
for  Munden  eller  havde  hele  den  underste  Del  af  Ansig- 
tet tilbundet;  men  selv  Frygt  for  Smitten  kunde  ikke 
holde  dem  fra  at  stimle  sammen  og  lade  Munden  løbe, 
hvor  besværlig  det  end  var  i  denne  Tilstand. 

Det  var  aabenbart  at  Soten  snarest  var  i  Tiltagende, 
men  der  syntes  desuden  at  maatte  være  hændtes  noget 
Særligt. 

I  Elisabethinerhuset  traf  han  Broder  Martin  og  fik  alle 
Nyheder  ved  en  Kande  Vin,  som  han  selv  kun  gjorde 
daarlig  Besked. 

Franciskanermunken  var  med  sine  Ledsagere  ankom- 
men til  Langenstein  ved  Morgengry,  som  Vincentius  var 
redet  bort  den  foregaaende  Eftermiddag,  og  havde  strax 
af  Værten  i  det  forgyldte  Oxehoved  faaet  overantvortet 
den  fromme  og  skarpsindige  Skrivelse,  som  Famulus  dér 
havde  efterladt  til  ham.  Hvorpaa  han  ufortøvet  havde 
haft  en  Samtale  med  den  fortræffelige  Vært  og  med  et  Par 
kloge  og  gudsfrygtige  Mænd  af  Borgerskabet.  Han  havde 
da  klarlig  set,  hvorlunde  det  forholdt  sig  med  denne 
Sot,  og  at  der  her  kun  var  lidet  at  udrette  med  Urter  og 
Salte  og  Mineraller  eller  andre  Medikamenter  af  jordisk 
Art,  da  det  saa  aabenbart  var  Himlens  Vrede  som  ramte 
Byen,  fordi  Kjætterskens  Borg  uforstyrret  thronede  der- 
oppe ja  endogsaa  rustede  sig  og  var  ved  at  opkaste  nye 
Befæstninger.  Dette  havde  disse  brave  Borgere  allerede 
paa  egen  Haand  indset,  hvormeget  mer  da  han.  Francis- 
kanermunken! Men  han  saae  nu  ogsaa  strax  Remediet, 
der  laa  lige  ved  Haanden.  Thi  ligervis  som  man  siger  at 
hvor  Gud  haver  opreist  en  Kirke,  dér  haver  Djævelen 
bygget  en  Kro  —  (ikke  at  Broder  Martin  absolut  vilde 

fordømme  Værtshuse,  i  Syndeiiighed  naar  de  føre  gode 
iispædede  Drikkevarer  og  have  fromme  Kunder,  som 
vide  at  skjønne  paa  Guds  Gaver,  og  naar  Værten  kjen- 
der  sin  Pligt  mod  Vandremunke)  —  saaledes  havde  man 
her  overfor  hin  Djævlens  Kro  paa  Klippen  det  hellige 
Kalvariebjerg.  Altsaa  en  Procession  op  forbi  alle  Passi- 
ons-Stationerne med  Bønner  og  Lovsang  ved  hver  af 
dem  —  og  med  en  Messe  læst  foran  Krucifixet  —  det  var 
Remediet.  Til  den  Ende  havde  han  altsaa  sammenkaldt 
en  Forsamling  ikke  blot  af  Langensteins  Borgere  men 
ogsaa  af  ansete  Mænd  fra  Landsbyerne  i  en  vid  Om- 
kreds, hvilken,  saasom  der  var  periculum  in  mora,  af- 
holdtes henimod  Aftentide  om  Torsdagen,  udenfor  det 
forgyldte  Oxehoved. 

„Men  som  det  synes,  at  Satanas  for  denne  Egns  Syn- 
ders Skyld  haver  faaet  Magt  og  Myndighed  at  driVe  sit 
Spil,  saa  maatte  det  da  hænde,  at  just  som  jeg  var  midt 
i  min  store  Oratio,  hvo  skulde  da  pludselig  staa  midt 
imellem  os  uden  Bisp  Ottomar  selv?" 

Under  den  paafølgende  Beretning  blev  Vincentius 
Gang  efter  Gang  iklædt  et  Pandser  af  Gaasehud.  Og 
imidlertid  kunde  han  ikke  blive  enig  med  sig  selv,  om 
han  skulde  betro  Broder  Martin  Historien  med  den  usa- 
lige Kladde  til  det  Brev,  Graamunken  havde  modtaget 
fra  ham,  og  dens  usikre  Skjæbne.  Talte  forøvrig  ikke 
Bispens  pludselige  Tilsynekomst  nede  i  Byen  stærkt  for 
at  han  ved  dette  Fund  var  kommen  under  Veir  med 
Forræderiet? 

—  Om  den  paatænkte  Procession  synes  I  ikke  at 
have  sagt  Bispen  Noget?  bemærkede  han. 

—  Visselig  ikke,  da  der  ingen  Tvivl  var  om,  at  han 
med  sin  ugudelige  Tænkemaade  —  thi  saaledes  kalder 
jeg  den  mellem  os  —  paa  det  Bestemteste  vilde  have  for- 

budt  den.  Ja  min  stakkels  Procession!  den  blev  der  rig- 
tignok sat  en  endnu  grundigere  Stopper  for  . . .  ved 
denne  frygtelige  Begivenhed. 

Og  nu  fortalte  han  om  den  egentlige  Aarsag  til  al  den 
Ophidselse,  der  var  synlig  baade  i  og  udenfor  Byen. 

Torsdagen  havde  været  den  mest  trykkende  af  alle 
disse  hede  Dage,  men  over  Skovbjerget  bag  Borgen 
havde  der  hele  Eftermiddagen  staaet  endnu  tykkere 
Skyer  end  de,  der  saa  ofte  før  havde  vakt  forgjæves 
Haab  hos  Borgerne.  Thi  Tørken  og  Heden  syntes  dem 
at  være  en  Forbandelse,  der  var  i  Pagt  med  Soten.  Ty- 
delig kunde  man  se,  at  Regnskj^erne  saa  gjerne  vilde 
komme  men  ikke  kunde,  fordi  denne  onde  Borg  med 
sit  truende  Taarn  holdt  dem  borte.  Men  denne  Gang  steg 
de  høiere  ved  Aflentide,  og  Alle  aandede  op  i  sikker 
Forventning  om  Regn,  der  —  som  man  forvist  haabede 
—  vilde  bringe  Sotens  Aftagen  med  sig.  Himlen  blev 
mer  og  mer  truende,  og  Folk  vilde  ikke  gaa  til  Sengs, 
forventende  et  saare  stærkt  Uveir,  indtil  det  dog  varede 
dem  for  længe.  Midt  om  Natten  vaktes  de  imidlertid 
ved  et  Lynslag  og  et  Tordenbrag,  som  de  ældste  Mænd 
i  Langenstein  ikke  mindedes  at  have  hørt  Mage  til;  — 
kun  et  eneste,  og  ikke  en  Draabe  Regn  faldt.  Den  føl- 
gende Morgen  var  Himlen  blaa  som  altid,  og  som  en 
Løbeild  gik  det  fra  Mund  til  Mund,  at  Lynet  havde 
knust  det  berømte  mirakelgjørende  Krucifix  paa  Kal- 
variebjerget. 

—  Nu  ved  I  vel,  Herr  Famulus,  at  om  end  Bispen 
snerrer  ad  min  Veltalenhed  —  endog  der  er  Andre  som 
have  en  anden  Mening  derom,  men  det  kan  jo  være  at 
den  ikke  er  af  tilstrækkelig  verdslig  Art  for  Hns.  Høiær- 
værdigheds  Smag;  sikkert  er  det  at  der  af  min  Mund 
ofte  taler  en  hellig  profetisk  Aand,  om  hvilken  man  ikke 

kan  vente,  at  den  skal  rette  sig  efter  hedenske  Rhetorer 
deres  Regler;  som  det  da  ogsaa  her  viste  sig.  Thi  jeg 
havde  i  min  Tale  til  disse  Borgere  sagt  at  Himlens  Vrede 
over  Kjætterborgen,  som  de  taalte  over  sig,  helt  vel 
kunde  knuse  hint  Krucifix,  saa  at  de  end  ikke  længer 
stod  under  denne  velsignede  Beskyttelse  og  det  var,  som 
om  Jesus  ikke  for  dem  var  død  paa  Korset.  Dette  min- 
dedes nu  Alle  og  ærede  mig  høiere  end  før,  som  vel  de 
maatte,  raabende,  at  jeg  for  denne  usalige  Egn  skulde 
være  en  Peter  fra  Amiens  og  forsamle  alle  fromme  Mænd 
nær  og  fjern  til  et  Korstog  mod  hin  Satans  Borg  og  Fæst- 
ning. Og  I  kan  tænke  Eder  at  Ophidselsen  steg,  da  sam- 
tidig Soten  bredte  sig  i  hele  Byen  ja  rundt  om  ud  i 
Landsbyerne. 

—  Dette  er  visselig  svart  Nyt,  Broder  Martin,  sagde 
Vincentius,  paa  hvis  overtroiske  Sind  dette  aabenbare 
Jærtegn  ikke  havde  undladt  at  gjøre  en  stærk  Virkning. 
—  Dog  synes  der  mig  at  være  noget  Trøsteligt  deri,  for- 
saavidt  som  denne  Stemning  hos  Borgere  og  Landfolk 
omgiver  Eder  med  en  fast  Livgarde  ja  med  en  sand 
Hærstyrke,  en  Betryggelse,  som  I  vel  kan  have  nødig. 
Thi  ogsaa  jeg  har  mit  at  berette,  der  angaar  vor  fælles 
Sikkerhed. 

Og  nu  fortalte  han  hvad  der  var  hændtes  med  Klad- 
den til  hint  „skarpsindige  og  fromme  Brev"  —  hvilket  1 
virkede  saa  stærkt  paa   hans   Tilhører,   der  just  vilde 
styrke  sig  med  en  Slurk  af  Vinkanden,  at  de  røde  Draa- 
ber  trillede  rigelig  ned  ad  den  graa  Kutte. 

—  Ja,  ja  min  fromme  Fader,  I  har  dog  foreløbig  min- 
dre Grund  til  at  ryste  paa  Haanden  end  jeg  —  Skaal,  og 
Gud  velsigne  Jer  og  holde  sin  Haand  over  mig,  der  nu 
maa  løbe  Nakken  lige  ind  i  Løkken.  Men  til  Syvende  og 
Sidst  ere  vi  rigtignok  ombord  i  den  samme  Jolle  og  maa 

flyde  eller  gaa  tilbunds  sammen  —  Amen!  I  værste  Til- 
fælde er  vi  ikke  uden  Vaaben,  men  det  er  et  Vaaben, 
som  snart  vil  glide  os  af  Hænde.  Disse  rasende  Borgere 
og  Bønder  er  det  let  nok  for  Jer  at  samle  og  lede  idag, 
men  om  et  Par  Dage  er  Bønderne  gaaet  hver  til  sit,  og 
I  vil  undre  jer  over  hvor  døve  Borgerne  ere  blevne  paa 
Korstogsøret.  Hvad  der  imidlertid  giver  os  den  største 
Magt  over  ham  —  læg  Mærke  til  det,  fromme  Fader,  fra 
Skriftestolen  af  kjender  I  jo  Menneskenes  Børn  deres 
Skrøbeligheder;  og  jeg  siger  Eder,  Hns.  Højærværdighed 
er  saa  forliebt  som  en  Hankat  i  Maaneskin,  og  hvad 
Kjættersken  selv  angaar,  saa  ser  hun  mig  ud  til  at 
kunne  miave  kjælent  nok  til  den  Musik. 

Den  næsten  tomme  Kande  for  Munkens  Mund  gav 
hul  Gjenlyd  af  en  tilfreds  klukkende  Grynten. 

—  Hun  er  et  Pant  i  vor  Haand. 

—  Jeg  ser,  min  Søn,  jeg  ser. 

—  Godt,  men  se  ogsaa  lidt  paa  den  anden  Side  af  Sa- 
gen. Dette  skjærper  hans  Had  og  Hevntørst  mod  enhver, 
der  blot  saa  meget  som  tænker  paa  at  krumme  et  Haar 
paa  hendes  Hoved.  Jeg  siger  Eder,  Hjertet  vil  le  i  Brystet 
paa  ham,  naar  vore  Ledemod  knirke  paa  Pinebænken  — 
ja,  ja,  det  er  det,  det  vil  komme  til,  hvis  han  har  fundet 
min  Brevkladde  og  han  faar  os  i  sin  Magt.  Hun  er  vort 
Haandpant,  som  vi  ikke  maa  lade  os  liste  af  Hænde. 
Just  det  er  den  store  Fare,  at  han  faar  hende  bort  her- 
fra —  i  Sikkerhed  et  eller  andet  Steds;  saa  kan  han 
gjøre  mod  os  hvad  hannem  lyster,  og  hvad  det  vil  være, 
hvis  han  skulde  have  saadant  et  Bevis  imod  os,  som  det 
Brev  er,  det  har  jeg  alt  antydet. 

Graamunken  nikkede  eftertænksomt. 

—  I  har  Ret.  Gud  ske  Lov  og  Tak,  I  er  kommen,  for 
min  Stilling  her  var  vanskelig,  og  jeg  bar  og  bærer  paa 

et  svart  Ansvar.  Da  gjør  det  godt  at  pleie  Raad  med  en 
klog  Mand  som  Eder,  Herr  Famulus. 

Og  de  pleiede  Raad. 

Angaaende  Hovedopgaven,  Forbindelsen  fra  Borgen 
til  Bj'en,  blev  de  enige  om  følgende  Forholdsregler. 

Det  eneste  Vindue  i  Borgen,  der  vendte  ud  til  Byen. 
var  mellem  to  Gavle  synligt  fra  Broder  Martins  Kam- 
mer, ikke  at  tale  om  at  Stephen  Kromand  altid  let  kunde 
holde  Øie  med  det.  Den  første  Meddelelse,  det  gjaldt  om 
at  bane  Vei  for,  var  den,  om  Brevkladden  laa  paa  sin 
Plads  eller  var  funden  af  Bispen.  I  det  sidste  Tilfælde 
skulde  Vincentius  hænge  et  hvidt  Klæde  ud  af  Vinduet. 
Et  sort  Flor  betød,  at  man  beredte  sig  til  at  reise  bort, 
saa  at  der  ingen  Tid  længer  var  at  spilde.  Hvorledes  Vin- 
centius skulde  skaffe  sig  Leilighed  til  en  saadan  Signa- 
lisering, overlodes  til  hans  eget  Snille  og  hans  Forbin- 
delse med  Gertrud.  Viste  det  sig  at  være  umuligt,  skulde 
han  bruge  sit  eget  Vindue,  der  rigtignok  kun  kunde  iagt- 
tages hinsides  Flodkrumningen,  fra  Foden  af  Kalvarie- 
bjerget,  og  desuden  havde  den  Mislighed  at  Signalet 
neppe  kunde  undgaa  at  blive  set  fra  Borgen  selv. 

Viste  den  hvide  Fane  sig  ikke,  saa  var  der  neppe  no- 
gen overhængende  Fare  for  dem  begge. 

Men  den  kan  han  nu  godt  hænge  ud  strax,  thi  at  hans 
Kladde  er  i  Bispens  Haand  kan  der  ikke  længer  være 
Tvivl  om. 

Men  Bispen  har  talt  om  at  sende  ham  til  Miinchen 
med  Brevet  til  Kansleren.  Hvad  det  har  paa  sig  med 
denne  Bortsendeise,  vil  han  i  alt  Fald  snart  erfare.  Først 
og  fremmest  gjælder  det  altsaa  om  at  gjøre  dette  Brev 
færdigt. 

Han  lægger  Papiret  med  Kjøbmandens  Diktatskrift 
foran  sig.  En  smuk  og  meget  læselig  Haand! 

Vincentius  har  kun  læst  nogle  faa  Linier,  da  han  stud- 
ser og  standser. 

Hvorfra  kjender  han  dette  eiendommelige  Træk, 
denne  Snørkel,  der  et  Par  Gange  vender  tilbage?  Det  er 
ikke  mange  Dage  siden  han  har  set  den.  Og  nu  veed 
han  det  ogsaa:  Tilegnelsen  i  Gertruds  Epistel-Fortydsk- 
ning  „fra  hendes  Ven  og  Guds".  Altsaa  denne  Kjøbmand 
fra  Basel  har  for  fem  Aar  siden  været  her  —  kom  over 
Weltenborg  og  gjaldt  den  Gang  for  Bygmester,  som  han 
da  ogsaa  nu  stod  dernede  i  det  femkantede  Kammer 
med  en  Passer  i  Haanden  og  forklarede  Bispen  og  Borg- 
fruen  et  Byggerids.  Og  Broder  Martin  har  ikke  talt  om 
denne  Gjæst;  hvilket  vil  sige  saameget  som  at  ingen  Sjæl 
nede  i  Langenstein  aner  noget  om  hans  Ankomst!  Intet 
Under:  den  Gang  for  fem  Aar  siden,  var  han  om  Natten 
gaaet  over  Kalvariebjerget  og  Spangen  og  „paa  en  hem- 
melighedsfuld Maade  forsvunden  i  Borgen"  —  naturlig- 
vis er  han  denne  Gang  kommen  den  samme  Vei  paa 
samme  Døgntid  og  har  fundet  Indgang  paa  samme 
Maade. 

Vincentius  springer  op. 

Skulde  det  være  muligt?  Bispen  har  sendt  ham  bort 
under  Paaskud  af  at  han  skulde  lægge  Haand  paa  „den 
store  Gudsven."  Er  det  saa  at  han  er  kommen  her  tilbage 
med  uforrettet  Sag  for  at  finde  denne  Ærkekjætter  staa- 
ende  ved  Bispens  Side?  og  var  det  just  hin  erfarne 
Prior,  til  hvem  Bispen  havde  anbefalet  ham  (blot  for 
at  forlænge  hans  Reise),  der  blev  Midlet  til  at  aabne 
hans  Øie?  Hvorledes  lød  dog  Weltenborger-Priorens 
erfarne  Raad:  „søg  ham  ikke  blandt  de  vandrende  San- 
gere, søg  ham  blandt  omreisende  Kjøbmænd  og  Byg- 
mestre!" 

Her  var  begge  Dele  i  een  Person! 

Og  en  Gudsven  tillige! 

At  han  just  var  den  „store"  Gudsven  —  det  var  det 
vigtige  Led,  der  manglede. 

Men  Muligheden,  ja  næsten  allerede  Sandsynligheden 
faar  hele  hans  Væsen  til  at  sitre  af  Ophidselse.  Han  er 
grebet  af  Jagtlidenskaben,  af  den  rasende,  blodige,  bræn- 
dende Byttetørst,  som  hidser  Herrens  Hunde  —  „domini 
canes''  —  paa  Sporet  af  Kjætterne.  Og  det  gjælder  Ædel- 
vildt, stort  Vildt,  Løvejagt! 


XXII 

Det  banker. 

En  Fadebursterne  viser  sig  i  Døren,  bærende  en  med 
Fødemidler  velbesat  Bakke. 

Over  hendes  Skulder  smile  Gertruds  Øine  ham  imøde. 

Den  unge  Frøken  byder  ham  velkommen  tilbage  til 
Langenstein.  Hun  vil  vide  om  hvad  hun  i  Hast  har  faaet 
samlet  til  hans  Forpleining  er  efter  Ønske?  om  der  er 
noget  særligt  han  begjærer?  om  hun  maaske  skal  sende 
et  Fodbad  op  til  ham? 

Vincentius  takker,  men  har  neppe  Tid  til  at  unde  sig 
en  saadan  Luxus  som  et  Fodbad,  da  hans  høie  Fore- 
satte allerede  har  givet  ham  et  Arbeide,  der  ingen  Op- 
sættelse taaler. 

Ved  at  høre  om  saadant  Tyranni  trække  Gertruds 
sorte  Bryn  sig  uvillig  sammen,  men  desto  mildere  be- 
tragte hendes  fløielsdybe  Øine  den  haardt  belastede 
Yngling,  der  skynder  sig  at  forsikre  hende,  at  en  saadan 
Velkomst  har  taget  al  Mødighed  fra  ham. 

Da  den  naadige  Frøken  gjør  Mine  til  at  maatte  følge 
efter  Fadebursternen,  der  just  er  ved  at  forsvinde  rundt 
om  Vindeltrappens  Pille,  griber  han  hendes  Haand;  og 
aldrig  saasnart  er  den  tjenende  Aand  forsvunden,  før 
han  drager  den  svagt  modstræbende  Pige,  der  just  paa 
Grund  af  hint  Væsens  endnu  hørbare  Nærhed  ikke  kan 

protestere  lydelig,  saameget  ind  i  Værelset,  at  han  kan 
lukke  Døren  efter  dem. 

Hvorved  Protesten  bliver  lydeligere. 

—  Nei,  Gertrud  —  o  jo,  jeg  maa  kalde  dig  „Gertrud!" 
du  vilde  ikke  skilles  saa  snart  og  saa  koldt  fra  mig,  hvis 
du  anede,  hvilken  Fare  jeg  svæver  i  for  din  Skyld. 

—  Fare  —  min  Gud! 

—  Du  blegner!  Tør  jeg  tro,  at  mit  Liv  er  dig  dyre- 
bart? 

—  O  Vincentius! 

Hendes  Udbrud  døer  paa  hans  Læber,  som  lukke  hendes. 

—  Saa  komme  hvad  vil!  Du  er  min!  Lad  ham  gjøre 
sit  Værste!  Jeg  vil  frelse  os  begge. 

—  Men  ingen  Fare  kan  true  dig  her,  Vincentius. 

—  Just  her,  Elskede.  Vid,  at  Bisp  Ottomar  hader  mig, 

—  hader  mig,  fordi  han  frygter  mig.  Fordi  jeg  veed  Ting 
om  ham  —  Ting,  o,  for  dine  jomfruelige  Øren  kan  jeg 
end  ikke  antyde  hvad  jeg  veed  om  ham.  Intet  Under,  at 
han  vil  lade  mig  rydde  af  Veien.  Ja,  Gertrud!  jeg  veed, 
at  han  er  i  Besiddelse  af  Papirer,  Breve  fra  min  Haand 
med  uforsigtige  Ytringer,  Ord,  der  kunne  mistydes  og 
vendes  imod  mig.  Prioren  i  Weltenborg,  som  vil  mig 
vel,  advarede  mig;  han  vilde  skaffe  mig  et  sikkert 
Asyl 

—  Og  du  vendte  tilbage!  O,  Vincentius,  dog  ikke  for 
at  se  mig? 

—  Det  alene  vilde  have  lokket  mig  tilbage;  men  det 
var  ikke  blot  det.  Hvor  kunde  jeg  frelse  mig  selv  og 
lade  dig  blive  her  i  hans  Magt,  uden  Beskyttelse? 

—  I  hans  Magt  —  jeg? 

—  Du  og  din  Svigerinde  —  I  Alle  her  er  i  hans  Magt. 
Ogsaa  denne  Kjøbmand  fra  Basel  —  ja  han  allermest. 

—  Naar  kom  han  hid? 

—  Han  kom  igaar. 

—  Om  Natten? 
Gertrud  studser. 

—  Ja. 

—  Det  var  da  Lynet  slog  ned  paa  Kalvariebjerget? 

—  Just  som  han  betraadte  Høiden,  splintrede  Lynet 
Krucifixet.  Det  havde  nær  dræbt  Bisp  Ottomar,  som  er 
syg  endnu  af  Rystelsen. 

—  Bisp  Ottomar?  var  han  ogsaa  dér? 

—  Han  maa  have  vidst,  at  Kjøbmanden  kom.  Du 
veed,  at  han  selv  havde  opfordret  ham  til  at  besøge  Lan- 
genstein. Bispen  var  gaaet  ham  imøde  midt  om  Natten. 
Ingen  vidste  Noget  om  det  . . .  Vincentius! 

Røsten  er  ængstelig,  bønfaldende  —  eller  som  om  hun 
vilde  kalde  sin  Elsker  tilbage  til  sig  selv  og  hende. 

Han  stirrer  ud  for  sig,  lige  paa  hende ;  men  det  er,  som 
saae  han  igjennem  hende  ud  i  en  Afgrund,  hvis  lokkende 
Dyb  gjør  ham  svimmel:  — 

Just  som  hine  to  mødtes,  just  da  den  Fremmede  satte 
Fod  paa  det  Langensteiner  Golgata,  knuste  den  him- 
melske Vrede  Egnens  Palladium,  det  mirakelgjørende 
Krucifix! 

Hvad  var  dog  dette  for  en  Mand,  hvis  formastelige 
Betræden  af  Helligdommen  kaldte  Lynet  ned  fra  Skyen? 

Hvo  uden  Ærkekjætteren  —  den  store  Gudsven? 

I  Vincentius'  overtroiske  Gemyt  efterlader  et  saadant 
Jærtegn  intet  Spor  af  Tvivl. 

Men  han  trænger  til  et  mere  almengyldigt  Vidnes- 
byrd, og  han  har  det  ved  Haanden. 

—  Saa  er  det  altsaa  virkelig  lykkedes  ham! 

—  Hvad  mener  du,  Vincentius? 

—  Det  er  lykkedes  Bisp  Ottomar  at  faa  „den  store 
Gudsven"  i  sin  Magt. 

—  Den  store  Gudsven?  — 

—  O  Gertrud,  har  du  ikke  mere  Tillid  til  mig?  Jeg 
veed  helt  vel,  hvem  denne  Kjøbmand  er.  Men  troer  du 
jeg  vilde  volde  en  Mand  Skade,  som  er  din  Ven?  — 
„din  Ven  og  Guds",  som  han  skrev  i  den  Fortydskning 
af  Epistlerne,  du  viste  mig.  Hvis  du  virkelig  elsker  mig, 
kan  du  ikke  tænke  det  om  mig. 

—  Nei,  nei,  Kjæreste,  men  det  er  jo  saadan  en  stor 
Hemmelighed,  og  jeg  havde  ikke  Ret  til  at  betro  den  til 
Nogen.  Han  er  omgiven  af  Farer,  vi  maa  Alle  være  saa 
forsigtige.  Og  hvad  skylder  jeg  ikke  denne  Mandl  Tænk 
dig,  at  han  har  frelst  min  Broders  Liv. 

—  Er  det  muHgt? 

—  Ja,  det  er  lang  Tid  siden.  Det  skete  i  Strassborg, 
min  Broder  kjæmpede  med  Ottomar  von  Winterstetten 
for  Renatas  Skyld. 

—  Det  har  du  slet  ikke  fortalt  mig. 

—  Ikke?  Men  jeg  fortalte  dig,  at  Winterstetten  havde 
været  trolovet  med  Renata  og  skammelig  forladt  hende. 
Derfor  udfordrede  min  Broder  ham  og  forfulgte  ham 
lige  til  Strassborg  —  for  han  var  feig  nok  til  at  flygte  — 
og  dér  blev  Hugo  haardt  saaret  i  Tvekamp.  Han  blev 
pleiet  af  Slægtninge,  som  vi  have  dér,  og  i  deres  Hus 
kom  den  store  Gudsven;  men  den  Gang  var  der  endnu 
Ingen,  der  kaldte  ham  saaledes.  Han  var  en  Kjøbmand, 
men  var  kommen  til  Strassborg  mest  for  at  høre  Tauler, 
af  hvis  Prædikener  der  gik  stort  Ry.  Paa  sine  Reiser  til 
Vælskland  havde  han  lært  meget  af  Badskjærerkun- 
sten,  og  han  pleiede  Hugos  Saar  og  talte  med  ham  om 
Tauler  og  om  Livet  i  Gud;  og  min  Broder,  der  følte  sig 
paa  Dødens  Rand,  var  da  mere  modtagelig  for  saadanne 
Betragtninger,  end  han  ellers  havde  været.  Saaledes  fandt 
han  en  Læge  baade  for  Sjæl  og  Legeme,  og  hans  Saar 

lægedes  saa  vel,  at  han  vilde  leve  endnu,  hvis  det  ikke 
var  brudt  op  ved  det  usalige  Fald. 

—  Saa  er  Bisp  Ottomar  egentlig  din  Broders  Bane- 
mand. 

Gertrud  nikker,  og  hendes  mørke  Øine  bliver  mørkere, 
blanke  af  opstigende  Taarer. 

„Hun  hader  Bispen"  tænker  Vincentius  „og  jeg  kan 
ikke  sige  eller  antyde  noget  saa  Slet  om  ham,  at  hun  jo 
ikke  beredvillig  troer  det." 

—  Ja,  denne  Mand  er  visselig  skjæbnesvanger  for  os 
Alle.  Og  du  ser  nu,  i  hvor  høi  Grad  jeg  havde  Ret,  da 
jeg  sagde  at  han  havde  os  i  sin  Magt.  Os  Alle.  Selv  din 
ulykkelige  Broder,  hvis  han  levede,  vilde  Bispen  have 
ham  i  sin  Magt  ved  denne  Forbindelse  med  den  store 
Gudsven.  Hvor  meget  mere  Renata!  Og  over  hendes  Ho- 
ved holder  han  ogsaa  det  verdslige  Sværd.  Thi  hun  er 
beskyldt  for  at  have  taget  sin  Husbond  af  Dage  med 
Gift. 

—  Er  den  skjændige  Beskyldning  ogsaa  kommen  Bis- 
pen for  Øren?  Jeg  har  allerede  hørt,  at  Stephen  Kro- 
mand dernede,  hvem  Renata  maatte  jage  bort  for  Utro- 
skab, han  udspreder  saadanne  Rygter  for  at  hevne  sig. 
Men  jeg,  der  selv  stod  hos,  veed  bedst,  at  da  hun  gav 
ham  de  mange  Draaber,  var  det  af  idel  Medlidenhed,  og 
fordi  hun  ikke  kunde  bære  det  over  sit  Hjerte  at  afslaa 
ham  hvad  han  bad  saa  mindelig  om. 

„Altsaa  dog!"  tænker  Vincentius  —  „hvilket  vigtigt 
Vidnesbyrd." 

—  Jeg  har  aldrig  tvivlet  om,  at  hvis  det  havde  noget 
paa  sig,  saa  maatte  det  være  gaaet  saaledes  til;  endda  jeg 
ikke  vidste,  at  du  selv  stod  hos. 

—  Men  i  een  Ting  feiler  du,  Vincentius.  Bisp  Ottomar 
vil  visselig  ikke  volde  Renata  den  mindste  Skade.  For 

rigtignok  var  hans  Opførsel  den  Gang  afskyelig;  men 
jeg  er  alligevel  vis  paa,  at  han  elsker  hende  nu  ...  mer 
end  det  er  en  Bisp  tilladt  at  elske. 

—  Desto  vigtigere  er  det  for  ham  at  være  i  Besiddelse 
af  saadanne  Magtmidler,  hvormed  han  kan  tvinge  hende 
efter  sin  Vilje. 

Gertrud,  hvis  sidste  Ord  have  drevet  hende  Blodet  i 
Kinderne,  ser  paa  ham  med  store  forskræmte  Øine. 

—  Dog  det  fik  være,  hvis  han  blot  ikke  ogsaa  havde 
dig  i  sin  Magt. 

—  Mig?  Hvad  ser  du  dog  for  Spøgelser,  du  taabelige 
Mand?  du  hører  jo  kun  med  et  halvt  Øre  hvad  jeg  siger 
dig,  og  strax  er  det  ude  af  det  igjen!  Sagde  jeg  dig  ikke, 
at  han  elsker  Renata?  . . .  han  er  kun  kommen  hid,  fordi 
Længslen  efter  hende  blev  ham  for  stærk,  det  er  jeg  vis 
paa.  Hvad  kan  han  da  bryde  sig  om  at  have  mig  i  sin 
Magt  eller  ei? 

—  O  du  elskelige  Uskyld!  Ved  du  ikke  at  du  er  endnu 
smukkere  end  din  Svigerinde  — ?  i 

—  Vincentius,  driver  du  Spot  med  mig?  Som  om  jeg 
kunde  falde  paa  at  sammenligne  mig  selv  med  Renata  f 
Vidste  du  ikke  at  jeg  var  din,  maatte  jeg  tro  at  du  vilde 
vinde  mig  ved  falsk  Smiger. 

—  Mig  maa  det  i  alt  Fald  være  tilladt  at  se  dig  smuk- 
kere end  hende,  og  at  du  er  langt  yngre,  kan  du  ikke 
nægte.  Troer  du,  han  er  blind  for  det,  for  din  Friskhed, 
din  Pigeynde  —  han,  Bisp  Ottomar?  Jeg  siger  dig.  Stor- 
tyrken i  sit  Harem  er  en  Helgen  mod  saadan  en  Kirke- 
fyrste. 

Gertrud  er  bleven  baade  hvid  og  rød.  Hun  har  sat  sig 
paa  en  Løibænk,  stirrer  ned  for  sig  og  vrider  sine  Hæn- 
der. I 

—  Min  Gud,  at  Sligt  kan  være  muligt! 

Vincentius  tager  Plads  ved  Siden  af  hende  og  bemæg- 
tiger sig  hendes  venstre  Haand. 

—  Han  troer  vel  at  have  dig  i  sin  Magt,  men  det  skal 
vise  sig,  at  han  tager  feil.  Derfor  er  jeg  jo  kommen. 

Hun  trykker  varmt  hans  Haand. 

—  Og  er  nu  i  Livsfare! 

—  Tænk  ikke  paa  det,  Kjæreste!  Vi  to  vil  være  ham 
for  stærke.  Troer  du,  det  er  muligt,  at  vi  sammen  kunde 
undkomme  fra  dette  Fængsel? 

Gertrud  stirrer  i  nogle  Sekunder  ned  for  sig  med  an- 
strengt sammentrukne  Bryn  og  ryster  saa  haabløs  paa 
Hovedet. 

—  Der  er  en  lille  Dør  ved  Siden  af  en  Karnap,  kunde 
du  ikke  faa  fat  i  Nøglen  til  den? 

Atter  en  haabløs  Hovedrysten. 

—  Den  Dør  bliver  ellers  sjelden  lukket.  Den  maa  have 
været  aaben  endnu  forleden  Nat,  for  Bispen  maa  være 
gaaet  ud  ad  den,  siden  Ingen  vidste  Noget  derom.  Men 
Konrad  —  det  er  Hushovmesteren,  veed  du  nok  —  sagde 
imorges  til  mig,  at  han  nu  selv  laaser  den  af  hver  Aften 
og  giver  Nøglen  sammen  med  de  andre  til  Renata.  Hun 
har  den  liggende  under  sin  Hovedpude. 

—  Hm  . . .  Deler  du  ikke  Sovekammer  med  hende? 

—  Aa  nei,  jeg  sover  nedenunder  sammen  med  den 
gamle  Ursula  —  det  er  Husholdersken  —  som  har  været 
min  Amme.  For  jeg  er  bange  for  at  være  alene  om  Nat- 
ten. Renata  vil  helst  være  alene,  og  desuden  er  der  saa- 
danne  sørgelige  Minder  forbundne  med  hendes  Gemak 
. . .  der  vilde  jeg  aldrig  kunne  sove  ind. 

—  Naa,  naar  det  kommer  til  Stykket,  er  det  ingen 
slem  Skuffelse,  for  jeg  havde  jo  ikke  gjort  Regning  paa 
saa  let  en  Udvei.  Jeg  har  Hjelpekilder  den  foruden.  Lyk- 
keligvis har  jeg  en  god  Ven  nede  i  Langenstein,  en  anset 

Mand,  hvem  Alle  følge,  og  han  vil  ikke  lade  os  forkom- 
me. Hovedfaren  er  den,  at  Bispen  pludselig  bryder  op 
og  slæber  os  bort  med  sig.  Blot  jeg  veed  det  i  Tide,  da 
skal  jeg  vel  skaffe  Raad.  Han  vil  naturligvis  forhindre, 
at  jeg  selv  kan  gaa  om  og  opdage  Noget,  men  for 
dig  kan  de  ikke  skjule  det,  naar  du  holder  Øinene 
aabne. 

—  Det  skal  det  ikke  skorte  paa  og  du  skal  vide  det, 
saasnart  jeg  veed  noget.  Men  Kjære,  hvad  kan  det  nytte, 
naar  du  er  afskaaret  fra  al  Forbindelse  med  denne  mæg- 
tige Ven?  Men  hvem  er  det?  Han  kan  da  ikke  være 
bosat  i  Byen,  for  jeg  veed  ikke  noget  af  saadan  en 
Mand. 

—  Nei,  nei,  han  er  der  blot  nu  for  at  hjelpe  Befolk- 
ningen i  dens  Nød.  Og  jeg  er  heller  ikke  saa  helt  afskaa- 
ret fra  ham.  Sig  mig,  kan  jeg  komme  ind  i  den  Stue  hvor 
—  hvor  vi  først  saaes,  Elskede? 

Et  kjærligt  Blik  og  et  blødt  Haandtryk  siger  ham,  at 
han  har  valgt  den  rette  Betegnelse. 

—  Ja,  „Bystuen"  er  sjelden  lukket  af;  og  skulde  det 
være  Tilfældet,  kan  jeg  dog  let  skaffe  dig  derind,  for  den 
har  jeg  altid  Adgang  til.  Men  hvad  kan  det  nytte  dig? 
Aa  Vincentius,  du  tænker  da  ikke  paa  at  klatre  ned  — 
med  en  Rebstige? 

—  Var  jeg  alene,  vilde  jeg  heller  vove  det,  end  forblive 
i  denne  Mands  Vold. 

Han  siger  dette  med  mørk  Bestemthed  og  føler  helt 
vel,  at  disse  Ord  endnu  mer  end  alt  Andet  overbevise 
hende  om  Farens  Alvor. 

—  Vincentius,  Kjære,  Elskede!  lov  mig  at  du  ikke  vil 
tænke  paa  Sligt!  Et  Forsøg  er  den  visse  Død. 

—  Hvor  kunde  jeg  det,  da  jeg  maatte  lade  dig  blive 
her  tilbage? 

Gertrud  er  trøstet  og  overbevist. 

—  Men  jeg  er  vis  paa,  at  min  Ven  ved  Solnedgangstid 
vil  vandre  over  Broen,  og  naar  han  ser  mig  staa  i  Vin- 
duet og  vinke  med  mit  Tørklæde,  da  veed  han,  at  jeg 
ialtfald  ikke  ligger  lænket  i  Taarnet,  og  det  vil  være  ham 
en  Trøst.  Imidlertid  vilde  jeg  gjerne  have  et  rødt  Tør- 
klæde; han  vil  da  være  ganske  sikker  paa,  at  det  ikke  er 
en  Anden,  der  tilfældig  staar  der  i  Vinduet  og  vinker  ned. 
Kan  du  skaffe  mig  det? 

—  Med  største  Lethed.  Men  nu  maa  jeg  forlade  dig. 
De  vil  ellers  savne  mig  og  spørge  om  hvor  jeg  er. 

—  Du  har  Ret,  vi  maa  ikke  vække  Mistanke.  Farvel 
min  Elskede!  Hold  Modet  oppe  og  disse  deilige  sorte 
Øine  klare  og  skarpsynede  —  vær  min  egen  modige 
Pige  —  farvel! 

En  lang  Omfavnelse,  et  sidste  Kys  —  et  allersidste  — 
for  denne  Gang  . . .  hvo  veed?  maaske  for  stedse! 

Og  Gertrud  forlader  Taarnkamret,  muligvis  en  gan- 
ske lille  Smule  skuffet,  fordi  hendes  Elsker  ikke  har 
holdt  længer  paa  hende  . . .  skjøndt  det  var  paa  høie  Tid, 
at  hun  gik. 

Men  heller  ikke  for  sent.  Thi  da  hun  med  saare  lette 
Fjed  lister  forbi  det  femkantede  Kammer,  hører  hun 
Stemmer,  som  vidne  om,  at  Renata  og  de  to  Mænd  endnu 
sidde  i  dyb  Raadslagning  derinde.  Ogsaa  Konrads  ru 
Røst  lader  sig  høre. 

Ingen  Tvivl  om  at  der  er  noget  Vigtigt  i  Gjære. 

Og  for  hende  har  man  ingen  Brug! 

Eller  har  man  allerede  søgt  hende? 

Hun  overbeviser  sig  snart  om,  at  Ingen  har  spurgt 
efter  hende,  da  der  for  en  halv  Time  siden  eller  mer 
gik  Bud  efter  Konrad,  at  han  strax  skulde  begive  sig  til 
-det  femkantede  Værelse. 

Guds  Venner  16 

Hvad  har  de  for,  som  hun  ikke  skal  vide? 

„O  Gud,  hvis  jeg  ikke  havde  min  trofaste  Vincentius! 
Havde  han  kun  tænkt  paa  sin  egen  Frelse,  hvor  forladt 
vilde  jeg  da  ikke  være!  Og  denne  frygtelige  Bisp  Otto- 
mar  vilde  have  os  Alle  i  sin  Magt!" 


XXIII 

Et  Par  Timer  efter  at  Gertrud  har  ladet  Vincentius 
blive  ene  tilbage  i  Taarnkamret,  har  den  flittige  Bispe- 
tjener Brevet  til  den  Munchener  Kansler  færdigt  og  be- 
giver sig  ned  med  det  for  at  overgive  det  til  sin  høie  Fore- 
satte til  Underskrift  og  Forsegling.  Han  er  ikke  lidet  opsat 
paa  at  se,  hvilken  Mine  Hns.  Høiærværdighed  vil  sætte 
op,  naar  hans  Famulus  i  sin  Tjenesteiver  foreslaar,  uden 
mindste  Hvile  strax  at  stige  til  Hest  —  maadelig  Rytter 
som  han  er!  —  og  ride  ud  i  Natten  —  mørkeræd,  som 
han  ogsaa  er,  hvad  Bisp  Ottomar  ligeledes  længst  har 
opdaget  og  heller  ikke  undlader  at  rive  ham  under  Næ- 
sen, naar  Leilighed  bydes! 

Han  er  neppe  fra  Vindeltrappen  traadt  ud  i  Gangen, 
for  en  velkjendt  Pigeskikkelse,  der  burde  faa  hans  Hjerte 
til  at  banke  og  faar  det  dertil,  viser  sig  ved  den  anden 
Ende,  hvor  Trappen  fører  ned  til  Hallen.  Til  fortroligt 
Møde  er  der  ingen  Leilighed,  thi  Renatas  Stemme  lyder 
nede  fra  Hallen.  Idet  Gertrud  med  et  kjærligt  Blik  smut- 
ter forbi  ham,  lader  hun  et  høirødt  Tørklæde  falde. 

Hurtig  tager  Vincentius  det  op  og  stikker  det  ind  paa 
Brystet,  hvorved  han  føler,  at  et  Stykke  Papir  eller  tyndt 
Pergament  er  skjult  i  dets  Folder,  befæstet  med  en  Naal. 

Det  femkantede  Kammer  er  tomt. 

Vincentius  banker  paa  Døren  til  Gemakket,  hvorfra 
hans  Foresattes  Røst  byder  ham  træde  ind. 

16* 

Ottomar  sidder  i  en  Lænestol  ved  Vinduet,  bladende  i 
en  Bønnebog  —  en  sømmelig  Syssel  for  en  Bisp,  om 
hans  Blik  end  fast  udelukkende  dvæler  ved  de  forgyl- 
dene,  i  brændende  Farver  straalende  Initialer  og  Margi- 
naler, som  han  mindes  saa  vel  og  om  hvilke  han  veed, 
at  de  allerede  have  fortryllet  Renatas  Barneøine. 

Hns.  Høiærværdighed  er  naadig  stemt,  næsten  huld- 
salig. Han  er  meget  tilfreds  med  Arbeidet,  men  vil  ikke 
høre  tale  om  at  hans  Famulus  allerede  nu  i  Aften  skulde 
begive  sig  paa  Vei  igjen.  Aldrig  har  nogen  Foresat  vist 
sig  ømmere  bekymret  for  sin  Undergivnes  Nattehvile. 
Han  har  endogsaa  betænkt,  hvor  den  skal  finde  Sted: 
lige  ved  Haanden,  i  det  tilstødende  Værelse,  nei,  ikke  det 
femkantede  men  hvad  de  her  kalde  „Bystuen",  Skulde 
han  have  Brug  for  Sekretairtjeneste  af  en  eller  anden  let 
Art,  behøver  Vincentius  ikke  at  stige  de  steile  Trin  op 
og  ned  —  se  her,  hvor  bekvemt:  fra  selve  Gemakkets 
Alkove  kan  man  træde  lige  derind! 

Han  aabner  selv  Tapetdøren  og  fører  sin  Famulus 
ind  i  hans  nye  Sovekammer,  viser  ham  Madradsen,  som 
er  redt  til  ham  paa  Gulvet,  hvor  han  nok  vil  kunne  sove 
godt  inat,  om  end  Leiet  er  lidt  feltmæssigt  —  ecclesia 
militans,  ikke  sandt?  . . . 

Hvorpaa  Hns.  Høiærværdighed  vender  tilbage  til  sin 
Vindues-Lænestol  og  sine  Bønnebogs-Betragtninger. 

Aldrig  saa  snart  har  Vincentius  overbevist  sig  om  at 
han  er  ene  og  i  alt  Fald  i  nogle  Minutter  vil  forblive  ufor- 
styrret, før  han  faar  det  røde  Tørklæde  frem  og  Papir- 
stumpen ud  af  Folderne.  Han  læser:  — 

„Vi  skal  bort  imorgen.  For  mig  vil  man  skjule  det. 
Gud  staa  os  bi!  Din  Gertrud." 

Vincentius  nikker:  det  er,  som  jeg  frygtede.  Altsaa 
fuldt  Signal,  og  lidt  til. 

Han  lytter  ved  Døren.  Bispen  rører  sig  ikke  derinde. 

Hurtig  faar  han  sin  Kjortel  snørt  saa  meget  op,  at 
han  kan  trække  frem  hvad  han  bærer  under  den  paa 
Brystet:  en  favnelang  Snor,  ved  hvilken  han  har  befæ- 
stet et  Par  vimpelformede  Tøistykker;  et  hvidt  af  Lin- 
ned og  en  Strimmel  sort  Flor.  Han  har  oppe  i  Taarn- 
kamret  skaaret  en  Skjorte  itu  for  at  skaffe  det  første 
tilveie;  Floret  har  han  plyndret  sin  Hue  for,  og  det  er 
kun  løselig  befæstet,  da  han  maaske  endnu  ikke  har 
Brug  for  det.  Nu  maa  det  knyttes  fastere.  Saa  Gertruds 
røde  Tørklæde  nedenunder  Floret,  at  det  „forgyldte 
Oxehoved"  dernede  ret  kan  blive  tilsinds  at  stange  løs 
—  og  Forberedelserne  ere  færdige. 

Og  nu  hurtig  ned  under  Madradsen  med  Vimpelsno- 
ren, til  det  er  Tid  at  bruge  den. 

Tiden  vilde  vel  være  dertil,  om  blot  Leiligheden  var  deri 

At  han  er  bleven  bosat  i  det  Kammer,  som  det  var 
ham  saa  magtpaaliggende  at  have  fri  Adgang  til,  synes 
at  være  en  særlig  Begunstigelse  af  Skjæbnen.  Men  den 
veies  rigelig  op  af  den  mislige  Omstændighed,  at  Bispen 
sidder  Dør  om  Dør  med  ham  og  hvert  Øieblik  kan  kigge 
ind,  ja  sikkert  vil  gjøre  det,  om  han  hører  et  Vindue  blive 
lukket  op. 

I  Nødsfald  maa  han  alligevel  vove  det  —  med  stor 
Forsigtighed.  Da  han  ved  sin  Ankomst  traadte  ind  i  dette 
Værelse,  stod  Vinduet  aabent.  Dette  er  en  trøstelig  Be- 
tragtning; for  Vinduer  i  saadanne  ensomme  Borgværel- 
ser ere  tidt  uvante  med  at  lukkes  op  og  binde  da  saa- 
ledes,  at  man  maa  rykke  i  dem,  saa  Ruderne  klirre  i 
Blyrammerne. 

Men  endnu  kan  han  vente.  Han  har  en  Følelse  af, 
at  Lykken  vil  staa  ham  bi.  Har  den  ikke  gjort  det  saa- 
vidt? 

Hvad  er  det?  Hører  han  ikke  Stemmer  derinde?  Det 
er  ganske  vist  den  store  Gudsven,  som  er  inde  hos  Bis- 
pen. Og  nu  Skridt  —  en  Dør  lukkes  op  og  i  —  Alt 
stille  ... 

Han  banker  paa  Døren.  Intet  Svar.  Tøvende  lukker 
han  den  op  og  lister  ind  i  Alkoven,  beredt  til  at  møde 
en  barsk  Forespørgsel  med  den  Forsikring,  at  han  troe- 
de, Bispen  havde  kaldt  paa  ham. 

Lykken  staar  ham  bi.  Gemakket  er  tomt. 

Hurtig  tilbage  til  Bystuen,  Vimpelsnoren  frem  under 
Madradsen,  Vinduet  op,  en  Ende  af  Snoren  viklet  om 
den  øverste  Hængsel,  den  anden  om  den  underste  — 
det  er  hurtigere  fuldbragt,  end  han  havde  tænkt  sig  det. 
At  lukke  Vinduet  helt  i,  er  ganske  vist  ikke  muligt;  men 
han  befæster  det  saa  godt  ved  Hjelp  af  en  Stump  Snor, 
at  det  neppe  vil  blæse  op. 

Nogen  Vind  er  der  jo  —  heldig\'is.  Han  har  haft  Om- 
tanke nok  til  at  befæste  Snoren  paa  den  rigtige  Side,  saa 
at  Vimplerne  drives  bort  fra  Vinduet,  hvilket  er  vigtigt 
for  det  Tilfælde,  at  Bispen  skulde  se  ind. 

Kun  af  og  til  kan  han  selv  blive  lidt  af  dem  vår,  navn- 
lig af  det  røde  Tørklæde,  hvis  Snip  flagrer  længst  ud; 
og  han  kan  af  og  til  høre  Smaasmæld  af  Fligene,  der 
lyde  opmuntrende,  ja  frydefuldt  i  hans  Øren. 

Hans  Hjerte  banker  heftig  efter  denne  forjagede  Virk- 
somhed og  under  Indflydelse  af  de  forskjelligartede 
Sindsbevægelser,  som  vexle  i  det. 

Medens  han  befæstede  Snoren,  var  han  et  Øieblik 
kommen  til  at  se  ned  i  Afgrunden  under  sig,  fra  hvilken 
Strømbruset  trængte  dæmpet  op  til  ham;  og  han  var  da 
bleven  dobbelt  svimmel,  da  han  derved  kom  til  at  tænke 
paa  Gertruds  Angst  for  at  han  skulde  have  i  Sinde  at 
gjøre  et  Flugtforsøg  ad  den  Vei.  Nu  falder  det  ham  ind, 

om  dette  maaske  skulde  være  Bispens  Mening.  Om 
denne  rænkefulde  Mand  har  ladet  ham  anvise  Bystuen 
til  Opholdsted,  det  eneste  Værelse  i  Borgen,  fra  hvilket 
det  er  muligt  for  en  dristig  og  behændig  Klatrer  at  flygte, 
idet  han  lader  sig  fire  ned  til  den  første  fremspringende 
Stenkant  ved  Hjelp  af  et  Lagen,  ikke  Tale  om  en  Reb- 
stige; i  det  Haab  at  han  skulde  benytte  denne  Leilighed 
og  derved  naturligvis  knække  Halsen. 

Saa  helt  er  han  gaaet  op  i  sin  Rolle  som  Bagvadsker, 
da  han  fik  Gertrud  til  at  se  den  incarnerede  Djævel  i 
Bisp  Ottomar,  at  han  nu  selv  er  smittet  af  hendes  Let- 
troenhed, saa  at  denne  Tanke  neppe  er  dukket  op,  før 
det  ogsaa  allerede  staar  fast  for  ham,  at  dette  og  intet 
Andet  er  Meningen  med  denne  Ombytten  af  Værelserne. 
Men  hvilken  retfærdig  Nemesis,  naar  det  just  derved  er 
blevet  ham  muligt  at  sætte  sig  i  Forbindelse  med  sin 
Forbundsfælle  og  kalde  Hjelp  op  for  sig  selv  og  for  Ger- 
trud. Ja,  ogsaa  for  Gertrud,  thi  han  har  allerede  talt  sig 
ind  i  den  Forestilling,  at  det  gode  Pigebarn  svæver  i 
stor  Fare,  ganske  bortset  fra  at  hun  jo  elsker  ham,  saa 
at  hans  Fare  er  hendes  Fare. 

Hvilken  Triumf,  naar  han  ved  denne  uventede  Ud- 
nyttelse af  Modstanderens  underfundige  Skaktræk  kom 
til  at  staa  som  Seirherre  og  kunde  se  denne  hovmodige, 
lunefulde  og  ondtsindede  Foresatte  ydmyget  i  Støvet  for 
sine  Fødder! 

Det  er  et  høit  Spil  —  han  veed  det.  Men  han  føler  ikke 
sin  egen  Fare  mere.  Hele  hans  Væsen  dirrer  ved  denne 
Jagtlyst:  at  nedlægge  det  store  K jættervildt.  Hvor  let 
lykkedes  det  ham  ikke  at  vinde  den  unge  Ridderdames 
Hjerte,  samtidig  med  at  han  ved  hendes  Hjelp  kom 
dette  Ædelvildt  saaledes  paa  Sporet,  at  det  neppe  længer 
kan  undslippe   ham,   skjøndt  Kirkefyrsten   selv   træder 

imellem  med  sin  Krumstav  mod  hans  Jagtspyd!  —  Ikke 
at  tale  om,  at  han  tillige  fanger  Kjættersken  og  derved 
søndertræde!  Bisp  Ottomars  Hjerte  ...  Og  kan  hænde 
ogsaa  den  Drøm  gaar  da  i  Opfyldelse,  at  han  ved  Ger- 
truds Haand  tillige  vinder  Borgen  her,  hendes  retmæs- 
sige Arvelod. 

Naar  han  har  kunnet  vinde  hende,  hvad  er  der  da 
som  han  ikke  kan  udføre?  Hvorhen  kan  ikke  den  fare, 
som  har  Lykkens  Vind  i  sit  Silkeseil? 

Se  det  røde  Flag  vifte,  hør  det  smelde  i  Luften! 

Længst  har  Broder  Martin  nu  set  Tegnet. 

Hvad  den  hvide  og  den  sorte  Vimpel  betyder,  veed  han 
jo.  Men  nu  dette  røde  Flag,  der  lyser  saa  vide  i  denne 
brændende  Eftermiddagssol  . . .  Hvad  kan  det  betyde? 
Kan  han  høre  dets  Seiersraab:  —  „Jeg  har  ham,  ham^ 
den  store  Ærkekjætter!  Blot  hurtig  gribe  til,  at  han  ikke 
undslipper!  Det  er  os,  der  fange  ham,  os,  der  vinde 
Prisen,  som  er  sat  paa  hans  Paagribelse,  og  langt,  langt 
mer  end  den!  vil  vi  ikke  komme  til  at  staa  som  Kirkens 
og  hele  Christenhedens  Velgjørere?  . .  Hid  til  mig!  hid 
til  mig!   ..." 

O  nei,  det  kan  han  ikke  høre.  Ikke  Ordene.  Men  hans 
gamle  Munkehoved  er  for  klogt  til  ikke  strax  at  fatte, 
at  der  er  kommet  noget  Nyt  og  Uventet  til,  noget  ganske 
Særligt,  som  maner  dobbelt  og  tredobbelt,  maner  til  at 
samle  sin  Kraft  og  bruge  den,  mens  man  har  den  — 
ramme  hurtig  og  ramme  haardt. 

„Blæs  Vind  —  udfold  dig,  strøm  og  smeld  i  Luften, 
mit  lysende  Flag!  Du  er  min  Dames  Farve;  selv  har  hun 
skjænket  sin  Ridder  den.  Du  er  Kampens  og  Seirens 
Farve!  Du  er  heist  paa  Fortunas  Skib,  det  farer  med 
fuld  Bør,  det  bærer  Vincentius  og  hans  Lykke!" 


XXIV 

Aandeløse  komme  Renata  og  Gertrud  op  ad  Trappen 
fra  Hallen,  da  Døren  til  det  femkantede  Kammer  gaar 
op,  og  Bisp  Ottomar  fulgt  af  „Kjøbmanden"  ile  henimod 
dem  med  det  samme  Udtryk  af  Bestyrtelse  som  det,  der 
er  præget  i  deres  egne  Miner  og  Bevægelser. 

—  Har  I  ogsaa  hørt  det?  spørger  Renata. 

—  Jamen  hvad?  der  er  en  ubestemt  Summen  i  Luf- 
ten, en  forvirret  Klang  . . . 

—  Jeg  tænker,  vi  kan  høre  det  herinde,  svarer  Re- 
nata, idet  hun  banker  stærkt  paa  Døren  til  „Bystuen". 

Der  lyder  intet  Svar.  Ottomar,  som  nu  staar  ved  hen- 
des Side,  lukker  uden  videre  med  et  heftigt  Greb  Dø- 
ren op. 

Idet  de  træde  ind,  driver  Trækken  Vinduet  tilbage  — 
det  maa  have  været  slet  lukket. 

Den  friske  Morgenvind  bærer  dem  Lyden  imøde.  Den 
er  ikke  til  at  tage  feil  af. 

—  De  klemte  med  Klokkerne. 

—  Min  Gud!  skulde  den  stakkels  By  ogsaa  være  ramt 
af  Ildsvaade! 

Alle  styrte  hen  til  Vinduet. 
Der  er  ingen  Røg  at  se  over  Tagene  dernede. 
Men  der  er  andet  end  blot  Klemten  i  Luften:  en  for- 
uroligende masseagtig  og  vildsom  Surren  og  Summen. 
Og  nu,  i  umiddelbar  Nærhed,  bag  dem  og  over  dem. 

Kurens  Horn  tuden,  der  bryder  saa  pludselig  og  saa  vold- 
somt løs,  at  de  Alle  uvilkaarlig  fare  sammen. 

—  Er  der  ikke  sort  af  Mennesker  dernede  ved  Ka- 
stanierne? spørger  Kjøbmanden,  der  ser  skarpere  end 
Biskoppen. 

Ivrig  for  at  se  bøier  denne  sig  frem. 

Noget  Rødt  flammer  for  hans  Øine  og  lægger  sig  som 
et  Bind  om  dem. 

Den  frigjørende  Haand  faar  fat  i  et  høirødt  Tørklæde, 
der  flager  fra  Vinduesranden. 

—  Hvad  er  dette  her?  Tre  Vimpler. 

—  Et  Signal! 

Gertrud,  der  er  bleven  bleg  som  et  Lagen,  vakler  et 
Par  Skridt  tilbage  og  lader  sig  synke  ned  paa  en  Stol. 
Hun  tør  ikke  staa  hos  de  Andre;  hun  føler  sig  som  en 
Forræder,  endda  det  er  sket  til  Bedste  for  dem  Alle, 
undtagen  for  den  onde  Bisp  Ottomar. 

Et  tusendstemmigt  Brøl  dernedefra  —  selv  Kurens 
Horntuden  drukner  deri. 

De  tre  vende  deres  Blik  ned  mod  Broen.  Den  er  ikke 
tom  som  før. 

En  mørk  Strøm  skyder  ud  under  Kastaniekronernes 
Tag  som  en  Flod,  der  fra  en  Sluse  bryder  ud  i  sit  banede 
Leie.  En  tæt  sammentrængt  Menneskemylder,  gyldne 
Krusifixer,  Processionsbannere  og  Laugsflag,  Morgen- 
stjerner. Hellebardblade,  Spærodde,  Leer,  Høforke  og 
Spader  bølge  og  blinke  over  alle  disse  Hoveder,  hvis 
Ansigter  ere  rettede  opad,  imod  dem.  Spidsen  er  allerede 
kommen  over  Stenbroen,  de  g>ngende  Brædder  drøne 
hult  under  dens  Massetrin.  Atter  og  atter  stiger  det  brø- 
lende Raab  op  fra  denne  Menneskeflod,  stedse  den  sam- 
me korte,  fanatisk-eruptive  Phrase.  Ordene  kan  man 
ikke  høre,  men  man  aner  det  gamle  Korsfarerraab  — 

hint  „Gud  vil  det",  som  har  sunget  saa  mangen  blodig 
Voldsgjerning  ind. 

—  De  kommer.  Det  er  for  sent. 

Renata  vender  sig  bort  med  disse  Ord  paa  Læberne, 
som  stivne  i  forstenet  Fatning.  Hun  er  bleg,  ikke  lig 
Svigerinden  som  et  Lagen  men  som  en  Gravhvælvings 
Marmorbilled. 

—  Hvor  er  Konrad?  vi  maa  raadføre  os 

Ottomar  styrter  til  Døren,   hvor  han  er  lige  ved  at 

støde  sammen  med  den  indtrædende  Vincentius. 

Denne  studser,  bestyrtet  ved  at  finde  sit  Værelse  fuldt 
af  ubudne  Gjæster. 

—  Kommer  I  at  se  til  Eders  Værk?  —  Hvad,  min  Hr. 
Famulus?   . . .  Hvad  skal  det  Signal  betyde? 

Vincentius  har  allerede  nogenlunde  gjenvundet  sin 
Fatning.  De  blege  Læber  bugte  sig  slangeagtig  i  et  giftigt 
Smil. 

—  Det  skal  betyde,  at  jeg  ikke  gik  i  Eders  Fælde  og 
firede  mig  ned  fra  Vinduet  og  knækkede  Halsen. 

—  Ah  ha!  saa  det  var  min  Hensigt? 

Gertrud  folder  Hænderne  ved  Afsløringen  af  dette  djæ- 
velske Anslag  mod  hendes  Elskers  Liv. 

—  Visselig.  Derfor  gav  I  mig  dette  Kammer.  Dog  jeg 
benyttede  det  i  Stedet  derfor  til  at  hente  Hjelp  —  for 
mig  selv  og  for  denne  ædle  Dame,  der  har  forenet  sin 
Skjæbne  med  min  og  hvem  I  allerede  troede  at  have  i 
Eders  Vold  for  at  bemægtige  Eder  hendes  Person  og 
denne  Borg,  der  er  hendes  retmæssige  Arvelod. 

—  Er  I  fra  Vid  og  Samling? 

—  Jeg  har  ingen  Grund  dertil.  For  Hjelpen  kom- 
mer. Og  det  betyder,  at  den  haardt  hjemsøgte  By  for- 
drer Straf  over  denne  Kvinde,  Eders  Elskerinde,  hvis 
Svnder  den  lider  under.  Thi  hun  mvrdede  sin  Husbond 

—  jeg  har  Vidneudsagn  for  det  —  for  at  blive  Eders  — 
og  hendes  pestilensialske  Kjætteri  er  bedst  bevidnet  ved 
hendes  Forbindelse  med  denne  Mand,  med  —  den  store 
Gudsven  . . .  Hvad,  undrer  det  Eder  ikke.  Bisp  Otto- 
mar? 

—  Intet  andet  undrer  mig  end  Eders  Frækhed. 

—  Ikke  det  Skarpsind,  der  opsporede  Vildtet,  skjøndt 
I  skikkede  mig  paa  falsk  Spor?  Ja,  jeg  alene  fandt  Ærke- 
kjætteren  og  har  Vidneudsagn  imod  ham  —  o,  det  aner 
ingen  endnu  dernede,  end  ikke  Broder  Martin,  hvilken 
kostelig  Fangst 

I  Døren  til  Alkoven  staar  Konrad. 

Mer  end  nogensinde  er  hans  Haarkabuds  i  Færd  med 
at  bore  sin  Spids  ned  i  de  sammengroede  Bryn  og  lade 
Pandestrimlen  forsvinde  i  et  Par  dybe  Rynker. 

Det  er  hans  Blik,  der  faar  Tungen  til  at  stivne  i 
Vincentius'  Mund. 

Gertrud,  der  har  reist  sig  ved  hendes  Elskers  Indtræ- 
delse og  mer  end  een  Gang  har  forsøgt  at  lægge  sig 
imellem  med  en  Redegjørelse,  saa  forvirret  hun  end  er 
og  saa  lidt  hun  begriber  hans  Færd:  —  Gertrud  benytter 
denne  Pause.  Hun  griber  Renatas  og  Gudsvennens 
Haand:  — 

—  Frygt  ikke,  han  taler  kun  saadan  nu.  Det  er  jo 
ikke  hans  Mening  at  volde  mig  eller  mine  Venner  Men. 
Han  vil  udfri  os  Alle  fra  denne  skrækkelige  Mands 
Vold  . . . 

Hendes  Blik  peger  paa  Ottomar,  som  nu  vender  sig  til 
Konrad. 

—  Godt,  at  I  kom,  Hushovmester!  Jeg  vilde  just  sige 
Jer  . . . 

Men  Konrad  afbryder  ham,  idet  han  gjør  sit  under- 
danige Buk  for  Renata:  — 

—  Jeg  har  at  melde  Naadigfruen,  at  Kurt,  hvem  jeg 
sendte  gjennem  Skoven  ad  Affortsbach  til,  har  fundet 
Hulveien  deroppe  spærret  med  fældede  Træer  og  en 
Mængde  væbnede  Bønder  bevogte  den. 

—  Saa  er  den  eneste  Vei  spærret. 

—  Men  Spangen?  spørger  Ottomar  —  kan  ikke  i  det 
mindste  Kjøbmanden  undkomme  til  Fods  ad  den  Vei? 

Et  varmt  Blik  fra  Konrads  smaa  dybtliggende  Øine 
takker  ham  for  dette  Spørgsmaal,  men  det  besvares  med 
en  mismodig  Hovedrysten. 

—  Spangen  er  besat  og  Kuren  melder,  at  Kalvarie- 
bjerget  vrimler  af  oprørske  Bønder. 

Vincentius  ler:  — 

—  Fælden  er  klappet  til.  Broder  Martin  har  holdt 
Ord.  Snart  vil  han  banke  paa  Porten. 

De  komme.  Han  hører  Korstogsraabet  dernedefra.  Det 
er  for  at  se  dem  komme,  han  er  styrtet  herop,  og  se 
dem  vil  han. 

Utaalmodig  skubber  han  Gertrud  til  Side,  som  vil 
hviske  ham  et  Par  Ord  i  Øret,  og  staar  ved  Vinduet, 

Hele  Broen  er  fuld  af  dem!  De  er  at  se  paa  den  neder- 
ste Ombøining  af  Stien.  Nogle  klatre  op  mellem  Buske 
og  Klippestykker,  hvor  der  ingen  Sti  er,  aabenbart  fordi 
Veien  er  spærret  af  Toget.  Men  den  kan  man  ikke  se  for 
Klippe  og  Skov.  Kun  dér  —  glimter  det  ikke  allerede 
dér  bag  Løvet? 

Han  rækker  sig  længer  ud,  for  at  se  bedre. 

Det  flagrende  røde  Tørklæde  blinder  ham.  Han  river 
det  løs,  og  i  sin  vanvittige  Iver  vinker  han  med  det,  som 
kunde  han  derved  paaskynde  Korsfarernes  Marsch. 

Med  et  fortvivlet  spørgende  Afmagtsblik  ser  Renata 
paa  Mesteren,  som  taler  sagte  til  den  skjælvende  Ger- 
trud, paa  den  grublende  Ottomar,  paa  Konrad 

Men  hans  Aasyn  forsvinder,  neppe  hiin  har  fæstet 
Øie  paa  det. 

Alle  fare  sammen  og  se  sig  om. 

Der  er  en  voldsom  Bevægelse  midt  iblandt  dem,  som 
om  et  Rovdyr  sprang  igjennem  Værelset  —  henimod 
Vinduet. 

Der  er  Stritten  og  Sprællen  af  Arme  og  Ben  mod  Luf- 
ten, Knasen,  Raslen  og  Klirren  af  udsparket  Glas,  Bly 
og  Træværk  . . . 

Konrad  staar  dybt  aandende  lænet  til  Vindueskarmen. 

Forstenet  Stilhed. 

Endelig  —  endelig,  dybt  dernedefra,  et  Pladsk  i  Van- 
det. 

Og  saa  —  næsten  samtidig  —  et  Brøl  af  Raseri  fra 
Mængden  nede  paa  Broen,  og  ud  af  deres  egen  Midte  et 
hjerteskjærende  Skrig:  — 

Gertrud  styrter  om  paa  Gulvet. 


XXV 

—  En  svar  og  frygtelig  Daad!  lyder  den  store  Guds- 
vens Røst, 

Konrad  stryger  med  Ærmet  Sveddraaberne  af  sin 
Pande,  sukker  og  drager  Veiret  dybt,  før  han  kan  svare: 

—  Jeg  veed  vel,  der  staar  skrevet,  at  hvo  der  griber 
til  Sværdet  skal  omkomme  ved  Sværdet.  Det  sagde  Frel- 
seren just  til  den  trofaste  Discipel,  som  drog  Sværdet  til 
hans  Forsvar.  Men  om  der  end  for  denne  Daads  Skyld 
gives  Dæmoner  Magt  til  at  kaste  mig  ned  i  et  Svælg  ti 
Gange  dybere  end  dette,  saa  fortryder  jeg  dog  ikke  paa 
den. 

—  Ak  Konrad,  udbryder  Renata,  der  knæler  ned  hos 
Gertrud,  bringer  hendes  Hoved  til  Hvile  paa  en  Pude  og 
bestænker  hendes  Ansigt  med  Vand  fra  en  Krukke,  som 
Gudsvennen  rækker  hende  — :  ak,  Konrad,  den  bringer 
heller  ingen  af  os  Redning. 

—  Med  Forlov!  deri  feiler  Naadigfruen.  For  sagde  han 
ikke  udtrykkelig,  at  han  var  den  Eneste,  som  vidste, 
hvo  Mesteren  er,  og  havde  Vidneudsagn  for  det  —  fra 
min  stakkels  Naadigfrøken,  kan  jeg  tænke,  der  har  troet 
hans  sledske  Tunge.  Ja,  ikke  en  Eneste  af  dem,  der 
komme,  har  en  Anelse  om,  at  den  store  Gudsven  er  her 
paa  Borgen,  sagde  han. 

Ottomar,  der  sidder  ved  Bordet  med  Hovedet  støttet 
i  sine  Hænder,  ser  op  med  et  lysende  Blik. 

—  Hushovmesteren  har  Ret.  Gud  velsigne  den  Mand 
Konrad,  han  har  tænkt  og  handlet  for  os  Alle.  Thi  om 
end  Mesteren  kunde  gaa  uhindret  bort  herfra,  da  var 
dermed  kun  lidet  vundet,  hvis  den  Forræder,  som  nu 
har  faaet  sin  Straf,  var  i  god  Behold  heroppe  og  kunde 
sætte  disse  Blodhunde  paa  hans  Spor.  Nu  derimod,  da 
Ingen  aner  noget  om  en  saadan  Mands  Nærværelse,  ser 
jeg,  med  Forsynets  Hjelp,  Intet  til  Hinder  for  at  en 
reisende  Kjøbmand  fra  Basel,  forsynet  med  Leidebrev 
og  Anbefalingsskrivelse  fra  mig  og  med  min  Signetring 
til  yderligere  Vidnesbyrd,  skulde  kunne  gaa  frit  gjennem 
disse  sælsomme  Korsfareres  Rækker  og  vandre  ufor- 
fulgt,  hvorhen  jeg  sender  ham.  Endnu  er  jeg  Bisp  Otto- 
mar  af  Regensborg  og  min  Autoritet  uanfægtet.  Saavidt 
lænker  jeg  min  Krumstav  vil  række  —  en  Vandrestav 
for  denne  Apostel.  I  alt  Fald  maa  vi  løbe  an  derpaa,  for 
det  er  den  Vei,  der  lover  bedst.  Her  ville  de  gjennem- 
søge  Alt,  og  en  Mand,  der  findes  skjult  her  som  Kjætter- 
skens  Gjæst,  maa  forekomme  dem  høist  mistænkelig. 

Den  store  Gudsven  har  været  ivrig  sysselsat  med  at 
bistaa  Renata  i  hendes  Forsøg  paa  at  bringe  Gertrud  til 
Bevidsthed. 

Han  har  modtaget  Husfruens  Nøgleknippe,  lukket  op 
for  Egeskabet  og  udtaget  deraf  en  Flaske  med  Eddike 
samt  nogle  Linnedstykker.  Et  fugtigt  Bind  er  nu  blevet 
lagt  om  den  Afmægtiges  Pande,  og  et  eddikevædet  Lin 
bredt  over  hendes  halvtaabne  Læber. 

Fra  dette  Arbejde  reiser  han  sig  nu  og  lægger  sin 
Haand  paa  Ottomars  Skulder. 

—  Alt  dette  kan  være  rigtig  nok  og  veloverveiet,  men 
I  har  gjort  Regning  uden  den  rette  Kjøbmand.  Troer  I, 
jeg  er  en  Mand,  som  forlader  sine  Venner  i  en  saadan 
Stund? 

—  Med  Forlov,  Herre,  svarer  Konrad,  det  sømmer 
sig  vel  kun  lidet  for  en  ringe  Mand  som  mig,  at  mod- 
sige en  hellig  Mester,  Men  der  staar  skrevet,  at  Gud  taler 
ud  af  de  Umyndiges  Mund,  og  derfor  siger  jeg  trøstig:  — 
I  tilhører  hverken  os  eller  Eder  selv  men  Gud  og  Guds 
Venner,  og  det  er  disse  Venner,  I  ikke  vil  forlade  i  en 
saadan  Stund, 

—  Kjære  Herre  og  Mester,  udbryder  Renata,  idet  hun 
vender  sig  fra  den  bevidstløse  Gertrud  og  endnu  bestan- 
dig knælende  griber  den  store  Gudsvens  Haand,  Ingen 
kan  sige  noget  bedre  end  hvad  denne  trofaste  Mand  har 
sagt  Eder,  Men  lad  ogsaa  mig,  som  bedst  veed,  hvad  I 
kan  være  for  en  syg  og  til  Døden  nedbøiet  Sjæl,  minde 
Eder  om  de  Mange,  der  have  taget  Eder  i  Guds  Sted  til 
at  sidde  ved  Eders  Fødder  og  som  nu  rundt  om  vente 
paa  Eders  Hjelp,  Dem  vil  I  visselig  ikke  lade  vente  for- 
gjæves,  naar  Forsynet  aabner  Eder  en  Vei  ud  til  dem. 

—  Ogsaa  jeg,  den  Sidste,  hvem  I  har  frelst  fra  For- 
tvivlelse, vilde  føie  mine  Ord  til  disse  To's,  hvis  jeg  ikke 
saae  at  det  var  unødvendigt.  Hvilket  ikke  kunde  være 
anderledes,  da  en  Mand  som  I  fuldtvel  kjender  Eders 
Pligt,  Og  Tiden  er  knap,  saa  vi  vil  ikke  spilde  den  med 
Ord, 

Saalidt  er  Ottomar  til  Sinds  at  gjøre  det,  at  han  endnu 
mens  han  taler  lægger  et  Par  Stykker  Pergament  til- 
rette, dypper  en  Pen  og  begynder  at  skrive.  Alt  er  ved 
Haanden  —  ogsaa  Seglvox  —  thi  Vincentius  har  ikke 
forsømt  at  lægge  sine  Sager  tilrette  paa  Bordet,  den  fore- 
gaaende  Aften, 

Han  vedbliver  at  tale,  medens  Pennen  gaar  hen  over 
Pergamentet,  —  betænksomt  og  paaholdent,  thi  Skriften 
maa  være  let  at  læse,  ja  endogsaa  af  stateligt  Snit:  — 

—  Den  bedste  Vei  for  Eder,  ad  hvilken  I  strax  kom- 

Guds  Venner  17 

mer  bort  fra  Sværmen  og  tillige  snart  kan  gjøre  Eder 
bereden,  er  den  til  Klostret  Sanct  Jakob.  Kjender  I  den? 
Jeg  mener  Fodstien,  som  et  Par  Minutter  fra  Borgporten 
gaar  af  tilhøire  fra  Langensteiner  Veien  og  fører  over 
Rydningen  omkring  Skuldren  af  Bjerget. 

—  Jeg  kjender  den  helt  vel  fra  mine  forrige  Ophold 
her  paa  Borgen. 

—  Fortræffeligt  . . .  Aa,  Hushovmester!  et  Lys  til  at 
forsegle  ved. 

Konrad  gaar  ind  i  Gemakket,  hvor  han  allerede  i  Al- 
koven finder  et  Lys  paa  et  lille  Bord  ved  Siden  af  Sen- 
gen. Det  er  ikke  saa  ganske  let  at  slaa  Ild  med  Fyrtøiet; 
hans  Haand  ryster.  Alt  sit  Liv  har  han  været  en  Fredens 
Mand  og  er  ikke  vant  til  Voldsgjerninger.  Med  en 
Uhygge-Gysen  mindes  han  i  dette  Øieblik  hin  Aften  — 
det  er  ikke  fuldt  otte  Dage  siden  —  da  denne  sorte  Fa- 
mulus  kom,  Udsendingen  fra  den  onde  Bisp,  der  lige 
havde  sat  en  Pris  for  den  Guds  Mands  Hoved;  hvorledes 
han  da  selv  stod  derinde  ved  Døren  og  saae,  at  den  Sorte 
skottede  til  Naadigfruen  og  slog  Kors  for  sig  i  Smug 
som  for  en  Hex;  og  hvordan  Bruset  fra  Strømhvirvlerne 
dernede  kom  ind  gjennem  det  aabne  Vindue,  og  Lysten 
til  at  kaste  den  ubudne  Gjæst  ud  ad  det,  ned  i  Floden, 
foer  i  ham. 

Og  nu  har  han  gjort  det! 

Han  maa  et  Øieblik  lægge  Fyrtøiet  fra  sig  og  atter 
viske  Sveden  fra  Panden.  Dens  Draaber  hænge  i  Bryn- 
busken og  blænde  ham. 

Ikke  at  han  fortryder  sin  Daad.  Men  hvad  vil  der  nu 
ske?  Vil  det  lykkes  Mesteren  at  vandre  bort,  fri  og  frelst? 
Det  maa  lykkes!  ikke  for  Intet  har  Konrad  besmittet 
sine  Hænder  med  Blod,  og  desuden  holder  Bispen  sin 
Haand  med  Krumstaven  over  Mesteren.  Men  hvad  skal 

der  blive  af  Bisp  Ottomar  selv?  og  af  Naadigfnien?  og 
af  hans  arme  Frøken,  Gertrud,  hvem  han  har  baaret  paa 
Armen,  da  hun  var  et  Barn?  Paa  sig  selv  tænker  han 
kun  lidet.  At  holde  Borgen  er  umuligt.  Naar  disse  Belials 
Mænd  trænge  ind,  ville  de  gjøre  kort  Proces  med  ham, 
hvis  de  komme  under  Veir  med,  at  det  er  ham,  der  saa 
egenmægtig  har  sendt  Famulusen  over  i  den  anden  Ver- 
den. Det  faar  saa  være! 

Konrad  faar  Lyset  tændt  og  bringer  det  ind. 

Biskoppen  skriver.  Gertrud  ligger  endnu  paa  Gulvet 
med  Hovedet  paa  Puden.  Mesteren  taler  dæmpet  med 
Renata,  som  staar  foran  det  aabne  Skab  ved  et  lille  Bord, 
paa  hvilket  hun  har  stillet  Ibenholtskrinet,  hvis  Laag 
er  slaaet  tilbage.  Hun  fylder  just  nu  en  ganske  lille  Fla- 
ske med  Vand  fra  Lerkrukken,  hvorpaa  Mesteren  ræk- 
ker hende  en  langlig,  gyldenflimrende  Krystalflaske,  som 
han  har  holdt  for  hende  saa  længe. 

Det  er  Korsfarerens,  Valentin  von  Langensteins  Sa- 
racener-Elixir. 

Forsigtig  drypper  Renata  fem  Draaber  af  den  brune 
Vædske  i  den  lille  Flaske,  hvis  Vand  farves  som  Røg- 
topas deraf.  Saa  giver  hun  Elixiren  tilbage  til  Mesteren, 
som  gjemmer  den  i  et  Hjørne  af  Skrinet,  sætter  Kork- 
proppen i  den  lille  Flaske  og  rækker  denne  til  den  over- 
raskede Konrad. 

—  Du  maa  nu  bære  dette  stakkels  sandseløse  Barn 
ned  til  den  gode  Ursula,  der  vil  sørge  for  hende.  Ursula 
maa  give  Gertrud  dette  at  drikke,  saasnart  hun  kommer 
lidt  til  sig  selv.  Det  vil  bringe  hende  en  dyb  og  sund 
Søvn,  som  ikke  blot  hun  har  Behov.  For  det  gaar  ikke 
an,  at  hun  i  sin  forvirrede  Tilstand  spørger  efter  Meste- 
ren eller  taler  om  den  store  Gudsven,  om  han  er  kom- 

men  i  Sikkerhed  eller  Sligt,  naar  fremmede  og  mer  end 
ubudne  Gjæster  kunne  høre  hendes  Febertale. 
Ottomar  ser  op  fra  sit  Arbeide  og  nikker. 

—  Dette  er  saare  vel  betænkt! 

Han  underskriver  den  sidste  af  de  to  Skrivelser  med 
sit  kraftige  Sving,  trækker  Rubinringen  af  Fingeren  og 
giver  sig  til  at  forsyne  Pergamentet  med  sit  Segl. 

—  Vore  Slaaer  og  Bolte  ville  modstaa  deres  Anstren- 
gelser længere  end  de  vente,  siger  Renata  til  Hushov- 
mestren. Men  i  alt  Fald  gjør  jeg  dig  ansvarlig  for,  at 
dette  er  den  eneste  Modstand,  der  finder  Sted,  Konrad. 
Alles  Sikkerhed  afhænger  deraf.  Komme  de  fredelig  ind 
i  Borg  Langenstein,  disse  forvildede  Borgere  og  Bønder, 
saa  tør  vi  haabe,  at  der  ikke  vil  blive  udøst  Blod.  Jeg 
tænker,  de  ville  være  tilfredse  med  det  Offer,  de  finde 
heroppe.  Du  selv  vil  rigtignok  handle  vel  ved  at  lade 
dig  se  saa  lidt  som  mulig. 

—  Og  glem  ikke,  tilføier  Ottomar,  idet  han  trykker 
sin  Seglring  i  det  bløde,  duftende  Vox:  —  Alle  her  paa 
Borgen  maa  vide,  at  det  var  Bispen  selv,  som,  opbragt 
over  det  forræderske  Signal  i  Vinduet,  styrtede  sin  Fa- 
mulus  ned  i  Afgrunden. 

—  Ja,  bifalder  Renata,  nu  kan  jeg  sige:  „dette  er  vel- 
betænkt." Ingen  kan  i  den  Afstand  have  set,  hvo  Ger- 
ningsmanden var. 

Ottomar  har  lukket  og  forseglet  den  anden  Skrivelse 
og  er  just  ved  at  fuldende  Brevets  Paaskrift,  da  hans 
Opmærksomhed  fængsles  af  et  Stednavn,  som  vexles  mel- 
lem den  store  Gudsven  og  Hushovmesteren  i  en  kort, 
dæmpet  Samtale. 

—  I  Mersvins  Flugthus  kan  I  stedse  faa  mit  Opholds- 
sted at  vide,  og  komme  i  Forbindelse  med  mig,  om  jeg 
skulde  blive  nødsaget  til  at  holde  mig  skjult  i  længere 

Tid.  Jeg  veed,  I  kan  finde  Veien  til  den  grønne  Worth 
i  Ill-FIoden. 

—  Den  grønne  Worth  skal  jeg  visselig  ikke  forglem- 
me i  mine  Levedage,  om  deres  Afslutning  nu  er  nær 
eller  fjern. 

Idet  Konrad  siger  disse  Ord,  møder  hans  Blik  Otto- 
mars. 

Denne  reiser  sig. 

—  Nu  veed  jeg,  Hushovmester,  hvor  jeg  har  set  Jer 
før.  I  var  med  Eders  Herre  Hugo  von  Laufen,  da  jeg 
havde  Holmgang  med  ham  paa  den  grønne  Worth,  og 
han  fik  det  usalige  Saar,  meget  mod  mit  Ønske.  Derfor 
saae  I  altid  saa  mørkt  paa  mig. 

—  Derfor,  ja,  og  for  den  Pris,  I  havde  sat  paa  Meste- 
rens Hoved. 

—  Mesteren  har  tilgivet  mig  det  —  vil  I  tilgive  mig 
min  Strid  med  Eders  Herre,  eller  vil  I  skilles  fra  mig  i 
Vrede? 

—  Fra  Eder,  Herre,  som  redder  den  store  Gudsven! 
udbryder  Konrad,  idet  han  trykker  den  fremrakte  Haand 
mellem  begge  sine. 

—  Jeg  haaber  forvist  at  gjøre  det.  —  Her  er  nu  de 
færdige  Skrivelser,  Mester.  Denne  er  et  aabent  Brev  at 
forevise  til  Enhver,  som  maatte  spørge  Eder  ud  eller 
gjøre  Mine  til  at  lægge  Eder  Hindringer  i  Veien.  Det 
kundgjør  at  Ihændehaveren  deraf  og  til  yderligere 
Vitterlighed  af  min  Rubinring,  Kjøbmanden  Johann 
Rinck  fra  Basel,  er  sendt  af  mig  i  en  vigtig  Mission  i  den 
store  Gudsvens  Sag,  om  hvilken  det  er  bekjendt,  at  jeg 
har  udsat  en  Pris  for  hans  Paagribelse.  Hvorfor  Enhver, 
der  gjør  sig  skyldig  i  paa  nogen  Maade  at  opholde  be- 
meldte Kjøbmand  underveis  eller  volde  Forsinkelse  af 
hans  Fremkomst,  hjemfalder  til  Kirkebod  eller,  i  svæ- 

rere  Tilfælde,  til  det  mindre  Ban  . . .  Dette  er  et  Brev  til 
Prioren  i  Snct.  Jacob,  en  brav  Mand,  som  er  mig  hen- 
given; det  lægger  ham  med  samme  Begrundelse  paa 
Hjerte,  af  al  Magt  at  befordre  Eders  Reise,  som  i  denne 
Egn  paa  Grund  af  de  urolige  Tilstande  kunde  være 
truet  med  Forsinkelse,  at  overlade  Eder  et  Ridedyr,  give 
Eder  en  paalidelig  Munk  med  til  Veiviser  og  paa  anden 
Maade  være  Eder  behjelpelig. 

Ottomar  overrækker  Gudsvennen  de  to  Pergamenter, 
som  denne  gjemmer  i  sin  Taske.  Saa  tager  han  sin  Sig- 
netring fra  Bordet,  hvor  den  er  bleven  liggende  ved 
Siden  af  Seglvoxet. 

—  Og  lad  mig  saa  sætte  denne  Ring  paa  Eders  Fin- 
ger. I  vil  bære  den  ikke  blot  som  et  Vitterlighedstegn 
men  ogsaa  som  et  Minde  om  denne  Stund  og  om  en 
taknemmelig  Ven.  Den  passer  helt  vel  paa  denne  Haand, 
synes  mig,  da  den  er  bleven  skjænket  mig  af  en  vælsk 
Kardinal,  paa  hvem  jeg  just  maatte  tænke,  da  vi  mødtes 
deroppe  paa  Kalvariebjerget;  for  hos  ham  saae  jeg  et 
Billed  af  den  barmhjertige  Samaritan.  Rubinen  er  fra 
Levanten  og  har  Ord  for  at  være  en  Talisman.  Vi  vil 
haabe,  at  den  maa  bevise  sin  Kraft  og  beskjærme 
Eder. 

—  Hvis  Gud  har  Brug  for  mig  som  Arbeider  paa  sit 
Vinbjerg,  saa  vil  Ringen  nok  kunne  øve  sin  Kraft,  sva- 
rer den  store  Gudsven  og  lægger  sin  Haand  paa  Bispens 
Skulder. 

—  Jeg  tænker  det  med,  og  saa  gaa  I  trøstig  den  gode 
Vei,  kjære  Mester,  udrustet  til  Eders  Vandring  af  Kir- 
ken, saa  godt  den  for  Øieblikket  formaar. 

Et  Smil  kruser  Ottomars  Læber,  da  han  tilføier: 

—  Se,  jeg  har  allesinde  været  en  Modsætningernes 
Natur,   en   Aand,   der  havde  sin   Glæde  af  Paradoxets 


263 


æggende  Kraft  og  af  Selvmodsigelsens  Spænding.  At  jeg 
nu  redder  den  Mands  Liv,  paa  hvis  Hoved  jeg  just 
havde  sat  en  Pris,  og  selv  vælger  Døden  som  min  Lod 
—  det  være  min  sidste  Selvmodsigelse,  den  Gud  hisset 
opløse  i  Velbehag. 


XXVI 


Renata  og  Ottomar  ere  alene. 


Stilhed  —  næsten  Stilhed  rundt  om. 

Klemtningen  er  hørt  op.  Broen  dybt  dernede  drøner 
ikke  længer  under  Hordernes  Trin.  De  Fjeldstigende 
have  raabt  og  skreget  sig  hæse  og  trætte.  Vinden  er  taget 
til;  et  dybt  og  stadigt  Brus  fra  Bjergskoven  drukner  hvad 
der  maatte  røre  sig  af  Larm  i  dens  Skjul 

Renata  løsner  sin  Arm  fra  Ottomars  Skulder. 

—  Dette  Skuespil  paa  Hedetorvet  ville  vi  dog  nu  be- 
drage baade  Regensborgerne  og  Langensteinerne  for,  si- 
ger hun,  idet  hun  reiser  sig. 

Ottomar  har  just  fortalt  hende  sin  frygtelige  Drøm 
paa  Kalvariebjerget,  den  han  vaagnede  af  i  den  barm- 
hjertige   Samaritans   Arme. 

—  Et  „fromt  Bedrag",  Renata,  de  kunne  takke  os  for 
at  have  et  Dobbeltmord  mindre  paa  deres  Samvittig- 
hed. 

Fra  Egeskabet,  hvis  Dør  endnu  staar  aaben,  tager 
Renata  en  stor  sort  Læderkapsel  og  stiller  den  paa  Bor- 
det foran  Ottomar. 

Om  hans  Mund  spiller  et  sælsomt  mystisk  erindring- 
svangert Smil;  idet  han  trykker  paa  Messingknappen, 
aabnes  Kapslen,  der  er  flækket  i  de  to  sammenhængsiede 
Halvdele,  og  med  nænsom  Haand  tager  han  en  Sølv-- 
pokal  ud. 


265 


Den  er  kunstfærdig  udarbeidet  med  rige  Forsiringer. 
Ottomar  lader  sin  Haand  kjærtegnende  glide  rundt 
om  det  glatte,  indvendig  forgyldte  Bæger. 

—  Du  skjønne  Drikkekar!  ikke  for  Intet  er  du  formet 
og  opbevares  som  en  Alterkalk.  Du  velsigner  min  Ud- 
gang som  min  Indgang  her  paa  Borg  Langenstein. 

Som  om  det  var  igaar  mindes  han  den  eneste  Leilig- 
hed,  ved  hvilken  han  har  set  denne  Familieskat  afhyllet 
og  holdt  den  i  sin  Haand.  Det  var  Aftenen  for  hans 
Ankomst,  femten  Aar  siden  saavel.  Sammen  med  Re- 
nata  og  hendes  Fader  befandt  han  sig  her,  hvor  man 
havde  trukket  sig  tilbage  fra  det  allerede  halvdunkle 
Gemak,  fordi  Aftensolen,  der  skinnede  herind,  gjorde 
„Bystuen"  lys  og  venlig  og  varm  paa  den  noget  kjølige 
Vaardag.  Renata  havde  stillet  en  Bakke  med  Vinkande 
og  Glas  paa  Bordet  foran  dem,  men  hendes  Fader,  der 
I  havde  taget  Plads  paa  den  samme  hyndebelagte  Bænk, 
j  hvor  han  selv  nu  sidder,  raabte  oprømt:  „Nei,  Renata  I 
tag  det  Nøgleknippe  fra  Beltet  og  luk  op  for  vort  Skat- 
!  kammer  her.  At  min  gamle  Kammerat  paa  Winterstetten 
har  sendt  os  sin  Søn  for  at  jeg  skal  sætte  Kronen  paa 
hans  ridderlige  Opdragelse,  det  fortjener  vel  at  feires 
med  en  Drik  af  Langensteins  Festpokal." 

—  Mindes  du,  hvorledes  min  Fader  priste  den  tyve- 
aarige  Pfalzervin,  hvormed  han  hin  Aften  fyldte  dette 
forgyldte  Bæger?  Dog  vi  ville  gyde  en  kosteligere  Drik 
deri. 

Renata  fylder  det  til  Hælften  med  Vand  fra  Lerkruk- 
ken. Derpaa  tager  hun  den  langlige  gyldenflimrende  Le- 
vantinerflaske  ud  af  Ibenholtskrinet  og  holder  det  slebne 
Glas  op  imod  Lyset:  — 

—  Der  er  rigelig  nok  for  os  begge  tilbage  af  den  stak- 
kels Saracenerpiges  Gave. 

Og  hun  gyder  dens  Indhold  i  Bægret. 

Som  en  sortebrun  Snog  dykker  den  arabiske  Elixir 
ned  i  Vandet,  bugter  sig  opad  og  splitter  sig  i  mange 
spiralsnoede  Traade  som  Aarerne  i  en  Agat,  indtil  Alt 
har  blandet  sig  ligelig  til  en  ensformig,  mørk  Flade,  il 
hvilket  Bægrets  indre  Rand  kaster  sine  lysende  Reflexer. 

De  bøie  sig  hver  fra  sin  Side  over  den  lille  guldindfat- 
tede  Tryllebrønd,  hvis  dunkle  Dyb  afspeile  deres  An-| 
sigter. 

—  Forleden  sagde  du  derinde,  Ottomar,  at  du  kunde 
misunde  Hugo;  kun,  at  du  ikke  vilde  lade  mig  ene  til-j 
bage  i  denne  Verden.  Og  jeg  svarede:  „kunde  vi  blot  for- 
lade den  saaledes  tilsammen".  Da  sukkede  du  dybt  og 
mente,  at  det  var  for  skjøn  en  Drøm;  vi  maatte  se  den 
haarde  Virkelighed  i  Øinene. 

—  Og  vel  maatte  jeg  mene  saa,  for  det  var  en  mørk 
og  truende  Virkelighed,  der  bredte  sig  foran  os. 

—  Dog  nu  er  Drømmens  Tid  kommen  —  nu  er  den 
det  Sande.  Se,  den  smiler  os  imøde  nede  fra  dette  øster- 
landske Spaadomspeil.  Vel  an,  lad  os  sønderbryde  Spei- 
let  og  opfylde  Spaadommen! 

Hun  griber  Kalken,  men  slipper  den  igjen. 

—  Dog  først  endnu  et  Blik  ud  i  Virkeligheden  — 
hvad  vi  stakkels  Sandsevæsener  kalde  „Virkeligheden" 
—  om  den  maaske  skulde  rumme  et  Syn,  som  var  værd 
at  se  selv  for  bristefærdige  Øine.  For  det  falder  mig  ind, 
at  ved  „Prædikestolen"  er  Klosterstien  synlig  herfra.     ■ 

—  Du  har  Ret!  At  jeg  slet  ikke  har  tænkt  paa  det!     \ 
Ottomar  er  sprunget  op  og  staar  allerede  ved  hendes 

Side  i  Vinduet. 

—  Der  er  han  —  ser  du  ham? 

De  helde  sig  langt  ud  for  at  se  bedre.  I 

Paa  et  fremspringende  Klippestykke  —  „Snct.  Jacobs' 

Prædikestol"  —  hvor  Liden  bøier  om,  tegner  Skikkelsen 
af  en  Vandringsmand  sig  mod  den  blaa  Luft. 

—  Han  er  frelst!  jubler  Renata. 

—  Han  er  frelst,  og  vi  med! 
Endnu  mens  han  taler,  hører  han  en  sælsom  Hvinen 

og  surrende  Smeld  i  Træværket. 

Ottomar  vil  se  sig  om,  hvad  det  vel  kan  være,  men  i 
det  samme  udstøder  Renata  et  Skrig  og  kaster  sig  til- 
bage i  hans  Arme,  idet  hun  med  begge  Hænder  griber  til 
Brystet. 

Oppe  i  den  øverste  Del  af  Vindueskarmen  dirre  to 
Flitsbuepile. 

En  tredie,  veed  han,  er  skjult  i  hendes  Bryst. 

Et  Triumfhyl  fra  en  Gruppe  Skytter,  nede  paa  et  frem- 
springende Punkt  af  Klippen,  gjenlyder  i  hans  Øre,  idet 
han  varsomt  løfter  hende  op  i  sine  Arme. 

Konrad  har  ladet  Alkovedøren  staa  aaben  efter  sig,  da 
han  bragte  Lyset  ind. 

Der  er  kun  et  Par  Skridt  ind  til  Leiet.  Denne  Gang 
snubler  han  ikke. 

Hans  skjælvende  Hænder  vil  løsne  Kjolen,  hvis  Bryst- 
dug  allerede  er  rød  af  Blod.  Hun  afværger  det. 

—  Du  vil  vel  forbinde  mig? 

Der  er  et  Smil  om  hendes  Læber  —  velkjendt  fra  de 
unge  Dage,  naar  hun  holdt  ham  tilbage  fra  en  eller 
anden  Taabelighed. 

Men  de  presse  sig  atter  sammen  i  Smerte.  Hendes 
Øine  lukke  sig. 

—  Drikken!  stønner  hun. 

Med  et  Par  Spring  er  han  inde  i  Bystuen  og  tilbage 
igjen  —  begge  Hænder  klamrede  fast  om  Sølvkalken, 
at  intet  skal  spildes. 

O,  hvor  kostbar  er  nu  hver  af  disse  Draaber! 

Med  nænsom  Arm  løfter  han  Renata  op  fra  Puden  og 
støtter  hende,  da  hun  sidder  opreist.  Han  tager  Kalken 
fra  det  lille  Bord,  paa  hvilket  han  har  stillet  den  fra  sig 
for  at  hjelpe  hende,  og  fører  den  til  hendes  Læber,  og 
hun  selv  holder  om  Bægret,  drikkende  begjærlig,  og  dog 
saa  forsigtig.  Er  der  end  nok  for  dem  begge,  ikke  en 
Draabe  tør  gaa  tilspilde!  Før  hun  under  sig  den  sidste 
Slurk,  overbeviser  hun  sig  om,  at  mer  end  Hælften  af 
den  brune  Saft  endnu  flyder  i  sin  gyldne  Beholder, 

Saa  tager  hun  med  et  fortrøstningsfuldt  Suk  Bægret 
fra  Læberne  og  læner  Hovedet  mod  hans  Skulder,  og 
han  sætter  Kalken  tilbage  paa  det  lille  Bord  ved  Siden 
af  Leiet. 

„Det  var  Dødssakramentet,"  tænker  han.  „Mangen 
har  jeg  givet  det  til,  men  til  Ingen,  der  var  halvt  saa 
værdig." 

Hendes  Hoved  bliver  dér,  hvilende  paa  hans  Skulder, 
og  han  holder  hende  fast  i  sin  Arm.  Af  og  til  en  svag 
Gysen,  en  Trækning  ved  Skulderen,  en  Sitren  af  det  halvt 
lukkede  Øielaag,  et  Par  korte,  gispende  Aandedrag  — 
dog  det  er  Efterdønninger,  der  meget  snart  stilles.  I 
langsom  Regelmæssighed  hæver  og  sænker  den  blod- 
gjennemsivede  Brystdug  sig;  der  kommer  Farve  i  de 
blege  Kinder. 

—  Er  Smerten  nu  forjaget,  Elskede? 
Renata  nikker. 

Saa  lyser  der  et  Smil  op  i  hendes  Træk:  en  klassisk 
Erindring:   hin  romerske  Vivs   „udødelige  Ord". 

—  Non  dolet,  Pæte! 


*)  Pætus  var  dømt  til  Døden.  Hans  Hustru  Arria  stødte  sig  en  Dolk 
i  Brystet,  trak  den  ud  og  rakte  den  til  sin  Husbond  med  Ordene:  »Det 
smerter  ikke,  Pætus«. 

Og  hun  gjør  en  Bevægelse  som  for  at  række  efter 
Kalken.  Han  forekommer  hende  og  fører  den  atter  til 
hendes  Læber. 

Hun  nipper  til  den  og  giver  ham  den: 

—  Jeg  drikker  dig  til,  Ottomar. 
Han  tømmer  Bægret  til  sidste  Draabe. 
En  bitter  aromatisk  Smag.  Med  en  Blødhed  som  den 

af  fyldig  Vin  glider  Drikken  over  Ganen,  efterladende 
<en  tyk,  lidt  lodden  Fornemmelse. 

Saa  gjennemstrømmer  en  stærk  Varme  ham  og  synes 
at  risle  og  pible  ud  i  de  fineste  Aaretraade. 

Da  Ottomar  forseglede  Brevet,  var  der  dryppet  noget 
brændende  Seglvox  ned  paa  hans  Finger.  Saa  lille  Brand- 
saaret  er,  har  det  dog  svedet  stærkt  hele  Tiden.  Nu  hører 
denne  Svie  pludselig  op.  Han  støder  det  saarede  Sted 
mod  Kanten  af  Bordet:  Berøringen  føler  han,  men  in- 
gen Smerte.  „Saaledes  er  det  da  ogsaa  med  Renata," 
tænker  han;  „hendes  Saar  smerter  virkelig  ikke.  Det  er 
ikke  blot  en  heroisk  Ikke-Følen,  som  hos  Arria." 

Og  han  trykker  hende  fastere  til  sig. 

Hun  løfter  sit  Hoved  fra  hans  Skulder  og  slaar  Blik- 
ket op. 

Øinene  synes  næsten  sorte,  saa  store  ere  Pupillerne 
blevne. 

Først  nu  lader  hun  til  at  bemærke,  hvor  hun  er. 

—  Saa  bar  du  mig  dog  herind.  Ja,  her  maatte  det 
være.  Her  gav  jeg  min  Husbond  den  stærke  Drik,  der 
„løfter  hele  Livets  Last".  Her  modtog  jeg  den  selv  af 
min  Husbonds  Haand  —  ja,  min  Husbond  for  Gud, 
Ottomar. 

Deres  Læber  mødes  i  et  langt  Kys  —  et  uendeligt  Kys, 
for  Læberne  skilles  neppe  mer,  deres  Hoveder  hvile  hos 
hinanden,  lænede  tilbage  mod  Puden. 

—  Jeg  undres,  Elskte,  om  dette  ikke  er  den  første 
ganske  lykkelige  Stund  i  mit  Liv. 

—  I  mit  visselig! 

—  Siger  du  det?  Saa  være  da  dette  det  allersidste 
Paradox,  Selvmodsigelsernes  Selvmodsigelse:  at  det  Bed- 
ste Livet  havde  at  byde  os,  var  Døden.  For  denne  Gave 
være  det  priset  —  for  den  og  for  vor  Elskov! 

—  Jeg  kan  høre  dit  Smil,  Ottomar!  Se  det  kan  jeg 
ikke  længer. 

—  Ser  du  mig  ikke  nu? 

Hendes  Øine  blive  større  og  sortere. 
En  stille  Hovedrysten. 

—  Det  er  for  lyst.  Kan  du  se  mig? 

—  Som  gjennem  et  Guldslør  ser  jeg  dine  kjære  Træk. 
De  smile  saa  livsalig.  Ikke  sandt?  du  føler  ikke  Smerten 
nogetsteds  nu? 

—  Jeg  føler  Intet.  Jo,  jeg  følte  dine  Læber  mod  mine 
just  nu.  Kys  mig  atter,  min  Elskede! 


—  Hører  du  Noget?   ....   Renata! 

—  Kaldte  du? 

—  Gud  være  lovet  —  du  kan  høre  mig! 

—  Jeg  hørte  mit  Navn  . . .  det  lød  i  mit  Indre  . . .  det 
var,  som  om  Gud  kaldte  mig  til  sig. 

—  Min  Hustru,  bliv  hos  mig!  Il  ikke  forud!  Du  var 
jo  stedse  forud  for  mig.  Da  jeg  troede,  jeg  maatte  for- 
lade dig  for  min  Sjæls  Saligheds  Skyld,  var  min  Aand 
formørket  af  Overtro.  Da  jeg  mente  at  kunne  bedrage 
dig  til  dit  eget  Bedste,  var  jeg  selv  bedraget  af  din  for- 
staaende  Kjærlighed.  Da  jeg  troede,  du  var  en  Kjætter- 
ske,  var  din  Tro  den  reneste,  den  høieste  . . .  Ak  —  kan 
du  ogsaa  høre  hvad  jeg  siger? 

—  Jeg  hører  det  i  mit  Indre.  Jeg  veed  hvad  du  siger, 
rygt  ikke,  jeg  er  hos  dig,  min  Husbond  . . . 


—  Hvad  var  det?  Hørte  du   det  ogsaa,  Renata? 

—  Larm  —  fjern,  saare  fjern Lyt  ikke  did!  . . . 

[vad  angaar  det  os?  ...  Det  er  Intet  —  Verden  . . .  Lyt 
tke!  ....  BHv  hos  mig!  bliv  i  Gud! 

Og  Braget  af  den  sprængte  Port,  Raabet  af  Hoben, 
er  trænger  ind  i  Borggaarden,  naaer  dem  lige  just  — 
g  naaer  dem  neppe  nok  —  som  en  sidste  Hilsen  fra 
n  Vildfarelsernes  og  Voldsgjemingernes  Verden,  der 
igger  bag  dem,  dybt  nede  under  deres  voxende  Evigheds- 
ired. 

